
CANTEMIR — MAVROCORDAT 


Dacă, în perioada de mijloc a dominaţiei otomane, s-au ridicat şi în Europa 
Răsăriteană oameni universali de felul celor din Renaștere, aceştia au fost, în 
primul rând, două personalități marcante de la începutul veacului XVIII. Este 
vorba de două spirite suverane ce au activat ambele în Principatele Române: 
Dimitrie Cantemir şi Nicolae Mavrocordat. În climatul epocii, amândoi au fost 
supuși ai Porții, trăiţi în Constantinopol, vlăstare ale Bizanțului după Bizanț, 
fanarioți, dar nu în sensul politic al termenului, unul grec cu origini în insula 
Chios, celălalt român din părţile Vasluiului. Cantemir, fiu al domnului Moldovei 
tributare otomanilor, Mavrocordat, odraslă a marelui Dragoman al Înaltei Porţi. 
Ambii au fost sclipitori, cosmopoliţi, poligloţi şi foarte prolifici, mânuind 
deopotrivă greaca şi turca. Stăpâneau totodată, în egală măsură, elina și latina. 
Cantemir a fost ultimul domn pământean al Moldovei, în vreme ce Mavrocordat 
a inaugurat domniile fanariote atât în Moldova, cât şi în Tara Românească. Este 
vorba de două personalităţi polivalente ivite din rândul creștinilor ortodocşi într- 
o epocă încă de înflorire relativă a Imperiului Otoman, de două figuri emblema- 
tice pentru istoria literelor şi culturii din vremea lor. 

Cei doi și-au încrucișat săbiile și s-au înfruntat. Ar fi o eroare să căutăm vreun 
temei etnic conflictului dintre ei. În fond, amândoi nu au fost decât nişte demnitari 
otomani din aşa-numitul milet al ortodocșilor. Cantemir trăise la Constantinopol 
ca un adevărat membru al aristocrației din Fanar, în timp ce Mavrocordaţii își 
creaseră legături de rudenie cu familiile boiereşti din Principate încă dinaintea 
instaurării regimului fanariot. Mavrocordat a fost un domn — funcționar, încadra- 
bil în rândurile despoţilor luminaţi, care deţine un loc de seamă în literatura 
neogreacă datorită romanului Răgazurile lui Filoteu şi a contribuit în mod 
indiscutabil la progresul spiritual şi cultural al Principatelor, în timp ce Cantemir, 
partizan al ruşilor, asemenea multor domni fanarioți ulteriori, a fost un muzicolog 
notabil, un însemnat istoric al chestiunilor otomane şi un excepţional etnolog 
— geograf prin a sa Descriere a Moldovei. Într-un fel, cartea sa Incrementa atque 
Decrementa Aulae Othomanicae o prefigurează pe cea a lui Edward Gibbon 
Rise and Fall of the Roman Empire. 

Pacea de la Passarowitz (1718), prin care Poarta a stăvilit temporar pierderea 
galopantă de teritorii în spaţiul grecesc în sens larg începută după asediul nereuşit 
al Vienei (1683), a creat cadrul ce a facilitat consolidarea dominaţiei primului domn 

fanariot în Ţara Românească şi i-a năruit toate speranţele de revenire pe tron 
lui Cantemir, refugiat de mai multi ani (încă din 1711) la curtea lui Petru cel Mare. 

La Constantinopol începuse perioada cunoscută în istoria otomană drept 
epoca lalelelor, în cursul căreia s-au remarcat pe tărâmul literelor personalități 
de seamă precum Hrisant Notara, patriarhul Ierusalimului, ori Antim Ivireanul, 
mitropolitul Ungrovlahiei, în vreme ce la Veneţia funcţiona Colegiul Grec 
întemeiat de Thomas Flanginis. Europa era sfâșiată de războaiele purtate de 
Ludovic XIV în Occident si de cele ale lui Petru cel Mare în Orient, în vreme 
ce pacea de la Utrecht (1713) marca sfârşitul supremaţiei franceze în Europa 
şi conducea la câştigarea tronului Angliei de către Casa de Hanovra. 

Cantemir şi Mavrocordat dovedesc că, în ciuda caracterului retrograd al 
despotismului otoman, fanarioții din Constantinopol au reprezentat o masă critică 
de aristocrați culti ce au reuşit, prin comunicarea cu Veneţia, să păstreze o anumită 
legătură cu Occidentul, în care îşi găsiseră adăpost Muzele ce părăsiseră de mai 
demult străvechiul lor sălaş din Orient. 

Biografia în oglindă a celor doi bărbaţi reprezintă o operă pe care noi, grecii 
şi românii, o datorăm istoriei noastre, care, în anumite perioade, nu doar s-a 
intersectat, ci a fost chiar una comună. 

Cu dr. Tudor Dinu discutasem de mai multă vreme posibilitatea redactării 
unei biografii comparative a lui Dimitrie Cantemir şi Nicolae Mavrocordat, plasate 
în contextul general al Europei creştine şi al Imperiului Otoman din vremea 
respectivă. Resimt o deosebită bucurie că acest proiect major s-a materializat 
atât de repede. Dr. Tudor Dinu merită călduroase felicitări pentru maniera ştiin- 
țifică de lucru și creativitatea pe care a dovedit-o, ducând la capăt această între- 
prindere, ce reprezintă, pe de o parte, o contribuţie fundamentală la istoria și 
cultura română şi greacă si, pe de alta, o lucrare prețioasă pentru o parte însemnată 
a Europei din epoca lalelelor şi a Barocului. 


30.04.2011 
Giorgios Dion. Poukamias 
Ambasadorul Republicii Elene în România 


KANTEMIP — MAYPOKOPAATOZ 


Av m Avatoàń €xei va emsitei avtó nov ovopálestar „homme de 
Renaissance“, otv uton o0opavikh mepio5o, TO ovvovrovue oe úo 
ONHAVTIKES TPOGOTIKÓTNTEG Tov apxov tov 18% mova. Ilpókettar yia úo 
NYEHOVIKÁ 7TVEV NOTA TOV EONTEVOAV OTA POVHOVIKĂ TPVIYKITÓTA, TOV ANUÁTpIO 
Kovreuip kat tov Nikóhao Mavpokopdáto. Xto nveóua TNG eroyńs, 00ouavoi 
vTNKOOL Kat ot úo, „Pouoioi“ aupótepor, yóvor Tov etaßvtavtivoó TVEÓÝLATOG, 
PavapiTec, xi vtó TNV TOMTIKT Evvora Tov Ópov, E)ànvas anó tn Xio o Evac, 
Povu&vog anró tnv nepioxń Vaslui o dios. Tió nyspóva tns vró oðouavcń 
enwvpiapyia Mohsaßias o Kavtepíp, yóvog Meyáñov Arepunvéa ts Ywynâns 
Ilú)ns o Mavpokopõátoc, kat ot 500 EVPVEÍG, KOGNONOMTEG, TOAÝYAOOOOL, KAL 
„Toiviotopec“, koh yAóocoa Exovv tny EA)nVíkh Ka TNV TOVPKIKN. Kor or úo 
eykpareig tng apxoiac sàànvuhs kat tng Matiis. O Kavtepip tehevtaios npo- 
povapiomns nysuóvas ms Mosapiac, o Mavpokop5ărog Eykavtálsa tnv 
pavapiotıký nepíoðo, Siadoyıká otnv Moh5ofio kat tny Bahayia. Hpókertar 
mo euBimnariktc NPOCOTIKÓTNTEG, OE Ó,TI apopá tnv Béon tæv Op0o56Eov 
OE EnOYÁ, AKÓUN, OYETIKÁS oi TNG O0Apavkhgs Avtokpatopíac, sußànuatKég 
YA TNV lOTOPÍA TOV YPAUUÁTOV KAL TOV TOMTIOHOÚ, OTNV ETTOYN TOVG. 

Aaotavpocav ta ion tovs kat ovykpovoðnkav. Eivor oda va ano5i5ovue 
cOviká yapaktnpiotiká ormv avtíðson tovc. Katá Báow, ńoav aupótepor 
Oðouavoí svyevsíç, tov op650£0v mét. O Kavreuip siye Ghost ag éo TNG 
PAvaplÓTIKNG apiotokpatias KALT] owoyéveta twv Mavpokopõátov, náv, stye 
Seouoúc ue ta yévn Tov Povpávov Poyiăpov, npiv tny évapýn tng nepióðov 
tov Davapiotóv. O Mavpokop5ăroc útav vráánioc — nysuóv, otv yopsía 
mme negotiouévng Seonoteiac, Tov KATËYEL BEon OTNV veoshAnvuh ypaupatooyia, 
HE TO 7pÓTO pviotópnua „DBúoðtovr Mápepya“, epyáoðnke anoreieouarikă 
yia TNV TVEVUATIKN Kat TOUTIOTIKN ávoðo tne Bahayias, o Kavteuip, pwoópos 
ÓTOG KAL DAVAPIÓTEG NYEUÓVEG OTNV OVVÉXELA, USLÓAOYOG KAL OG HOVOIKOAÓYOG, 
oTovðaíog uehetnths tov oðopavikóv npayuátov ka sčéyov sðvoóyoç — 
veoyp&pos ue to „Descrierea Moldovei“. To Bipiio tov pe TÍTAO „Axu kar 
napak ts O0Apavuhs Avtokpatopiac“ káros nposikáķer to „Rise and Fall 
of the Roman Empire“ tov Edward Gibbon. 


8 Dimitrie Cantemir si Nicolae Mavrocordat 


H apnivn tov Ilacăpofurc (1718) ue tny oroia n Hú)n nposopiwvă avayaítioe 
uer& tv noMopria tng Biévvng (1683) tny koânălovoa ardesia sõapóv, omv 
vóta Bakavıký kat dn tov cùànvikó yópo, dlapóppaos to nàaíoio Tov 
ðlEVKÓAVVE TNV GTEPEOGN TOV TPÓTOV Nyeuóva Ďavapiótn otnv Bañayía, kar 
oôńynos, Myo npiv, otov eknratpiouó tov Kavteuip otv av) tov Meyáñov 
Tétpov. 

Etny KovotavTtivoúrom, éyxet Eekwnoe n YVOGSTI otv oðwpaviń totopíia 
TEPÍOÕOG TNG TOVAÍTAS, EVÓ OTA ypáuuata Eexopilovv onuavTKoí áVdpEs, ÓTTAG 
o norpiăpyns leposoivuov Xpvoavog Notapác, o untporoitns Ovyypofioxiac 
AvOwog o EË IBhpov, kat otv Beveria Aerovpyei to Phoyyivero PpovrioTpto. 
H Evponn orapácoeta and tovg nohtuovc tov Aovõoßikov IA” otnv Avon 
KAL eketvovg Tov Meydhov Il£rpov otNV Avatoiń, evo n XvvOnkn TNS Ovtpéxtng 
(1713) onuaro6oret to n&pag tng yadiuns nyenoviac otny Avt Evpórn kar 
TNV ávoðo otov ayyıkó Opóvo tov oikov Tov AvvOBepov. 

Kavreuip, Mavpokopdátog umo5euvvovv ót, ei neiouo TNG oro005poputiic 
00opuavucnc Seonorelac, ot Pavapiótes ING KOVOTOVTIVEVTIOANG ovykpotovoav 
ia kpíotun pálau tenudsvuævav APIOTOKPATOV NOV KATOPOOGOV GE ETIKOWOAVÍA 
ue my Beverio va S14Tnpovv errapr) e TNV AVON, OTNV OTOÍA EÍYAV HETOVOOTEVOEL 
ot MOVES, EXOVTAG EyYKOTAAEIVEL TO TPOMÓVIO EVðidiTnpá TOVG OTNV Avato)n. 

H Pioyp&pnon Tov úo avõpóv siva épyo mov Eànvec kar Povuávor, 
OPEÍAOVHE OTNV 10TOPÍA LOG N OTOÍA KATÓ TEPIÓĞOVG ÓXL HÓVO ÕIAOCTAVPÓONKE, 
aú Tav akóun Kotvý. 

Me Tov Apa Tudor Dinu, siyaue evopic ovéntýosi tyv ðvvatótnta maç 
OVYKPITIKHS Proypápnons Tov Anumrpiov Kavteuip kar Nikoháov Movpokop5&Tov 
EYYEYPONNEVNS OTNV CÚVO)N katáotaon INS Xpiotiavicýs EvpúTns kat TNG 
Oðouavkhns Avtokpatopiac, KATE TNV enoyń EkEIVN. Kalpopatr 1510iTEpu tov 
n orovõaia éa urópeoe va Yyíver npaypatıkótnta, eykaípoç. Abibovv 
Svyxapnripro otov Apa Dinu, yia tnv vynàń scholarship kot dnptovpyrkótnta 
TOV ENÉÕEIĞE, PÉPOVTAG OE NÉPAG TO EYYEÍPNUA AVTÓ, NOV ÖA WAG OVVLOTĂ 
GDUPBOAN otnv wotopia TOV povpavikóv KUL TOV EJANVIKÓV TPAYNÁTAV KAL 
YpappáTtav, dild KAL TPAYLATEÍA TOKÚTINN YIA TNV lOTOPÍA EVÓG ONUAVTIKOÚ 
tuńuaToG TNG Evpónng otv sroyń TNG TOVÀÍTAG KAL tov UTAPÓK! 


30.04.2011 
Teópyos A. Hovkautcás 
Ilpéoßog tny E)ànvikngs Annokpariac otn Povpavia 


Înainte de toate, recunostinta mea se îndreaptă către distinsul istoric si poli- 
tolog grec Georgios Dion. Poukamisas, ambasadorul Republicii Elene în 
România, care mi-a insuflat permanent încrederea şi curajul indispensabile 
finalizării acestei cărţi. Mulţumiri călduroase se cuvin şi prietenilor din Grecia 
care mi-au expediat cu promptitudine lucrările din bibliografie imposibil de 
procurat în România — îi menţionez în ordine alfabetică, fără titlurile lor 
academice: Giorgis Karatzis, Eleni Kotsmanidou, Konstantinos Dimadis, Eleni 
Ladogianni, Spyridon Sfetas. De asemenea, le adresez mulțumiri cu totul spe- 
ciale domnului Mihalis Sotiriou, director general al Alumil Rom Industry S.A., 
care mi-a facilitat, prin generozitatea sa, achiziţia unui mare număr de cărți 
rare si valoroase şi domnului Georgios Galanakis, proprietarul companiei 
FATROM S.A., care a sprijinit, la rândul său, financiar cercetarea de față. 


I 
CONSTANTIN CANTEMIR 
SI ALEXANDRU MAVROCORDAT. 
O TENTATIVĂ EȘUATĂ DE ALIANŢĂ DINASTICĂ 


Întoarcerea în Moldova a lui Dimitrie Cantemir, ținut ostatec la 
Poartă (1691). Originea, cariera și politica lui Constantin Cantemir. 
Educaţia lui Dimitrie Cantemir în Moldova si la Constantinopol. Pă- 
trunderea sa în lumea politico-diplomatică din capitala otomană. 
Instituţia dragomanilor — rolul lui Panagiotakis Nikousios si Alexandru 
Mavrocordat în definirea atribuţiilor acesteia. Cariera celor doi şi 
interesul pentru Principatele Române. Propunerea de logodnă a lui 
Dimitrie Cantemir cu Elena Mavrocordat. 


În octombrie 1691 beizadeaua Antiohie se îndrepta spre Stambul, 
în fruntea unui pâlc de oșteni de încredere ai lui Vodă Constantin. 
Pretutindeni trecătorilor le luau ochii cei patruzeci de armăsari înspu- 
mati din hergheliile domnești ce însoțeau alaiul. Moldova era vestită 
din vechime pentru caii săi pursânge aflaţi la mare căutare în imperiu 
şi râvniţi ca pesches de orice demnitar otoman. Antioh urma să îl 
înlocuiască la Țarigrad pe mezinul Dimitrie pentru a chezășui astfel 
fidelitatea domnului Moldovei faţă de Înalta Poartă, tot mai suspi- 
cioasă cu voievozii autohtoni. Dar de ce era nevoie de atâţia telegari 
fără călăreț, mânaţi din urmă de un rândaş? Oare nu se pregătea o 
trădare, se întrebau binevoitorii, care ştiau că orice denunţ bine ticluit 
putea să le aducă un câștig însemnat. Cel mai dornic de astfel de pâri 
era Vodă Brâncoveanu, domnul Ţării Românești, chinuit de o ură 
neîmpăcată împotriva Cantemireştilor şi care şi-ar fi dorit să trans- 
forme Moldova într-un protectorat valah. Cu trei ani în urmă dăduse 
greş cu uneltirile sale, iar acum nădăjduia că a venit clipa să îşi spele 
ruşinea. Prin capuchehaia sa se plânsese la caimacam că Vodă Constan- 
tin, gata să se hainească, l-ar trimite zălog nu pe fiul său bun, Dumi- 
trascu, ci pe un băiat de pripas de prin Moldova. Învinuirea se dovedise 
imediat fără temei, ceea ce nu făcuse decât să sporească îndârjirea 
Brâncoveanului. 

Acum însă urzeala era mai limpede ca oricând, iar domnul muntean 
părea să fi dat lovitura. Prin trimişii săi de încredere izbutise să-l con- 
vingă pe grecul Spandonis, capuchehaia lui Cantemir, să se ducă să 
îşi reclame stăpânul la caimacamul din Adrianopole. Si cum mai-marii 
împărăției abia așteptau să îşi plece urechea la delaţiuni, se prea putea 
ca fiii lui Cantemir să devină victimele necruțătoarelor represalii ale 
turcilor. Recurgând la vorbe bine plăcute paşilor, cum că „datorează 
mai multă credinţă luminăţiei sale sultanului decât unui ghiaur hain“, 
Spandonis trecu la dezvăluirea prea puţin convingătoare a pretinsului 
complot: caii urmau să fie folosiţi de beizadele ca să pornească direct 
spre patrie. De parcă tara Moldovei ar fi fost la doi paşi de Adrianopole 
şi împărăţia n-ar fi avut străji ale agiei care să întoarcă din drum o 
mână de fugari. 

Dincolo de naivitatea acuzațiilor, credinţa lui Vodă Cantemir faţă 
de Poartă se dovedise statornică de fiecare dată când fusese pusă la 
încercare. Nu că i-ar fi avut la inimă pe păgâni, dar experienţa militară 
şi politică de-o viață îi arăta că nu sosise încă ceasul alungării turcilor 
de la Dunărea de Jos. În oastea leşească slujise vreme de șaptesprezece 
ani şi ştia mai bine ca oricine că dezordonata armată polonă nu putea 
tine piept ordiilor otomane. Iar Liga Creştină, în fruntea căreia trona 
trufaşul Jan Sobieski, craiul Poloniei, nu făcea altceva decât să le ofere 
leşilor un nobil pretext pentru a se deda an de an la cele mai cumplite 
jafuri în Moldova. Doar slujeau cauza creștinătății, binemeritând cununa 
de lauri a atleţilor lui Cristos! Iar dacă polonii ar fi reușit totuşi, cu 
subsidiile papalității şi cu multe alte ajutoare din afară, să îi biruie 
pe turci şi să-i alunge de la gurile Dunării, situaţia Moldovei ar fi deve- 
nit mai grea ca niciodată. Dorinţa aceluiași Sobieski de a preface 
principatul român într-o provincie ereditară a coroanei Poloniei, pe 
care să o încredințeze fiului său Iacob, nu mai constituia un secret 
pentru nimeni. 

La rândul lor, muscalii, îşi spunea Vodă Cantemir, îşi aveau centrul 
de putere departe în ținuturile de la miazănoapte şi nu păreau dispuși 
să se implice serios la această margine a stăpânirii lor. Prin încercările 
lor de până acum urmăreau doar să testeze terenul pentru acţiuni 
plasate undeva într-un viitor incert şi, desigur, să îşi consolideze ima- 
ginea de putere ce luptă pentru binele comun al creștinătății. 

Ce domn ar putea fi îndeajuns de smintit ca să trădeze Înalta Poartă, 
în condițiile în care Moldova era strânsă ca într-un cleşte de necre- 
dincioşi? Înfiinţarea vilaietului Podoliei în 1672, cap de pod înaintat 

în teritoriul regatului polon, îngreunase sensibil legăturile dintre 
Moldova și puterea creştină de la nord. De altfel, luptele dintre turci 
şi poloni pentru controlul Cameniţei erau neîncetate, iar biata ţară a 
Moldovei trebuia nu numai să îngăduie trecerea trupelor otomane, 
ci şi să asigure împovărătoarea zaherea destinată acestora. lar prin 
sud, în Bugeac, tătarii abia așteptau un pretext ca să năvălească în 
Principat, jefuind ţara şi însuşindu-şi tot rodul trudei de peste an a 
locuitorilor. 

Pentru Constantin Cantemir, puterea Imperiului Habsburgic repre- 
zentase iniţial o necunoscută. Urmărind victoriile repetate obţinute 
de nemti împotriva otomanilor, voievodul sperase că aceştia se vor 
întări şi vor putea să-i biruie pe turci, aşa că se pregătise, cu pragma- 
tismul ce îl caracteriza, pentru orice eventualitate. Ca atare, la începutul 
anului 1690 trimisese soli de taină la Sibiu ca să negocieze condiţiile 
unei alianţe antiotomane cu Austria. Le dăduse însă instrucţiuni ferme 
să nu se arunce cu capul înainte şi să nu dea ţara pe mâna nemților 
decât atunci când victoria acestora nu ar mai fi lăsat nici un dubiu. 
Astfel, în textul tratatului semnat la 15 februarie 1690 se stipula că 
moldovenii vor trece de partea imperialilor abia atunci când aceştia 
vor fi reuşit să cucerească raiaua turcească a Brăilei şi vor fi ajuns 
la râul Siret. O condiţie prealabilă a alianţei o constituia şi eliberarea 
lui Dimitrie, ţinut ostatic la Poartă, în urma unei intervenţii personale 
a împăratului pe lângă sultan. Iar precauţia lui Cantemir se dovedise 
salutară, căci peste numai câteva luni, în bătălia de la Zărnești, turcii, 
ajutaţi de Brâncoveanu, reuşiseră să îi înfrângă pe imperiali şi să 
readucă Ardealul sub ascultarea Porții. Această evoluţie îi confirmă 
definitiv vechile convingeri, Cantemir fiind de acum înainte deter- 
minat să servească numai interesele otomane. 

De altfel, singurul său sprijin pentru menţinerea domniei era cre- 
dinţa faţă de Poartă şi prietenia personală ce îl lega de câţiva dintre 
demnitarii otomani. Oricât ar fi râvnit, nu se putea măsura cu domnul 
Țării Românești, cel poreclit de turci Altın Bey („Prinţul Aurului“), 
care, atunci când stârnea vreo bănuială la Stambul, împărțea în stânga 
şi-n dreapta pungi de galbeni pentru a linişti apele. Ceva avere strân- 
sese şi el în ţinutul Fălciului, dar venitul pe care îl aduceau toate satele 
agonisite cu trudă nu putea sătura setea de aur a unui singur vizir. 
Cantemir făcea însă servicii de altă natură Porții, realizând ceea ce 
am numi astăzi spionaj în favoarea otomanilor, sau deturna puterile 
creştine, cu care se afla în corespondenţă, de la acţiunile antiturcești 

preconizate. De pildă, în noiembrie 1690 el l-a trimis la Moscova cu 
solie pe căpitanul Ionașcu Bilevici ca să-i determine pe ruși, cu min- 
ciuni bine ticluite, să încheie pace cu turcii. De altfel acum, la sfâr- 
şitul anului 1690, voievodul moldovean era mai convins ca oricând 
că propăşirea atât a propriei familii, cât și a țării depindeau în mod direct 
de ascultarea pe care avea să o dovedească faţă de turci. 

În această judecată cântărea greu faptul că la Țarigrad erau ţinuţi 
ca ostatici, rând pe rând, cei doi fii ai săi, Antiohie şi Dimitrie. Mezinul 
lipsise de acasă vreme de trei ani, iar bătrânul voievod îl aştepta acum 
cu mult dor, căci în el își punea cel mai mult nădejdea. Fără doar şi poate, 
vedea în tânărul Dumitraşcu imaginea sa de când era copil şi năzuia 
ca fiul său să împlinească în viaţă tot ceea ce el nu izbutise din pricina 
vitregiei vremurilor. 

Coborând dintr-un neam de răzeşi umili din Siliştenii Fălciului, 
Cantemir nu se învrednicise să înveţe carte, căci trebuise să îşi câştige 
pâinea slujind ca mercenar în oştirea polonă. Dovedise înzestrare şi 
curaj, urcând treptat în ierarhia militară. Când se întoarse în Princi- 
patele Române, după 1660, domnitorii, dornici să profite de calitățile 
sale războinice, îi oferiră diverse slujbe ostășești, tot mai înalte, pe 
măsura serviciilor aduse: ceauș spătăresc în Tara Românească sub 
Grigore Ghica, iar apoi în Moldova, ispravnic de codru sub Eustratie 
Dabija, armaş (1669) şi serdar (1672) sub Gheorghe Duca. Trecuseră 
însă anii şi, până să îşi facă o situație, Cantemir îmbătrânise de-a bine- 
lea. Nu s-ar fi cuvenit, de bună seamă, ca un boier ce umbla după 
domnie să nu ştie nici măcar buchiile, dar la vârsta lui nu mai putea 
face nimic. Cu multă trudă învățase să se iscălească și rușinea îi era 
cu atât mai mare cu cât jupâneasa lui de-a treia, Ana Bantâș, era o femeie 
educată. Mândria lui era însă că avea tragere înspre limbile străine, 
ceea ce nu se putea spune despre mulți boieri ştiutori doar de carte 
slavonească. Polona o deprinsese din anii de ostăşie, iar cu tătarii şi 
cu turcii se înțelegea de minune în limba lor. Ba chiar de mai multe 
ori îşi asumase cu succes rolul de tălmaci între moldoveni și mai-marii 
trupelor turcești, cărora le fusese călăuză în Moldova. 

De unde să fi deprins însă asa de bine Cantemir niște graiuri atât 
de diferite de limba ţării? Oare cunoştinţele sale lingvistice nu ar trebui 
puse pe seama originii tătăreşti a familiei, contestate cu vehemenţă 
de istoricii noştri? O lectură atentă şi obiectivă a Vieții lui Constantin 
Cantemir poate clarifica într-o manieră satisfăcătoare problema. Aici 
principele aminteşte ascendenţa crimeeană a familiei sale, care se stabi- 


O tentativă eşuată de alianță dinastică 15 


lise în Moldova și se convertise la creştinism în timpul domniei lui 
Ştefan cel Mare, dar vorbeşte în două rânduri și de niște mârzaci tătari 
rude de sânge cu Cantemireştii. Asemenea informaţii nu erau, în nici 
un caz, de natură să sporească prestigiul neamului său, întrucât, pentru 
un principe creştin, originea tătărească nu putea constitui un titlu de 
glorie. Aşa că nu avem nici un motiv întemeiat de a contesta spusele 
autorului. Fireşte, lucrurile nu vor sta la fel şi în cazul genealogiei 
fanteziste, fabricate în Istoria Imperiului Otoman, care îl făcea pe prin- 
cipe să descindă direct din Tamerlan. 

Dincolo de faptul că se putea exprima cu mai multă sau mai puţină 
ușurință în câteva limbi, neştiința de carte îi atârna de gât lui Vodă 
Constantin ca o piatră de moară, iar cronicarii binevoitori au avut grijă 
să lase posterității imaginea sa de „om prost, mai de gios că nice carte 
nu ştia“, cum scrie Neculce în letopiseţul său. Ca atare, Cantemir îşi 
jurase să facă din fiii săi unii dintre cei mai învăţaţi oameni pe care 
îi cunoscuse Tara Moldovei și, odată suit pe tron, nu a cruțat nici un 
efort ca să îşi atingă scopul. 

Încă din 1688 îl readusese la Iași din Ţara Românească pe iero- 
monahul Ieremias Kakavelas, un cărturar originar din Creta, ce petre- 
cuse mai mulţi ani în Principate, ajungând să cunoască îndeajuns de 
bine limba română, și îl însărcinase să se ocupe exclusiv de educaţia 
vlăstarelor domnești. Acest Ieremia se perindase pe la marile școli ale 
Occidentului (Veneţia, Oxford, Leipzig, Viena), unde acumulase cunoș- 
tinte bogate mai ales în domeniul teologiei, inclusiv al celei catolice. 
Erudiţia sa amplă, dar mai degrabă stearpă, era dublată de fanatism 
religios si de un naționalism grecesc foarte pronunţat. Ieremia nu îşi 
propunea doar să dovedească superioritatea dogmei ortodoxe faţă de 
cea catolică (Cercetare asupra celor cinci deosebiri dintre biserica 
grecească şi cea romană), ci şi să lupte împotriva răspândirii Islamului, 
asemenea unui veritabil cruciat. 

În ciuda scurgerii a peste două veacuri de la căderea Constantino- 
polului, perioadă în care stăpânirea otomană se consolidase, învățatul 
cretan continua să spere cu naivitate că într-o bună zi, mai apropiată 
decât s-ar fi putut crede, vechea capitală imperială avea să fie recucerită 
de către greci. Cu aceste idei îi alimentase Cacavela speranţele deşarte 
de mărire patronului său Şerban Cantacuzino, domnul Ţării Româneşti 
(1678-1688), care, într-un smintit entuziasm, se şi vedea înscăunat 
pe tronul imperial deținut în veacul XIV de pretinsul său strămoş loan 
Cantacuzino (1347-1354). Idei asemănătoare trebuie să îi fi inculcat 

şi tânărului Dimitrie, în sufletul căruia începeau să încolțească planuri 
măreţe de eliberare a Principatelor de sub tutela otomană. Oare care 
dintre greci nu auzise la sfârşitul veacului XVIII de profeţiile potrivit 
cărora ar fi urmat să fie dezrobiţi de „neamul cel blond“ de la Răsărit. 
lar ruşii se apropiau încet, dar sigur de Constantinopol... 

Altminteri, învățătura oferită de Cacavela fiilor lui Cantemir era 
cea tradițională, postbizantină, mustind de o erudiție destul de prăfuită: 
gramatică greacă clasică, retorică, logică, teologie; opacitatea în fata 
noului şi, în special, a cuceririlor ştiinţelor şi a gândirii occidentale 
se îmbina, în cazul lui Cacavela, cu o anumită teamă derivată din apar- 
tenenţa sa la cler. Înclinaţia spre teologie și mistică a profesorului intra 
însă în contrast cu aplecarea tânărului Dimitrie către științele cele mai 
diverse: geografie, istorie, etnografie, muzică. Influenţa nu întru totul 
fastă a maestrului se va simţi însă pe termen lung în evoluţia savantului 
moldovean, desigur mult mai pregnant în tinereţe, atunci când, după 
modelul lui Cacavela, Cantemir va redacta lucrări cu conţinut mistic, 
precum Divanul înțeleptului cu lumea şi Imaginea de nedescris a științei 
sacre. Pe de altă parte, suntem datori să recunoaştem că niciodată 
Dimitrie Cantemir nu s-a preocupat să se afle pe de-a întregul la curent 
cu mersul științelor în Europa apuseană. 

Dacă toată viaţa i-a purtat lui Cacavela o adâncă recunoștință și 
afecțiune, cu atât mai mult, la cincisprezece ani abia împliniţi, tânăra 
beizadea era pe de-a întregul subjugată de personalitatea impunătoare 
a ieromonahului grec. Retor desăvârșit si predicator carismatic, acesta 
îl călăuzea cu vorba sa pe tânărul Dimitrie prin lumea glorioasă și 
strălucitoare a Bizanțului, în care creștinii pravoslavnici erau stăpânii 
lumii. Vocea gravă a maestrului răsuna ca un tunet în micuța încăpere 
de la curtea domnească pe care Vodă le-o hărăzise fiilor săi pentru a 
le supraveghea îndeaproape progresele. De multe ori, Cantemir însuși 
se întrerupea de la treburile domniei şi stăruia vreme îndelungată în 
clasă, fascinat de grandilocvenţa dascălului. Și, pe deasupra, nu își 
mai încăpea în piele de mândrie atunci când vedea cu câtă iscusinţă 
răspundea micuțul Dimitrie la întrebările încuietoare ale maestrului. 

Dar, după doar un an de lecţii, în 1689, mezinul lui Cantemir se 
văzu aruncat în vâltoarea Ţarigradului, unde setea sa de cunoaștere 
putea fi mult mai bine astâmpărată. La cincisprezece ani abia împliniţi, 
beizadeaua trecu cu înfrigurare pragul Academiei Patriarhale din Fanar, 
cea mai înaltă școală creştină din lumea orientală, dar situaţia pe care 
o întâlnea aici avea să se dovedească mai mult decât dezamăgitoare. 

Într-adevăr, perioada pe care o traversa această instituție venerabilă 
nu era deloc fastă. Sărăcia Marii Biserici era lucie, iar patriarhii, schim- 
baţi frecvent după capriciile puterii otomane, nu găseau răgazul să se 
ocupe de refacerea învățământului. Lovită din afară, Academia Patriar- 
hală era subminată şi de revolte ale elevilor care provocau nu doar 
alungarea unor dascăli, ci și întreruperea temporară a cursurilor. Abia 
în anul 1691 situaţia avea să se remedieze oarecum, graţie patriarhului 
Kyrillos II Akarnan, care s-a îngrijit de reorganizarea Academiei; dar 
curând şi eforturile acestuia au fost zădărnicite printr-o nouă între- 
rupere a funcţionării şcolii. 

Nu ştim cu exactitate dacă la începutul primei şederi a lui Dimitrie 
la Constantinopol continuau sau nu să se ţină cursuri la şcoala din Fanar. 
Mai degrabă nu... De altfel, nici modul în care principele prezintă 
activitatea Academiei într-o amplă notă la Istoria Imperiului Otoman 
nu este de natură să lămurească lucrurile. Cuprins de un autentic 
entuziasm pentru personalităţile care şi-au legat într-un fel viaţa de 
şcoala din Fanar, acesta enumeră laolaltă profesori şi elevi ai şcolii, 
de la reînființarea acesteia grație neguţătorului de blănuri Manolakis 
din Kastoria, în 1661, şi până după 1711. Dintre cei peste douăzeci 
de cărturari, caracterizați succint prin prezentarea domeniului lor de 
excelenţă, doar doi au fost, după spusele lui Cantemir, în mod direct 
profesorii săi. Este vorba, mai întâi, de Iacob Manos din Argos, reputat 
gramatician, ce l-ar fi iniţiat pe principe în domeniul filosofiei. Interesat 
mai ales de teologie şi de filosofia aristotelică, acestea oferea, aseme- 
nea lui leremia Cacavela, tot o pregătire conservatoare, fidelă paideiei 
bizantine. Mult mai captivante pentru tânărul Cantemir trebuie să fi 
fost lecţiile ţinute timp de opt luni de Meletios Mitrou, dar acestea 
nu pot fi plasate în prima perioadă constantinopolitană a lui Dimitrie, 
întrucât viitorul mitropolit al Atenei a profesat la Ioannina din martie 
1688 până în iunie 1692. 

Chiar dacă nu a avut prilejul să urmeze cursurile, probabil sus- 
pendate în acel moment, ale Academiei din Fanar, tânărul principe 
moldovean a pătruns în mod neîndoielnic în mediul Patriarhiei Ecu- 
menice, în jurul căreia gravitau mai multe personalităţi culturale, foşti 
şi viitori profesori. De la unii, precum amintitul Iacob Manos, a luat 
lecţii particulare şi cu alţii doar s-a întâlnit, încercând pe cât posibil 
să profite de ştiinţa lor. Nu avem însă dovezi clare care să arate că 
Dimitrie a avut acces încă din această perioadă la o învățătură modernă, 
racordată măcar într-o anumită măsură la cea oferită în Occident. 

Poate că dezamăgirea pe care i-a produs-o situaţia lamentabilă a 
Academiei Patriarhale a fost cea care l-a împins pe Cantemir și către 
educaţia musulmană. În acea vreme, ca şi de-a lungul întregii perioade 
otomane, între cele două sisteme de învățământ (cel grecesc postbi- 
zantin şi cel islamic, bazat în principal pe Coran) exista o falie insur- 
montabilă, mai ales din considerente religioase. Interesul pentru religia 
şi cultura adversarului presupunea o mare lărgime de spirit și chiar 
o anumită tendință spre frondă, susceptibilă să te facă să nu-ţi mai 
pese de dezaprobarea celor din jur. 

Cantemir le-a avut pe amândouă şi, ca atare, de îndată ce a sosit 
la Stambul, nu a ezitat să intre ucenic pe lângă un maestru musulman, 
Yanalı Es’ad Efendi. Apropiat al Mavrocordaţilor, acesta era unul 
dintre puţinii greci culti ce îmbrăţişaseră Islamul, căci altminteri nu 
era deloc lesne să găseşti un profesor care să îi iniţieze pe străini în 
înțelepciunea otomană. Aşa cum ne-o spune Dimitrie însuşi, de la acesta 
a învăţat carte turcească, cu tot ceea ce implica ea: scrierea arabă (cali- 
grafie), limba turcă otomană şi celelalte graiuri sacre ale Islamului 
(arabă, persană), teologia coranică cu variile ei subdomenii. Cu ade- 
vărat notabil este faptul că Es"ad nu era un simplu tălmăcitor al Cărţii 
Sfinte a musulmanilor, asemenea atâtor altora ce puteau fi întâlniți 
de-a lungul şi de-a latul imperiului, ci, înainte de toate, era un specialist 
în ştiinţele pozitive: matematică, fizică (ştiinţe ale naturii) şi astro- 
nomie, domenii pe care dascălii greci de până atunci ai lui Cantemir 
nu le acopereau decât sporadic. Printre altele, Es”ad tradusese în turcă 
Fizica lui Aristotel şi unele scrieri ale lui Avicenna. Iar studierea disci- 
plinelor enumerate nu era îngrădită în cazul său de preceptele coranice, 
chiar dacă acestea intrau într-o vădită contradicţie cu descoperirile 
ştiinţei. Asa cum rezultă dintr-o discuţie purtată cu maestrul său, pe 
care Cantemir ne-o relatează în Istoria Imperiului Otoman, acesta 
tindea să realizeze o separație între planul științei, în care sunt aplica- 
bile principiile raţiunii, şi cel al religiei, în care raţiunea se dovedeşte 
neputincioasă. Mai mult de atât, se cuvine remarcat că Es’ad îi permi- 
tea elevului său să îşi exprime deschis îndoielile, inclusiv pe cele ce 
contestau afirmaţii fundamentale din Coran. 

Cum a reuşit însă Cantemir să înveţe latina, limbă în care va ajunge 
să scrie cu atâta naturalete si eleganță? Răspunsul la această întrebare 
este îngreunat de faptul că el însuşi nu pomenește nicăieri vreun dascăl 
al său de latină, mulțumindu-se să afirme în Viaţa lui Constantin Can- 
temir că pe parcursul primei sale şederi la Constantinopol a început 

să înveţe carte latinească şi turcească. Altminteri, capitala otomană 
nu constituia un mediu propice pentru studiul literelor latine, întrucât 
învățământul oficial era organizat exclusiv sub forma a două sisteme, 
cel otoman, musulman, destinat tuturor adepților Islamului fără deose- 
bire de naţionalitate, şi cel grecesc, ce se adresa în egală măsură creş- 
tinilor din imperiu indiferent de apartenenţa etnică. Este adevărat că 
unii dintre cei mai distinşi intelectuali greci din jurul Patriarhiei Ecu- 
menice studiaseră în Italia și în alte țări apusene, în care limba oficială 
de predare era latina. Pe de altă parte, ei ezitau să transmită această 
limbă pe care o legau în mod direct de dogma catolică și de prozeli- 
tismul papal în Orientul grecesc. Edificator în acest sens este exemplul 
deja menţionatului Ieremia Cacavela, primul dascăl al lui Cantemir, 
care, deşi era un fin cunoscător de latină (tradusese în greacă Historia 
de Vitis Pontificum Romanorum, operă a umanistului italian Battista 
Platina, 1421-1481), nu i-a împărtășit discipolului său nimic legat 
de domeniul în cauză. Şi acest lucru în condiţiile în care însuşi Vodă 
Cantemir îşi exprimase dorinţa ca fiul său să înveţe în egală măsură 
carte slavonească, latinească şi grecească. 

Ca atare, suntem înclinați să credem că tânărul Dimitrie a învăţat 
latina în mediul legaţiilor occidentale de la Stambul, în care a pătruns 
încă de la sosirea sa în capitala otomană. În acest mediu, latina era 
una dintre limbile curente de lucru, cu ajutorul căreia comunicau repre- 
zentanţii puterilor apusene acreditaţi pe lângă Înalta Poartă. Iar în 
cadrul oricărei misiuni diplomatice funcționa şi o cancelarie cu oameni 
de carte, buni cunoscători de latină și capabili fără doar şi poate să 
şi predea această limbă. 

Acceptarea lui Dimitrie Cantemir în acest mediu elitist, în ciuda 
vârstei fragede, nu trebuie să ne mire. Să nu uităm că, înainte de toate, 
era un principe creştin, iar nobilii occidentali, care aveau în sânge 
respectul faţă de ierarhie, îl priveau cu deferența cuvenită. De ase- 
menea, tânărul trebuie să fi impresionat de la început prin ascuţimea 
minţii şi prin cunoștințele de greacă clasică, dobândite în ţară. lar 
ulterior progresele sale trebuie să fi stârnit deopotrivă uimirea şi admi- 
raţia diplomaților occidentali. Totodată, intrând în contact cu ei, Cante- 
mir îşi lărgea orizontul geopolitic ajungând să înţeleagă acum rolul 
Imperiului Otoman și al ţărilor române în concertul european. De 
asemenea, grație ambasadorilor străini, Dimitrie reuşea să intre în 
posesia unor lucrări recente tipărite în Occident, altminteri inaccesibile 

într-un stat totalitar precum Imperiul Otoman, care împiedica siste- 
matic pătrunderea pe teritoriul său a cărților provenite din Apus. 

De la Cantemir însuşi ne sunt cunoscuţi doi diplomaţi cu care a 
întreținut relații privilegiate: ambasadorul Franţei Pierre Antoine de 
Castagneres, marchiz de Châteauneuf (1689-1699), şi cel al Olandei 
Jakob Collyer (1683(1688)-1725), reprezentanţii desigur ai acelor 
puteri europene ale căror interese de moment coincideau cu cele ale 
Imperiului Otoman. Dacă primul a fost un om politic si diplomat cu 
o carieră îndelungată şi diversă (ambasador în Portugalia, Olanda, 
consilierul Parlamentului Francez şi consilier de stat sub Ludovic XIV), 
cu o viziune largă asupra afacerilor europene, Collyer era expert în 
chestiunile Imperiului Otoman, de care îşi legase întreaga viaţă şi 
carieră. Fiu al consulului Țărilor de Jos la Smirna, învățase de mic 
la perfectie greaca şi turca, în vederea unei cariere diplomatice pe lângă 
Înalta Poartă. Fusese, ca atare, acceptat cu braţele deschise de puterea 
otomană, care îi permitea şi destule extravagante. Locuinţa sa din 
cartierul Stavrodromi se transformase într-un adevărat centru al vieţii 
mondene constantinopolitane, unde petrecerile, la care vinul curgea 
din belșug, se ţineau lanţ. La aceste petreceri nu se sfiau să participe 
şi înalți demnitari otomani, care se puteau bucura, după pofta inimii, 
de plăceri care altminteri le erau oprite. Iar în acest fel, poziţia lui 
Collyer se consolida. Numai atunci când a achiziţionat somptuosul 
palat de pe malul Mării Marmara al fostului mare vizir Soliman Ainegi 
Paşa, cu scopul de a-și organiza aici seratele mondene, puterea 
otomană a intervenit cu fermitate, pentru a nu îngădui unui ghiaur 
să spurce cu carne de porc şi vin un loc sfinţit prin rugăciunile 
cuvioșilor bărbaţi ai Islamului. 

Având contacte cu ambasadorul Ţărilor de Jos și cu oaspeţii care 
se perindau prin vila acestuia, tânărul Dimitrie nu doar şi-a îmbogăţit 
cunoştinţele de politică şi diplomaţie otomană, ci a deprins şi eleganța, 
oarecum superficială si ușuratică, a unei lumi obişnuite cu viaţa de 
plăceri. Băiatul simplu, fără fasoane, crescut de un bătrân ostaș, om 
dintr-o bucată, se transformase acum într-un dandy admirat prin saloa- 
nele mondene. Un tablou păstrat până astăzi la muzeul din Rouen şi 
atribuit cu anumite rezerve tânărului Cantemir depune mărturie în 
legătură cu această metamorfoză. Avem în față un june cochet, ferche- 
zuit după moda legaţiilor apusene de prin Stambul: bărbița rasă cu 
meșteșug abia i se ghiceşte, iar mustăcioara subţire face pereche cu 
sprâncenele potrivite cu grijă. Ochii privitorilor sunt însă cel mai mult 

atraşi de peruca cu cârlionţi ce cad pe fruntea beizadelei într-o savantă 
neorânduială şi de turbanul împletit cu multă artă. Acesta se asortează 
de minune şi cu cravata în formă de cruce având un braţ roşu aprins, 
şi cu brâul subţire, toate croite dintr-o pânză albă, fină. Atât tunica, 
cât şi mantaua principelui spânzurată ştrengăreşte pe un umăr sunt 
tesute dintr-un brocart scump cu fir de aur. 

Poliglot, sclipitor, elegant, tânărul Dimitrie nu avea cum să nu se 
transforme în scurt timp într-o vedetă a lumii creștin-occidentale din 
Constantinopol. În plus, era fiu de voievod și nu era nici măcar logodit. 
Asta nu înseamnă însă că tatăl său nu primise mai multe oferte tentante 
de la reprezentanţii familiilor domnitoare din principate. Şi nu numai... 
Chiar atunci principele se îndrepta către Iași însoţit de o propunere 
de mariaj cu Elena, fiica marelui dragoman al Porții, Alexandru Mavro- 
cordat Exaporitul. Acesta se aflase la Viena pe toată durata şederii 
lui Dimitrie, unde depunea diligente pe lângă împăratul Leopold pentru 
încheierea păcii cu Imperiul Otoman, dar urmărea cu mare atenţie şi 
evoluţiile din capitală, căutând permanent să îşi consolideze puterea. 

Dacă avem în vedere ascensiunea sa fulminantă, lui Mavrocordat 
nimic nu-i mai părea imposibil, iar ocuparea tronului de la București 
sau de la Iaşi de către el sau fiii săi nu mai reprezenta o ţintă de neatins. 
De altfel, pe scaunul Moldovei stătuse nu cu multă vreme în urmă, 
şi chiar în trei rânduri, Dumitrașcu Cantacuzino (1673-1674, 1674-1675, 
1684-1685), un grec get-beget, neștiutor de limba ţării. Ba chiar şi 
Iliaș Alexandru (1666-1668), ultimul descendent al lui Bogdan, înte- 
meietorul Moldovei, se grecizase complet, uitându-și de tot graiul 
strămoșesc. În plus, Mavrocordat se înrudea deja cu familia cea mai 
îndrituită să ocupe tronul Moldovei, căci soţia sa, Sultana, era fiica 
lui Ioannis Chrysoskoulaios şi a Cassandrei, fata lui Alexandru Iliaş 
(domn al Moldovei, 1620-1621, 1631-1633, şi al Ţării Româneşti, 
1627-1629), tatăl înainte-pomenitului Iliaș Alexandru, iar o nouă 
legătură cu o altă familie domnitoare din Moldova ar fi justificat pe 
de-a-ntregul o posibilă revendicare a tronului pentru casa sa. 


Dar, pentru a înţelege mai bine poziţia și politica lui Alexandru 
Mavrocordat, este necesar să vedem ce presupunea funcția de drago- 
man şi ce rol a jucat Exaporitul în sporirea atribuţiilor şi a prestigiului 
acesteia. 

Termenul de dragoman (dragoumanos) nu constituie altceva decât 
adaptarea grecească, printr-un intermediar italian, a cuvântului turcesc 

de origine arabă tercüman (arab. tarjumân), ce înseamnă până în ziua 
de astăzi tălmaci, traducător. Nevoia de traducători pe lângă Înalta 
Poartă s-a făcut simțită cu tot mai multă acuitate în secolul XVII, pe 
măsură ce imperiul îşi intensifica relaţiile diplomatice şi nu doar mili- 
tare cu puterile occidentale, în condiţiile în care educaţia musulmană 
includea studierea exclusivă a limbilor arabă, persană şi turcă, condam- 
nând chiar învăţarea de către adepţii Islamului a limbilor apusene. 
Într-o fază iniţială, această misiune fusese asumată de către evrei, armeni 
şi occidentali renegați, dar, ulterior, grecii au sesizat posibilităţile extra- 
ordinare ce li se deschideau prin acapararea acestei funcţii și au ştiut 
să o monopolizeze, începând din anul 1661 şi până la revoluţia lor 
de la 1821. Ba chiar, la un moment dat, ei au şi reuşit să îi smulgă 
sultanului un firman ce le interzicea evreilor şi armenilor accesul la 
această înaltă demnitate. Preferinţa Înaltei Porţi pentru dragomanii 
greci din Fanar trebuie explicată atât prin excelenta lor pregătire 
lingvistică, cât şi prin faptul că erau foarte uşor de controlat, odată 
ce își aveau cartierul general chiar în capitala imperiului. 

În teorie, dragomanul nu era decât un simplu traducător al lui reis 
effendi, adică al ministrului de externe al Înaltei Porţi. În realitate, 
paşii care ocupau această funcție erau personalități extrem de șterse, 
numite pe cu totul alte criterii decât abilităţile diplomatice şi, în conse- 
cinta, incapabile, de cele mai multe ori, să îşi îndeplinească îndato- 
ririle la nivelul exigenţelor funcțiilor lor. În aceste condiţii, adevăratul 
ministru de externe al Imperiului Otoman era dragomanul: acesta 
primea scrisorile de acreditare ale ambasadorilor străini, traducea 
corespondenţa adresată sultanului ori participa la negocieri în vederea 
încheierii unor alianţe sau a unor tratate de pace. În asemenea situaţii 
deosebit de delicate, dragomanii greci au avut ocazia să-şi dovedească 
în mod strălucit talentul si iscusința diplomatică, cucerind laurii 
posterității și recunoştinţa sultanilor. 

Conştientă de importanţa serviciilor aduse imperiului de către dra- 
gomani, Înalta Poartă i-a răsplătit acordându-le unele privilegii de care 
nu se mai bucuraseră până atunci nişte creștini. Au fost acceptaţi în 
divan, primind rangul de ministru şi dreptul la o suită personală. Pentru 
ei, familia lor şi alte douăzeci de persoane, dragomanii obţinuseră 
imunitate fiscală deplină şi chiar dreptul de a încasa veniturile unor 
insule (Mykonos, Milos) sau ale unor mitropolii (Adrianopole). De 
asemenea, în condiţiile în care săvârşeau o abatere, puteau fi judecaţi 

şi, eventual, condamnaţi numai de către tribunalul suprem condus de 
însuși marele vizir. 

În acest fel, dragomanii deveneau în mod incontestabil cei mai 
puternici creştini din imperiu și, în consecinţă, grecii își asigurau şi 
pe plan politic supremaţia asupra celorlalte naţiuni nemusulmane din 
imperiu. Paralelismul cu situaţia din domeniul religios ni se pare mai 
mult decât semnificativ. După cum se ştie, Imperiul Otoman era orga- 
nizat pe religii (millet), şi nu pe neamuri, iar în fruntea creştinilor din 
împărăție, indiferent de originea lor etnică, se afla, din punct de vedere 
spiritual, Patriarhul Ecumenic al Constantinopolului, care era întot- 
deauna un grec. Dar în vreme ce întâi-stătătorul ortodocșilor avea în 
subordine o întreagă încrengătură de mitropoliți și episcopi din toată 
Peninsula Balcanică și din Asia Mică, de marele dragoman nu depin- 
dea nimeni în afara altor câţiva tălmaci mai mici şi a alaiului său. 
Aceasta pentru simplul motiv că nemusulmanilor le era îngrădit accesul 
la structurile de putere ale imperiului. 

Doar în cele două stătuleţe tributare, Tara Românească şi Moldova, 
creştinii continuau să controleze în exclusivitate funcţiile politice, de 
la cea mai mică până la cea supremă, de domn. Ca atare, asupra ţărilor 
române şi-ar fi putut impune autoritatea marele dragoman, transfor- 
mându-se într-un veritabil suzeran al boierilor şi al voievozilor români. 
Operaţiunea nu era însă deloc simplă, având în vedere statutul special 
de autonomie de care se bucurau cele două provincii și reticenţa pro- 
nunţată a clasei politice autohtone față de orice ingerință din afară. 
Pentru a-şi atinge acest obiectiv, mai mult sau mai puţin mărturisit, 
primii doi dragomani și-au folosit din plin abilitatea diplomatică, cău- 
tând să dezvolte relaţii personale cu boierii şi chiar cu domnitorii 
români, câștigându-le mai întâi bunăvoința şi prietenia. Au urmat pro- 
punerile de alianță dinastică, încercările de a se erija pe lângă sultan 
în purtători de cuvânt şi suzerani ai acestora și, în cele din urmă, 
ocuparea tronului în principatele dunărene. Poate că ar fi exagerat să 
vorbim de un plan bine pus la punct de acaparare a puterii în țările 
române. O asemenea dorință este sigur că a existat, iar materializarea 
ei a devenit posibilă graţie geniului politic al primilor doi dragomani 
Panagiotakis Nikousios si Alexandru Mavrocordat. De altminteri, tot 
lor li se datorează sporirea atât a competenţelor dragomanului, cât şi 
a prestigiului funcției. 

Originar din insula Chios, Panagiotakis a studiat mai întâi la Aca- 
demia Patriarhală din Constantinopol, sub îndrumarea eruditului Mele- 
tios Syrigos, iar apoi la Universitatea din Padova, unde a dovedit o 

înzestrare deosebită nu doar pentru limbile străine, ci si pentru mate- 
matică şi astronomie. Întors la Constantinopol, a lucrat pentru legaţiile 
străine, în slujba cărora s-a făcut remarcat de reprezentanţii Înaltei 
Porţi, care l-au numit în funcția de mare dragoman. Graţie iscusinţei 
sale, şi-a păstrat postul din 1661 până la moarte, în 1673, impunând 
toate liniile directoare ale unei politici ce a consolidat pe termen lung 
puterea și influența dragomanilor. Înainte de toate, el a dovedit o fide- 
litate nesmintită faţă de turci cărora le-a făcut servicii politice şi diplo- 
matice însemnate, ca, de pildă, în cazul cuceririi Cretei (1669). Pe 
de altă parte, a urmărit constant să îşi ajute compatrioţii, în măsura 
în care interesele acestora nu intrau în mod direct în contradicţie cu 
cele ale puterii otomane. Panagiotakis a izbutit totodată să îşi păstreze 
credinţa creştină, în ciuda presiunilor constante ale demnitarilor oto- 
mani, neobişnuiți cu prezenţa unui nemusulman în eșaloanele de vârf 
ale ierarhiei imperiale. Ba chiar dragomanul nu s-a sfiit să își proclame 
cu îndrăzneală opţiunea religioasă, respingând în mod strălucit argu- 
mentele predicatorilor musulmani ce urmăreau să îl convertească precum 
vestitul Vani Efendi. În paralel, el i-a convins pe mai-marii Înaltei 
Porți că îmbrăţişarea credinței creștine nu era în nici un fel contrară 
slujrii devotate a intereselor otomane. Astfel, a reuşit să obţină privi- 
legii însemnate pentru compatrioţii săi, precum dreptul de administrare 
exclusivă a Locurilor Sfinte revendicat cu multă tenacitate de către 
catolici. De altfel, lupta îndârjită împotriva acestora a reprezentat o 
altă constantă a politicii dragomanilor. În altă ordine de idei, aşa cum 
rezultă din corespondenţa sa, Panagiotakis a urmărit cu atenţie evolu- 
tile politice din ţările române şi a căutat să întreţină relaţii cu 
personalități locale precum stolnicul Constantin Cantacuzino şi croni- 
carul Miron Costin. 

Un alt mare merit al primului dragoman grec este acela de a fi evitat 
tentaţia de a-şi lăsa moştenire funcția în propria familie şi de a fi ştiut 
să îşi aleagă un demn succesor în persoana lui Alexandru Mavrocordat, 
care a continuat cu strălucire liniile politicii lui Nikousios, reuşind 
să îşi depăşească maestrul în toate sferele de activitate. 

Născut la Constantinopol în 1641, Alexandru a fost crescut de mic 
în dragostea pentru învăţătură de către mama sa Roxandra. Aceasta 
fusese ucenica marelui logofăt al Patriarhiei Ecumenice Ioannis 
Karyofyllis, de la care dobândise o excelentă cunoaştere a limbii vechi 
greceşti. Aşa se face că nu doar putea citi cu uşurinţă si interpreta 
operele istorice sau filosofice ale Antichității, ci era în stare să compună 
poezii ori discursuri în greaca veche. Astfel, devenise o celebritate 

în cercurile mondene din Constantinopol, primind vizitele călătorilor 
occidentali cu care purta conversații şi care îi admirau erudiția. Nu 
încape îndoială că ea a fost cea care a avut grijă ca fiul său să urmeze 
cele mai înalte studii, nu doar în capitala imperiului, ci şi în Italia. 
În acest scop, l-a trimis la vestitul Colegiu Grec Sf. Athanasie din 
Roma (1657-1660), după absolvirea căruia Alexandru a frecventat 
succesiv Universitățile din Padova şi Bologna. În cadrul acesteia din 
urmă, a susţinut în anul 1664 o teză de doctorat în limba latină dedicată 
rolului plămânilor în circulaţia sângelui cu titlul Pneumaticum instru- 
mentum circulandi sanguinis sive de motu et usu pulmonum. Merită 
fără doar si poate remarcat interesul tânărului studios nu atât pentru 
disciplinele umaniste, cât pentru științele naturii, tratate în lumina celor 
mai avansate descoperiri ale vremii și nu în maniera desuetă ce carac- 
teriza abordările acestora în Imperiul Otoman. Teza lui Mavrocordat 
s-a bazat în mare măsură pe experimente şi a fost considerată un vârf 
al cercetării în domeniu. Dovada cea mai clară a acestui fapt o consti- 
tuie publicarea ei în chiar anul suţinerii şi reeditarea succesivă într-o 
epocă în care numărul de titluri ce vedeau lumina tiparului era extrem 
de redus. În schimb, mai toate celelalte opere ale lui Mavrocordat cu 
conţinut istoric, filosofic sau filologic au rămas în manuscris până 
după moartea autorului. 

Întors la Constantinopol, tânărul savant nu avea prea multe posi- 
bilităţi de a-și valorifica pregătirea ştiinţifică dobândită în Italia. 
Aproape singura opţiune rămânea aceea de a intra în slujba Patriar- 
hiei Ecumenice, devenind, mai întâi, profesor (1665-1672), iar apoi 
urcând treptele complicatei ierarhii laice din jurul Marii Biserici 
(mare retor, deja, în 1670, mare skevofylax, in 1676, mare Íogofat, 
între 1691-1705). Ajuns la catedră, Mavrocordat a fost nevoit să predea, 
în primul rând, materiile din anchilozata programă postbizantină a 
Academiei Patriarhale, precum teologia și filosofia. A izbutit totuşi 
să reîmprospăteze învăţământul grecesc prin introducerea unor cursuri 
de fizică, remarcate de însuşi Dimitrie Cantemir. Totodată, în calitatea 
de mare retor al Patriarhiei, Mavrocordat era obligat să compună lucrări 
cu caracter teologic ce serveau nevoilor propagandistice ale Bisericii. 
Ne este, de pildă, cunoscută o dare de seamă a sa referitoare la anumite 
aspecte ale doctrinei ortodoxe, scrisă la cererea bisericii anglicane, 
cu care Patriarhia colabora în lupta comună împotriva catolicilor. 

Neobosit şi animat de permanenta ambiţie a afirmării, Mavrocordat 
a practicat, în paralel, şi medicina, câştigând o faimă deosebită şi 

rotunjindu-şi sensibil veniturile. Ba chiar, grație acestei profesii, a 
reuşit să își creeze relaţii în cele mai înalte cercuri otomane, pregă- 
tindu-şi terenul pentru viitoarea ascensiune. 

Momentul decisiv în cariera lui Alexandru a fost însă întâlnirea 
cu Panagiotakis Nikousios, care, sesizând potenţialul politico-diplo- 
matic al tânărului întors de la studii din Italia, l-a luat ca secretar per- 
sonal. Dornic de a-i succede maestrului în funcția de mare dragoman, 
Alexandru s-a dedicat cu asiduitate studiului limbilor străine, în prin- 
cipal al celor orientale (turca, araba și persana), pe care lunga şedere 
în Occident îl împiedicase să le asimileze. În curând, a devenit un 
poliglot faimos, căruia contemporanii tindeau să îi atribuie cunoaşterea 
a aproape oricărei limbi străine. Surse mai mult sau mai puţin credibile 
din epocă îl prezintă pe Mavrocordat drept vorbitor, printre altele, de 
franceză, germană, slavonă ori română. În realitate însă este foarte 
probabil ca, în afara limbii materne, Mavrocordat să fi mânuit cu uşu- 
rință doar turca, italiana şi latina, ceea ce îi era pe deplin suficient în 
activitatea sa diplomatică. 

În paralel, a avut grijă „să fure meşteşugul diplomaţiei“ de la Pana- 
giotakis, pe care îl însoțea în toate deplasările sale. De pildă, în anul 
1672, cei doi dragomani greci s-au aflat alături de trupele otomane 
comandate de marele vizir Fazâl Ahmed Köprülü, care au reuşit să 
îl înfrângă pe regele polonez Jan Sobieski III şi să cucerească puternica 
cetate Camenița (astăzi Kamianets-Podilskyi din Ucraina). În timpul 
acestui război turco-polon, ce s-a prelungit până în 1676 din cauza 
replierii forțelor polono-lituaniene, şi-a găsit sfârşitul, în urma unui 
atac de apoplexie, şi Panagiotakis Nikousios (2 octombrie 1673). De- 
cesul a survenit în plină campanie militară, întreruptă frecvent de 
negocieri de pace, aşa încât postul vacant de dragoman trebuia repede 
ocupat. Alegerea s-a îndreptat în mod necesar înspre Alexandru 
Mavrocordat, care, în plus, a ştiut să îşi pună în mișcare la momentul 
oportun amplul sistem de relaţii pe care și-l crease. 

La doar treizeci si doi de ani, acesta devenea cel mai puternic creştin 
din Imperiul Otoman. Numai că avantajele pe care i le oferea noua 
funcţie erau umbrite de primejdiile ce îl pândeau la tot pasul. Întreaga 
carieră a lui Mavrocordat a pendulat de acum înainte între agonie şi 
extaz, între succesele diplomatice excepţionale ce i-au adus preţuire 
şi onoruri deopotrivă din partea Înaltei Porţi şi a puterilor occidentale 
şi pericolul de a-și pierde viaţa în condiţii infamante. 

Paradigmatice pentru climatul de permanentă insecuritate în care 
trăiau dragomanii sunt peripeţiile lui Alexandru Mavrocordat de după 
cel de-al doilea asediu turcesc al Vienei. Precum se ştie, pe la mijlocul 
lui iulie 1683, marele vizir Merzifonlu Kara Mustafa Paşa, aflat în 
fruntea unei armate de circa 100 000 de luptători, a iniţiat un lung 
asediu al capitalei habsburgice apărate de doar 10 000 de soldaţi. După 
aproape două luni de încercuire, turcii reușiseră să cucerească o parte 
din puternicul sistem de fortificaţii al oraşului şi părea că visul lui 
Soliman Magnificul, asediatorul Vienei din 1529, avea să se împli- 
nească după un veac și jumătate. Aşteptările tuturor au fost însă spul- 
berate de intervenţia fulgerătoare a cavaleriei polone conduse de regele 
Jan Sobieski, care a reușit să determine retragerea în dezordine a 
asediatorilor. Ca întotdeauna după un eşec militar răsunător, Înalta 
Poartă era acum însetată de sânge. Principalul vinovat, Kara Mustafa 
Paşa, a fost executat la Belgrad prin sugrumare cu un cordon de mătase 
(pedeapsă rezervată celor mai înalți demnitari otomani) în ziua de 
Crăciun a anului 1683. 

Mavrocordat, care îl însoţise în calitate de dragoman şi luase parte 
la negocierile cu asediaţii, s-a putut socoti cu mult mai norocos: a 
fost doar azvârlit în temniță, laolaltă cu mama și soția sa. Învinuirea 
pe care i-o aducea noul mare vizir Kara Ibrahim Pașa era însă de o 
extremă gravitate: îi ajutase pe creştini să obțină despresurarea Vienei, 
în schimbul acordării azilului în Austria. Era evident că afirmaţiile 
vizirului nu aveau o bază reală, întrucât interesele lui Mavrocordat 
şi ale familiei sale erau inextricabil legate de cele ale Imperiului Otoman, 
iar dragomanul înţelegea mai bine ca oricine altcineva că ascensiunea 
şi bunăstarea sa erau posibile numai în Turcia. 

Chiar dacă dreptatea era de partea sa, lui Mavrocordat nu îi era 
îngăduit să se apere. Avea totuşi la dispoziţie o modalitate de a potoli 
mânia sultanului şi a marelui vizir, avizi de aur, şi anume plata unor 
mari sume de bani. Drept urmare, ca să scape cu viaţă, Alexandru s-a 
angajat din proprie iniţiativă să verse în haznaua împărăției nu mai 
puţin de trei sute (!!!) de pungi de galbeni (o pungă conţinea 500 de 
piese din metal preţios). Dorind cu ardoare să scape din temniţă, se 
grăbise, avansând o cifră ce depășea cu mult propriile posibilități. Dar 
cu turcii nu te puteai juca. Deși a recurs la toate rezervele financiare 
secrete şi a apelat la numeroșii săi prieteni, Mavrocordat nu a putut 
strânge decât o parte din banii promişi. Ca atare, neîndurătorii călăi 
turci l-au supus în mod repetat bătăilor şi torturilor. După şase luni de 

detenţie, bătrâna sa mamă a răposat, în timp ce soţia continua să fie 
ținută departe de copiii ei de vârste foarte fragede (de pildă, viitorul 
domn al principatelor române, Nicolae, avea pe atunci doar trei ani). 
„Convins“ de aceste argumente, fostul dragoman a reușit, după un 
an şi jumătate de temniță, să adune suma necesară eliberării, pe care 
istoricul grec Georgios Zaviras o considera egală cu toată averea mo- 
bilă şi imobilă pe care o deţinea familia Mavrocordaţilor. 

Ne-am fi aşteptat ca, după această experiență traumatizantă atât 
pentru sine, cât şi pentru familia sa, Mavrocordat să se ţină departe, 
cel puţin pentru o perioadă, de tumultoasa viaţă politică otomană, 
dedicându-se profesoratului sau practicând medicina, domenii în care 
dobândise o largă recunoaştere. Însă, atunci când după doar câteva 
luni marele vizir, care dispusese întemnițarea şi schingiuirea sa, i-a 
propus să îşi reia vechea funcție, Alexandru a acceptat fără nici o ezitare. 

Poate că pentru cititorul contemporan această atitudine este mai 
greu de înţeles, dar în condiţiile din epocă ea apare drept perfect coe- 
rentă. Regulile jocului politic într-un stat despotic precum Imperiul 
Otoman erau cu totul altele decât cele din lumea de astăzi. Cel care 
îşi dorea ocuparea unor funcții trebuia să accepte, printre altele, că 
principalul criteriu de promovare ierarhică îl constituia peşcheșul pe 
care era dispus să îl plătească superiorilor săi şi că viitorul lui depindea 
pe de-a-ntregul de bunul lor plac. Iar acest lucru era în egală măsură 
valabil pentru un simplu slujbaş de provincie şi pentru marele vizir 
al împărăției. 

Așa se şi explică permanenta preocupare a lui Mavrocordat de a 
acumula avere, ce nu trebuie pusă pe seama cupidităţii sale sau a fap- 
tului că avea o familie numeroasă, greu de întreţinut. Marele dragoman 
înţelesese că, fără resurse financiare însemnate, nu poate supravieţui 
în chiar centrul sistemului politic otoman, dominat de o sete nepotolită 
de câștig. 

De aceea, încă de la întoarcerea din Italia, Mavrocordat a căutat 
să îşi multiplice sursele de venit. A fost profesor la Academia Patriar- 
hală, dar a intrat, aşa cum am văzut, şi în aparatul laic al Marii Biserici, 
servicii în schimbul cărora obținea sume de bani considerabile. De 
pildă, se pare că în anul 1668 a încasat de la Patriarhie nu mai puţin 
de două sute de pungi de galbeni. În paralel, înainte de a deveni secre- 
tarul lui Panagiotakis Nikousios, Alexandru practica intensiv medicina, 
tot din dorinţa de a-și rotunji veniturile. 

Când a preluat funcţia de mare dragoman, câștigurile lui Alexandru 
au crescut simultan cu obligaţiile sale faţă de Înalta Poartă. Ştim, de 
exemplu, că la repunerea sa în drepturi în 1686 el primea un salariu 
zilnic de trei techini de aur, la care se adăugau din nou veniturile insu- 
lelor Mykonos și Milos, dar şi cele ale bogatei mitropolii a Adrianopo- 
lei. I se oferea însă şi o altă sursă de câştig, cel puţin la fel de substanțială, 
pe care a ştiut să o speculeze din plin: banii şi darurile puterilor occi- 
dentale, cu reprezentanţii cărora se afla în permanentă legătură. Nu 
este vorba, aşa cum s-ar putea crede, de atenţii simbolice cu valoare 
protocolară, uzuale în practica diplomatică din toate timpurile, ci de 
sume considerabile plătite în mod regulat pentru ca Mavrocordat să 
susţină pe lângă Înalta Poartă interesele unuia sau altuia dintre statele 
apusene. Astfel, în 1686, regele Franţei Ludovic XIV i-a acordat o 
pensie anuală în valoare de 2 400 de livre în schimbul sprijinirii pre- 
tenţiilor franceze asupra Locurilor Sfinte, ca şi al susţinerii cauzei 
revoluţionare a contelui ungur Imre Thököly. Mai târziu, dragomanul 
a primit sume de bani însemnate şi daruri somptuoase și de la împăratul 
Leopold de Habsburg și și-a asigurat o pensie viageră şi din partea 
țarului Rusiei. 

Poate fi în aceste condiţii acuzat Alexandru Mavrocordat de joc 
dublu sau chiar de trădarea intereselor Înaltei Porţi, în slujba căreia 
se afla? O analiză atentă şi obiectivă a întregii sale activităţi poli- 
tico-diplomatice ne conduce la concluzia că dragomanul a fost întru 
totul fidel Imperiului Otoman. El a favorizat interesele puterilor străine 
care îl plăteau numai atunci când acestea nu intrau în contradicţie cu 
cele ale Porții sau ale conaţionalilor săi greci. De exemplu, cu toate 
că primise bani de la regele Franţei pentru a-i înlesni controlul asupra 
Locurilor Sfinte, el a militat constant împotriva acaparării acestora 
de către ordinele călugăreşti susținute de Regele Soare. În concluzie, 
s-ar putea afirma doar că dragomanul a încasat de multe ori în mod 
nemeritat banii oferiţi de puterile occidentale, pe care le amăgea, dân- 
du-le impresia că le reprezenta interesele. 

Repunerea în funcţie nu i-a asigurat lui Mavrocordat liniștea decât 
pentru foarte scurtă vreme. Noile înfrângeri suferite de oştirile turcești 
la Buda şi la Mohács (12 august 1687) l-au silit să se refugieze la reşe- 
dința ambasadorului Franţei, Girardin, pentru a nu fi azvârlit din nou 
în temniță. De această dată însă norocul i-a surâs. Eşecurile militare 
repetate ale imperiului au determinat înlocuirea, printr-o lovitură de 
palat, a sultanului Mehmed IV cu fratele său Suleiman II. În urma 

acestei schimbări, politica externă otomană a cunoscut o reorientare 
radicală: intransigenţa belicoasă a vizirilor anteriori a fost înlocuită 
cu dorinţa clar mărturisită de încheiere a păcii cu Imperiul Habsburgic. 
Obiectivul nu era însă uşor de atins, în primul rând din cauza poziției 
de inferioritate în care se aflau turcii în urma numeroaselor înfrân- 
geri din ultimii ani. În aceste condiţii, Mavrocordat devenea persoana 
de care se legau acum toate speranţele Înaltei Porţi. Ca urmare, în 
anul 1689, dragomanul a fost trimis la Viena, în compania diploma- 
tului turc Zulfikar, pentru a anunţa, chipurile, suirea pe tron a sultanului 
Suleiman II. În realitate, cei doi soli ai Porții nu urmăreau decât să 
tatoneze terenul în vederea încheierii păcii. Dificultățile de care s-au 
lovit în misiunea lor le-au depăşit însă cu mult aşteptările. Opriţi în 
apropierea Vienei, au primit permisiunea de a intra în capitala imperială 
doar după pertractări ce au durat nu mai puţin de patru luni. Şi nici 
mult aşteptata audienţă la împăratul Leopold I nu s-a soldat cu vreun 
rezultat palpabil pentru Înalta Poartă. Imperialii erau intransigenti, 
pretinzând cedarea Ţării Româneşti și a Moldovei drept condiţie sine 
qua non pentru începerea negocierilor de pace. Condiţia era inac- 
ceptabilă atât pentru otomani, cât si pentru Mavrocordat personal, ale 
cărui interese în principatele române se conturaseră deja cu claritate. 
Deşi nevoit să rămână pentru mai mulţi ani la Viena, el nu ezita să 
se implice pe cale epistolară atât în afacerile politice de la Stambul, 
cât şi în cele de la Bucureşti și lași, căutând să îşi promoveze cu abili- 
tate propriile interese. Pe această linie se plasează și amintita propu- 
nerea de căsătorie a fiicei sale Elena cu Dimitrie, beizadeaua Moldovei, 
care se bucura de mare trecere în lumea bună din Constantinopol. 
În drum spre casă, tânărul principe se gândea că o alianţă cu familia 
dragomanului, a cărui influență pe lângă Înalta Poartă era conside- 
rabilă, i-ar fi permis lui Constantin Cantemir să îşi consolideze domnia 
în Moldova şi chiar să o lase moștenire unuia dintre fiii săi. În plus, 
se simţea onorat să se înrudească cu un cărturar de talia lui Alexandru 
Mavrocordat, a cărui știință era elogiată cu multă căldură în cercurile 
Patriarhiei Ecumenice, pe care le frecventase în ultimii ani. 

Spre surpriza lui Dimitrie, reacţia bătrânului său tată, hârșit în ale 
politicii, a fost una violent negativă. Intuind planurile nemărturisite ale 
dragomanului, Constantin l-a mustrat cu asprime pe fiul său: „Eu 
umblu să obţin pentru tine scaunul Ţării Românești și tu vrei să pier- 
dem şi Moldova în favoarea Mavrocordaţilor?“ 

Într-adevăr, bătrânul voievod pusese la cale un abil plan de alianţe 
de familie menit să faciliteze impunerea dinastiei Cantemireştilor în 
ambele principate române. Pe Antioh îl logodise deja cu fiica fostului 
domn al Moldovei Gheorghe Duca, iar pe Dimitrie îl pregătea pentru 
un ambițios matrimoniu cu Casandra, fata lui Şerban Cantacuzino, fostul 
voievod muntean. A avut însă grijă să menajeze sensibilitățile marelui 
dragoman, căruia i-a răspuns cu dibăcie şi deferență. Nerefuzând în 
principiu oferta, a solicitat însă o amânare, folosindu-se de pretextul 
vârstei fragede a lui Dimitrie si de faptul că Mavrocordat se afla de 
multă vreme în îndepărtata Vienă. Și era cu putinţă să nu se mai întoarcă 
teafăr de acolo, fapt pe care voievodul îl lasă să se citească printre 
rândurile scrisorii sale, iar în această situaţie căsătoria şi-ar fi pierdut 
fără doar şi poate sensul politic. 

Refuzul lui Vodă Constantin nu l-a afectat câtuşi de puţin pe Mavro- 
cordat, întrucât familiile domnitoare din ţările române erau numeroase 
şi, în orice caz, mai nobile si mai bogate decât cea a Cantemireștilor. 
Totuşi, în ciuda păstrării aparenţelor de cordialitate, în relaţiile dintre 
Mavrocordaţi şi Cantemireşti apăruse o primă fisură. 


I 
ÍNFRUNTAREA DINTRE CONSTANTIN CANTEMIR 
SI BRÅNCOVEANU. ALEXANDRU MAVROCORDAT 
TRECE DE PARTEA DOMNULUI ȚĂRII ROMÂNEŞTI 


Personalitatea si politica lui Constantin Brâncoveanu. Încercările 
acestuia de a-l răsturna de la putere pe Constantin Cantemir. Lupta 
pentru supremație între facțiunile boiereşti din Moldova. Apropierea 
dintre Constantin Brâncoveanu și Alexandru Mavrocordat — logodna 
Ilincăi, fiica domnului muntean, cu Scarlat Mavrocordat. Boala şi sfâr- 
șitul lui Constantin Cantemir (1693). Lupta pentru succesiune și alegerea 
ca domn a lui Dimitrie Cantemir. Poarta îl numește voievod al Moldovei 
pe Constantin Duca în urma intervențiilor lui Brâncoveanu si Mavro- 
cordat. Dimitrie Cantemir este condus la Constantinopol. 


Alexandru Mavrocordat nu era singurul căruia i-ar fi surâs ideea 
unei alianţe dinastice cu familia Cantemireșştilor. La scurt timp de la 
întoarcerea lui Dimitrie în ţară, la curtea domnească de la Iaşi sosea 
o solie a voievodului Ţării Româneşti, Constantin Brâncoveanu, în 
frunte cu banul Cornescu. Având în vedere relaţiile încordate dintre 
cei doi domni români şi temându-se în consecinţă de un refuz categoric 
ce i-ar fi compromis întreaga misiune diplomatică, trimisul muntean 
şi-a păstrat propunerea-cheie pentru ultima audiență la Cantemir, când 
a cerut să îl vadă pe Dimitrie, motivând că „domnul său are câteva 
fiice și cuminţi şi frumoase şi că vrea să-şi găsească gineri asemenea, 
şi cuminţi şi frumoşi“. Întâlnirea dintre cei doi a avut loc, dar nu s-a 
soldat, din motive lesne de înţeles, cu rezultatul scontat, cu toate că 
banul a fost impresionat atât de calităţile intelectuale, cât şi de cele 
militare ale tânărului principe. 

Cum era însă cu putinţă ca cel mai îndârjit dușman al Cantemi- 
reştilor, care umbla necontenit cu pâri împotriva lor la Poartă sau le 
oferea găzduire boierilor moldoveni răzvrătiți, să îl vrea drept ginere 
pe Dimitrie? Să fi fost vorba doar de un pretext menit să îi distragă 
atenţia lui Vodă Constantin de la adevăratele intenţii ale Brâncovea- 
nului şi a-i permite acestuia să îşi desfășoare nestingherit intrigile de 

răsturnare a domnului moldovean, asa cum lasă să se înţeleagă Dimitrie 
în biografia tatălui său? Nu numai. Propunerea de căsătorie înaintată 
lui Cantemir este caracteristică pentru versatilitatea politică a lui Con- 
stantin Brâncoveanu, un maestru al jocurilor duble, capabil să urmeze 
simultan direcţii de acţiune contradictorii pentru a putea face faţă cu 
brio oricărei turnuri neaşteptate a evenimentelor. Dacă nu izbutea să 
îl scoată din domnie pe Cantemir, Brâncoveanu urmărea măcar să-l 
atragă de partea sa. Si oricum domnul Moldovei era vârstnic şi bolnav, 
iar fiul său, tânăr şi lipsit de experienţă politică. În aceste condiţii, 
la moartea lui Constantin Cantemir, Brâncoveanu ar fi putut obţine 
cu uşurinţă tronul pentru Dimitrie si exercita puterea de facto în princi- 
patul Moldovei. Sau cel puţin așa nădăjduia... 

Refuzul lui Constantin Cantemir de a da curs propunerii aparent 
conciliatorii a lui Brâncoveanu îi aducea pe cei doi voievozi într-o 
confruntare deschisă, fără nici un fel de menajamente, în care nici 
unul nu se sfiia să recurgă la ajutorul turcilor pentru a-şi îngenunchea 
adversarul. Armele de care dispuneau cei doi erau sensibil egale, aşa 
că lupta devenea cu atât mai pasionantă. Bătrânul domn al Moldovei 
se bizuia pe serviciile aduse Înaltei Porţi de-a lungul anilor şi, respectiv, 
pe relaţiile personale de prietenie cu înalți demnitari otomani, în vreme 
ce Brâncoveanu se încredea în puterea aurului, ce putea face minuni 
la Stambul, şi în sfaturile chibzuite ale unchiului său, stolnicul Con- 
stantin Cantacuzino. 

La numai treizeci şi şapte de ani, Constantin Brâncoveanu se afla 
în plină ascensiune politică, având toate atuurile pentru a-și consolida 
pe termen lung domnia. În primul rând, era unul dintre cei mai avuţi 
oameni din Tara Românească, ajungând să dețină nu mai puțin de 
171 de moşii în principatul dunărean și 8 peste munţi în Transilvania, 
şi preocupându-se constant să îşi extindă patrimoniul mobil şi imobil. 
De asemenea, din dorinţa de a strânge cât mai mulţi bani atât în vistie- 
ria statului, cât şi în cămara domnească, el introdusese noi biruri (inclu- 
siv foarte impopularul văcărit, singurul impozit cu aplicabilitate 
generală — 1689) şi înăsprise măsurile împotriva rău platnicilor. Uria- 
şele sume colectate din ţară aveau două destinaţii principale, fiind 
menite, pe de o parte, să satisfacă lăcomia mereu crescândă a turcilor 
şi, pe de alta, să întreţină viaţa plină de fast de la curte. Dornic să riva- 
lizeze cu suveranii occidentali, Brâncoveanu a refăcut curțile domnești 
de la București și Târgovişte şi a construit două palate în jurul capitalei 
(Mogoşoaia şi Potlogi) şi mai multe conace în Ţara Românească 

(Doiceşti, Obilești, Brâncoveni), în Transilvania (Sâmbăta de Sus, 
Braşov) şi chiar pe teritoriul Imperiului Otoman (Arbănași, în Bulgaria 
de astăzi). În buna tradiţie a basileilor bizantini, s-a preocupat de 
ctitorirea a numeroase lăcaşe de cult în țară (Hurezi, Brâncoveni, Mamul, 
Râmnicu Sărat, Sâmbăta de Sus) şi de înzestrarea cu bogate danii a 
multor mănăstiri din întreaga peninsulă Balcanică şi din Orientul orto- 
dox (Bulgaria, Serbia, Herţegovina, Epir, Insula Halki, Pont, Ierusalim, 
Antiohia, Alexandria, Muntele Sinai). 

În politica internă, şi-a numit în toate poziţiile-cheie rude, mai 
apropiate sau mai îndepărtate, fapt ce i-a asigurat un control foarte 
riguros asupra ţării. lar în cazul oricărei încercări de răzvrătire, Brân- 
coveanu a acţionat cu o duritate paradigmatică, înăbușind în faşă orice 
tentativă de complot. 

Durata fără precedent în epocă a domniei lui Brâncoveanu s-a 
datorat şi politicii sale externe extrem de abile, în spatele căreia s-a 
aflat, cel puţin până la 1703, amintitul stolnic Constantin Cantacuzino. 
Acesta a organizat o cancelarie numeroasă şi competentă, ce cuprindea 
ştiutori de turcă, latină, italiană, germană, maghiară, rusă şi polonă, 
capabili să întrețină o corespondenţă, deseori cifrată, cu reprezentanții 
tuturor puterilor ce aveau un cuvânt de spus în zonă. Linia politicii 
externe brâncovenești a fost foarte sinuoasă, fiind dictată de un prag- 
matism şi de un oportunism remarcabil, ce i-au permis voievodului 
să supravieţuiască vreme de douăzeci şi cinci de ani la răscrucea inte- 
reselor unor mari puteri aflate de cele mai multe ori în conflict deschis. 
Fără a se pune vreodată pe de-a-ntregul nici în slujba Imperiului Otoman, 
nici a celui Habsburgic ori a Rusiei, Brâncoveanu a reuşit să obțină 
de-a lungul timpului numeroase avantaje personale de la toate cele trei 
imperii. De pildă, turcii i-au acordat domnia pe viață (Adrianopole, 
5 iunie 1703), împăratul Leopold l-a numit principe ereditar al 
Sfântului Imperiu (30 ianuarie 1695), iar Petru cel Mare l-a decorat 
cu crucea de cavaler al Ordinului Sf. Andrei (21 august 1700). 

Având în vedere ambițiile sale foarte îndrăzneţe pe plan extern, 
era firesc ca Brâncoveanu să îşi stabilească drept obiectiv primordial 
subordonarea principatului vecin al Moldovei. În acest scop, el a actio- 
nat în două direcţii bine definite: încurajarea conspiraţiilor boiereşti 
împotriva lui Cantemir și intervenţii pe lângă Înalta Poartă în scopul 
mazilirii voievodului moldovean. 

De altfel, Moldova lui Constantin Cantemir era sfâşiată de puternice 
conflicte între partidele boierești rivale, în care Brâncoveanu abia 

aştepta să se implice. De cea mai mare trecere pe lângă voievod se 
bucurau Ruseteştii (Cupăreştii) ai căror reprezentanţi, marele vistier- 
nic Iordache Ruset și marele spătar Lupu Bogdan, deveniseră adevă- 
rații conducători ai țării („chivernisitori“). Aceștia se aflau în conflict 
deschis cu familia Costineștilor, cei mai mari proprietari funciari din 
Moldova. Disensiunile dintre cele două tabere erau alimentate nu doar 
de lupta pentru acapararea de demnități în ţară, ci şi de poziţiile diame- 
tral opuse în politica externă, Ruseteştii fiind adepţii fidelității faţă 
de Înalta Poartă, în vreme ce Costineştii susțineau punerea Moldovei 
sub protecţia regatului Poloniei, unde beneficiau de statutul de no- 
bili indigeni. 

Deşi favorabil Ruseteştilor, Cantemir a avut meritul de a fi încercat 
o reconciliere cu Costineştii, rechemându-l din Polonia pe cronicarul 
Miron, pe care l-a şi numit staroste al Putnei (zonă din sudul Moldovei 
la hotarul cu Tara Românescă). O funcţie şi mai importantă a dobândit 
fratele lui Miron, Velicico, devenit mare hatman, în vreme ce fiii lui 
au primit şi ei dregătorii mai mici. În paralel, Vodă Cantemir a căutat 
să tempereze lupta pentru putere dintre cele două clanuri şi să îşi con- 
solideze poziţia în relația cu acestea prin crearea unei grupări proprii 
de susţinători, alcătuite din boiernași de provincie originari cu precă- 
dere din zona sa natală (Fălciu, Tigheci, Galaţi). 

Această iniţiativă a avut darul de a-i nemulțumi atât pe Costineşti, 
cât şi pe Ruseteşti, care se simțeau într-un fel trădaţi de domnul pe 
care îl susțineau / tutelau. La rândul lor, Costineștii acceptau cu inimă 
grea rolul conducător pe care continuau să îl joace în Moldova rivalii 
lor de moarte. În aceste condiţii, întâi-stătătorul lor, hatmanul Velicico, 
a răspuns cu mult entuziasm la propunerile de răsturnare a lui Cantemir 
venite din partea lui Brâncoveanu. A inițiat astfel un complot, ale cărui 
amănunte urmau să fie stabilite cu prilejul unei nunţi care a avut loc 
la Băcani, în ţinutul Bârladului. Conspiratorii, printre care se numărau 
mai mulţi boieri influenţi din Tara de Jos, inclusiv fiii lui Gavriliţă 
Costache, „protectorul“ lui Cantemir în primii trei ani ai domniei 
(1685-1688), au hotărât înscăunarea lui Velicico Costin cu sprijinul 
nemijlocit al voievodului Țării Româneşti. Unul dintre participanții 
la aceste convorbiri de taină, Ilie Ţifăscu, i-a dezvăluit însă voievodului 
conspirația urzită împotriva sa. Cantemir Vodă a reacționat cu prompti- 
tudine, dispunând arestarea imediată a complotiștilor. 

Unii au izbutit să îşi afle scăparea în Ţara Românească, dar Velicico 
a căzut în mâinile slujitorilor domnului. A fost adus în miez de noapte 

la Vodă, care i-a pus în față autodenunţul redactat de unul dintre 
complotiști, Gheorghe Apostol. Păstrându-şi cumpătul, hatmanul nu 
a recunoscut nici una dintre învinuirile ce i se aduceau, ba chiar l-a 
sfidat pe Vodă, reproşându-i că l-a chemat la ceas de noapte pentru 
niște lucruri „potrivite cu mintea pruncilor“, iar nu pentru a preîntâm- 
pina vreo năvălire turcă sau tătară, aşa cum se aştepta. La stăruințele 
lui Cantemir de a cerceta cu luare aminte materialele incriminatorii, 
Velicico a răspuns provocator, azvârlindu-le pe masă. Cuprins de 
indignare, Cantemir a ridicat buzduganul pe care îl ţinea lângă el și 
l-a lovit de câteva ori peste față pe boierul trădător, dând apoi poruncă 
să fie târât în temniţă. 

Complotul lui Velicico le oferea Ruseteştilor ocazia ideală de a 
se descotorosi de cei mai puternici adversari, asa că nu au pregetat 
să îl atåte pe domn să îi execute cât mai grabnic atât pe marele hatman, 
cât şi pe fratele acestuia, cronicarul Miron, care, după toate proba- 
bilităţile, nu era informat cu privire la planurile conspiratorilor. Silit 
de boieri, Cantemir a poruncit ca Velicico să fie tăiat a doua zi, la ceasul 
al treilea din noapte, iar leşul său să fie expus în piaţa publică, ca un 
usturător exemplu dat tuturor potenţialilor trădători (decembrie 1691). 
Ca să fie sigur că poruncile sale aveau să fie respectate întocmai, 
Cantemir i-a cerut lui Dimitrie, în vârstă de numai optsprezece ani, 
să asiste la execuţie („și au stătut acolo de faţă, pentru credinţă, fiul său 
Dumitraşco beizade, până ce i-au tăiat capul“, scrie cornicarul anonim 
al Moldovei, cunoscut drept pseudo-Costin). 

De altfel, tânărul principe i-a fost alături părintelui său în încercările 
de a găsi dovezi împotriva conspiratorilor si a reuşi să-i captureze. 
Aşa cum o declară el însuşi în Vita Constantini Cantemiri, el a fost cel 
care a redactat poruncile de prindere de către seimeni a lui Vasile, 
fiul lui Gavriliţă şi a lui Velicico. Deşi nu o recunoaște, probabil tot 
el a scris cartea de aducere a lui Miron Costin. Executarea nedreaptă 
a cronicarului a constituit unul dintre cele mai sumbre episoade ale 
sfârșitului domniei lui Constantin Cantemir, asupra căreia a aruncat 
o lumină negativă în perspectiva istoriei. Tragismul situaţiei a fost spo- 
rit de faptul că lui Miron Costin tocmai îi murise soţia şi nu i s-a dat 
voie să o îngroape, aşa cum nu i s-a îngăduit în nici un fel să se apere. 

Pentru adolescentul Dimitrie, abia întors de la Stambul, unde se 
dedicase cu precădere studiilor, contactul brutal cu realitățile cele mai 
dure ale vieţii politice din ţările române a reprezentat fără doar şi poate 
o experienţă traumatizantă. Participând direct la reprimarea complo- 

tiştilor, beizadeaua și-a asumat parțial responsabilitatea pentru o 
acţiune pe care tatăl său avea să o regrete amarnic, plângând și bleste- 
mându-i pe cei care îl sfătuiseră să îi omoare pe frații Costin. Şi mai 
dureros trebuie să fi fost pentru Dimitrie faptul că era învinuit de 
curmarea nedreaptă a vieţii unui confrate, om de litere, ale cărui calități 
nu va ezita să le recunoască, lăudând știința de carte latinească, leşeas- 
că şi rusească a cronicarului, ori virtuțile Letopisețului Țării Moldovei, 
compus „cu iscusinţă şi fără a se lăsa ispitit de linguşeli“. Mânat de 
pietatea filială si neavând tăria de caracter să îşi recunoască propria 
greșeală, Dimitrie a oferit în Vita Constantini Cantemiri o versiune 
cosmetizată a acelor evenimente tragice în care realităţile incontestabile 
se îmbină cu jumătăţile de adevăr şi cu falsurile grosolane, așa cum 
este o pretinsă scrisoare în care Miron şi-ar fi recunoscut, chipurile, 
vinovăția, implorând clemenţă nu pe pământ, ci doar la judecata de apoi. 

În ciuda eșecului acestui complot, Brâncoveanu nu a renunțat la 
încercările de mazilire a lui Constantin Cantemir, dar şi-a propus atin- 
gerea acestui deziderat mai ales prin intervenţii pe lângă Înalta Poartă. 
Printre demnitarii otomani al căror cuvânt cântărea foarte greu atât 
în ochii marelui vizir, cât şi ai sultanului şi pe care domnul Ţării Româ- 
neşti urmărea, ca atare, să și-i apropie, se număra, de bună seamă, 
marele dragoman Alexandru Mavrocordat. Acesta se întorsese din 
complicata misiune diplomatică de la Viena în mai 1692, dar fusese 
în scurt timp obligat să se deplaseze pe frontul din Serbia, la Petro- 
varadin (lângă Novi Sad) şi la Belgrad, unde îl întâlnim în luna octom- 
brie a aceluiaşi an. Profitând de faptul că Mavrocordat se afla în 
imediata vecinătate a Ţării Românești, Brâncoveanu i-a adresat invi- 
tatia de a vizita Bucureştiul, unde urma să participe la căsătoria fiicei 
sale Stanca cu Radu, băiatul lui Iliaş Alexandru, fostul domn al 
Moldovei (1666-1668). Pretextul era ideal, întrucât mirele se înrudea 
prin alianță cu dragomanul, căsătorit cu Sultana, nepoată, aşa cum 
am văzut, a lui Alexandru Iliaș (domn al Moldovei, 1620-1621, 1631-1633 
şi al Ţării Româneşti, 1627-1629), tatăl lui Iliaș Alexandru. De altfel, 
şi Mavrocordat căuta un motiv să vină în Ţara Românească, unde avea 
cel puţin două interese clare. Mai întâi, dorea să îşi recupereze măcar 
o parte din banii pe care îi împrumutase fostului domn muntean Șerban 
Cantacuzino (1678-1688), mort în condiţii suspecte la scurt timp după 
începerea misiunii lui Mavrocordat în Imperiul Habsburgic. Apoi, 
urmărea realizarea unei alianţe dinastice cu familia lui Brâncoveanu, 
după ce fusese refuzat politicos, dar ferm de Constantin Cantemir. 

De altfel, abilul dragoman avusese din timp grijă să îi câştige bună- 
voința vanitosului voievod valah, dedicându-i Istoria Mysiei (în 
realitate a Traciei şi Daciei antice), compusă pe durata îndelungatei 
sale şederi la Viena. Mai mult, în prefață se îngrijise să îi măgulească 
orgoliul, numindu-l „cel mai destoinic conducător din istoria Mysiei“ 
(Țării Românești). 

A fost însă răsplătit cu generozitate de voievod, care l-a găzduit 
la curtea domnească, l-a copleşit cu daruri, iar la plecare, l-a însoţit 
personal până la Dunăre în fruntea unui mare alai. Fastul ostentativ 
a caracterizat, de altfel, întreaga ceremonie nupţială celebrată de însuşi 
patriarhul Ierusalimului Dositheos (1669-1707) şi petrecerile ce s-au 
ținut lanţ. Îmbinând plăcutul cu utilul, Mavrocordat a reuşit, în cele 
doar zece zile petrecute în Ţara Românească (noiembrie 1692), să 
îşi atingă toate obiectivele. A perfectat logodna fiului său Scarlat cu 
domniţa Ilinca, fata lui Constantin Brâncoveanu, și l-a convins pe 
voievodul muntean să îi satisfacă considerabilele pretenţii materiale. 
După toate probabilitățile, acesta s-a angajat încă de acum să îi restituie 
în rate de câte 2 000 de taleri însemnata datorie a predecesorului său 
Şerban Cantacuzino. Şi tot acum Brâncoveanu a acceptat să îi plătească 
marelui dragoman o pensie viageră în schimbul susţinerii cauzei sale 
pe lângă sultan şi, respectiv, a mazilirii lui Constantin Cantemir. O 
dovadă incontestabilă în acest sens o constituie întâlnirea pe care a 
avut-o Mavrocordat cu boierii moldoveni refugiaţi la Bucureşti în 
scopul obținerii unui ajutor pentru scoaterea din domnie a lui Vodă 
Cantemir. Interesele lui Brâncoveanu și Mavrocordat erau în această 
perioadă perfect convergente, aşa că relaţia dintre cei doi avea să cu- 
noască mai multi ani de armonie. Ba chiar, la nevoie, dragomanul avea 
să îi împrumute cu sume apreciabile pe trimișii la Stambul ai lui Brân- 
coveanu, cărora banii luaţi de acasă nu le ajungeau niciodată pentru 
a potoli lăcomia sultanului și a acoliților acestuia. 

În orice caz, în urma vizitei la Bucureşti, Alexandru Mavrocordat 
făcuse un pas însemnat în direcţia asigurării tronului celui mai bogat 
dintre principatele române pentru unul dintre fiii săi. 

lar Brâncoveanu își putea relua, cu mai multă încredere în șansele 
sale de izbândă, intrigile la Poartă pentru mazilirea lui Cantemir. 
Altminteri, în cursul anului 1692, toate tentativele sale în acest sens 
eşuaseră lamentabil, în ciuda sumelor considerabile cheltuite, fapt ce 
îl determinase pe voievod să recurgă și în acest scop la ajutorul influen- 
tului dragoman. O numeroasă delegație de boieri moldoveni refugiaţi 

în Valahia (Lupu Gavriliţă, Antioh Jora, Paul Bujoreanu etc.) se înfă- 
țişase, la Adrianopole, marelui vizir cu un memoriu (arzmahzar) min- 
cinos, redactat, chipurile, de către întregul divan domnesc, cu învoirea 
norodului ţării. În cuprinsul acestuia, lui Cantemir i se aduceau învinuiri 
grave de spoliere a țării si de instituire a unui regim de teroare, căruia 
îi căzuseră victime atât boierii, cât şi oamenii de rând. Credibilitatea 
acestor acuzaţii era sporită de nişte scrisori ale seraschierului (coman- 
dantul oştirilor turcești din zona Moldovei), ce confirmau cel puţin 
parțial spusele boierilor răzvrătiți. Prinzând însă la timp de veste de 
mișcările vrășmașilor lui, Cantemir îi trimisese şi el la Poartă pe cei 
mai de seamă dregători moldoveni (hatmanul Lupu, postelnicul Alexan- 
dru, marele vistier Iordache Ruset), care izbutiră să întoarcă în mod 
spectaculos situaţia în favoarea voievodului lor. Nu numai că marele 
vizir nu dădu ascultare denunţurilor pribegilor moldoveni, ci îi si dădu 
pe mâna muftiului pentru a fi judecaţi. Acesta îi găsi vinovaţi de 
răzvrătire împotriva domnului țării şi, implicit, a sultanului şi dădu 
un verdict implacabil: katil (moarte). Sentința urma să fie dusă la înde- 
plinire de Constantin Cantemir, care, după experienţa cu Costineştii, 
învățase să nu se mai pripească în executarea pedepselor capitale. Ba 
chiar procedă cu un remarcabil pragmatism, azvârlindu-i în temință 
şi silindu-i să îşi răscumpere pe bani grei libertatea. Este evident că 
preluarea trădătorilor de la marele vizir îl costase scump pe Cantemir, 
care nu avea altă posibilitate de a-şi acoperi paguba. 

Pe de altă parte, iertarea pe care o primeau boierii care umblaseră 
pe la Poartă cu cele mai grele pâri împotriva domnului lor era de natură 
să încurajeze pe viitor comportamentele similare. La începutul lui 
1693, conflictul dintre voievozii de la Bucureşti sí laşi se agravase, 
iar reclamaţiile unuia împotriva celuilalt la Poartă nu mai conteneau. 
Dacă în urmă cu un an Cantemir părea a avea permanent câştig de 
cauză în fata adversarului său, acum lucrurile se schimbaseră radical. 
Datorită sprijinului lui Alexandru Mavrocordat, dar şi sumelor enorme 
cheltuite (Neculce vorbește, exagerând de bună seamă, de 1 000 de 
pungi), în calea planurilor lui Brâncoveanu părea a nu mai sta nici o 
piedică. Acesta obținuse predarea sau exilarea tuturor celor care îl 
ponegriseră la Poartă şi era la un pas de a determina mazilirea lui 
Constantin Cantemir. Nu mai era însă nevoie... 

Voievodul moldovean, trecut bine de şaptezeci de ani, se simţea tot 
mai slăbit şi mai neputincios. Înfăţişarea falnică pe care o păstra luptă- 
torul de odinioară era numai o aparenţă ce ascundea cu greu suferința 

pricinuită de boală. Asa cum îl arată portretul de la fosta mănăstire 
Mera (aflată la 25 de km de Focşani), ctitoria familiei, Vodă Constantin 
nu era mare la stat, dar era zdravăn şi bine legat. Avea sprâncene 
prelungi, dedesubtul cărora se ițea o privire pătrunzătoare. Faţa îi era 
încă rumenă, deşi obrajii i se scofâlciseră de bătrâneţe. Nasul acvilin 
făcea pereche cu buzele groase, deasupra cărora se întindea o mustață 
bine conturată. Barba stufoasă, albă ca neaua, ce depășea cu mult con- 
turul feţei, îi conferea aspectul impunător al unui patriarh. Fusese un 
om care ştiuse să se bucure de plăcerile vieții, mâncând si bånd bine, 
aşa cum arată cronicarul, dar grijile domniei și neajunsurile bătrâneţii 
îi răpiseră acum vechile desfătări. Singura mângâiere pentru voievo- 
dul rămas de ani buni văduv o constituiau clipele petrecute la ceas 
de taină alături de fiul său Dimitrie. După cină, cei doi stăteau ore întregi 
la taifas, mai ales în nopţile lungi de iarnă. Uneori, tatăl îi vorbea fiului 
despre treburile țării, împărtăşindu-i din vasta sa experienţă militară 
şi politică. Iar beizadeaua îi sorbea cuvintele, căci înțelesese, încă de 
la întoarcerea de la Stambul, că, pentru a ajunge un principe destoinic, 
nu se putea mărgini la învăţătura pe care i-o ofereau cărţile. De multe 
ori însă rolurile se inversau, voievodul albit de ani prefăcându-se într-un 
învățăcel cuminte al fiului său. Acesta îi povestea cu însufleţire până 
în miez de noapte istorii din vechime ori îi tălmăcea din cărțile sfinte 
scrise în slavonă. Foarte dragi îi erau lui Vodă predicile Sfântului loan 
Gură de Aur pe care voia să le audă iarăşi şi iarăşi citite de feciorul său. 

Ordinele necruțătoare de la împărăție nu îi dădeau însă răgaz de 
odihnă bătrânului voievod. În luna august a anului 1692, seraschierul 
Daltaban Mustafa Paşa i-a cerut să participe personal în fruntea micuţei 
oştiri moldovene la asediul cetăţii Soroca, ce fusese ocupată de poloni. 
Pentru sănătatea şubrezită a voievodului, această poruncă reprezenta 
o grea povară. În schimb, Dimitrie se bucura că are prilejul să ia direct 
parte la o operațiune militară de amploare. Entuziasmul i-a fost de altfel 
sporit de primirea plină de curtoazie pe care a făcut-o seraschierul 
în tabăra de la Orhei atât tatălui, cât şi fiului. I-a invitat să se aşeze 
la aceeaşi masă cu el, i-a ospătat regeşte şi i-a înveşmântat cu contăşe 
din blană de samur. Cu această ocazie Dimitrie a putut nu doar să 
dobândească experiență militară, ci şi să constate slăbiciunile armatei 
turceşti. Bazându-se exclusiv pe numărul mare al ostașilor săi, Daltaban 
Paşa, altminteri un militar rutinat, ce repurtase biruinţe atât împotriva 
arabilor, cât şi a nemților, a purces la împresurarea cetăţii, cu toate că 
nu deţinea artileria de asediu, indispensabilă în asemenea împrejurări. 

În aceste condiţii, turcii au suferit pierderi grele, evaluate de Cantemir 
la vreo trei mii de morţi, dar s-au încăpățânat să rămână vreo treizeci 
de zile sub zidurile puternicei fortărețe de pe Nistru. În cele din urmă, 
au fost nevoiţi să se retragă, copleșiți de ruşine, permițându-i voievo- 
dului să se îndrepte către Iaşi. 

Privaţiunile suportate de Cantemir în timpul acestei campanii au 
determinat agravarea litiazei renale de care suferea. La aceasta s-au adău- 
gat o puternică răceală provocată de vremea rea de la sfârşitul lui 
februarie 1693, precum si alte suferințe mai vechi, a căror natură exactă 
ne rămâne necunoscută. În aceste condiţii, participarea domnului la 
fastuoasele ceremonii religioase programate la începutul postului 
Paștelui nu au făcut decât să îi slăbească sănătatea şi asa şubrezită. 
Cu această ocazie, în capitala Moldovei fuseseră invitaţi trei dintre 
cei patru patriarhi ai Răsăritului, Iakovos al Constantinopolei, Gherasi- 
mos al Alexandrei și Dositheos al Ierusalimului, pentru a săvârşi 
sfintele slujbe în biserica ctitorită de Vodă Miron Barnovschi. În orice 
caz, gestul îl prezintă pe Cantemir într-o ipostază mai puţin cunos- 
cută, atribuită îndeobște doar rivalului său Brâncoveanu, aceea de pro- 
tector al ortodoxiei. Numai resursele financiare modeste l-au împiedicat 
pe voievodul moldovean să înfăptuiască mai mult în această direcție 
înspre care îl mânau propriile convingeri. Oricum, nu trebuie uitat 
că el s-a preocupat de refacerea şi de înzestrarea pomenitei mănăstiri 
Mera, unde a cerut cu limbă de moarte să fie îngropat. 

Pe de altă parte, boala relativ îndelungată a domnitorului i-a permis 
lui Dimitrie să îşi înlocuiască şi să îşi reprezinte tatăl în mai multe 
situaţii oficiale, aşa cum s-a întâmplat, de pildă, la masa festivă oferită 
în onoarea preacuvioşilor patriarhi, de la care bătrânul voievod a trebuit 
să se retragă imediat din cauza acutizării problemelor sale de sănătate. 
În acest fel, Dimitrie apărea ca succesorul oficial al părintelui său şi 
îşi putea pregăti terenul pentru viitoarea urcare pe tron. De altfel, dom- 
nul îşi exprimase în mod deschis dorinţa de a fi succedat de unul dintre 
fiii săi. 

În ultimele zile ale vieţii lui Constantin Cantemir intrigile se ţineau 
lanţ şi fiecare tabără încerca să tragă cât mai mult profit de pe urma 
schimbării de domnie. Partizanii cei mai fervenţi ai lui Dimitrie erau 
boierii Ruseteşti, care exercitaseră o adevărată tutelă asupra lui Con- 
statin Cantemir și îşi închipuiau că, în condiţiile alegerii unui domn 
tânăr și fără experienţă, şi-ar fi putut spori încă şi mai mult influenţa. 
De partea tinerii beizadele se aflau şi ostașii țării, pe care Cantemir, 

care își începuse cariera ca militar, îi favorizase permanent, întrucât 
aceştia nădăjduiau că fiul avea să continue politica tatălui. Vădit ostili 
lui Dimitrie se arătau Costineştii şi susţinătorii lor, care întrevedeau 
posibilitatea impunerii unui candidat propriu la domnie sí, în conse- 
cinţă, răzbunarea asupra celor responsabili de executarea fraților Velicico 
şi Miron. De departe cel mai redutabil adversar al fiilor lui Cantemir 
rămânea însă Constantin Brâncoveanu, atât prin extinsele sale relații 
pe lângă Înalta Poartă, cât şi prin disponibilitatea de a cheltui sume 
enorme pentru impunerea unui om de încredere pe tronul Moldovei. 

Luptele pentru succesiune se aflau încă în plină desfăşurare, când 
în ziua de luni, 13/23 martie 1693, bătrânul Cantemir şi-a dat ultima 
suflare. Pentru a putea să îi reglementeze succesiunea în propriul inte- 
res, Ruseteștii au tăinuit pentru o zi şi o noapte moartea voievodului, 
răstimp în care au redactat şi trimis la Poartă scrisori prin care solicitau, 
în numele ţării, ridicarea în scaun a lui Dimitrie. Concomitent, beiza- 
deaua a procedat la o foarte inteligentă mișcare de reconciliere cu fiii 
lui Miron Costin și cu alți partizani ai acestuia, cărora le-a garantat 
siguranța propriilor vieţi şi averi, invitându-i la Iaşi la înmormântarea 
voievodului. Cu această ocazie a avut loc şi discuţia directă dintre 
cele două părţi soldată cu angajamentul lui Dimitrie de a-i „milui“ 
pe Costinești, în cazul confirmării domniei sale de către sultan. 

După luarea acestor măsuri, a putut fi convocat divanul cel mare 
(19/29 martie 1693), din care făceau parte atât boierii ţării, cât şi ierarhii 
şi capii oștirii. Aceştia din urmă fuseseră învăţaţi să îşi manifeste 
zgomotos opţiunea în favoarea lui Dimitrie, împiedicând în acest fel 
orice eventuală reacţie adversă a boierilor din partida Costineştilor. 
Și pentru ca totul să meargă strună, Ruseteştii se îngrijiseră să îl 
convoace la adunare şi pe un agă turc care se afla în acel moment cu 
treburi pe la Iaşi. În schimbul a numeroase pungi cu aur, ce nu puteau 
proveni decât tot de la avutul Iordache Ruset, acesta a acceptat să îl 
îmbrace în caftan pe Dimitrie, ca semn al recunoaşterii alegerii. Evi- 
dent gestul nu implica şi întărirea domniei de către sultan, până la 
obţinerea căreia mai era cale lungă. Pentru moment, mai mult de atât 
nu era însă posibil... 

Festivităţile puteau însă începe. Noul voievod s-a așezat în jiltul 
domnesc alături de aga turc, iar boierii şi oştenii s-au perindat prin 
faţa lui, sărutându-i poala veșmântului în semn de supunere. Momen- 
tul a fost marcat de sunetul surlelor şi al salvelor de pușcă. După 
încheierea procesiunii toţi participanţii s-au dus la biserica Sf. Nicolae 

Domnesc, unde patriarhul Gherasimos al Alexandriei a ţinut slujba 
de întronizare a noului domn. 

Luptele pentru succesiune acaparaseră toate energiile, aşa că îngro- 
parea răposatului voievod fusese amânată pentru câteva zile. S-a făcut 
însă cu multă pompă, la prohod participând toţi cei trei patriarhi ai 

Pentru Dimitrie Cantemir, care, cu sprijinul Ruseteștilor, reuşise 
să înfrângă relativ ușor opoziţia internă, greul abia acum începea. Con- 
fruntarea așteptată cu Constantin Brâncoveanu, puternicul domn al Țării 
Româneşti, era complet inegală, aşa că tânărul domn a încercat, pe 
cât i-a stat în puteri, să o evite. Imediat după alegerea sa, i-a trimis 
cuvinte de pace voievodului de la Bucureşti, care, cu duplicitatea-i 
caracteristică, i-a făgăduit tot sprijinul său pe lângă Înalta Poartă. Nu 
avea însă nici un motiv să i-l acorde, întrucât se simţea suficient de 
puternic pentru a obţine de la sultan tot ceea ce dorea. 

Lui Dimitrie nu îi mai rămânea decât să îşi arunce în luptă toate 
forțele de care dispunea. Argumentele sale în fata Înaltei Porţi erau 
reprezentate de serviciile aduse împărăției de bătrânul Cantemir, ca 
şi de prieteniile pe care acesta le legase cu unii dregători otomani. Se 
adăugau desigur pungile pe care erau dispuşi să le verse la Stambul 
Ruseteșştii ca să-și păstreze influenţa în Moldova şi să nu încapă pe 
mâna Brâncoveanului. 

Însă domnul Ţării Româneşti, care cheltuise deja sume uriaşe la 
Poartă pentru mazilirea lui Constantin Cantemir, era dispus să plătească 
oricât i s-ar fi cerut pentru a pune un om de paie pe tronul de la Iași. 
De asemenea, el se bucura de sprijinul marelui dragoman, Alexandru 
Mavrocordat, cu care se şi încuscrise cu un an înainte. De altfel, rolul 
acestuia în relegarea lui Dimitrie trebuie să fi fost esenţial, aşa cum 
aflăm din Vita principis Demetrii Cantemirii, lucrare atribuită orien- 
talistului T. S. Bayer, care afirmă că Dimitrie nu a putut să-şi păstreze 
domnia din pricina intrigilor marelui dragoman Nicolae (eronat, în 
loc de Alexandru) Mavrocordat. Se dovedea acum, fără putinţă de 
tăgadă, că bătrânul Cantemir greşise atunci când refuzase logodna lui 
Dimitrie cu Maria, fiica dragomanului. 

În urma acţiunii concertate a lui Brâncoveanu și a lui Mavrocordat, 
nici unul dintre atuurile tânărului Cantemir nu a mai contat. La numai 
trei săptămâni de la alegerea sa ca domn de către divanul ţării, în ziua 
de 8/18 aprilie 1693 a sosit la Iaşi capugiul Mehmed Cerchez Paşa 
pentru a vesti numirea ca domn a lui Constantin Duca (1693-1695, 

1700-1703), fiul fostului domn Gheorghe Duca (1665-1666, 
1668-1671, 1672, 1678-1683) şi logodnicul Mariei, fata lui Brânco- 
veanu. Acesta avea, de asemenea, misiunea de a-i aduce la Constan- 
tinopol atât pe Dimitrie, cât şi pe boierii Iordache Ruset și Lupu Bogdan, 
învinuiți de jecmănirea ţării. Cunoscând ura pe care le-o purta Brân- 
coveanu şi atotputernicia acestuia la Poartă, cei doi înalți dregători 
şi-au căutat scăparea în Polonia. Cantemir însă a ales să se supună 
poruncii împărăteşti, bizuindu-se pe vechea prietenie ce îl lega pe 
Cerchez Pașa de tatăl său şi pe relaţiile pe care și le crease la Stambul 
în timpul şederii sale în capitala imperiului. Soarta sa era însă mai 
nesigură ca oricând... 


HI 
DIMITRIE CANTEMIR SI NICOLAE MAVROCORDAT — 
ANI DE FORMARE LA STAMBUL (1693-1700) 


Viaţa si preocupările lui Dimitrie în capitala otomană. Educația 
primită de Nicolae Mavrocordat și frații săi. Politica lui Constantin Duca 
si căsătoria acestuia cu Maria Brâncoveanu. Dimitrie Cantemir obține 
domnia Moldovei, dar o cedează fratelui său Antioh (1695), urmărind 
ocuparea tronului de la București. Personalitatea și politica lui Antioh 
Cantemir — conflictele cu Constantin Brâncoveanu. Acţiunile lui Dimitrie 


Imperiului Otoman. Participarea lui Cantemir la bătălia de la Zenta 
(1697). Prima sa scriere: Divanul sau gâlceava înţeleptului cu lumea 
sau giudeţul sufletului cu trupul. Încercările literare adolescentine ale 
lui Nicolae Mavrocordat — Dialogul Despre viaţă şi moarte. Căsătoria 
lui Scarlat Mavrocordat cu Ilinca Brâncoveanu, conflictele dintre ginere 
si socru, moartea suspectă a lui Scarlat (1699). Pacea de la Karlowitz 
(1699) si rolul lui Alexandru Mavrocordat în încheierea acesteia. Alexandru 
Mavrocordat devine consilier intim al sultanului, iar Nicolae mare 
dragoman. Căsătoria lui Dimitrie Cantemir cu Casanda, fiica fostului 
domn al Ţării Românești Șerban Cantacuzino. 


Odată ajuns la Stambul, tânărul principe trebuia să se dezvinovă- 
țească de acuzaţia de a fi încercat să ocupe tronul Moldovei fără 
acordul prealabil al Înaltei Porţi. De asemenea, el avea să se confrunte 
cu denunţurile formulate de oamenii lui Brâncoveanu, care reclamau 
că tatăl său şi-ar fi însuşit venitul țării, evaluat la 1 000 de pungi, în anul 
în care turcii iertaseră tara de bir, ca urmare a războaielor necontenite 
desfășurate pe teritoriul ei. 

În realitate, Constantin Cantemir nu se preocupase niciodată de 
acumularea de averi, lăsând ca bogăţia țării să încapă pe mâna boierilor 
Ruseteșşti. La moartea sa, bătrânul domn nu le-a lăsat fiilor decât vreo 
10-15 pungi, preferând ca, din puţinul său, să dăruiască 50 de pungi 
patriarhului de Ierusalim, ca să se roage pentru mântuirea sufletului 

său. Totodată, noul domn al Moldovei, Constantin Duca, avusese grijă 
să confişte si bruma de avere a Cantemireştilor şi a multora dintre 
susținătorii lor, declanşând persecuții violente împotriva lor. 

Nedispunând de resursele financiare consistente, cu ajutorul cărora 
să risipească şi cea mai serioasă acuzaţie pe care i-ar fi adus-o turcii, 
Cantemir avea la Constantinopol o poziţie fragilă. Salvatoare pentru 
el a fost însă protecția de care s-a bucurat din partea unor vechi prieteni 
ai tatălui său, precum amintiţii Mehmed Cerchez Pașa, devenit ulterior 
imbrohor, şi Mustafa Daltaban Paşa, viitor mare vizir. De asemenea, 
în timp, Dimitrie şi-a creat propria reţea de relaţii în cele mai înalte 
cercuri otomane, în care fusese acceptat cu uşurinţă atât datorită 
statului său princiar, cât şi deoarece vorbea foarte bine limba turcă. 

Dincolo de amintita nesiguranţă, situaţia lui Cantemir la Constan- 
tinopol nu era deloc de plâns. În 1692, profitând de psihoza ce îi cu- 
prinsese pe turci din cauza succeselor militare continue înregistrate 
de nemți, el reuşise să achiziționeze, cu doar 25 000 de taleri, un somptuos 
palat „împodobit cu grădini şi apeducte“ aflat pe malul Bosforului, în 
localitatea Ortaköy. Aici găsea liniştea necesară pentru a se dedica 
studiilor şi le putea oferi ospitalitatea cuvenită înalţilor demnitari oto- 
mani, pe care voia să îi atragă de partea sa în complicatele intrigi 
politice privitoare la țările române. În continuare, pe măsură ce a reuşit 
să facă rost de bani, Cantemir s-a preocupat de renovarea şi de extin- 
derea palatului, dar si de decorarea sa cu piese de colecţie. Foarte 
mândru era, de pildă, de o reprezentare în porfir a zeiței Nike, încunu- 
nată cu lauri, pe care o descoperise el însuşi printre ruinele palatului 
de la Selymbria al împăratului loan Cantacuzino. Datând din anul 
520 a.C., aceasta o înfăţişa pe zeiţă cu veşmântul în bătaia vântului, 
conducând cu mâna stângă o cvadrigă, în vreme ce în dreapta ţinea 
o ramură de palmier. Cu adevărat unice în colecţia lui Cantemir erau 
portretele sultanilor, copiate după originalele păstrate cu sfinţenie în 
biblioteca imperială. Pentru a le obţine, principele fusese nevoit să 
recurgă din plin la ajutorul influenţilor săi prieteni, dar şi să îi ofere 
bogate daruri lui Leuni Celebi, pictorul-şef al sultanului. În plus, cu 
timpul, Cantemir avea să reuşească să adune în palatul său o impor- 
tantă bibliotecă, alcătuită deopotrivă din manuscrise şi cărţi rare, dintre 
care multe erau dedicate subiectelor de orientalistică. 

Concomitent, revenirea la Istanbul îi permitea lui Dimitrie să îşi 
reia studiile pe care le întrerupsese în toamna lui 1691, când se întor- 
sese în Moldova. Funcționarea sporadică a Academiei Patriarhale ori 

caracterul închis, eminamente religios al învățământului musulman 
îl obligau pe principe să recurgă la serviciile unor profesori particu- 
lari. Nici măcar aceştia nu erau uşor de găsit în capitala otomană, aşa 
că Dimitrie i-a vânat constant pe acei cărturari de la care credea că 
are ceva de învăţat. În acest fel, perioada studiilor sale s-a întins pe 
mai mult de un deceniu, pe de o parte datorită caracterului extensiv 
al lecţiilor pe care le primea și, pe de alta, dorinţei de a se perfecționa 
în domeniile sale de interes. Astfel, chiar de la el aflăm că a studiat muzica 
turcească, pe care ajunsese să o îndrăgească din tot sufletul, timp de 
nu mai puţin de 15 ani, cu diferiţi dascăli dintre cei mai iluştri. De ase- 
menea, deși era de mult trecut de vârsta studenţiei, în anul 1700, aflând 
de sosirea în capitala otomană a eruditului Meletios Mitrou, fostul 
mitropolit de Naupaktos sí Arta, Dimitrie i-a solicitat să îi predea unele 
cursuri. Absolvent al Universităţii din Padova, ierarhul grec nu se inte- 
resa doar de chestiuni teologice (istoria bisericii, omiletică), ci şi de 
astronomie și geografie. De altfel, în acest domeniu, lucrările lui Meletios 
(Compendiu de Geografie, Veneţia, 1728; Geografia veche si nouă, 
1807), bazate atât pe o documentare amplă și riguroasă, cât şi pe cerce- 
tările proprii efectuate în cursul peregrinărilor sale prin lumea elenă, 
au constituit un punct de referință pentru învățământul grecesc din 
timpul stăpânirii otomane. Tot graţie lui Meletios, Cantemir a intrat 
în contact şi cu gândirea unor savanţi occidentali din epocă, precum 
Jan Baptist van Helmont (1579-1644), a cărui personalitate a exercitat 
o intensă fascinaţie asupra tânărului principe. 

Cu aceeași problemă a lipsei unui sistem de învăţământ coerent 
se confrunta şi marele dragoman Alexandru Mavrocordat, care îşi 
propunea să le ofere copiilor săi o educaţie strălucită care să le permită 
afirmarea politică. Asemenea unui adevărat patriarh biblic, acesta 
zămislise cinci fii (Constantin, 1675, Scarlat, 1678, Nicolae, 1680, 
Alexandru, 1686, Ioan, 1689) şi trei fiice (Ruxandra, 1672, Ruxandra, 
1673, Elena, 1682), cărora le prevedea un destin de excepție. În aceste 
condiţii, părintele oscila între a-şi trimite băieţii la studii în străinătate, 
unde el însuşi îşi desăvârşise pregătirea, ori a găsi în Istanbul niște 
profesori merituoşi. A optat pentru cea de-a doua variantă, ale cărei 
rezultate nu erau garantate, cel puţin în privinţa cunoașterii limbilor 
occidentale, probabil din dorinţa de a supraveghea personal evoluţia 
intelectuală a propriilor odrasle. Ca atare, Alexandru şi-a încredinţat 
fiii fostului profesor al lui Cantemir, lakovos Manos din Argos, un 
erudit conservator, perfect cunoscător al limbii vechi grecești, interesat 

aproape exclusiv de teologie și de filosofia aristotelică. De altfel, prin 
anii de ucenicie petrecuţi alături de acesta poate fi, cel puţin parţial, 
explicată utilizarea exclusivă de către Nicolae Mavrocordat a limbii 
clasice în scrierile sale, atât filosofice, cât şi literare. 

Educaţia elenă a Mavrocordaţilor a fost, fără doar şi poate, com- 
pletată de cursurile de înțelepciune islamică şi de limbi orientale ale 
lui Yanali Es'ad Efendi, nimeni altul decât grecul renegat care îl inițiase 
şi pe Cantemir în tainele lumii musulmane. Dintre fraţi, în acest domeniu 
a excelat mezinul loan, care s-a dovedit de-a lungul întregii vieți pasio- 
nat de chestiunile de orientalistică. De altfel, în momentul fugii lui 
Dimitrie Cantemir în Rusia, acesta a reușit, cu ajutorul relaţiilor de 
care dipunea în mediul otoman, să îşi însuşească preţioasa colecţie 
de lucrări de profil adunată de principele român în aproape două 
decenii petrecute la Istanbul. 

Ceva mai dificilă se vădea însă, din cauza lipsei de profesori, învă- 
tarea de către vlăstarele lui Alexandru Mavrocordat a limbilor occiden- 
tale (latină, italiană, franceză). De aceea, marele dragoman a recurs 
la serviciile unor străini stabiliți la Constantinopol sau aflaţi în trecere 
prin capitala imperială, asemenea italianului Antonio Epis, preceptorul 
lui Scarlat Mavrocordat. În schimb, dintre dascălii de latină şi franceză 
ai lui Nicolae Mavrocordat ne sunt cunoscuţi călugărul iezuit Jacques 
Pipéri din Chios şi celebrul călător francez Aubrey de la Motraye. 
Mărturia acestuia din urmă este edificatoare pentru felul în care se 
desfăşurau cursurile: profesorul şi elevul se întâlneau de două ori pe 
săptămână, petrecând împreună câte patru ore. Nicolae însă trebuia 
să studieze mult pe cont propriu si de fiecare dată îsi îndeplinea cu 
asupra de măsură sarcina. Progresele sale spectaculoase, ce îl uimeau 
atât pe dascăl, cât şi pe tată, se datorau deopotrivă puterii sale de muncă 
ieşite din comun şi memoriei prodigioase. Tănârul învățăcel putea 
reproduce din memorie pasaje întregi din autori latini, italieni, arabi 
sau greci, fapt care îl determinase pe Alexandru să își alinte băiatul 
cu porecla „Biblioteca mea“. 

Pentru a-și completa cunoştinţele, tânărul studios avea la dispoziţie 
biblioteca tatălui său, pe care acesta se preocupa permanent să o îmbo- 
gătească, inclusiv cu achiziții din străinătate. Știm, de pildă, că pe durata 
şederii sale la Viena Alexandru Mavrocordat a cumpărat mai multe 
ediţii ale clasicilor antici, cu precădere istorici (Herodot, Tucidide, 
Xenofon, Diodor din Sicilia, Dionysios din Halicarnas, Cassius Dio, 
dar şi Demostene), alături de lucrări ale unor autori contemporani cu 

conţinut politic, militar şi istoric, ce au trezit serioase suspiciuni din 
partea vigilentei cenzuri imperiale. În colecţiile Academiei Române 
se păstrează mai multe manuscrise subliniate şi adnotate de Nicolae 
Mavrocordat, laolaltă cu un caiet de exerciţii de greacă veche, limbă 
pentru care, asa cum am văzut, acesta manifesta o deosebită afinitate. 
Ulterior, constatând pasiunea pentru lectură a fiului său, Alexandru 
Mavrocordat i-a comandat special lucrări de la Veneţia. 

Talentul precoce dovedit de odraslele sale îi alimenta speranţele 
marelui dragoman, determinându-l să facă si mai multe în folosul viitoa- 
relor lor cariere. Şi cum creștinii din imperiu nu aveau posibilitatea 
să obțină demnități decât în Ţările Române, Alexandru căuta totodată 
să își creeze noi relaţii de rudenie cu familiile domnitoare româneşti 
şi să favorizeze pătrunderea elementului grecesc în principate. Astfel, 
în anul 1693, dragomanul a organizat la Adrianopole căsătoria fiicei 
sale Ruxandra cu Matei, fiul lui Grigore Ghica, fostul domn al Ţării 
Românești (1660-1664, 1672-1673). De altfel, Grigore Ghica se atlase 
în strânse relaţii cu dragomanul Panagiotakis Nikousios, care îl ajutase 
să obţină nu numai iertarea, ci si domnia de la marele vizir Fazâl 
Ahmed Köprülü. 

Pe de altă parte, în schimbul sprijinului acordat de Mavrocordat 
pentru suirea pe tronul Moldovei, Constantin Duca a fost nevoit să 
se înconjoare de numeroşi greci din Constantinopol, dornici să obţină 
dregătorii în principatul român. Mulţi dintre ei erau şi creditorii preten- 
dentului la domnie, care nu avea el însuşi resursele financiare pretinse 
de Înalta Poartă. Ba chiar şi banii proveniţi de la viitorul său socru, 
Constantin Rrâncoveanu, trebuiau restituiti cu o dobândă grea. 

Aducându-i pe aceşti greci în Moldova, noul domnitor reuşea să 
îşi creeze o partidă boierească proprie, care îi era în întregime devotată, 
temperând astfel influenţa Costineștilor, reveniti în forță la putere. 
Într-adevăr, Constantin Duca se înrudea cu această familie şi fusese 
nevoit să își căsătorească sora cu Nicolae Costin, cronicarul, fiul 
defunctului Miron. Această nouă facțiune, de care Duca se simţea apro- 
piat si prin educaţia elinească dobândită în mediul constantinopolitan, 
urmărea să înlocuiască partida boiernașilor de ţară, ridicaţi de Con- 
stantin Cantemir, care îi susţinea pe fraţii Dimitrie și Antioh. Împo- 
triva adepților acestora din urmă noul domn a inițiat persecuții dure, 
azvârlindu-i în temniță şi supunându-i bătăilor şi torturilor. În acest 
fel se poate explica şi ura înverşunată pe care o nutrea Dimitrie îm- 
potriva străinilor aduși în Moldova de Duca, pe care îi înfăţişează în 

Istoria ieroglifică sub forma unor insecte respingătoare precum 
„lindinile, păduchii, lipitorile şi cârceii“. Voievodul își adusese însă 
tot din capitala imperială o gardă personală alcătuită din 200 de seimeni, 
cărora le cumpărase uniforme şi le plătea o soldă considerabilă. 

În aceste condiţii, cheltuielile noului domn depășeau cu mult resur- 
sele financiare ale țării, secătuite de jafurile neîntrerupte ale pod- 
ghiazurilor leşeşti ori ale cetelor prădalnice de tătari. De altminteri, 
la sosirea în ţară, Duca nu găsise în vistierie decât vreo sută de pungi, 
ce nu au ajuns decât vreme de două sau trei luni. Ca atare, a introdus 
biruri necunoscute până atunci în istoria fiscală a Moldovei, precum 
văcăritul, plătibil de toţi posesorii de vite, fără discriminare, şi de 
pogonăritul pe păpuşoi, dare ce afecta grav cele mai defavorizate pături 
ale populaţiei, pentru care porumbul devenise principalul aliment. 
Rolul acestor dări era şi acela de a susține cheltuielile exorbitante 
prilejuite de unele evenimente mondene de la curte. 

Cel mai răsunător dintre acestea a fost căsătoria domnului cu Maria, 
fiica lui Constantin Brâncoveanu, care s-a celebrat, așa cum arată 
Neculce, „cu mare pofăli şi podoabe şi cu feliuri de muzice şi de peli- 
vănii, de mirare în târgu în leşi“ (iarna lui 1694). Mireasa a sosit în 
capitala Moldovei însoțită de o suită numeroasă, din care făceau parte, 
printre alții, mama sa, doamna Stanca, ori stolnicul Constantin Can- 
tacuzino. Toţi oaspeţii au fost găzduiţi pe la curţile boierești, iar petre- 
cerile, acompaniate de felurite spectacole, au durat nu mai puţin de 
trei săptămâni şi au culminat cu ceremoniile din ziua nunţii, când 
voievodul, înveşmântat în haine de gală și purtând pe cap un surguci 
împodobit cu nestemate, a încălecat pe un armăsar falnic și s-a dus, 
în fruntea alaiului boierilor, să își ia mireasa de la casa vornicului 
Gavriliţă. De acolo întreg cortegiul s-a deplasat înspre biserica Golia, 
unde fostul patriarh al Constantinopolului, Iacob, a săvârşit taina căsă- 
toriei. În continuare, nuntaşii au străbătut pe jos tot orașul până la curtea 
domnească, unde era pregătit ospăţul cel mare. 

Această căsătorie a însemnat pentru Duca, pe de o parte, consoli- 
darea sprijinului lui Brâncoveanu pentru menţinerea domniei sale în 
Moldova, iar, pe de alta, subordonarea sa politică de către abilul prin- 
cipe valah. Acest fapt era însă de natură să îi nemulțumească pe 
susţinătorii interni ai domnului, precum Costineşti, care urmăreau să 
îşi impună pe deplin autoritatea, inclusiv în politica externă a ţării. 
Poziţia lui Duca era subminată si de denunţurile continue ale Ruseteş- 
tilor, refugiaţi în Polonia, adresate atât paşei de la Camenița ori seras- 
chierului din Obluciţa (Isaccea), cât şi autorităţilor de la Constantinopol. 

Mult prea sigur pe sine datorită sprijinului pe care îl avea de la 
Brâncoveanu, Duca a comis, în relaţia cu Poarta, mai multe greşeli 
ce aveau să se dovedească fatale. Mai întâi, nu a supravegheat cum 
se cuvenea carele cu provizii trimise de turci prin Moldova înspre 
cetatea Cameniţei, așa încât acestea au fost capturate de polonezi. Pe 
urmă, a poruncit executarea unui capugiu-bei, sosit în țară cu misiunea 
de a colecta în avans haraciul cerut Moldovei si de a constata la fata 
locului dacă erau adevărate grelele învinuiri ce i se aduceau domnului. 

Pe fondul acestor erori, intrigile urzite de frații Cantemir împo- 
triva domnului moldovean aveau tot mai multi sorţi de izbândă. Dornici 
să se răzbune pe Brâncoveanu şi pe acoliţii lui, Dimitrie şi Antioh 
puseseră la cale un foarte ambițios plan politic, ce nu se limita la 
redobândirea tronului de la Iași. 

Încă înainte de înscăunarea bătrânului Constantin Cantemir, Şerban 
Cantacuzino, domnul Ţării Româneşti, îşi manifestase dorinţa de a 
o logodi pe fiica sa Casandra cu unul dintre cei doi băieţi ai voievodului 
moldovean. În 1688, Maria, văduva lui Şerban, trimisese la Iaşi un 
om de încredere cu misiunea precisă de a întări logodna Casandrei 
cu Dimitrie. Abilul Constantin Cantemir nu refuzase din principiu 
cererea, dar nici nu îi dăduse curs, folosind drept pretext vârsta fragedă 
a celor două vlăstare domneşti şi, respectiv, depărtarea la care se aflau 
(Maria, în Transilvania, iar Dimitrie, ostatic la Constantinopol). În 
realitate, voievodul moldovean socotea inoportună respectiva alianţă 
matrimonială în conjunctura politică a momentului, în care Şerban 
era socotit trădător de către turci, iar familia sa căzuse victimă persecu- 
țiilor lui Constantin Brâncoveanu. 

În 1695 însă situaţia se schimbase radical, logodna cu fiica lui 
Şerban Cantacuzino permițându-i lui Dimitrie Cantemir să se erijeze 
în succesorul direct al socrului său și să revendice deschis tronul Ţării 
Românești. În plus, alianta cu Cantacuzinii înnobila fără doar şi poate 
familia Cantemireșştilor, pe care celelalte dinastii româneşti o dispre- 
tuiau, socotind-o plebee. De altfel, nu ar fi fost prima legătură dintre 
Cantemireşti şi Cantacuzini, întrucât acelaşi Dimitrie fusese botezat 
tot de un Cantacuzin, Dumitraşcu Vodă, care îi dăduse de altfel şi nu- 
mele mic. Totodată, tânărului şi ambiţiosului principe moldovean 
intrarea în casa Cantacuzinilor îi măgulea orgoliul propriu, făcându-l 
să se simtă într-un anumit fel descendentul împăraţilor bizantini, despre 
a căror glorie auzise atât de des de la dascălul său Ieremia Cacavela. 

care capugiul bătea la poartă cu mazilia. Lovitura era cu atât mai dură 
pentru Duca, cu cât cel care îl înlocuia în scaun era tocmai viitorul 
său cumnat, căci Antioh Cantemir era de multă vreme logodit cu Maria, 
sora lui Duca. De altfel, situaţia voievodului detronat era agravată 
de seimenii aduși de la Țarigrad, care se adunaseră în faţa curții dom- 
nești pentru a-și cere soldele neplătite. Totodată, la Iaşi sosiseră Lupu 
Bogdan și Iordache Ruset, pregătiţi cu un rechizitoriu complet la adresa 
lui Duca, pe care îl prezentau cu mult aplomb capugiului chiar în 
prezenţa domnului mazil. Neavând argumente pentru a se dezvinovăţi 
de acuzaţiile boierilor, Duca „se făc€ uneori roşiu, uneori galbăn, şi-i 
era mai mari ciuda cum că-i știe toate tainele ce le făcusă şi i le dzice 
față, în videală“, aşa cum se exprimă plastic cronicarul. În plus, domnul 
pierduse în mod neașteptat și ultimul as din mânecă, cu ajutorul căruia 
spera să poată întoarce situaţia în favoarea sa: hatmanul Antioh, trimis 
la Neamţ să îl aducă cât mai grabnic în capitală pentru a-l preda turcilor 
pe conducătorul rezistenţei armate antiotomane din Moldova, căpi- 
tanul Ilie Turculeţ, nu reușise să îşi îndeplinească misiunea din cauza 
intervenţiei prompte a Ruseteștilor. Lui Vodă nu îi mai rămânea decât 
să se resemneze şi să purceadă către Constantinopol, nădăjduind că 
banii lui Brâncoveanu îi vor putea cumpăra de la Poartă nu doar ierta- 
rea, ci chiar domnia. Gândurile sale intime erau însă dezvăluite tuturor 
de răsfăţata lui soţie, care bocea şi se tânguia în gura mare: „Aolo, 
aolo, că va pune taica pungă de pungă din București pân” în Țarigrad 
şi, dzău, nu ne va lăsa, şi iar ne vom întoarce cu domnia îndărăpt.“ Din 
păcate pentru tânăra domniţă, Duca avea să revină singur pe scaunul 

câteva luni de la cea dintâi mazilire a soțului ei. 

În aceste conditii, după o scurtă locotenență boierească, în Iaşi îşi 
făcea intrarea Antioh Cantemir. În vârstă de douăzeci şi patru de ani, 
acesta era un brunet chipeș, la fel de cochet ca şi fratele său. Tuns 
scurt, pentru a-şi pune în evidenţă fruntea înaltă, îşi lăsase o barbă 
mică, neagră ca pana corbului. Mustaţa subțire, potrivită cu grijă, îi 
acoperea colțurile buzelor cărnoase, senzuale, dedesubtul cărora se 
afla un smoc mare de păr. Ochii negri, pătrunzători vădeau inteligenţa 
practică şi dibăcia voievodului. De la tatăl său Antioh moştenise 
aplecarea înspre militărie, dar si o certă abilitate politică, superioară 
celei a fratelui său Dimitrie. Nu fusese însă niciodată atras de învă- 
țătură, pe care o socotea o corvoadă prea puţin folositoare pentru 
cariera sa. Ajuns voievod la o vârstă fragedă, nu se dovedea dispus 

De la intenţie la faptă era însă cale lungă, mai ales că Maria Canta- 
cuzino continua să locuiască în Transilvania, iar Brâncoveanu supra- 
veghea cu atenţie toate mișcările rivalilor săi. Acest lucru nu părea 
însă a-i descuraja pe frații Cantemir, dispuşi să dea o luptă dură pe 
termen lung pentru atingerea scopului lor încă nemărturisit, ocuparea 
ambelor tronuri ale ţărilor române. Animat încă de acum de dorinţa 
de a se vedea domn la Bucureşti, Dimitrie procedează la o mișcare 
ce îi surprinde sau chiar îi dezamăgeşte pe unii dintre susţinătorii săi: 
refuză domnia Moldovei, pe care o cedează fratelui său Antioh („iară 
Inorogul [Dimitrie] din bună voie pentru straje în munţi [la Poartă] 
rămâind, pre Fil [Antioh] la moștenirea părintească trimeasă“, ne spune 
principele însuşi în limbajul cifrat pe care îl folosește în storia 
ieroglifică). Înlocuirea ginerelui lui Brâncoveanu de către Dimitrie 
în scaunul de la laşi nu ar fi reprezentat o mare lovitură pentru domnul 
muntean, după cum nici principele moldav nu s-ar fi simţit cu adevărat 
răzbunat pentru neajunsurile suferite din partea lui Brâncoveanu decât 
dacă ar fi putut să îi smulgă coroana Valahiei. În acest scop, el decide 
să rămână la Constantinopol, unde îşi asumă, alături de boierul Miha- 
lache Ruset, funcţia de capuchehaie (reprezentant) al fratelui său, 
calitate în care putea unelti în voie împotriva lui Brâncoveanu. 

Obţinerea domniei Moldovei de către Dimitrie, care i-a cedat-o 
fratelui său, asa cum aflăm inclusiv din relatarea nunţiului papal de 
la Viena, s-a datorat unui număr de trei factori, a căror coroborare s-a 
dovedit decisivă. Este vorba, mai întâi, aşa cum am văzut, de impardo- 
nabilele erori ale lui Constantin Duca, devenit indezirabil în ochii 
turcilor si care nu a mai putut fi salvat nici măcar de banii lui Brân 
coveanu. Pe urmă, Cantemireştii s-au bucurat de susținerea unor înalți 
demnitari otomani, precum Mehmed Cerchez Paşa imbrohorul, foşti 
prieteni ai lui Vodă Constatin, care vedeau în înscăunarea fiilor săi 
garanţia continuării politicii de fidelitate faţă de Poartă. În al treilea, 
dar nu în ultimul rând, domnia lui Antioh a fost asigurată de banii 
oferiţi cu mână largă de Ruseteștii refugiaţi în Polonia, care aşteptau 
cu nerăbdare revenirea la putere în Moldova. 

Pentru Constantin Duca, vestea mazilirii a sosit însă ca un trăsnet 
la 8/18 decembrie 1695, tocmai când se pregătea să celebreze cu 
„surleli“ și „pușceli“ biruinţele obţinute împotriva trupelor poloneze 
ce controlau puncte-cheie de pe teritoriul Moldovei. Voievodul era 
ferm convins că în acest fel şi-a asigurat nu doar prelungirea domniei, 
ci şi recunoştinţa turcilor pentru serviciile de preţ aduse, în clipa în 

care capugiul bătea la poartă cu mazilia. Lovitura era cu atât mai dură 
pentru Duca, cu cât cel care îl înlocuia în scaun era tocmai viitorul 
său cumnat, căci Antioh Cantemir era de multă vreme logodit cu Maria, 
sora lui Duca. De altfel, situația voievodului detronat era agravată 
de seimenii aduşi de la Țarigrad, care se adunaseră în fata curții dom- 
nesti pentru a-și cere soldele neplătite. Totodată, la Iaşi sosiseră Lupu 
Bogdan și Iordache Ruset, pregătiţi cu un rechizitoriu complet la adresa 
lui Duca, pe care îl prezentau cu mult aplomb capugiului chiar în 
prezenţa domnului mazil. Neavând argumente pentru a se dezvinovăţi 
de acuzaţiile boierilor, Duca „se făce uneori roșiu, uneori galbăn, şi-i 
era mai mari ciuda cum că-i ştie toate tainele ce le făcusă şi i le dzice 
faţă, în videală“, aşa cum se exprimă plastic cronicarul. În plus, domnul 
pierduse în mod neașteptat și ultimul as din mânecă, cu ajutorul căruia 
spera să poată întoarce situaţia în favoarea sa: hatmanul Antioh, trimis 
la Neamţ să îl aducă cât mai grabnic în capitală pentru a-l preda turcilor 
pe conducătorul rezistenţei armate antiotomane din Moldova, căpi- 
tanul Ilie Turculeţ, nu reuşise să își îndeplinească misiunea din cauza 
intervenţiei prompte a Ruseteştilor. Lui Vodă nu îi mai rămânea decât 
să se resemneze şi să purceadă către Constantinopol, nădăjduind că 
banii lui Brâncoveanu îi vor putea cumpăra de la Poartă nu doar ierta- 
rea, ci chiar domnia. Gândurile sale intime erau însă dezvăluite tuturor 
de răsfățata lui soție, care bocea şi se tânguia în gura mare: „Aolo, 
aolo, că va pune taica pungă de pungă din București pân” în Țarigrad 
şi, dzău, nu ne va lăsa, şi iar ne vom întoarce cu domnia îndărăpt.“ Din 
paons pentru tânăra domnitá, Duca avea să revină singur pe scaunul 

câteva luni de la cea dintâi mazilire a soțului ei. 

În aceste condiţii, după o scurtă locotenenţă boierească, în Iași își 
făcea intrarea Antioh Cantemir. În vârstă de douăzeci şi patru de ani, 
acesta era un brunet chipeș, la fel de cochet ca şi fratele său. Tuns 
scurt, pentru a-și pune în evidenţă fruntea înaltă, îşi lăsase o barbă 
mică, neagră ca pana corbului. Mustaţa subţire, potrivită cu grijă, îi 
acoperea colţurile buzelor cărnoase, senzuale, dedesubtul cărora se 
afla un smoc mare de păr. Ochii negri, pătrunzători vădeau inteligența 
practică şi dibăcia voievodului. De la tatăl său Antioh moştenise 
aplecarea înspre militărie, dar şi o certă abilitate politică, superioară 
celei a fratelui său Dimitrie. Nu fusese însă niciodată atras de învă- 
țătură, pe care o socotea o corvoadă prea puţin folositoare pentru 
cariera sa. Ajuns voievod la o vârstă fragedă, nu se dovedea dispus 

să renunţe la nici una dintre plăcerile tinereții. Dedica astfel mult timp 
vânătorii şi altor desfătări lumeşti, tocmai pentru a uita de grijile 
apăsătoare ale domniei. 

Situaţia politică, militară si economică pe care o întâlnea Antioh 
în Moldova era una extrem de delicată. Înainte de toate, domnia lui 
era permanent amenințată de ostilitatea fățișă a lui Constantin Brân- 
coveanu, care nu putea accepta cu uşurinţă înlocuirea ginerelui său 
din scaunul de la Iaşi. Pentru a-i tempera intrigile, dar şi pentru a-i 
abate atenţia de la adevăratele intenţii ale fraţilor Cantemir, Antioh 
i-a trimis lui Brâncoveanu o solie de împăcare însoţită de cererea de 
a-i acorda mâna uneia dintre fiicele sale. Cu diplomaţia-i caracteristică, 
voievodul valah nu numai că nu a refuzat prietenia lui Antioh, dar a 
şi depus un jurământ solemn de a nu-şi mai supăra cu nimic rivalul. 
Nu a consimțit însă să i-o dea de soție pe una dintre fetele lui decât 
cu condiția executării vistiernicului Iordache Ruset şi a îndepărtării 
de la putere a fraților acestuia. Gestul ar fi însemnat însă o veritabilă 
sinucidere politică pentru Cantemir, care îşi menținea în mare parte 
domnia graţie asistenţei financiare a Ruseteștilor şi abilității diplo- 
matice a capuchehaiei sale Mihalache Ruset. În același timp, noul 
domn a înţeles necesitatea imperioasă de a se elibera, cel puţin în parte, 
de apăsătoarea tutelă a atotputernicei familii. În acest scop el a încercat 
să refacă partida boiernaşilor de ţară ridicaţi în dregătorii de tatăl său, 
numai că operaţiunea nu a reușit decât în mică măsură din cauza 
decimării acestora de către Constantin Duca. În paralel, și Ruseteştii 
acționau discret, dar ferm pentru a împiedica constituirea unui pol rival 
de putere. Pe de altă parte, îndrăzneaţa-cerere-a lui- Brâncoveanu, ce 
a ajuns în mod inevitabil şi la urechile Ruseteștilor, a acutizat conflictul 
dintre domnii de la Bucureşti şi Iaşi şi a provocat un şir de denunţuri 
la Înalta Poartă. Evident, pârile erau însoţite de nenumărate pungi de 
bani şi peşcheşuri, o grea povară pentru Moldova, secătuită de raidurile 
dușmane din ultimii ani. 

În aceste condiţii, Antioh trebuia să acţioneze în egală măsură 
pentru împiedicarea invaziilor străine şi pentru refacerea finanţelor 
țării prin crearea unui sistem fiscal mai suplu şi mai eficient. Pentru 
atingerea primului dintre aceste obiective, el a trimis o solie de pace 
în Polonia, solicitând retragerea podghiazurilor leşești care pricinuiau 
multe stricăciuni în ţară. Regele Sobieski a acceptat cererea în schim- 
bul angajamentului voievodului de a anunţa din timp curtea de la Cra- 
covia cu privire la eventualele atacuri tătărăști. Reușita era cu atât 

mai notabilă, cu cât îi lipsea pe tătari de cel mai bun motiv de a pă- 
trunde nestânjeniţi pe teritoriul Moldovei, şi anume lupta împotriva 
polonezilor, consideraţi inamicul comun. Sub acest pretext, în timpul 
domniei lui Duca, cetele prădalnice de tătari intrau în Moldova dinspre 
Bugeac și jefuiau toată tara până la cetatea Neamţului, stăpânită de 
leşi. Merită remarcat şi faptul că tânărul voievod a avut inteligența 
de a abandona, în interesul tării, politica de permanentă ostilitate faţă 
de poloni a tatălui său. 

În domeniul fiscal, Antioh a decis încă din al doilea an de domnie 
eliminarea văcăritului, impozit ce reprezenta o povară grea pentru 
locuitorii țării, pentru care creșterea vitelor constituia principala sursă 
de venit. Ceva mai târziu s-a preocupat şi de reglementarea sistemului 
fiscal, prin introducerea așa-numitei „rupte“ sau „ruptori“, impozit 
anual global în sumă fixă, plătibil în patru rate („sferturi“). 

Între timp, în ciuda jurământului făcut mai înainte, Brâncoveanu 
îşi înteţea uneltirile la Înalta Poartă în vederea mazilirii lui Antioh 
Cantemir. În calea planurilor sale stătea, în primul rând, Dimitrie, care, 
din inima capitalei otomane, apăra cu mult devotament cauza politică 
a fratelui său. În aceste condiţii, o soluţie comodă era suprimarea dis- 
cretă a tânărului principe, care ar fi ușurat alungarea din domnie a 
fratelui său şi impunerea pe tronul de la Iaşi a unei marionete a lui 
Constantin Brâncoveanu. În acest scop, domnul valah a trimis la Tari- 
grad „un om sigur“ învestit cu misiunea precisă de a-l otrăvi pe Dimitrie 
Cantemir. Ucigaşul cu simbrie nu a izbutit însă să îşi atingă scopul, 
deşi a beneficiat de sprijinul unui turc influent pe nume Kiurgi Mehmet 

oldovean avea prieteni sus-puși, care 
i-au comunicat din timp ce se punea la cale împotriva sa. Întărind 
paza personală, Cantemir a reuşit astfel să scape cu viață şi să treacă 
la contramăsuri împotriva autorului moral al tentativei de asasinat. Lui 
Brâncoveanu, nemulțumit că planurile îi fuseseră dejucate, nu îi mai 
rămânea decât să se răzbune pe omul său de încredere, căruia i-a făcut 
„multe ruşini“, aşa cum aflăm din scrisoarea expediată la 7 noiem- 
brie 1696 de Antioh Cantemir lui Scarlatache Ruset, înalt demnitar 
al Patriarhiei Ecumenice și fostă capuchehaie a tatălui său. 

În această epocă, domnia lui Antioh nu era ameninţată doar de Con- 
stantin Brâncoveanu, ci şi de un pretendent foarte activ, dar nu de os 
domnesc. Este vorba de un anume Davidel, boiernaș de țară, cu studii 
în Polonia, care se înrolase în armata leşească, urcând pe treptele ierarhiei 
militare până la gradul de rotmistru (căpitan de cavalerie). Constatând, 

în cele din urmă, neputinta polonilor de a supune Moldova şi, ca atare, 
de a-i asigura tronul, Davidel şi-a trădat protectorii, în căutarea altor 
căi de mărire. Li s-a adresat, mai întâi, austriecilor, cărora le-a promis 
închinarea țării în schimbul acordării sprijinului pentru ocuparea 
domniei. Neprimind nici un răspuns, Davidel s-a refugiat pe terito- 
riul turcesc, la Camenița, de unde i-a scris hanului tătar Selim I Ghirai 
(1671-1678, 1684-1691, 1692-1699, 1702-1704), îmbiindu-l cu tot 
felul de făgăduinţe. Printre altele, s-a oferit să îi cedeze zona de nord 
a Moldovei, ocupată temporar de polonezi. Propunerea nu era doar 
tentantă, ci şi credibilă, întrucât rotmistrul cunoştea multe dintre 
secretele armatei polone, la fel ca si ţinutul în care urma să se desfă- 
şoare confruntarea dintre cele două oștiri. Ba chiar Davidel l-a călăuzit 
pe hanul tătar în campania de jaf din Polonia, câştigându-i deplina 
încredere, deși tentativa de a supune cetăţile controlate de leşi din 
nordul Moldovei a eşuat. 

Domnia lui Antioh era acum cu adevărat ameninţată, întrucât 
cuvântul hanului tătar, aliat de nădejde al turcilor, cântărea greu în 
ochii marelui vizir. Situaţia era cu atât mai delicată, cu cât cei doi 
urmau să se întâlnească personal pe frontul din Serbia, unde Selim I 
Ghirai fusese convocat să participe cu trupe la asediul Petrovardinului. 
Pe Antioh îl vor salva însă devotamentul și abnegaţia lui Dimitrie. 
Deşi i se ceruse și lui să însoţească trupele sultanului în calitatea sa 
de capuchehaie, tânărul principe a amânat pentru scurt timp îndepli- 
nirea ordinului, repezindu-se cu „cai de olac“ până la lași, unde petrecu 
doar patru, cinci zile. Aici îl puse la curent pe Antioh cu privire la 
amenințările ce îl pândeau. iar cei doi căutară o ieșire din impas. Tot 
atât de iute pe cât ajunsese la Iaşi, Dimitrie reuşi să se întoarcă la 
Adrianopole, alăturându-se ordiilor otomane, care se puneau în mișcare 
cu obișnuita lentoare. În timpul îndelungatului marş către teatrul de 
operaţiuni, Dimitrie izbuti nu doar să fie primit de marele vizir Elmas 
Mehmed Paga, ci chiar să îl convingă să renunţe la numirea lui Davidel 
ca domn al Moldovei, în ciuda intervențiilor în acest sens ale hanului. 
Reuşita constituie, fără doar şi poate, o dovadă incontestabilă a presti- 
giului de care ajunsese să se bucure Cantemir în rândul celor mai înalte 
cercuri ale puterii otomane. 

De altfel, şi participarea sa la marea campanie împotriva Impe- 
riului Habsburgic nu trebuie percepută ca o corvoadă, ci ca o şansă 
oferită principelui de a cunoaște nemijlocit forta militară sí tactica de 
război a celor mai importante puteri din Europa Centrală. Conflictul 

dintre turci şi austrieci dura, cu mici intermitențe, încă din anul 1663, 
atunci când marele vizir Fazâl Ahmed Köprülü (1661-1673) declan- 
şase o viguroasă ofensivă otomană în Europa Centrală, îndreptată în 
egală măsură împotriva Imperiului Habsburgic, a Regatului Poloniei 
şi a Republicii Venețiene. Înalta Poartă reuşise astfel să își restabi- 
lească autoritatea asupra Transilvaniei, să cucerească insula Creta 
(1669) de la venețieni şi să transforme sudul Ucrainei (Podolia) în 
provincie otomană (1676). Seria de victorii ale turcilor fusese între- 
ruptă de dezastrul înregistrat sub zidurile Vienei (2/12 septembrie 
1683), ce a determinat, de altfel, si coalizarea puterilor creştine în 
cadrul Ligii Sfinte. Constituită la 21/31 martie 1684, prin Tratatul de 
la Linz, în Austria, aceasta cuprindea Imperiul Habsburgic, Regatul 
Polon, Veneţia și, ulterior, Rusia (din 1686). Nu avea însă un plan 
comun de acţiune împotriva necredincioşilor, ci doar reglementa 
drepturile fiecărui semnatar asupra teritoriilor europene ale Imperiului 
Otoman. În temeiul acestei convenţii, împăratului Leopold I, recu- 
noscut ca suveran al Ungariei, îi era acordat dreptul de a recuceri de 
la turci fostul regat maghiar și chiar de a anexa Tara Românească şi 
Moldova, în baza pretinsei suzeranități ungare asupra celor două prin- 
cipate extracarpatice. În aceste condiţii, generalii imperiali au întreprins 
în perioada 1684-1688 o strălucită ofensivă care le-a adus câștiguri 
teritoriale imense (toată Ungaria otomană, dar si părți din Slovenia, 
Serbia, Bosnia). De pildă, în 1684, ei au cucerit Vişegradul şi Pesta, 
în 1685, Strigoniul (Esztergom) şi Neuhăusel (Nove Zámky), în 1686, 
Buda şi Seghedinul, pentru ca, în 1688, să captureze mai multe cetăţi 
din Banat (Lipova, Caransebeș, Orşova, Vidin), dar şi din Serbia (Petro- 
varadin), Bosnia (Banya Luka) ori Kosovo (Pristina). Căderea în acelaşi 
an a Belgradului le-a deschis austriecilor drumul către inima Imperiului 
Otoman, care în aceste împrejurări era forțat să ceară pace. Nu s-a 
întâmplat însă aşa din cauza contraofensivei conduse de marele vizir 
Fazâl Mustafa Köprülü (1688-1691), care a fost posibilă datorită dizlo- 
cării a numeroase trupe germane de pe frontul de est pentru a fi trimise 
pe linia Rinului, unde Imperiul se confrunta cu Franţa lui Ludovic XIV. 
În aceste condiţii, otomanii, ajutaţi de trupele lui Constantin Brân- 
coveanu, au reușit să îi înfrângă pe imperiali la Zărneşti (11/21 august 
1690), readucând sub ascultare Transilvania, unde l-au încoronat ca 
principe pe Imre Thököly, conducătorul ungurilor revoltați împotriva 
dominaţiei habsburgice. Totodată, în toamna lui 1690 au recucerit 

întreaga Serbie (inclusiv Belgradul) şi o mare parte a Banatului. Suc- 
ceselor otomane le-a pus însă capăt bătălia de la Slankamen (în Voi- 
vodina) de la 19 august 1691, unde turcii au fost zdrobiţi, în ciuda clarei 
superiorităţi numerice. În următorii ani, operaţiunile militare au 
tărăgănat, fapt care le-a permis ambelor tabere beligerante să își refacă 
forțele în vederea confruntării decisive, care devenise acum inevitabilă. 

În 1697, pe teritoriul Serbiei se aflau faţă în faţă marea oştire oto- 
mană comandată de însuși sultanul Mustafa II și armata imperială 
aflată în subordinea principelui Eugeniu de Savoia, strateg militar de 
geniu. Disproporţia dintre efectivele celor două armate era evidentă, 
întrucât turcii dispuneau, după mărturia lui Cantemir, de nu mai puţin 
de 135 000 de luptători, în vreme ce imperialii nu reuşiseră să adune 
decât 46 000 de ostaşi, la care urmau să se adauge contingentele aliate. 
Totuși, din punctul de vedere al pregătirii trupelor şi al înzestrării cu 
armament, balanţa înclina de partea austriecilor. 

Iniţial sultanul şi-a concentrat efectivele în zona Belgradului, în 
vreme ce Eugeniu se afla la circa 160 de kilometri nord-vest, la 
Seghedin. În urma unor îndelungate deliberări, turcii au decis să se 
îndrepte către Banat și Transilvania, a căror apărare fusese drastic 
diminuată prin deplasarea de trupe pe frontul din Serbia. Au trecut 
astfel Dunărea, înaintând către Timişoara, moment în care au aflat 
că şi o parte a imperialilor îi urmează, pătrunzând în Voivodina și 
apropiindu-se de cetatea Titel, de pe malurile Tisei. Această veste i-a 
determinat să se întoarcă, pentru a nu-și lăsa spatele descoperit. 
Trecerea Tisei s-a dovedit însă extrem de anevoioasă, ca urmare a 
rezistenţei îndârjite a artileriei austriece care ocupase poziţii pe malurile 
fluviului. Pierderile turcilor în această operațiune sunt evaluate de 
acelaşi Cantemir la circa 3 000 de oameni. După traversarea Tisei, 
otomanii s-au îndreptat către cetatea Petrovaradin (lângă Novi Sad), 
pe malurile Dunării, la asedierea căreia au purces imediat, construind 
un nou pod peste fluviu. La auzul acestor vești, Eugeniu de Savoia 
a parcurs într-o singură zi cei peste 70 de kilometri ce separă Seghe- 
dinul de Petrovaradin, în ciuda încercărilor disperate ale tătarilor de 
a-i stăvili înaintarea. Sosirea atât de grabnică a imperialilor i-a luat 
prin surprindere pe turci, care nu se puteau hotâri dacă să accepte sau 
nu o confruntare în câmp deschis, caz în care și-ar fi putut valorifica 
avantajul superiorității numerice. Pentru luarea unei decizii a fost con- 
vocat divanul imperial, în care s-au iscat discuţii furtunoase. În cele 
din urmă, a prevalat opinia lui Cogea Geafer Pașa, veteran al răz- 

boaielor cu austriecii, care pledase cu mult avânt pentru amânarea 
confruntării. Sultanul însuşi, cu grosul trupelor turceşti, a pornit imediat 
înspre nord, pe drumul pe care tocmai veniseră imperialii, cu scopul 
declarat de a cuceri Seghedinul. Mutarea deloc inspirată trebuie pusă 
pe seama iresponsabilităţii conducătorilor militari otomani care luau 
decizii de importanţă vitală mânaţi exclusiv de orgolii şi ambiţii. 

Retragerea turcilor i-a determinat în mod firesc pe imperiali să 
pornească pe urmele lor. În avangardă se afla cavaleria maghiară, care 
a reuşit să zdrobească ariergarda otomană și să îi captureze coman- 
dantul, pe Cogea Geafer Pașa, care le-a oferit austriecilor informaţii 
preţioase despre trupele musulmane. Ştirea despre dezastrul ariergardei 
şi apropierea amenințătoare a trupelor imperiale a produs panică în 
rândul turcilor, care ajunseseră până la Zenta (azi Senta), o fortăreață 
modestă pe malul Tisei, la circa 35 de km de Seghedin. În aceste con- 
diţii, sultanul a dispus construirea imediată a unui pod peste Tisa. Or- 
dinul a fost îndeplinit cu o viteză uimitoare, iar padișahul a reuşit astfel 
să treacă în siguranţă pe malul stâng al fluviului. Nu la fel s-a întâmplat 
cu grosul trupelor otomane, atât din pricina sosirii prompte a armatei 
austriece la Tisa, cât şi a încăpăţânării marelui vizir Elmas Mehmed, 
care tărăgăna traversarea, în ciuda ordinelor tot mai insistente ale sul- 
tanului. Hotărât să repurteze o biruinţă strălucită, ori altfel să câş- 
tige cununa de martir al Islamului, el se încăpăţâna să dea imediat 
lupta decisivă cu imperialii. Aceasta a devenit, de altfel, inevitabilă 
după distrugerea parţială a podului de vase peste Tisa la trecerea 
unor cirezi de vite. 

În după-amiaza zilei de 11 septembrie 1697, imperialii au întreprins 
un prim asalt împotriva turcilor aşezaţi în spatele a două rânduri de 
care şi a unei duble palisade, precedate de un sant de apărare. Uşurinţa 
cu care a fost respins acest atac l-a determinat pe Eugeniu de Savoia 
să recurgă la o tactică mai complexă. A trimis un corp expediționar pe 
un braţ secat al Tisei, realizând o încercuire prin lateral a dușmanilor, 
în vreme ce artileria austriacă a nimicit şi resturile podului de peste 
fluviu, tăindu-le astfel turcilor orice posibilitate de scăpare. În această 
situaţie de o extremă gravitate, în tabăra otomană a mai izbucnit şi o 
revoltă a ienicerilor, care i-au măcelărit pe mulți dintre comandanții 
armatei (viziri, pașale, ofiţeri), rămași pe malul drept al Tisei. În aceste 
condiţii, soarta bătăliei era pecetluită. Înconjurându-i din toate părțile 
pe turci, imperialii au pornit un atac furibund, străpungând cu uşurinţă 
sistemul de apărare inamic. În ciuda rezistenţei îndârjite, turcii au fost 

măcelăriți până la unul, întrucât traversarea apelor învolburate ale Tisei 
era aproape imposibilă. Listele oficiale de victime ale bătăliei, pe care 
a avut ocazia să le consulte Cantemir, vorbesc de pierderea a 14 070 de 
ieniceri, 7 000 de arnăuţi, 3 700 de topcii şi gebegii, dar şi a 15 paşale 
cu trei tuiuri şi 27 cu unul sau două tuiuri. Printre cei căzuţi la datorie 
se număra însuși marele vizir Elmas Mehmed. În mâinile imperialilor 
încăpeau, printre altele, tezaurul și sigiliul oficial al împărăției, dar 
şi haremul sultanului, precum și 87 de tunuri. 

Cantemir se sfieşte să dea amănunte cititorului despre soarta sa 
în această bătălie, mulțumindu-se să precizeze că „am scăpat şi eu 
cum am putut“. Greutățile şi umilinţele prin care a trecut în acele clipe 
pot fi însă ghicite din mărturisirea că, de fiecare dată când rememo- 
rează cele petrecute la Zenta, este cuprins de oroare. Depășind obsta- 
colul psihologic, principele se încumetă să schiţeze un tablou deopotrivă 
veridic şi zguduitor al vicisitudinilor pe care le aveau de înfruntat 
supraviețuitorii dezastrului militar. Lipsiţi de comandanţi, soldaţii 
rătăceau fără țintă, călăuziţi numai de instinctele cele mai elementare 
pentru a căror satisfacere nu se dădeau în lături să săvârșească orice 
nelegiuire. Foametea făcea ravagii în rândurile lor, împingându-i să 
prade tot ce le ieşea în cale, în vreme ce seceta cumplită din acea vară, 
ce secase toate apele, îi determina să îi rănească sau chiar să îi ucidă 
pe cei care încercau să le-o ia înainte ca să-şi astâmpere setea atunci 
când întâlneau o sursă de apă. Și mai apăsător era climatul de insecu- 
ritate psihologică ce domnea pretutindeni. Necontenit se răspândeau 
alte şi alte zvonuri, cum că sultanul ar fi fost capturat de imperiali, 
trădat de propriii oşteni sau chiar ucis. Nu se ştia niciodată de unde 
pot lovi dușmanii, așa că orice necunoscut era socotit un inamic și 
tratat ca atare. 

Dincolo de primejdiile şi neajunsurile prin care a trecut, participarea 
directă la bătălia de la Zenta i-a permis lui Cantemir să tragă mai multe 
concluzii despre puterea militară a Imperiului Otoman. Având însă 
în vedere faptul că principele asistase la poate cel mai mare dezastru 
din istoria de până atunci a turcilor, concluziile sale riscau să fie unila- 
terale si să îl determine să creadă că sfârşitul împărăției era aproape. 
Cantemir putea constata că, în ciuda numărului mare de ostași şi a 
valorii incontestabile a unora dintre combatanți, pe care chiar el îi 
elogiază fără rezerve, armata turcilor avea o conducere incompetentă 
ce lua decizii esenţiale sub imboldul patimilor și al rivalităţilor per- 
sonale. De asemenea, principele nu avea cum să nu observe indisci- 
plina gravă din rândurile armatei, care provoca revolte cu un efect 

funest chiar atunci cånd trupele ar fi trebuit så fie pe deplin unite ca 
să-și înfrunte cu succes adversarul. Aceste concluzii vor juca un rol 
major în opţiunea politică a lui Cantemir, atunci când va trece cu atâta 
ușurință de partea ruşilor lui Petru cel Mare, convins că puterea militară 
otomană putea fi lesne zdrobită. 

Ulterior, în lumina experienţei nefericite de la Stănilești din 1711, 
voievodul va fi nevoit să îşi modifice sensibil opiniile despre forta 
armatei otomane. Pe seama acestor noi convingeri pot fi puse şi consi- 
deraţiile sale dintr-o amplă notă ce însoţeşte relatarea bătăliei de la 
Zenta în Istoria Imperiului Otoman, pe care a scris-o, aşa cum se ştie, 
în timpul exilului său în Rusia. În această lucrare, Cantemir le oferă 
conducătorilor creştini de osti o serie de indicaţii în privinţa felului 
în care ar putea fi învinși necredincioşii, lăsând totodată impresia că 
o izbândă în contra lor este deosebit de anevoioasă. 

Din textul complicat şi oarecum confuz, ce trădează în mod inevi- 
tabil lipsa pregătirii militare a lui Cantemir, rezultă că, înainte de a 
porni la luptă, generalul creştin trebuie să se asigure că bravura solda- 
ților săi este similară celei a turcilor şi că subordonații dispun de 
muniţiile si proviziile necesare pentru o confruntare prelungită. Ulterior, 
este recomandabil să evite pentru mai multe zile ciocnirea, determi- 
nându-i pe turci să înceapă atacul. Respingerea acestuia se cuvine să 
se facă printr-o înaintare lentă, dar hotărâtă a creştinilor, ce îi va induce 
în eroare pe necredincioși. Eventuala retragere a acestora din urmă 
trebuie să îi determine pe creştini să pornească fără teamă în urmărirea 
lor, căci numai asa pot obţine biruința deplină. 


* * 


Campania din Serbia în care s-a aflat în primejdia de a-și pierde 
viaţa şi în care a îndurat nenumărate privaţiuni l-a făcut pe Cantemir 
sa capete un acut sentiment al zădărniciei lucrurilor şi să mediteze 
îndelung la nestatornicia sorții. Frământat de aceste gânduri, de îndată 
ce a ajuns în siguranță la Adrianopole, s-a apucat să scrie o lucrare 
prin care oferea un răspuns şi o soluţie la propriile întrebări şi tribulaţii 
din acea perioadă. Lucrând febril asemenea omului stăpânit de neliniști 
existenţiale, dar şi cu ardoarea tânărului dornic de afirmare, princi- 
pele a reușit ca în doar câteva luni (decembrie 1697 — iunie 1698) să 
termine o carte de peste 200 de pagini. Intitulată Divanul sau gâlceava 
înțeleptului cu lumea sau giudețul sufletului cu trupul, această scriere 

le oferă creştinilor soluţii de viaţă pământească menite să le asigure 
mântuirea sufletului şi, ca atare, viaţa de veci. Este alcătuită din trei 
cărți cu o structură diferită: prima îmbracă forma unui dialog cu ac- 
cente polemice între înţelept (în fapt, bunul creștin) şi lume, pe tema 
lucrurilor oferite de aceasta din urmă şi a atitudinii pe care se cuvine 
să o aibă oamenii față de ele. Cea de-a doua carte reia si dezvoltă 
ideile formulate de înţelept sub forma unei pledoarii susținute de 
un potpuriu de citate vetero- şi neo-testamentare, pe când cea de-a 
treia reprezintă traducerea tratatului de etică Stimuli virtutum, fraena 
peccatorum compus de teologul unitarian Andreas Wissowatius 
(Wiszowaty) (1608-1678). În afara celor trei cărţi, ediţia bilingvă 
(română-greacă) a Divanului ieşită din teascurile tipografiei domneşti 
din lași la 30 august 1698 mai cuprinde o epistolă dedicatorie a lui 
Dimitrie către fratele său Antioh, un text prin care eruditul grec Ieremia 
Cacavela le recomandă cu multă căldură cititorilor scrierea fostului 
său ucenic, dar şi câteva anexe, ce conţin, printre altele, aşa-numitele 
zece porunci ale stoicilor. 

Dedicând Divanul fratelui său, aflat atunci pe tron, Dimitrie îşi 
asigura, în primul rând, publicarea imediată a scrierii, ce s-a realizat 
în tipografia domnească la numai două luni de la predarea manuscri- 
sului. De asemenea, prin profesarea publică a dragostei pe care i-o 
purta şi prin laudele exagerate pe care i le aducea, urmărea să îşi 
consolideze sprijinul absolut indispensabil al lui Antioh pentru atin- 
gerea îndrăzneţului său obiectiv de acaparare a domniei Ţării Româ- 
nești. De altfel, chiar şi asemuirea celor doi fraţi cu polii pământului 
(arcticus şi antarticus) ar putea reprezenta o referire cifrată, în maniera 
ieroglifică dragă lui Dimitrie, la aspiraţia lor de a ajunge în fruntea 
celor două principate românești. 

În plus, în cuprinsul acestei epistole dedicatorii, Dimitrie îşi infor- 
mează cititorul cu privire la natura scrierii pe care o are în faţă: „un 
de floricele cules si legat mănuncheaș*, adică o antologie din operele 
altor autori, fără pretenţii deosebite de originalitate. Aceste flori sunt 
însă adunate „nu de pemintești, ce cereşti ogoară'“, fiind „neveste- 
dzitoare“ şi „cu nestricătoriu miros“, metaforă prin care principele ţine 
să sublinieze valoarea creștină, ziditoare, definitorie pentru opera sa. 

În ceea ce o priveşte, recomandarea lui Cacavela către cititori este 
animată de entuziasmul firesc care îl cuprinde pe profesor („plugariul 
care la holda minţii tale am ostenit“) în faţa performanţei elevului 
care la numai douăzeci şi cinci de ani publică o operă atât de iscusită 
(„cu ritoricesc meşteșug împodobită“), neabătându-se în nici un fel 

de la îndrumările maestrului. Dincolo de sentimentele personale, eru- 
ditul grec subliniază şi cele două merite pe care le socotește esenţiale 
în scrierea lui Cantemir. Este vorba, pe de o parte, de aplicarea stră- 
lucită a tuturor principiilor retorice („0 întru tot împărătescă ritorică!“), 
atât la nivelul structurii lucrării, cât şi al stilului, ce constituie, în 
viziunea sa, o culme a scrisului în limba română („a voroavii înfrumu- 
sețare, pre cât a moldovinescului niam limbă a cuprinde poate“). Pe 
de altă parte, el laudă creștineasca râvnă a principelui, autorul unei 
lucrări ce respectă întru totul învăţătura ortodoxă, aducând astfel 
cuvenita slavă lui Dumnezeu. Pe deplin convins de meritele lui Can- 
temir, leremia a fost probabil cel care i-a sugerat principelui traducerea 
şi publicarea Divanului şi în limba greacă. În acest fel, tânărul cărturar 
putea deveni cunoscut nu doar în spațiul românofon, ci şi în rândul 
tuturor creștinilor din Imperiul Otoman a căror limbă de cultură era 
greaca. De altminteri, tălmăcirea operei lui Cantemir nu în graiul antic, 
accesibil doar unui cerc restrâns de iniţiaţi, ci în limba populară a 
epocii, înțeleasă de toți grecii, urmărea citirea acesteia de un public 
pe cât se putea de larg. Ideea trebuie să îi fi aparţinut aceluiaşi Cacavela, 
originar din insula Creta, unde, până la cucerirea otomană din 1669, 
se dezvoltase o viguroasă literatură în limbă populară. Şi tot învățatul 
grec este, după toate probabilitățile, traducătorul operei lui Cantemir, 
de a cărei editare s-a ocupat personal. 

Din punctul de vedere al filiaţiei, Divanul lui Cantemir se înca- 
drează în genul literar medieval al disputelor dintre suflet si trup, bine 
reprezentate începând din Antichitatea târzie atât în lumea apuseană 
(Boethius, Bernard de Clairvaux, Hidelbert, Peyre d” Aulvergne, Jaco- 
pone da Todi), cât si în cea răsăriteană (Grigorie de Nazianz, Efrem 
Sirul, Philippos Monotropos, Michael Choniates). Dintre acestea, Dioptra 
(Oglinda) lui Philippos Monotropos (sau Filip Solitarul), autor bizantin 
de secol XI, fusese tradusă în epocă şi circula sub formă manuscrisă 
în țările române, putând fi consultată de tânărul principe. Punctele 
de contact dintre aceasta şi opera cantemiriană sunt numeroase (tema, 
personajele, planul cărții), dar nu suficiente pentru a transforma Diva- 
nul într-o imitație sau o pastişă. Ba chiar soluţia de viaţă pe care o 
propun cei doi autori cititorilor este complet diferită: astfel, Filip 
pledează pentru retragerea înţeleptului din lume în solitudinea mănăs- 
tirii, în vreme ce Cantemir îndeamnă la rămânerea în lume și la supu- 
nerea acesteia cu armele virtuţilor creştine. În afara Dioptrei, principele 
folosește şi chiar citează lucrările unor scriitori antici (Aristotel, Cicero, 

Seneca, Diogene Laerţiu, Sextus Empiricus, Augustin) sau moderni 
(Pietro Bizzari), români (Miron Costin, Dosoftei) sau străini, ortodocşi 
(Grigorie de Nazianz), catolici (Bernard de Clairvaux, Pierre Bersuire), 
protestanți (Andreas Wissowatius) sau chiar musulmani (Saadi). 
Traducerea operei unui teolog unitarian şi includerea ei într-o scriere 
ce se pretindea ortodoxă nu trebuie să mire, întrucât în veacul XVII 
biserica Răsăritului avea o atitudine foarte binevoitoare faţă de 
protestanți, cu care urmărea să se alieze în lupta împotriva prozelitis- 
mului catolic în Orient. Totodată, în preluarea unor expresii sau imagini 
din Grădina cu trandafiri (Gulistan) a poetului persan Saadi, principele 
are grijă să nu săvârşească nici o abatere canonică. Împrumuturile sunt 
însă revelatorii pentru ataşamentul pe care îl simţea deja din această 
epocă pentru cultura și literatura Orientului. 

Utilizarea tuturor acestor surse nu impietează însă asupra origina- 
lităţii cantemiriene a primei şi celei de-a doua cărţi a Divanului. De 
altfel, originalitatea nu era decât un element secundar în cazul unei 
opere cu finalitate morală practică. Pentru a-şi atinge scopul propus, 
autorul trebuia, în primul rând, să fie convingător, iar nu să exprime 
idei proprii ieşite din comun. Atâţia alți gânditori păgâni sau creștini 
de dinaintea lui Cantemir susținuseră nestatornicia sorții, zădărnicia 
lucrurilor lumii, ori egalitatea bogaţilor şi a săracilor în fata morţii, 
numai că unii o făcuseră într-un mod palid şi convenţional, iar alţii 
ştiuseră să confere o vigoare nebănuită acestor locuri comune. În ceea 
ce îl priveşte, principele, stăpânit de elanul începuturilor literare şi 
întru totul pătruns de mesajul etic creştin, pe care i-l inculcase maestrul 
său Cacavela, se exprimă cu entuziasm şi convingere, izbutind deseori 
să dea viaţă unei materii prin excelență neatractive, aşa cum este pledoa- 
ria pentru practicarea virtuţilor şi evitarea plăcerilor lumești. 

Pentru reuşita dialogului etico-religios dintre Înţelept şi Lume erau 
însă necesare şi alte calităţi, pe care textul lui Cantemir nu le întrunește, 
precum participarea la discuţie a unor interlocutori de valori sensibil 
egale, înarmaţi amândoi cu argumente pertinente, pe care să fie capabili 
să le susțină în mod convingător, ori existența unei progresii logice, 
coerente a disputei. În Divan însă, Lumea se înclină foarte repede şi 
convenţional în faţa opiniilor Înţeleptului, în vreme ce autorul lasă 
impresia că dialogul s-ar putea la fel de bine încheia imediat sau ar 
putea continua la nesfârșit. Totuşi, acesta prinde pe alocuri viață, mul- 
țumită expresiilor populare utilizate si mai ales insultelor pline de 
culoare pe care Înțeleptul și Lumea şi le aruncă fără reţineri („0, zbura- 

tule de minte“, „o, puţin socotitorule, dară ochii de ce triabă îți sînt“, 
„ai ce lătrătoare şi de minciuni spuitoare ești“, „o, sărace, oame, cum 
maică minciunelor şi izvor de cuvinte deșerte te făcuși“ etc.). Tot aşa, 
atunci când se exprimă natural, fără să încerce să îşi supună scrisul 
unor tipare procustiene autoimpuse, tânărul principe compune pagini 
memorabile de proză românească. Din păcate, nu realizează prea mult 
în această direcţie din pricina concepţiilor pe care și le conturase despre 
limba literară. Cu toate că, în mod paradoxal, privilegia exprimările 
populare, el şi-a propus să creeze un stil literar opus vorbirii cotidiene. 
Şi a căutat să realizeze acest lucru nu atât prin selecţia lexicală, cât 
prin modificarea completă a topicii fireşti a limbii. Astfel, Cantemir 
plasează verbul la finalul frazei, separă negația de verb („nu mă cătră 
toți de ocară face“), conjuncţia „să“ de formele de conjunctiv („ca 
să cu un cuvânt dzic“, „să mă cumplit chinuiesc“*), auxiliarul de verbul 
la perfectul compus („au acea minunată şi de toată lumea lăudată şi 
în toate unghiurile a rătundzelii pământului zidit beserică“*), sau viitor 
(„te vei după svintele dumnădzăiești porunci bine şi cum să cade 
chivernisi“, „vei toate cu vederea cerca“) ori antepune atributele („alor 
tale învățături întâiu odraslă“, sau complementele („dară nu ai istoriile 
citit“). Opţiunea, inspirată probabil de lecturile sale în limba latină, 
dar ignorând total practica din limbile europene moderne, îngreunează 
sensibil lectura textului. Totodată, ea creează și un contrast evident 
cu traducerea greacă, juxtapusă a Divanului, redactată într-o limbă 
contemporană, limpede şi curgătoare. La nivel lexical, influenţa latină 
asupra limbii cantemiriene e însă limitată, întrucât Divanul nu este 
o scriere filosofică, ce ar fi impus crearea unei terminologii româ- 
nești specializate, ci una cu conţinut religios, domeniu în care limba 
română beneficia deja de un vocabular format. Cu toate acestea, Can- 
temir utilizează câteva neologisme pe care ţine să le expliciteze pentru 
profani („substantie, adecă postanovanie, adecă suptstare a tot lucru“, 
„prezentie, adecă totdiauna împreună fiinţă“, „lircumstantiile, adecă 
împregiurstările““). Ceva mai însemnat este aportul lexical grecesc, pe 
care prozatorul nu se preocupă întotdeauna să îl adapteze tiparelor 
limbii române: praxis, macrocosmos, microcosmos, stratig, distihon, 
sirine (acestora moldovenii „fete de mare le dzic“), piatra magnisului 
(magnetul), comedii, plazmă (creatură), organe. 

Dincolo de imperfectiunile menţionate, pe care ochiul critic modern 
nu le poate trece cu vederea, Divanul a marcat un însemnat pas înainte 
pentru tânără literatură de limbă română. Acesta constituia prima carte 

originală de gândire etico-religioasă, oricum mult mai interesantă 
pentru public decât mai tot ce se publicase în veacul XVII. Şi acest 
lucru este dovedit fără putință de tăgadă de succesul înregistrat de 
opera lui Cantemir în cele două secole succesive, în care a cunoscut 
o largă difuzare în tot spaţiul românesc (inclusiv în Transilvania), atât 
sub formă tipărită, cât şi manuscrisă. 


* * 


Mai precoce în ale scrisului decât Cantemir, Nicolae Mavrocordat 
se încumetă să îşi încerce pana încă de la șaptesprezece ani. La această 
vârstă fragedă el redactează un dialog intitulat Despre viaţă si moarte, 
din care Constantin Erbiceanu a editat numai câteva fraze de început. 
Într-un stil retoric grandilocvent, tânărul Nicolae se indignează în 
legătură cu tirania psihologică pe care o exercită moartea asupra oame- 
nilor, neîngăduindu-le să se bucure nici măcar o clipă în liniște de 
plăcerile vieţii. În continuare, el își propune să lămurească chestiunea 
raporturilor dintre viață și moarte prin intermediul unui dialog la care 
participă mai multe personaje, precum „oamenii iubitori ai materiei 
şi ai lumii“, „sufletele bărbaţilor înţelepţi“, Moartea şi judecătorii. Aşa 
cum aflăm de la Alkis Angelou, care a avut acces la manuscrisele lui 
Mavrocordat, este vorba de o operă inspirată, sub raportul arhitecturii 
literare, de dialogurile lui Lucian din Samosata, scriitor satiric din 
secolul II p. C., extrem de îndrăgit de iluminiști (inclusiv de Voltaire) 
pentru vivacitatea si causticitatea spiritului său. Ideile vehiculate de 
Nicolae provin însă de la sofistul platonizant Maxim din Tyr (secolul 
II p.C.) şi, respectiv, din dialogul pseudo-platonic Axiochos. Opţiunea 
filosofică apare cu totul surprinzătoare în condiţiile în care elenismul 
din vremea stăpânirii otomane uitase pe de-a-ntregul doctrina lui Platon, 
restrângându-și sfera intereselor filosofice exclusiv la aristotelism. Ba 
chiar și profesorul lui Nicolae, Manos din Argos, era un adept îndârjit 
al învățăturilor Stagiritului. Ca atare, cel mai probabil este ca tânărul 
studios să fi intrat în contact cu Platon prin intermediul cărților procu- 
rate de tatăl său din Apus, ipoteză susținută şi de faptul că el se inspiră 
uriaşă popularitate în Occidentul Renașterii. Interesul lui Mavrocordat 
pentru Platon nu a fost însă unul pasager, ci l-a însoţit de-a lungul 
întregii vieți, întrucât corespundea unei afinități spirituale autentice. 

Acelaşi lucru este valabil sí în cazul preferintei viitorului domn pentru 
Lucian din Samosata, sub înrâurirea căruia a compus mai multe 
dialoguri, rămase îndeobşte inedite (Despre cei trei oboli, Falsul filosof 
sau Tăicuţul, Zeflemitorul sau Jucătorul de zaruri). Dincolo de toate, 
cel mai notabil ni se pare faptul că tânărul Nicolae se apucă să scrie 
la șaptesprezece ani, nu doar pentru a face un exercițiu retoric, ci şi 
din dorința de a găsi un răspuns la neliniştile existenţiale ce îl 
frământau la vârsta adolescenţei. 

În paralel, el urmărea cu cea mai mare atenţie evoluţiile politice din 
Imperiul Otoman şi din Europa, sub atenta îndrumare a tatălui său, 
care îl pregătea pentru a-i succede în funcţia de mare dragoman. În 
schimb, fratelui său, Scarlat, Alexandru Mavrocordat îi prevedea o 
strălucită carieră politică în principatele române. În acest scop, la îm- 
plinirea vârstei de șaptesprezece ani, în 1697, s-a grăbit să îl căsăto- 
rească cu Ilinca, fiica lui Brâncoveanu, cu care era, de altfel, logodit 
încă din 1692. Ceremonia s-a desfășurat cu mare pompă în capitala 
Ţării Românești, unde mirele şi părintele său au intrat în tovărășia 
preotului grec Nicolae din Sinope şi a mai multor feciori de boieri tri- 
misi să îi întâmpine pe înalții oaspeţi. Dornic să îl impresioneze pe 
marele dragoman şi să-şi etaleze bogăţia, Brâncoveanu i-a dăruit lui 
Scarlat, ca zestre pentru Ilinca, o sută de pungi de galbeni, precum 
şi echivalentul altor două sute în pietre preţioase, dar si venitul anual 
al mai multor sate şi moşii. De asemenea, l-a numit în dregătoria de 
paharnic, rânduindu-l printre apropiații săi care îl însoțeau în toate 
deplasările prin ţară. Momentul festiv a fost însă umbrit de o furtună 
devastatoare ce a produs numeroase victime şi pagube materiale, 
năruind chiar mai multe lăcașuri de cult. 

Iniţial, Constantin Brâncoveanu nu realizase amploarea ambițiilor 
lui Scarlat sau, mai exact, ale tatălui acestuia, așa că acceptase cu mult 
entuziasm încuscrirea cu Mavrocordaţii, gândindu-se doar că în acest 
fel îşi va asigura susținerea marelui dragoman pentru păstrarea dom 
niei. Ulterior însă, când a constatat că ginerele său ţinteşte mult mai 
sus decât modesta dregătorie de paharnic, conflictul a devenit inevi- 
tabil. Acesta este atestat, de altfel, de cronica lui Radu Popescu, ce 
nu evocă doar „pricinile“ (certurile) dintre Brâncoveanu şi Scarlat, ci 
şi învinuirea adusă voievodului de a-și fi otrăvit ginerele, în urma acuti- 
zării disensiunilor dintre ei. Deşi un susținător fidel al cauzei lui Nicolae 
Mavrocordat, amintitul cronicar nu îndrăznește să prezinte drept o 
realitate certă acuzaţia provenită din cercurile influentei familii grecești. 

Oricum ar fi stat, în realitate, lucrurile, moartea lui Scarlat Mavro- 
cordat, la 28 iulie 1699, a fost în acel moment deosebit de convenabilă 
pentru Brâncoveanu, care scăpa astfel, după nici doi ani, de ambițiosul 
său ginere. S-a grăbit astfel să îl îngroape cu multă cinste în „tinda 
mitropoliei“ şi să îi dea de veste părintelui despre tristul eveniment. 

Pe de altă parte, moartea lui Scarlat afecta în mod iremediabil rela- 
tiile de prietenie dintre marele dragoman şi domnul Ţării Românești. 
Din acest moment, deși va căuta să păstreze aparențele, în măsura în 
care avea nevoie de susținerea financiară a voievodului, Alexandru 
Mavrocordat nu doar că îi va retrage lui Brâncoveanu sprijinul, ci îi 
va şi submina poziţia pe lângă Înalta Poartă. Concomitent, decesul 
lui Scarlat îi deschidea fratelui mai mic al acestuia, Nicolae, perspec- 
tiva unei cariere strălucite la gurile Dunării. Deşi survenită prematur, 
moartea fiului de dragoman s-a petrecut suficient de târziu pentru a 
salva statutul de autonomie al principatelor române. Într-adevăr, pentru 
că urmărea să îşi impună fiul în fruntea Ţării Româneşti sau a Mol- 
dovei, Mavrocordat s-a luptat cu multă îndârjire în timpul negocierilor 
de pace de la Karlowitz (astăzi, Srijemski Karlovci în Serbia) pentru 
rămânerea celor două principate sub ascultarea Înaltei Porţi. 

Pierderile militare uriaşe suferite în cursul bătăliei de la Zenta coro- 
borate cu epuizarea economică a Imperiului Otoman îi determinau 
în mod inevitabil pe turci să urmărească încheierea unei păci de com- 
promis cu adversarii din cadrul Ligii Creştine. La aceşti factori se 
adăuga decizia Franţei, singurul aliat european al otomanilor, de a pune 
capăt, prin tratatul de la Rijswijk (20 septembrie 1697), Războiului 
de Nouă Ani în care avusese de înfruntat o largă coaliţie europeană 
formată din Anglia, Spania, Imperiul Habsburgic şi Ţările de Jos. 
Rămasă astfel singură în faţa mai multor dușmani, Înalta Poartă ezita 
totuși să solicite încetarea ostilităților, pentru a nu părea că se recu- 
noştea învinsă. De asemenea, se temea de pretenţiile exagerate pe 
care le-ar fi putut formula austriecii, foarte mândri de recentele lor 
succese militare. 

Marele dragoman Alexandru Mavrocordat a înțeles dorinţa lide- 
rilor otomani, dar şi necesitatea stringentă pentru Imperiu de a încheia 
pacea şi şi-a dat totodată seama că i se oferea prilejul de a dobândi 
recunoştinţa Înaltei Porţi şi de a-şi extinde faima în întreaga Europă. 
În acest scop, s-a mişcat cu multă abilitate între conducătorii otomani 
şi reprezentanții diplomatici ai Austriei la Constantinopol, menajându-le 
orgoliile si dându-i fiecăruia impresia că cealaltă parte este cea care 

solicita încheierea păcii. În plus, pentru a determina Imperiul Habs- 
burgic să accepte tratativele, dragomanul a obţinut, prin mijlocirea lui 
Charles de Ferriol, ambasadorul lui Ludovic XIV la Stambul, ca Franța 
să realizeze o importantă concentrare de trupe în zona Rinului. Pentru 
austriecii vlăguiţi, la rândul lor, de războaiele necontenite din ultimii 
ani, perspectiva unui nou conflict în Apus constituia un argument solid 
în favoarea încetării ostilităților cu Imperiul Otoman. De asemenea, 
pentru a crea în rândul opiniei publice turcești şi internaţionale un 
climat propice încheierii păcii, Mavrocordat a redactat un discurs 
despre pace, care a cunoscut o largă circulație sub formă manuscrisă. 

Desi îşi doreau pacea, principalii beligeranţi nu erau dispuşi să 
trateze direct, ci doar prin interpuși. Ca atare, Alexandru Mavrocordat 
a cerut mai întâi ambasadorului Angliei pe lângă Înalta Poartă, lordul 
Paget (începând cu 27 decembrie 1697), iar ulterior şi celui olandez, 
Jakob Collyer (de la 31 martie 1698), ca ţările lor să accepte în mod 
oficial rolul de mediatori şi să transmită adversarilor Turciei condi- 
tiile de pace agreate de otomani. Era vorba de acceptarea, cu anumite 
rezerve, a principiului uti possidetis, propus de austrieci, adică a con- 
sfințirii, prin tratatul de pace, a stăpânirii asupra acelor teritorii cucerite 
prin luptă şi de cererea de demantelare a fortăreţelor din zonele fronta- 
liere. Dincolo de orice principii, otomanii nu se împăcau însă cu gândul 
pierderii Transilvaniei, ocupate de Casa de Austria, pretinzând recăpă- 
tarea de către provincia intracarpatică a vechiului ei statut de autonomie. 

În urma acceptării rolului de mediatori de către Anglia și Ţările 
de Jos, ambasadorii celor două ţări au cerut și celorlalte puteri din Liga 
Creștină să participe oficial la negocierile de pace. Astfel, în ciuda diver- 
selor sale reticențe, Imperiului Habsburgic i s-au alăturat, rând pe rând, 
Veneţia (4 aprilie 1698), Polonia (13 mai 1698) şi Rusia (iulie 1698). 

Acordul rapid al tuturor beligeranţilor de a se așeza la masa trata- 
tivelor a stârnit entuziasmul sultanului Mustafa II, care I-a răsplătit 
cu o generoziate nemaiîntâlnită pe artizanul acestei reușite diplomatice. 
Cahticându-l în termeni ditirambici, fără precedent în tradiția otomană, 
drept „cel mai de vază dintre cei mai străluciți ai poporului lui Messia 
şi vestit printre cei mai mari ai creștinătății“, padișahul i-a acordat 
lui Alexandru Mavrocordat funcţia de consilier intim, mahrem-i-esrar 
(literal, „păstrătorul secretelor“, în greacă ex aporriton) şi titlul rezervat 
principilor europeni de illustrissimus (gr. eklamprotatos). În această 
calitate, fostul dragoman devenea cu adevărat părtaş la toate secre- 
tele Imperiului Otoman, având dreptul de a fi prezent la întâlnirile înal- 
ţilor demnitari otomani (viziri, caimacami etc.) cu reprezentanții puterilor 

străine și îşi sporea considerabil veniturile, primind un salariu anual 
de 8 000 de scuzi. Atotputernicia lui Mavrocordat pe lângă sultan este 
dovedită, mai mult decât orice, de decizia de numire în funcţia de 
mare dragoman, devenită vacantă ca urmare a avansării sale, a fiului 
său Nicolae, pe atunci în vârstă de doar optsprezece ani. Toate aceste 
onoruri dobândite chiar înaintea încheierii păcii făceau să crească în 
mod nemăsurat ambițiile Exaporitului, pentru care nimic nu mai părea 
acum cu neputinţă. Din acest moment el și-a schimbat şi atitudinea 
faţă de domnitorii ţărilor române, al căror suzeran ajunsese să se 
considere, pretinzându-le să i se adreseze cu titlul de „luminăţia voastră“ 
aşa cum arată principele Dimitrie Cantemir în Istoria Imperiului 
Otoman. De asemenea, de acum înainte Mavrocordat va acţiona des- 
chis pentru ocuparea tronului de la București sau Iași de către fiii săi. 

Pe de altă parte, meritele diplomatice ale Exaporitului în aducerea 
la masa negocierilor de pace a părților beligerante nu pot fi puse în 
nici un fel la îndoială, odată ce sunt recunoscute şi de adversarii săi, 
printre care şi Dimitrie Cantemir. Desi îl gratulează pe Mavrocordat 
cu epitetul de „urzitor de minciuni“, principele moldovean se entuzias- 
mează totuşi în fata abilității cu care a izbutit acesta să îi apropie pe 
reprezentanţii marilor puteri aflate în conflict. 

După ce beligeranţii au convenit asupra necesităţii încheierii păcii, 
mai rămânea să se stabilească locul de desfășurare a tratativelor şi, 
respectiv, componenţa delegațiilor fiecărui stat. După respingerea, rând 
pe rând, a mai multor orașe, precum Viena, Buda, Debrecen ori Szalan- 
kemeny, s-a optat pentru mica localitate Karlowitz (astăzi, Sremski 
Karlovci), situată pe malul Dunării, la 8 kilometri de Novi Sad. Pe 
24 octombrie 1698, aici s-au reunit trimişii Imperiului Otoman Mehmed 
Rami şi Alexandru Mavrocordat, ai Casei de Austria, conții Wolfgang 
von Ottingen-Walerstein şi Leopold Schlick al Poloniei, contele Stanis- 
law Malachowski al Veneţiei, cavalerul Carlo Ruzzini, şi al Rusiei, 
Procopie Rogdanovici Voznâţin În ciuda faptului că toți participanții 
la negocieri acceptau de iure principiul uti possidetis, în realitate 
pretindeau numeroase încălcări ale acestuia. Astfel, Austria solicita 
să îi fie atribuite atât Ţara Românească, cât şi Moldova, în baza pre- 
tinsei suzeranităţi pe care o exercitase cândva asupra acestora regatul 
Ungariei, cucerit acum de Habsburgi de la turci. Polonia revendica 
provincia otomană Podolia şi chiar întreaga Moldovă, cu toate că nu 
reuşise să ocupe decât unele cetăţi din nordul principatului (Soroca, 
Suceava, Câmpulung, Neamţ) și câteva mănăstiri fortificate. În ceea 

ce o privește, Poarta se pronunţa în favoarea redobândirii statutului 
de autonomie a Transilvaniei, argumentând că regiunea nu fusese 
ocupată de Habsburgi prin forţa armelor, ci silită prin vicleșuguri să 
accepte protecţia imperială. 

Aceste revendicări contestabile şi contestate erau susținute de o 
amplă activitate diplomatică. Astfel, încă înaintea reunirii delegaților 
la Karlowitz, imperialii îl trimiseseră în Tara Românească pe călugărul 
Elias Mattejanich pentru a solicita reînnoirea închinării țării, stipulate 
de o înţelegere din ianuarie 1689, ce rămăsese, desigur, literă moartă. 
La fel au procedat şi polonii, ai căror soli (Moro şi Arbănaş) soseau 
tot în aceeaşi perioadă la Bucureşti cu propuneri similare de acceptare 
de către Brâncoveanu a suzeranității regelui lor August II cel Puternic 
(1697-1706, 1709-1733). În linia politicii sale de expectativă şi de 
păstrare a bunelor relaţii cu toate puterile europene, voievodul muntean 
nu a respins aceste solicitări, dar nici nu le-a dat curs, așteptând să vadă 
ce turnură aveau să ia tratativele de pace. Pentru a fi cât mai bine in- 
format cu privire la mersul acestora, el obținuse încă din iulie 1698 
de la Înalta Poartă dreptul de a-şi trimite capuchehaia, pe lanache 
Porfyritis (Porfiriţa) la Karlowitz. De asemenea, domnul întreținea 
corespondenţă și cu Alexandru Mavrocordat, cuscrul său, care îi adu- 
cea, la rândul său, la cunoştinţă condiţiile acceptate de beligeranți. 

Discuţiile progresau însă lent, lovindu-se inclusiv de obstacole pro- 
tocolare puerile, precum ordinea intrării plenipotenţiarilor în cortul 
în care urmau să aibă loc tratativele. Impasul a fost depășit datorită 
ingeniosului Alexandru Mavrocordat, care a propus confecționarea 
unui cort cu patru intrări care să le permită negociatorilor să pătrundă 
concomitent în spaţiul destinat deliberărilor. Iniţiativa a fost unanim 
aplaudată de toţi cei prezenţi, iar, în amintirea ei, austriecii au construit 
în 1817 aşa-numita Capelă a Păcii sub forma unui cort turcesc cu patru 
intrări. 

Dintre chestiunile aflate în litigiu, situația neclară a Moldovei, 
parţial ocupată de polonezi şi revendicată şi de austrieci, îngreuna în 
mare măsură progresul negocierilor. Spre norocul principatului româ- 
nesc, de Moldova erau legate interesele directe ale lui Alexandru 
Mavrocordat: aşa cum, în perioada 1693-1695, pe scaunul de la Iași 
şezuse ginerele lui Brâncoveanu, Constantin Duca, Exaporitul spera 
ca, prin intervenţiile reunite ale sale şi ale lui Brâncoveanu, pe tron 
să ajungă acum fiul său, Scarlat paharnicul, proaspăt ginere al dom- 
nului muntean. În aceste condiții, menţinerea Moldovei sub suzeranitate 

otomană era prioritară pentru Mavrocordat. Prin negocieri separate cu 
reprezentanţii Poloniei şi Austriei, el a reuşit să îi convingă să renunţe 
la pretenţiile lor asupra Moldovei, oferindu-le alte compensaţii şi 
dovedindu-le că solicitările lor nu se bucurau de susținerea generală 
a participanţilor la tratative. Astfel, Polonia, a cărei contribuţie la 
operaţiunile militare ale Ligii Sfinte din ultimii ani fusese modestă, 
urma să primească Podolia, cu impunătorul oraş fortificat Camenița. 
Deși un important cap de pod al expansiunii otomane înspre nord, 
Camenița era aprovizionată şi apărată cu dificultate de către turci, iar 
greul era în mare parte suportat de Moldova, mereu solicitată să ofere 
„zaherea“ pentru Camenița. Totodată, stăpânirea otomană a Podoliei 
le oferea polonilor pretextul efectuării de raiduri militare în nordul 
Moldovei. În aceste condiţii, retrocedarea Cameniţei constituia o mare 
uşurare pentru principatul român, căruia, grație abilității în negocieri 
a lui Mavrocordat, urmau să îi fie restituite și cetăţile ocupate anterior 
de poloni (Soroca, Suceava, Câmpulung, Neamţ). Părea că Moldova 
urma să poată în sfârşit să se refacă după mulţi ani de războaie purtate 
pe teritoriul ei. 

Pentru a-i convinge pe austrieci să renunţe la pretenţiile lor atât 
asupra Moldovei (devenită vasală a Imperiului prin tratatul semnat 
la Sibiu în 15 februarie 1690 de trimişii lui Constantin Cantemir, dar 
niciodată pus în practică), cât şi asupra Ţării Româneşti (închinate, 
aşa cum am văzut, la începutul domniei lui Brâncoveanu), Mavro- 
cordat a fost nevoit să îşi folosească din plin iscusința diplomatică. 
După îndelungi tergiversări, ce păreau a conduce negocierile într-un 
impas, el le-a oferit drept compensație imperialilor stăpânirea deplină 
a Transilvaniei, ce le fusese iniţial refuzată cu multă fermitate. Pro- 
vincia intracarpatică era însă mai puţin importantă pentru Înalta Poartă 
decât Ţara Românească şi Moldova, care îi aduceau fiecare în parte 
un venit incomparabil mai mare. Nici Mavrocordat nu avea mari 
foloase de pe urma Ardealului, cu toate că în 1687, de pildă, obținuse 
de la „principele Transilvaniei şi cele trei națiuni“ un împrumut de 
2 240 de ducați. 

Ajungându-se la aceste soluţii, tratatul de pace a putut fi încheiat 
la 26 ianuarie 1699 între Imperiul Otoman, pe de o parte, şi Imperiul 
Habsburgic, regatul Poloniei și Republica Venețiană, pe de alta, întrucât 
Rusia se retrăsese, în prealabil, de la negocieri, nemulțumită că nu i 
se asigura ieşirea la Marea Neagră. Pacea de la Karlowitz consfințea 
pierderea de către Imperiul Otoman a întregii Ungarii şi Transilvanii, 
cu excepţia Banatului de Timişoara, transformând Austria în vecinul 

direct al principatelor romåne. Ín schimb, Polonia trebuia så se mul- 
tumeascå numai cu Podolia și Ucraina Occidentală, fiind totodată obli- 
gată, așa cum am văzut, să restituie Moldovei cetăţile cucerite în ultimii 
ani. Câştiguri teritoriale însemnate obținea însă Veneţia, căreia îi erau 
adjudecate Peloponezul, insula Lefkada si mai multe orașe pe coasta 
Dalmației în schimbul evacuării zonelor ocupate din Epir. 

Fără îndoială, tratatul de la Karlowitz consfințea reculul major al 
Imperiului Otoman în Europa, numai că pierderile suferite de turci 
se datorau înfrângerilor succesive pe câmpurile de bătaie, iar nu per- 
formanţelor slabe ale reprezentantului lor diplomatic. Ba chiar, reușita 
lui Mavrocordat de a-i fi convins pe plenipotenţiarii puterilor rivale 
să renunţe la unele teritorii cucerite prin forța armelor (mai multe cetăți 
din Banat şi din Bosnia, în cazul austriecilor, câteva oraşe din Epir, 
în cel al Veneţiei și niste fortărețe din nordul Moldovei, în cel al polo- 
nilor) este cu totul notabilă. De altfel, si Exaporitul era conştient de 
reuşită, după cum o dovedește scrisoarea adresată cuscrului său, Con- 
stantin Brâncoveanu, imediat după încheierea negocierilor, în care se 
mândrea cu faptul de a fi obținut pe cale pașnică noi posesiuni pentru 
imperiu. La rândul său, sultanul Mustafa II, care se resemnase de mult 
cu pierderea Ungariei, a fost mulțumit de prestaţia lui Mavrocordat 
la Karlowitz, dăruindu-i, în semn de recunoştinţă, o mantie din blană 
de zibelină. Mult mai entuziast s-a arătat, desigur, împăratul Leopold, 
care i-a dăruit Exaporitului cincizeci de mii de piaştri şi un corpus al 
Istoriei Bizantine. Dincolo de orice îndoială, prin participarea la nego- 
cierile de la Karlowitz, Alexandru Mavrocordat nu doar a ajuns în centrul 
atenţiei întregii Europe, ci a și câştigat stima celor mai importanți 
conducători politici de pe continent. Conștient că rezultatul păcii de 
la Karlowitz era realizarea majoră a carierei sale, Mavrocordat a dis- 
pus, nu fără orgoliu, ca epitaful său să înceapă astfel: „Cel care a făcut 
tratatul şi i-a împăcat pe otomani și pe nemți și pe ruși şi pe polonezi 
şi pe venețieni“. 


A 

Întărirea Moldovei în urma tratatului de 


la Karlowitz îi stimula 
pe fraţii Cantemir să procedeze la luarea unor măsuri vizând conso- 
lidarea propriilor poziţii în lupta pentru putere în principate, deve- 
nită tot mai acerbă din pricina implicării directe a Mavrocordaţilor. 
Ca atare, Antioh a considerat că sosise momentul să pună în aplicare 
vechiul plan de alianță matrimonială cu Cantacuzinii, mai ales că 
tânăra Casandra, fiica fostului domn al Ţării Românești Şerban Canta- 
cuzino, cu care Dimitrie era logodit încă de prin 1684-1685, împlinise 
acum şaisprezece ani. Însă Casandra si mama ei trăiau în exil în 

Transilvania, unde mişcările le erau atent supravegheate de oamenii 
lui Constantin Brâncoveanu, hotărât să împiedice prin orice mijloace 
proiectata căsătorie. Voievodul muntean se temea nu doar de pretenţiile 
pe care le-ar fi putut ridica în acest fel Dimitrie Cantemir asupra dom- 
niei Ţării Româneşti, ci şi ca nu cumva rivalul său să folosească 
împotriva sa informaţiile compromițătoare obţinute de la văduva lui 
Cantacuzino. Pentru ca planurile Cantemireştilor să se îndeplinească 
era aşadar nevoie şi de păstrarea unui secret deplin şi de acordul, cel 
puţin tacit, al autorităţilor austriece. În acest scop, Antioh l-a trimis 
la Brașov în iarna anului 1699 pe vornicul Vasile Pureci, om de încre- 
dere şi rudă a sa prin alianţă, pentru a o aduce în mare taină la Iaşi 
pe tânăra Casandră. Voinicul a dat dovadă de o deosebită iscusință, 
reuşind să obţină permisiunea „ghenărarului“ de la Brașov de a pleca 
cu domnița munteană, în ciuda dezacordului oficial al autorităţilor 
imperiale, aflate în cele mai bune relaţii cu Brâncoveanu. Viitoarea 
mireasă a ajuns în siguranță la Iaşi, unde a fost găzduită în casele vistie- 
rului Iordache Ruset, cel căruia Brâncoveanu îi ceruse nu de mult capul 
de la Antioh Cantemir. Abia în acest moment, domnul Moldovei i-a 
scris fratelui său să vină cât mai grabnic de la Stambul pentru nuntă, 
care probabil a avut loc în cursul lunii mai 1699, „cu mare veselie“, 
„după obiceiul domnilor“. Iar pentru a marca victoria lor asupra lui 
Brâncoveanu, Cantemireştii i-au adresat acestuia invitația de a participa 
personal la ceremoniile prilejuite de căsătoria lui Dimitrie. Uzanţele 
diplomatice l-au obligat însă pe voievodul Ţării Româneşti să-şi calce 
pe inimă și să îl trimită la laşi pe aga lanache Văcărescu cu bogate 
daruri de nuntă. Adevărata atitudine a lui Brâncoveanu față de Dimitrie 
Cantemir reiese din însemnările sale de taină, în care principele mol- 
dovean este numit în turcă, în loc de beyzade („fiu de domn“), boczade 
(„fiul scârnăviei“). 

După căsătorie, perechea princiară s-a instalat în casele din Iași 
cumpărate de Constantin Cantemir de la Simina, soţia fostului vistier- 
nic Vasile Gheuca, unde este probabil să se fi născut şi prima lor fiică, 
Maria (29 aprilie 1700). La scurt timp după acest fericit eveniment, 
Dimitrie şi-a luat doamna şi „tot agarlâcul“ şi s-a dus să locuiască la 
Țarigrad, aruncându-se, plin de hotărâre şi speranţă, în vâltoarea luptei 
pentru tronul Ţării Româneşti. Aceasta se dovedea însă mult mai dură 
decât se așteptase principele moldovean, întrucât, pe lângă Brânco- 
veanu, el avea acum un nou adversar, aproape la fel de redutabil, în 
persoana lui Nicolae Mavrocordat, fiul atotputernicului Exaporit. 


IV 
DIMITRIE CANTEMIR SI NICOLAE MAVROCORDAT — 
ÎN LUPTĂ PENTRU DOMNIA PRINCIPATELOR ROMÂNE 
(1700-1709) 


Dificultăţile lui Cantemir la Constantinopol. Întâlnirea cu Meletios 
Mitrou si cu gândirea lui Jan Baptist van Helmont. Întreaga învățătură 
a lui Jan Baptist van Helmont și Imaginea de nezugrăvit a ştiinţei sacre. 
Micul compendiu asupra întregii învățături a logicii. Intrigi și lupte 
pentru putere între Brâncoveanu, Cantemireşti şi Mavrocordat. Antioh 
Cantemir este înlocuit cu Constantin Duca (1700). Politica vindicativă 
a acestuia și sporirea fiscalității în Moldova. Tulburările la Poartă 
generate de încheierea păcii de la Karlowitz — marele vizir Mustafa 
Daltaban Pașa îi trage la răspundere pe Mehmed Rami și Alexandru 
Mavrocordat, cei doi reușesc să ísi elimine adversarul, iar Rami îi 
ia locul. Brâncoveanu este chemat la Adrianopole pentru a fi mazilit 
și înlocuit cu Nicolae Mavrocordat; ísi păstrează totuși domnia în 
schimbul unei substanțiale creşteri a haraciului si obține mazilirea 
lui Constantin Duca (1703). Antioh pierde domnia Moldovei în favoa- 
rea lui Mihail Racoviţă ca urmare a intrigilor lui Iordache Ruset, fostul 
său protector. O rebeliune militară izbucnită la Istanbul duce la înlo- 
cuirea sultanului Mustafa II (1695-1703) cu fratele său Ahmed III 
(1703-1730). Alexandru şi Nicolae Mavrocordat se refugiază mai întăi 
în palatul capuchehaielor Țării Românești de la Constantinopol, iar 
apoi la Sozopol pe malul Mării Negre; sunt însă relativ repede repuși 
în drepturi. Mihail Racoviță obține confirmarea domniei, trebuind să 
se lupte pentru a se dezbăra de tutela lui Brâncoveanu și a Ruseteștilor 
Conflictul dintre Brâncoveanu şi Cantemireşti se acutizează. Consta- 
tând că nu pot triumfa una asupra celeilalte, cele două tabere decid 
să se împace, recurgând la medierea lui Alexandru Mavrocordat și 
a lui Dositheos, patriarhul Ierusalimului. Antioh revine pe tronul de 
la Iași (1705), în vreme ce Dimitrie renunţă la pretenţiile asupra 
domniei Țării Românești. Istoria ieroglifică, rodul literar al luptelor 
pentru puterea din principatele române. Mavrocordat imbină, la 
rândul său, preocupările politice cu cele literare: Discursul / Diatriba 

împotriva Tutunului și alte scrieri polemice împotriva lui Mitrofan 
Grigoras (Scrisoarea către diaconul Mitrofan, Dialog contra securii 
nebune care cu învoirea lui Dumnezeu îi conduce pe trântorii din 
Constantinopol). Greutățile și înfăptuirile celei de-a doua domnii 
moldovene a lui Antioh. Neinţelegerile cu Dimitrie. Silit să renunțe 
temporar la ambițiile sale politice, cel din urmă se dedică studiilor. 
Cartea ştiinţei muzicii după felul literelor. Antioh este din nou înlocuit 
cu Racoviţă (1707), care impune o fiscalitate împovărătoare și în- 
cearcă să se răzbune pe boierii ce contribuiseră la mazilirea sa. Marele 
Război Nordic (1700-1721) şi implicaţiile acestuia asupra ţărilor 
române. Victoria rușilor la Poltava (1709) şi refugierea regelui suedez 
Carol XII pe teritoriul otoman, la Tighina. Mazilirea lui Mihai Racoviță 
sub pretextul colaborării cu agenţii lui Petru cel Mare. 


Revenind în capitala otomană, Dimitrie Cantemir avea să trăiască 
un lung şir de dezamăgiri. Astfel, speranţele sale de a ocupa grabnic 
scaunul Ţării Româneşti pe temeiul înrudirii sale cu Cantacuzinii şi 
având susţinerea unor înalți demnitari turci, printre care si Mehmed 
Cerchez Paşa imbrohorul, devenit consilier personal (musaip) al sul- 
tanului, au fost repede spulberate. În lipsa banilor necesari cumpărării 
domniei, nici un alt argument nu avea trecere pe lângă Înalta Poartă, 
mai ales că principele moldovean nu dispunea nici măcar de resursele 
trebuincioase asigurării unui trai îndestulat la Constantinopol pentru 
el și familia sa. Într-adevăr, puţinele moşii părinteşti din ţinutul Fălciu- 
lui fuseseră acaparate de Antioh, în vreme ce lui Dimitrie îi rămăseseră 
doar casele din Iaşi, ce îi aduceau un venit cu totul modest. De aseme- 
nea, domnul Moldovei fie nu deţinea sumele necesare obţinerii tronului 
Țării Românești pentru fratele său, fie nu era dispus să i le ofere. Pe 
de altă parte, acţiunile lui Dimitrie nu aveau cum să nu ajungă la urechea 
vigilentului Brâncoveanu, care se pregătea să contraatace, urmărind 
mazilirea lui Antioh din scaunul de la Tagi şi surghiunirea lui Dimitrie. 

În aceeaşi perioadă, principele a fost silit să înapoieze fostului 
proprietar somptuosul palat de la Ortakðy, pe malul Bosforului, unde 
se stabilise încă din 1692. Lovitura era cu atât mai grea cu cât Dimitrie 
nu doar cheltuise sume însemnate pentru amenajarea palatului, ci şi 
pusese mult suflet. El pierdea acum deopotrivă oaza de linişte, ideală 
pentru ocupațiile sale intelectuale, şi căminul menit a-i adăposti tânăra 
familie. Din cauza pierderii palatului şi a lipsei cronice de bani au 
izbucnit în mod inevitabil şi neînțelegerile cu Casandra. Acestea tre- 

buie să fi fost deosebit de grave, din moment ce principele nu şovăie 
să le amintească în prefața scrierii sale Sacrosanctae Scientiae Indepin- 
gibilis Imago, unde se plânge că era „constrâns de lanţul conjugal“. 

Anul petrecut la Iaşi îl rupsese pe Dimitrie şi de mediul intelectual 
constantinopolitan, propice evoluţiei sale spirituale, iar lipsurile mate- 
riale şi grijile casnice neîntrerupe îl împiedicau acum să se dedice 
cititului și scrisului. Aşa se face că el nutrește în această perioadă 
impresia că nu mai ştie aproape nimic în nici unul dintre numeroasele 
domenii ale cunoașterii asupra cărora se aplecase în anii de dinainte 
(„în gramatică [...] solecisme amestecate cu barbarisme“, „in retorică, 
acumulări dezordonate și var fără nisip“, „în logică, tencuială pisată 
mărunt“, „din fizică nu se mai vede nici o urmă“, „din toată aria 
liberală sí ştiinţa univerală [...] în suflet nu mai iese la iveală nimic“). 
În aceste condiţii, principele va intra într-o criză existenţială profundă, 
pe care va reuşi să o depăşească doar cu ajutorul mângâierilor filosofiei. 

Decisivă se dovedeşte în acest moment al vieţii sale întâlnirea cu 
Meletios Mitrou, fost mitropolit de Naupaktos şi Arta (1682-1687) 
şi viitor arhiepiscop al Atenei (1703-1714), care tocmai sosise la Con- 
stantinopol. Cucerit de personalitatea sa, Dimitrie îi devine imediat 
discipol, luând lecţii de la el timp de opt luni. Dintre multele învățături 
pe care i le putea oferi acesta în domenii diverse precum teologia, 
filosofia, astronomia, geografia ori ştiinţele naturii, principele se arată 
interesat aproape exclusiv de doctrina învățatului flamand Jan Baptist 
van Helmont (1579-1644). În opera sa, Cantemir avea impresia că 
găsea răspunsul la numeroasele întrebări existențiale ce îl frământau 
în acea perioadă. 

În fapt, Jan Baptist van Helmont fusese nu atât un filosof, în sensul 
propriu-zis al termenului, cât mai degrabă chimist, biolog ori medic, 
în accepțiunea pe care aceste profesii o îmbrăcau în zorii epocii 
moderne. Formându-se ca ucenic al lui Paracelsus, dar interesându-se 
şi de cuceririle noii ştiinţe experimentale practicate de William Harvey, 
Galileo Galilei și Francis Bacon, van Helmont a îmbinat alchimia şi 
ocultismul cu fizica şi biologia modernă bazate pe experiment şi pe 
metodele inductive. De altfel, tocmai în acest domeniu se plasează 
descoperirile sale ce au făcut faţă probei timpului. Printre altele, el 
a constatat existența gazului ce se degajă la arderea cărbunelui (dioxid 
de carbon), creând şi termenul de gaz (cf. germ. Geist, „spirit“). De 
asemenea, el a descoperit și alte substanţe chimice precum hidrogenul 
sulfurat, protooxidul de azot, acidul azotic, acidul sulfuric, ori a expli- 

cat funcţia digestivă a sucului gastric. Pe de altă parte, a urmărit să 
ofere explicaţii supranaturale, mistice pentru descoperirile sale experi- 
mentale şi, pe baza lor, chiar a imaginat o întreagă cosmogonie. La 
baza universului s-ar afla apa, principiul pasiv al tuturor lucrurilor, aşa 
cum afirmase odinioară Thales din Milet. Formarea propriu-zisă a 
corpurilor s-ar datora însă unui principiu activ numit arheu sau spirit 
seminal sau agent seminal. În schimb, complexitatea existentelor din 
univers este explicată prin implicarea altor principii active precum 
fermenţii ori blasurile, ce produc „corpurile compuse“, care se depla- 
sează graţie aerului, cel de-al doilea element al universului, alături de 
apă. În mod paradoxal, van Helmont, care era un catolic fervent, avea 
senzaţia că această teorie se afla în deplin acord cu doctrina cosmo- 
gonică prezentată în cartea Facerii. Ba chiar, pentru a respecta întru 
totul litera scrierilor sacre, van Helmont polemiza virulent nu doar 
cu Platon, ci şi cu Aristotel şi ceilalți gânditori ai Antichității clasice, 
vinovaţi de a fi ignorat sacrul adevăr etern. 

Cu totul fermecat de gândirea lui van Helmont, Cantemir se apucă 
mai întâi să-i copieze cuvânt cu cuvânt 39 de mici tratate dedicate 
unor chestiuni de fizică (adică originii universului si fenomenelor din 
natură) şi metafizică. Ignoră însă lucrările de medicină sau de biologie 
experimentală, dovadă a intereselor sale exclusiv filosofice din această 
perioadă. Manuscrisul autograf păstrat în Biblioteca Academiei 
Române şi intitulat Joannis Baptistae van Helmont Physices univer- 
salis doctrina cuprinde nu mai puţin de 820 de pagini, care încep cu 
un elogiu al gânditorului redactat de Cantemir atât în latină, cât şi în 
română. Din cuprinsul acestuia răzbat deopotrivă entuziasmul şi 
fanatismul neofitului pe de-a întregul convins de infailibilitatea doc- 
trinei la care aderă și indignat de erorile impardonabile pe care le 
comiseseră de-a lungul timpului toţi ceilalți filosofi. Tonul encomiastic 
la adresa lui van Helmont nu cunoaşte nici un fel de limite, gânditorul 
flamand fiind socotit unicul poseor al adevărului și chiar un nou Ioan 
Botezătorul (în baza unui joc de cuvinte mai puţin inspirat cu pre- 
numele acestuia) venit să le propovăduiască filosofilor rătăciţi înțelep- 
ciunea autentică a „nebiruitei credinţe creștine“. Elogiile deşănţate 
dedicate flamandului alternează cu ocările aruncate reprezentanţilor 
principalelor şcoli filosofice vechi („întinat cu prepus şi părelnic sylo- 
ghizm“, „nerușinoasa Peripatetică“, „deșerte şi vânturoase platoni- 
cesti voroave mari“, „Academica, gretoasa a golimii sărăcie“) şi chiar 
culturii antice în general („ellinescile buiguiri“, „a ellinimii împuţite 

[...] scârnăvii“). În nici trei ani de la compunerea Divanului înțelep- 
tului cu lumea, lucrare în care îşi exprima prețuirea pentru gândirea 
mai multor autori clasici, inclusiv a mult hulitului acum Aristotel, 
tânărul Cantemir şi-a schimbat radical opiniile. Influenţa doctrinei lui 
van Helmont este în această perioadă covârşitoare şi unilaterală. 

Dimitrie nu se mulțumește doar să copieze operele magistrului său 
pentru a le avea oricând la îndemână, ci intenţionează să le aducă la 
cunoștința publicului românesc, asa cum depune mărturie traducerea 
în limba maternă a elogiului menţionat. De asemenea, el va folosi 
textele din opera gânditorului flamand drept sursă de bază a scrierii 
sale filosofice Sacrosanctae Scientiae Indepingibilis Imago (Imaginea 
de nezugrăvit a ştiinţei sacre). Aceasta a fost elaborată într-un interval 
de timp foarte scurt, cuprins între aprilie 1700, când Cantemir se afla 
încă la lași, unde i se năștea prima fiică, şi luna septembrie a aceluiași 
an, data mazilirii fratelui său Antioh, prezentat în prefața scrierii ca 
aflându-se încă pe tronul Moldovei. Rapiditatea redactării trebuie 
explicată deopotrivă prin entuziasmul fără margini pe care îl resimte 
Cantemir pentru opera idolului său şi prin faptul că Sacrosanctae 
Scientiae este o scriere cu un grad scăzut de originalitate, constând 
în mare parte din preluări de la van Helmont. Astfel, secțiunea din 
cartea a I-a a Sacrosanctae Scientiae dedicată explicării fenomenelor 
meteorologice se inspiră din tratatele Meteoron Anomalum şi Terrae 
Tremor ale lui van Helmont, în vreme ce cartea a IV-a constituie o 
prelucrare a lucrării De tempore a aceluiași autor. La fel, cartea a V-a 
dedicată cvadruplei forme a lucrurilor urmează cu fidelitate opera lui 
van Helmont Formarum ortus şi semnalarea corespondenţelor poate 
continua. Greu de explicat rămâne însă faptul că Dimitrie nu îl citea- 
ză deloc pe gânditorul flamand. Ba chiar, în prefața la Sacrosanctae 
Scientiae, îi lasă cititorului impresia că se află în fata unei scrieri cu 
totul originale, rod al cunoașterii profunde şi respingerii critice perso- 
nale a întregii filosofii a omenirii („din non iau în mână pe autorii 
ştiinţei profane şi examinez cu multă băgare de seamă părerile filo- 
sofilor cu renume“, „observ că toate doctrinele şi învăţăturile lor sunt 
pline de neînţelegeri, presărate peste tot de contraziceri şi mânjite de 
larva unei minciuni de negrăit“), pe care îşi propune să o înlocuiască 
cu „știința sacră“. 

Remarcată se cuvine şi opţiunea lingvistică a lui Cantemir, care 
abandonează acum româna în favoarea latinei, cu toate că nu se simte 
deloc mulțumit de felul în care se exprimă în această limbă, pe care 

o defineşte metaforic drept „un Latium filtrat în Sciţia“. Alegerea sa 
a fost cel puţin parţial determinată de limba sursei (van Helmont), 
pe care o putea astfel prelua / prelucra cu mai multă uşurinţă, fără a mai 
face efortul de a o traduce. Pe de altă parte, scriind în latină, Cantemir 
viza un public mult mai larg şi, în special, apusean, asemenea celui 
căruia 1 se adresa gânditorul flamand. 

Sacrosanctae Scientiae este alcătuită dintr-o precuvântare / epis- 
tolă, închinată fostului său profesor Ieremia Cacavela, şi şase cărți. 
Cartea I cuprinde o gnoseologie creştină, iar cea de-a Il-a prezintă 
geneza universului în lumina teoriilor lui van Helmont. Urmează o tre- 
cere în revistă a progresului creaţiei într-o permanentă raportare la 
datele veterotestamentare (cartea a III-a), o descriere a diverselor feno- 
mene din natură şi o teorie a timpului, ce combate cu virulență opi- 
niile pe această temă ale lui Aristotel și ale Şcolii Peripatetice (cartea 
a IV-a). Cartea a V-a abordează problema cauzelor si chestiunea 
universaliilor, în vreme ce cartea a VI-a se ocupă de subiecte precum 
harul divin, predestinarea şi liberul-arbitru. Dintre toate cărțile, prima 
are un caracter cu totul aparte, având cele mai mari şanse de a consti- 
tui, alături de epistola dedicatorie, o creaţie originală a principelui 
moldovean. 

Amintita prefaţă / epistolă conţine la rândul ei două secțiuni clar 
definite. Prima reprezintă o biografie subiectivă, un text confesiv impre- 
sionant prin sinceritate, ce revelează cititorului tribulaţiile principelui 
din perioada tulbure a adolescenţei. Anii fericiți ai copilăriei târzii în 
care se bucura de îndrumarea spirituală a lui Cacavela, dar şi de 
afecțiunea caldă a tatălui Constantin Cantemir, ce „nu ezita să viziteze 
în fiecare zi de trei şi de patru ori sala“ în care studia fiul său, au fost 
întrerupți brutal, Dimitrie trezindu-se peste noapte singur în mediul 
ostil de la Constantinopol. Adolescentul avea astfel senzaţia că era 
surghiunit, resimţind în mod dureros lipsa fraţilor, a prietenilor şi, mai 
mult decât orice, a mentorului său Cacavela, de care avea cea mai 
mare nevoie atunci când se afla la „vârsta cea mai alunecoasă şi cea 
mai spre pericol șovăitoare“. Nici măcar obţinerea domniei de către 
Antioh Cantemir nu a îmbunătăţit radical situaţia, „necazurile dese“ 
continuând să se abată atât asupra lui Dimitrie, cât sí a fratelui şi ami- 
cilor săi. Având în vedere că se adresa, în primul rând, profesorului 
său, pe care îl considera un al doilea tată (îi spune, de altfel, „reverende 
părinte“), Dimitrie nu ezită să îşi deschidă inima și să îşi deplângă fără 
rețineri soarta. Sentimentele ce se degajă din text sunt atât dezamă- 

girea, cât și resemnarea şi echilibrul interior înspre care îl conduc pe 
principe credinţa creştină şi filosofia. 

Cea de-a doua secțiune a epistolei către Cacavela prezintă un pretins 
itinerar spiritual al autorului de la rătăcire la adevăr. Tânărul dornic 
de cunoaştere şi stăpânit de neliniști existenţiale s-ar fi apropiat, rând 
pe rând, de operele diverșilor filosofi, constatând că nici unul dintre 
ei nu izbutise să descopere Adevărul. Eşecul lor se datora, după Can- 
temir, faptului că se bizuiseră pe datele oferite de simţuri, ori se încre- 
zuseră în puterea raţiunii. În viziunea sa, singura şi adevărata ştiinţă, 
„cea sacrosanctă“, se bazează exclusiv pe revelaţia divină, către care 
se îndreaptă, în cele din urmă, „cu devoțiune“ principele. Numai 
aceasta permite realizarea unui „portret al Adevărului“, scopul funda- 
mental al lui Cantemir, ce reiese din însuşi titlul lucrării. 

Aceste idei sunt dezvoltate, de altfel, pe parcursul primei cărți din 
Sacrosanctae Scientiae, mai sărace în material filosofic, dar remarca- 
bile sub aspect literar şi imagistic. În căutările sale spirituale, tânărul 
Cantemir are parte de trei întâlniri succesive, ce îi călăuzesc paşii 
pierduţi. Este vorba mai întâi de întâlnirea cu „un amic sincer şi tovarăș 
credincios“, de fapt un duh, ce îl însoţeşte de-a lungul primei etape 
a itinerarului său spiritual. Urmează apoi discuţia dintre autor şi 
propriul intelect personificat, pentru ca, în cele din urmă, să intre în 
contact cu „Tatăl Timpului“, „un bătrân de o profundă şi venerabilă 
etate, mai vechi decât zeul zilelor [...], de o frumuseţe încântătoare, 
înalt la statură, cu ochi sclipitori din care picura veselia, cu fata vioaie 
şi nobilă, cu glas dulce, cu vorba suavă şi cu grai foarte plăcut şi eloc- 
vent“. Este vorba, după toate probabilitățile, de însuşi creatorul univer- 
sului, de Dumnezeu Tatăl, a cărui imagine coincide cu cea a ştiinţei 
sacre. Autorul intenţionează să realizeze un portret cât mai fidel al 
Acestuia, cu toate că El nu se lasă zugrăvit de către muritori, aşa cum 
o arată şi titlul scrierii lui Cantemir: Sacrosanctae Scientiae Indepin- 
gibilis Imago. Totuşi, tânărul dornic de cunoaştere nu se dă cu uşurinţă 
bătut, recurgând la toate ustensilele unui adevărat pictor („„întinsesem 
penelul muiat în culoare şi mâna spre pânză“, „de pe scaunul pe care 
eram aşezat pentru a picta [...] m-am prăbușit [...] peste nişte scoici 
în care erau culorile“, „îmi adun paletele, văd culorile atât de încurcat 
amestecate“ etc.). De altfel, metafora picturii revine ca un laitmotiv 
de-a lungul întregii cărţi întâi, conferindu-i unitate şi forță plastică. 
Alături de aceasta, la sporirea dramatismului textului contribuie în 
mod esenţial şi implicarea afectivă profundă a autorului în demersul 


82 Dimitrie Cantemir si Nicolae Mavrocordat 


său filosofic, pe care îl trăieşte la intensitate maximă. Astfel, Cantemir 
i se prezintă cititorului cum „se îndoia cu îngrijorare din fundul 
pieptului“ „cu buze mute, cu multe suspine și dese oftaturi“, cum „se 
tăvălea în nămolul unei periculoase deznădejdi“, cum se prăbuşea „ca 
lovit de paralizie“ şi zăcea „la pământ aproape fără nici o suflare“, 
atunci când constata că nu era în stare să ajungă la adevărata cunoaş- 
tere. Participarea emoţională se concretizează şi în folosirea unui 
limbaj polemic dur la adresa adversarilor de idei. Astfel, Aristotel este 
calificat drept „fiul întunericului şi părintele obscurităţii păgânești“, 
ale cărui „vorbe monstroase“ aveau să îi atragă blestemele întregului 
univers, inclusiv ale „lemnelor, pietrelor, mărilor, fluviilor şi chiar 
ale vieţuitoarelor lipsite de intelect“, în vreme ce ateii sunt consideraţi 
„niste bipezi bruţi“. Libertatea de limbaj se manifestă şi prin utilizarea 
unor expresii populare, colocviale („eram pictor și credeam prosteşte 
că în această artă ţin iepurele de urechi“, „mă lăsai în voia unei tăceri 
de peşte“). În acest fel, textul cărţii întâi a Sacrosanctae Scientiae (şi 
într-o mult mai mică măsură cel al următoarelor cinci ce adoptă 
exprimarea sobră a lui van Helmont) capătă o coloratură literară şi 
plastică foarte pronunţată, complet neobişnuită într-o lucrare filoso- 
fică ori teologică. 

Eșecul autorului de a contura un portret al Tatălui Timpului cu 
mijloacele pe care le au la dispoziție oamenii robiţi simţurilor şi raţiunii 
este compensat de decizia creatorului de a i se revela și chiar de a-i 
explica semnificaţia fiecărui element al înfățișării sale (sceptrul din 
mâna dreaptă, arcul şi săgeata din stânga, diadema de aur cu raze 
alcătuite din nestemate, veşmântul multicolor ce îi acoperea tot corpul). 
De altfel, teza sa fundamentală din Sacrosanctae Scientiae este aceea 
că ştiinţa sacră unică, iar nu divizată sau multiplă asemenea celei 
profane, nu este accesibilă decât credinciosului, prin revelaţie. Ba chiar 
această opinie este împinsă la consecințele ei extreme, odată ce Cantemir 
califică drept „frivole“ şi „arogante“ orice preocupări ştiinţifice, cum 
ar fi, de pildă, cele istorice, de care se simţea personal atras, dar pe 
care le abandonase în mod deliberat, ca urmare a concepţiei citate 
(„„încetai de a mai scutura documentele vechi şi mă decisei să muncesc 
numai pentru a zugrăvi imaginea titlului cărții“). Plasându-se pe pozi- 
tiile fanatismului creştin, el condamnă în bloc toată tradiţia culturală 
laică, antică şi modernă, inclusiv acele părţi care fuseseră asumate 
cu dragă inimă de Biserica Ortodoxă, ca, de pildă, logica lui Aristotel. 

Era evident că această poziţie îl conducea pe tânărul principe într-un 
punct mort, împiedicându-l să desfășoare orice activitate creatoare. 


În plus, Sacrosanctae scientiae avea toate şansele de a-i displăcea 
şi lui Ieremia Cacavela, căruia Cantemir i-o expedia pentru a-şi expri- 
ma o opinie avizată şi chiar a efectua unele corecturi pe text, în măsura 
în care găsea de cuviință. Fără doar şi poate, critica dură a aristotelis- 
mului şi a teoriilor logice ale Stagiritului nu putea fi foarte bine primită 
de autorul unui amplu tratat de logică scolastică, așa cum era învățatul 
cretan. Intitulat /nstitutio logices ad mentem neotericorum philoso- 
phorum (Învățătura logicii pentru învăţăceii în ale filosofiei), acesta 
a fost identificat în 1877 de Grigore Tocilescu la Biblioteca Acade- 
miei Teologice din Lavra „Sfântul Serghie“ de lângă Moscova. Este 
vorba de o lucrare cu finalitate pur didactică cuprinzând o introducere 
în ştiinţa logicii (eisagoge) şi o logică propriu-zisă, ce pune accentul 
pe predicabile şi predicamente, dar se ocupă, pe scurt, şi de termeni 
şi silogistică. Este foarte plauzibil ca aceasta să fi fost utilizată de Cacavela 
drept manual menit să completeze cursurile ţinute lui Dimitrie 
Cantemir. Oricum ar sta lucrurile, Institutio a ajuns în mod indubi- 
tabil la cunoştinţa principelui moldovean, care s-a arătat foarte interesat 
de Logica maestrului său, hotărând chiar să o prelucreze sub forma 
unei lucrări proprii pe care a intitulat-o Compendiolum universae logices 
institutionis (Mic compendiu asupra întregii învățături a logicii). 

Data elaborării acestei lucrări nu poate fi, din păcate, stabilită cu 
exactitate. Dispunem doar de un terminus ante quem reprezentat de 
anul 1705, cel al compunerii Istoriei ieroglifice, în prefața căreia Can- 
temir făgăduieşte să ofere curând cititorului „toată învățătura 
Loghicăi““ în limba română. Afirmația principelui dovedeşte că în acea 
epocă el depășise faza anti-logică din vremea redactării Sacrosanctae 
scientiae. Deşi nu dispunem de argumente peremptorii, înclinăm să 
credem că el urmărea să traducă în 1705 în română o lucrare proprie 
relativ recentă, iar nu una din prima tinereţe, deci de dinainte de 1700, 
anul în care a fost redactată Sacrosanctae scientiae. De altfel, înspre 
această interpretare ne conduce şi menţionarea de două ori în prefața 
Micului compendiu a „luminii naturale / vitale“, ce îi permite omului 
să ajungă la cunoașterea directă şi infailibilă a adevărului, concept 
foarte drag lui van Helmont, dar, ce-i drept, utilizat şi de Cacavela. 
Privit prin această prismă, Micul compendiu ar marca revenirea lui 


84 Dimitrie Cantemir si Nicolae Mavrocordat 


Cantemir la matca gândirii aristotelice / scolastice a maestrului său, 
după criza de misticism din Sacrosanctae scientiae. 

Într-o măsură şi mai mare decât aceasta din urmă, Micul compen- 
diu este o scriere cu originalitate redusă, rod probabil al dorinţei lui 
Cantemir de a aprofunda domeniul logicii pe urmele profesorului său. 
Pe de altă parte, nici materia în sine nu se preta prea bine unei tratări 
originale. Aşa cum a arătat Alexandru Surdu, care a confruntat cu multă 
acribie Micul compendiu şi Învățătura logicii, opera lui Cantemir 
conţine un singur capitolaş de câteva rânduri (I, 17) ce nu îşi găseşte 
corespondentul în scrierea-sursă. Intitulat „Despre pronunțare“, acesta 
se ocupă de raporturile dintre complexul sonor si semnificaţia cuvin- 
telor. În rest, principele moldovean fie transcrie cu exactitate textul 
profesorului său, fie îl prescurtează. O contribuţie personală însemnată 
o constituie totuşi încercarea de a da o definiţie proprie a logicii, prin 
modificarea celei oferite de profesorul său („Logica este arta instru- 
mentală a filosofiei, care se ocupă cu cuvintele ce semnifică lucrurile 
prin concept şi după ale cărei reguli, ordonate fiind instrumentele 
raționale, facem deosebirea dintre adevăr și fals“). Alteori, dorinţa 
lui Cantemir de a rezuma originalul duce la erori, ca în cazul expli- 
citării copulei. 

Ba chiar şi scurta introducere la Compendiu are în centru acelaşi 
motiv al păcatului săvârşit de Adam şi Eva la instigarea diavolului, 
ce i-a aruncat pe oameni departe de „lumina adevărului“ (Cacavela) 
sau de „acea lumină de nestins“ (Cantemir). Cu toate acestea, cu nemă- 
surata sa bunătate și iubire de oameni, Dumnezeu le-a dăruit muri- 
torilor, după Cacavela, o „făclie“ care să îi călăuzească în beznă: logica, 
„metoda de a cuvânta cu sens, de a deosebi adevărul de neadevăr 
şi — spre a sfârși cu un singur cuvânt — de a cunoaşte adevărul“. Dezvol- 
tând literar afirmațiile profesorului său, Cantemir califică logica drept 
„leac împotriva înveninatei boli“ a oamenilor, „cheia celor mai ferecate 
porți ale filosofiei“ ori „deschizătoarea si dezvăluitoarea înțelepciunii 
şi a nemăsuratelor comori“. Ba chiar, îşi exprimă prețuirea pentru „băr- 
baţii vrednici şi înţelepţi“ ce au transmis logica urmaşilor, adevărată 
palinodie pentru insultele aduse lui Aristotel şi peripateticienilor în 
Sacrosanctae scientiae. Având în vedere îndatorarea extremă a operei 
discipolului faţă de cea a maestrului, apare straniu faptul că Dimitrie 
nu simte nicăieri pe parcursul tratatului dorința de a-și exprima recu- 
noştința faţă de Cacavela sau măcar de a-i menţiona numele. 

* * 


La sfårsitul lui august 1700, atunci cånd Dimitrie ísi finaliza pro- 
babil opera filosofică Sacrosanctae scientiae, lucrurile ajunseseră să 
se precipite din punct de vedere politic. Intrigile Cantemireştilor pentru 
înlăturarea lui Brâncoveanu de pe tronul Ţării Românești îl determi- 
naseră pe acesta să îl trimită la Constantinopol pe unchiul său, spătarul 
Mihail Cantacuzino, cu misiunea de a obţine, indiferent de preţ, mazili- 
rea lui Antioh Cantemir şi numirea pe scaunul de la laşi a unui om de 
casă al domnului muntean. Nemaiavând încredere aproape în nimeni, 
nici măcar în fostul său ginere Constantin Duca, Brâncoveanu îl 
sprijinea acum pe un obscur negustor din Galaţi, pe nume Toderaşco, 
chipeş, dar „mai rău şi mai spurcat şi mai varvar şi mai tiran“ decât care 
nu „era alt om pe aceli vremi în ţară“, aşa cum se exprimă Ion Neculce 
în Letopiseţul Ţării Moldovei. În lupta cu Brâncoveanu, Dimitrie a 
încercat să şi-l atragă de partea sa si pe dragomanul Alexandru Mavro- 
cordat, după cum aflăm de la cronicarul Radu Greceanu („ci începuse 
a să atinge și de Costandin vodă Brâncoveanu [...] cu multe feluri 
de împoncişături, înnălțându-se cu firea, că cu priatenii lor ce avea 
la Poartă, anume Alexandru Mavrocordat tergimanul şi Mihalache 
Ruset, vor putea face doar vreo mișcare celuia ce cu pace și linişte 
domniia sí țara își păzea“). Principele moldovean socotea că sosise 
momentul favorabil pentru o astfel de apropiere, mai ales că, după moar- 
tea ginerelui său Scarlat, Brâncoveanu suprimase pensia viageră pe 
care i-o plătea anterior Exaporitului. În fapt, Cantemireștii nu erau încă 
în stare să înțeleagă că Mavrocordat nu se mai mulțumea cu statutul 
de simplu arbitru între diversele familii domnitoare române, ci reven- 
dica deja tronurile principatelor pentru familia sa. În aceste condiţii, 
el le-a refuzat ajutorul Cantemireştilor, cu toate că se afla în relaţii 
tensionate cu Brâncoveanu. De altfel, preconizata mazilire a lui Antioh 
reprezenta şi pentru el o ocazie de a încerca impunerea lui Nicolae 
pe tronul de la Iaşi. 

În realitate însă, evoluţia evenimentelor nu i-a dat întru totul câştig 
de cauză nici măcar domnului Ţării Româneşti şi cu atât mai puţin 
Exaporitului. Îmbiat de consistentele daruri ale lui Brâncoveanu, marele 
vizir Amgeazade Köprülü Hüseyin Paşa a acceptat să îl mazilească 
pe Antioh (14/24 septembrie 1700), dar s-a gândit, cu pragmatismul 
specific demnitarilor otomani, să stoarcă bani şi din altă sursă. lar în 
acel moment fostul domn Constantin Duca era dispus să plătească 

atât cât i se cerea numai să obţină din nou domnia. Mai mult chiar, 
acesta avusese norocul de a-l găzdui în palatul său din Constantinopol 
pe contele Wolfgang von Oettingen, sosit la Istanbul pentru a întări 
pacea cu Imperiul Otoman consfințită prin tratatul de la Karlowitz. 
Intervenţia diplomatului austriac în favoarea lui Duca a constituit 
pentru puterea otomană un argument în plus ca să îi restituie acestuia 
domnia Moldovei. 

Văzându-și acum visul cu ochii, Constantin Duca urmărea, în primul 
rând, să se răzbune pe boierii care îi aduseseră grele învinuiri la Poartă 
cu prilejul mazilirii sale din 1695 şi, pe urmă, să își recupereze, pe 
spinarea locuitorilor ţării, considerabila datorie contractată în vederea 
obţinerii primei (mai 1693-—8/18 decembrie 1695) şi celei de-a doua 
domnii în Moldova (septembrie 1700-4 iunie 1703). În acest scop, 
înainte de a ajunge el însuși la Iaşi, a trimis acolo un capugiu cu firman 
împărătesc pentru prinderea vistierului Iordache Ruset şi a hatmanului 
Lupu Bogdan, dar aceştia au reușit să îşi găsească scăparea peste hotare 
cu ajutorul lui Antioh. Evident, furia neputincioasă a lui Duca s-a 
revărsat asupra Cantemireștilor, pe care i-a pârât la Poartă, obţinând 
chiar întemnițarea lui Antioh, mult prea sărac pentru a-și răscumpăra 
libertatea. Totodată, l-a trimis pe vărul său primar Dumitrașco Buhuş 
în Tara Românească cu misiunea precisă de a-l împușca pe Lupu 
Bogdan, refugiat acolo. 

Eșuând însă în această acţiune, Duca şi-a schimbat cu o sută optzeci 
de grade politica faţă de boierii fugari, cărora le-a promis iertarea şi 
le-a garantat averile, sperând că în acest fel avea să îi determine să 
se întoarcă în ţară. Intenţiona, pe de o parte, să pună capăt plângerilor 
împotriva sa pe care boierii le trimiteau necontenit la Poartă şi, pe 
de alta, să aibă de la cine extorca bani, asa cum va face cu Iordache 
Ruset şi Lupu Bogdan, după revenirea lor în Moldova („le lua împru- 
mutări mari, pungi de bani şi-napoi nu le mai da nemic“). Nu izbuti 
însă să îşi îndeplinească decât parţial planurile, întrucât unii boieri 
au continuat să se bucure de protecția lui Brâncoveanu, în ciuda 
firmanului obţinut de Duca, ce îi obliga să se repatrieze. 

În aceste condiţii, pentru Duca principala soluţie de a-şi recupera 
banii era creşterea exponențială a impozitelor. Astfel, în scurtă vreme, 
sferturile „ruptei“ lui Antioh au devenit opt [sic/], în loc de patru pe 
an, iar, ceva mai târziu, domnul a reintrodus văcăritul pe care același 
Cantemir îl suprimase cu greu blestem asupra celui care l-ar mai strânge 
din ţară. Nemulțumit de sumele colectate, Duca Vodă a adăugat şi 

alte dări, precum goştina de oi, desetina de stupi, ori vinăriciul, precum 
şi biruri prilejuite de unele sărbători islamice (barieamlâcul, muca- 
reame, cearasăul). Graţie acestei politici fiscale, voievodul şi-a permis 
nu doar efectuarea unor cheltuieli exorbitante cu ocazia evenimentelor 
de seamă din viaţa propriei familii, ca, de pildă, botezul unui fiu de 
către voievodul de Kiev, Dimitrie Goliţin, aflat în trecere prin Mol- 
dova, ci a şi ctitorit mai multe lăcașuri de cult. Astfel, în anul al doilea 
al domniei, Duca a zidit din temelii la Galaţi o mănăstire cu hramul 
Adormirii Maicii Domnului şi a refăcut mai multe lăcașuri sfinte în 
Iaşi, precum mănăstirea lui Danco, cea a lui Vasile Vodă Lupu din 
Copou, ori Biserica Albă, unde a ridicat şi case domnești, la fel ca la 
Mitropolie. Aceste înfăptuiri prin care domnul Moldovei urmărea fără 
doar şi poate să rivalizeze cu Brâncoveanu au fost posibile în condițiile 
în care Duca refuza să îi restituie acestuia datoria bănească, fapt ce 
a sporit şi mai mult tensiunea în relaţiile dintre cei doi. 

În plus, Duca nu a evaluat corect nici reacţia boierimii autohtone 
şi a ţării în faţa creşterii exagerate a fiscalităţii. Pe de o parte, neputând 
face faţă valului de nemulțumiri, el a fost silit nu doar să renunţe la 
unele impozite, ci și să îşi ceară iertare în mod solemn în fata divanului 
domnesc. Pe de altă parte, măsurile luate au determinat refugierea şi 
mai multor boieri în Ţara Românească. 

De altfel, nici evoluţiile din capitala Imperiului Otoman nu erau 
de natură să întărească poziţia lui Duca Vodă. La 4 septembrie 1702, 
Mustafa Daltaban Paşa, vechiul prieten al lui Constantin Cantemir, 
reuşi să cumpere cu șaizeci de mii de galbeni funcția de mare vizir 
de la muftiul Feiz Ullah Effendi Es Seid, căruia sultanul Mustafa II 
nu îi refuza nimic. Dincolo de relația privilegiată cu fostul voievod 
al Moldovei, primul demnitar otoman îi era îndatorat personal sí lui 
Dimitrie, care, aflându-se din întâmplare în cancelaria chehaiei atunci 
când copistul scria ordinul de exilare al lui Daltaban, se dusese imediat 
la acesta pentru a-l înștiinţa să își ia toate măsurile de prevedere. Ca 
atare, în acest moment Antioh nu numai că era eliberat din temniţă, 
ci devenea pretendentul cel mai credibil pentru reocuparea tronului 
de la Iași. Aşa cum arată Chezarie Dapontes, el s-a întâlnit cu Daltaban 
Paşa la Nicomedia (Izmit), în drumul acestuia spre capitală, obținând 
de la marele vizir promisiunea că va căpăta domnia Moldovei pentru 
sine şi pe cea a Ţării Românești pentru Dimitrie. 

Alarmat de aceste evoluţii, Brâncoveanu procedă la o îndrăzneață 
acţiune menită a-l văduvi pe Antioh Cantemir de solidul sprijin de care 
se bucura în rândul cercurilor boiereşti autohtone. Pentru a nu da în 

nici un fel de bănuit, el îl trimise în Moldova cu o misiune aparent 
religioasă pe mitropolitul Cezareei Capadociei (din aprilie 1702) Chry- 
santhos Notaras, nepotul lui Dositheos, patriarhul Ierusalimului. Este 
vorba de nimeni altul decât viitorul patriarh al Ierusalimului (1707-1729), 
unul dintre marii ierarhi şi cărturari ai Greciei înrobite, apărător al 
ortodoxiei în fata opresiunii otomane și a propagandei catolice şi autor 
al unei ample opere ce acoperă domenii variate, precum teologia, mate- 
matica, istoria și geografia. În realitate, acesta îşi asumase spinoasa 
misiune diplomatică de a-i convinge pe Iordache Ruset si pe boierii 
fideli acestuia să îşi trădeze binefăcătorul şi salvatorul, pe Antioh Can- 
temir, şi să treacă de partea lui Brâncoveanu. În schimb, voievodul 
de la București urma să îi acorde lui Nicolae Ruset, fiul marelui vornic, 
mâna fetei sale Ancuţa, garantând astfel atotputernicia boierului în 
principatul de la răsărit de Carpaţi. Ba chiar, lui lordache i se dădea 
posibilitatea de a-l desemna personal pe viitorul domn susţinut de 
Brâncoveanu în persoana unei rude ale sale, spătarul Mihalache Raco- 
viţă. Această misiune îndrăzneață ce s-a soldat cu o reuşită deplină, 
în mare măsură datorită abilității lui Hrisant, servea însă foarte bine 
şi cauza Mavrocordaţilor, cu care nu este exclus ca ierarhul să se fi 
înţeles, de asemenea, în acest sens. De altfel, relaţiile de strânsă amicitie 
dintre Hrisant si Nicolae Mavrocordat sunt atestate încă din această 
perioadă, de pildă, de o scrisoare din 4 noiembrie 1701, în care drago- 
manul îi mulțumește călduros clericului pentru trimiterea unei cărți 
în latină. 
Pe de altă parte, numirea lui Daltaban Pașa ca mare vizir constituia 
o lovitură foarte grea pentru Alexandru Mavrocordat şi fiii săi. Adept 
fanatic al cauzei războinice, demnitarul turc îl învinuia pe Exaporit 
că s-a lăsat cumpărat la Karlowitz de reprezentanţii puterilor creştine 
si a cedat teritorii aparţinând Imperiului Otoman, mânat doar de pro- 
priul interes financiar. Cel mai mult îl îndurera pe noul mare vizir 
pierderea unor cetăți din Bosnia pe care chiar el le smulsese austriecilor 
cu prețul multor vieți, dar si renunțarea fără luptă la inexpugnabila 
Cameniţă, simbol al expansiunii islamice către nord. De asemenea, 
Daltaban considera că Mehmed Rami Reis Effendi si Alexandru Mavro- 
cordat îl dezinformaseră pe sultan cu privire la situaţia militară reală 
a imperiului, lăsându-l să creadă că otomanii nu mai erau în stare să 
continue lupta împotriva puterilor creştine. Stăpânit de furie, i-a chemat 
imediat la el pe cei doi, aruncându-le reproşuri grele şi vorbe de ocară 
„au lipsit creierii capului vostru care mai bine erau umpluti cu paie“, 
relatează Cantemir). lar după această întâlnire a început să acţioneze 

deschis pentru condamnarea şi executarea Exaporitului şi a amicului 
acestuia. Temeiurile dușmăniei lui Daltaban față de Mehmed Rami 
erau însă mai multe şi mai vechi. Astfel, pe când Daltaban era guver- 
nator al Bagdadului, unde repurtase biruinţe strălucite împotriva ara- 
bilor răsculați, Mehmed Rami îl pârâse la vizir că ar fi trecut de partea 
rebelilor, obţinând chiar condamnarea sa la moarte. 

Acest Mehmed Rami era, înainte de toate, un poet și un cântăreț 
de talent, care reușise să ajungă la curtea otomană datorită faimei de 
scriitor câştigate în cercurile intelectuale din Constantinopol. De altfel, 
şi discursul ţinut de el în fata delegaților de la Karlowitz cu privire 
la puterea Veneţiei a fost unul cu o pronunțată coloratură literară. În 
cadrul acestuia a asemănat, printre altele, Imperiul Otoman şi pe cel 
Habsburgic cu doi luptători care se iau dezbrăcaţi la trântă, iar Sereni- 
sima Republică cu un hotoman ce le fură veşmintele de pret şi apoi 
se făleşte cu bravura sa. Pentru carierea lui Mehmed Rami, întâlnirea 
decisivă a fost cea cu Alexandru Mavrocordat, deja mare dragoman, 
atunci când el fusese numit reis effendi (ministru de externe). Abilul 
grec a înţeles imediat că Mehmed poate reprezenta „instrumentul“ 
(cum spune Cantemir) ideal prin care să îndeplinească în interes 
propriu acele acţiuni neîngăduite unui creştin în Imperiul Otoman. 
Totodată, Mehmed Rami şi-a dat seama că supunerea față de Mavro- 
cordat poate constitui pentru el cheia unei fulminante ascensiuni 
politice. Astfel, datorită intereselor comune între aceştia s-a legat o 
relaţie strânsă. 

Unitatea de gândire și de acţiune dintre cei doi, dovedită în timpul 
negocierilor de pace de la Karolwitz, era acum pusă la grea încercare 
de primejdia de moarte care îi ameninţa. Şi de această dată, Mavro- 
cordat avea să fie creierul întregii acțiuni, iar Rami braţul menit a 
pune în aplicare planurile excogitate de Exaporit. Acesta realiza cu 
toată claritatea că orice reconciliere cu Daltaban era cu neputinţă, întru- 
cât marele vizir era ferm convins că gloria de odinioară a Imperiului 
Otoman putea fi restaurată doar prin răsturnarea actualei conduceri 
otomane lâncezite şi corupte, preocupate doar de propria înavuţire, 
iar nu de interesele țării. Aceasta ar fi trebuit, în viziunea sa, înlocuită 
cu o ierarhie militară, nouă şi dinamică, în stare să reia cu succes 
campaniile împotriva creştinilor. Bizuindu-se pe nemulțumirea cres- 
cândă a populaţiei, dar şi pe sprijinul necondiționat din partea trupelor, 
Daltaban nu a ezitat să pună la cale un plan de asasinare a marelui 
muftiu Feiz Ullah Effendi, veritabilul conducător al Imperiului, căruia 

sultanul, preocupat mai mult de partidele de vânătoare şi de petreceri, 
nu îi ieşea cu nimic din cuvânt. În aceste condiţii, singura şansă pentru 
Mavrocordat şi Rami era să contraatace cu multă virulență, instigându-l 
pe muftiu împotriva lui Daltaban şi încercând să obţină cel puţin 
demiterea, dacă nu chiar lichidarea acestuia. Instruit până în cele mai 
mici amănunte de către Mavrocordat cu privire la felul în care trebuia 
să vorbească, Rami s-a dus într-o audienţă de taină la marele muftiu, 
cerându-i să fie protejat în faţa lui Daltaban şi convingându-l că și 
el însuşi este ameninţat de planurile de răzbunare ale marelui vizir. 
Spusele lui Rami au fost confirmate de chehaia lui Daltaban, care, 
trădându-şi stăpânul, i-a dezvăluit lui Feiz Ullah intenţiile acestuia 
de a-l asasina. Într-adevăr, Daltaban plănuia să îl invite la masă pe muftiu, 
unde o slugă ar fi urmat să-l sugrume cu o funie bine unsă cu săpun. 
Imediat după aceea vizirul era pregătit să provoace o revoltă a ienice- 
rilor, fideli cauzei sale, care ar fi pretins de la sultan executarea marelui 
muftiu, a lui Mehmed Rami și a lui Mavrocordat. 

Astfel, artizanii păcii de la Karlowitz nu numai că scăpau nevătă- 
mati, ci câştigau şi recunoştinţa marelui muftiu pe care îl preveniseră 
cu privire la planurile marelui vizir. În aceste condiţii, atunci când 
Feiz Ullah smulgea de la sultan ordinul de executare a lui Daltaban, 
funcţia de mare vizir îi revenea lui Mehmed Rami Paşa (25 ianuarie 
1703). În acest moment, Alexandru Mavrocordat dobândea o putere 
şi o influenţă mai mari ca oricând, putând revendica, cu şanse consi- 
derabile de reuşită, scaunul Ţării Româneşt pentru fiul său Nicolae, 
acum în vârstă de douăzeci şi trei de ani. Aşa cum atestă redacţia de 
taină a cronicii lui Radu Greceanu, Mavrocordat l-a convins pe prie- 
tenul său Mehmed Rami să îl cheme pe Constantin Brâncoveanu la 
Adrianopole, cu speranţa de a găsi temeiuri suficiente de a-l mazili şi 
a-i încredința domnia lui Nicolae Mavrocordat. Planurile nu erau deloc 
ușor de îndeplinit, întrucât voievodul Ţării Româneşti fusese confirmat 
ca domn pe viaţă şi avea la Poartă susţinători puternici, pe care îi răs- 
plătise de-a lungul anilor cu sume considerabile de bani. De curând însă, 
comisese greşeala de a-i refuza un plocon de cincizeci de pungi atotpu- 
ternicului muftiu Feiz Ullah, care se pregătea de nunta fiicei sale. 

Ca atare, porunca de a se înfățișa la Adrianopole pentru a săruta 
poala împărătească, adusă în aprilie 1703 la București de imbrohorul 
Kuguk Selin Aga, s-a abătut ca un trăsnet asupra lui Brâncoveanu. Cu- 
prins de panică, voievodul s-a îmbolnăvit de erizipel. Problema de 
sănătate i-a oferit însă un binevenit pretext pentru a amâna plecarea 

şi a încerca să revoce pe diverse căi ordinul sultanului. El s-a arătat 
dispus să plătească oricât, numai să nu fie nevoit să se deplaseze la 
Adrianopole. Ambasadorul Franţei la Înalta Poartă Charles de Ferriol, 
în general bine informat, vorbește de 400 000 de scuzi, pe când un ra- 
port venețian din epocă ridică suma oferită de Brâncoveanu la 800 000 
de taleri. Autorităţile otomane erau însă de neclintit în hotărârea lor. 
Temându-se că ar urma să fie nu doar mazilit, ci și întemnițat şi chiar 
executat, domnul era tentat să nu se prezinte la Poartă. Era exact ceea 
ce aștepta vicleanul Exaporit, care putea obţine în acest fel fără nici 
o dificultate detronarea lui Brâncoveanu şi înlocuirea lui cu Nicolae 
Mavrocordat. Dându-și seama de consecinţele funeste pentru ţară 
ale unui refuz al voievodului, unchii și sfetnicii săi Constantin şi 
Mihail Cantacuzino l-au convins, în cele din urmă, să se supună po- 
runcii împărătești. 

După mai multe săptămâni de tărăgănări, la 5 mai 1703 Brânco- 
veanu a părăsit capitala, însoţit de numeroşi boieri de frunte, şi a început 
un lent marş, de aproape o lună, către Adrianopole, cu toate că în epocă 
distanţa dintre cele două capitale putea fi străbătută fără probleme în 
zece zile. Profitând de pretextul convalescenţei, Brâncoveanu se de- 
plasa cu o extremă încetineală, pentru a le oferi răgaz trimişilor săi la 
Poartă să înduplece cu bani pe cât mai mulţi dintre influenţii dem- 
nitari otomani. Îndeplinind ordinul sultanului şi necruţând nici o chel- 
tuială, Brâncoveanu micşora considerabil șansele lui Mavrocordat de 
a-şi vedea visul cu ochii. 

În aceste condiţii, Exaporitul, mereu grijuliu să păstreze aparențele, 
a ieşit la 29 mai în întâmpinarea lui Brâncoveanu, care poposise la 
Arnavutköy (Armnăutchioi), lângă Adrianopole. Ascunzându-și cu abilitate 
sentimentele, voievodul român i-a făcut o primire fastuoasă, dăruindu-i, 
printre altele, un cal frumos împodobit, o blană de samur şi 1 000 de 
zloți. A doua zi Brâncoveanu a fost vizitat şi de rivalul său direct Nicolae 
Mavrocordat, cu care a schimbat, fără doar şi poate, obişnuitele amabi- 
lităţi diplomatice. Este foarte probabil ca, în ciuda darurilor primite, 
Alexandru Mavrocordat să fi continuat acţiunile în vederea mazilirii 
lui Brâncoveanu. Aşa se explică faptul că, deşi sosise la Adrianopole 
la 28 mai, el a fost primit în audienţă la vizir abia pe 9 iunie. În acest 
interval, după cum susţine cronicarul Radu Popescu, voievodul n-ar 
fi avut „voe să se înpreune“ cu nimeni „ş-avea mare întristare“, afir- 
maţie ce trebuie interpretată în sensul încercării lui Mavrocordat de 
a-l izola, pe cât posibil, pe Brâncoveanu. Cu toate acestea, oamenii 

de încredere ai voievodului au acţionat cu multă eficienţă, iar genero- 
zitatea lui Brâncoveanu i-a luat prin surprindere chiar şi pe cei mai 
hulpavi potentați otomani, cum ar fi muftiul Feiz Ullah Effendi, care 
a primit nişte sume atât de mari, încât a trecut necondiționat de partea 
voievodului român. lar când rezervele financiare aduse de la București 
s-au epuizat, Brâncoveanu a trimis în ţară după alţi bani. Astfel, la 
10 iunie, din capitala Ţării Românești sosea Toma Bulucbașa, aducând 
cu el alte câteva sute de pungi, dintre care cel puţin 200 au fost dăruite 
sultanului, 50 mamei acestuia, iar 30 lui căz/ar aga. lar atunci când 
i s-a cerut să sporească haraciul, voievodul a acceptat fără să clipească 
o creştere astronomică de la 280 de pungi la 520. 

În aceste condiții, Mavrocordat nu se mai putea măsura cu voievodul 
român, trebuind să se recunoască, cel puţin temporar, învins şi să îşi 
îndrepte revendicările exclusiv spre scaunul Moldovei, ocupat de domni 
cu o dare de mână considerabil mai mică. Nici pentru formularea 
acestor pretenţii nu era acum momentul favorabil, întrucât însuşi vizi- 
rul Mehmed Rami, încântat de câţi bani reuşise să stoarcă de la Brânco- 
veanu, îi înaintă acestuia propunerea de a deveni domn atât al Ţării 
Românești, cât şi al Moldovei. La insistenţele unchiului său, stolnicul 
Constantin Cantacuzino, îngrozit de perspectiva plăţii de către Tara 
Românească şi a haraciului Moldovei sărăcite, Brâncoveanu fu, în 
cele din urmă, silit să respingă această propunere, care, fără doar şi poate, 
îi surâdea. De pe poziţia de forță pe care se afla, voievodul Ţării 
Româneşti izbuti totuși să obţină de la marele vizir mazilirea domnului 
Moldovei, Constantin Duca, fostul său ginere, devenit între timp duş- 
man fățiș (4 iunie 1703). 

În plus, drept mulţumire pentru banii împărțiți cu generozitate în 
dreapta şi în stânga, el redobândea acum domnia pe viaţă şi era primit, 
la 15 iunie 1703, într-o scurtă audiență la padişah, împreună cu fiul 
său Ştefan şi cu patru boieri de seamă (marele ban Cornea Brăiloiu, 
marele logofăt Diicu Rudeanu, marele spătar Mihail Cantacuzino şi 
marele postelnic Dumitrașco Caramanlâul). Rolul de tălmaci și-l asuma 
însuși Exaporitul, iar nu fiul său Nicolae, care îşi făcea încă ucenicia 
de dragoman, participând probabil la întâlnirile de mai mică însem- 
nătate. De altfel, Mavrocordat nu a avut prea multe de tradus, întrucât 
Mustafa II i-a adresat lui Brâncoveanu doar câteva cuvinte de o extremă 
platitudine, o consolare mult prea palidă pentru sacrificiile financiare 
uriaşe pe care trebuia să le accepte ţara. Îi spuse doar „să chiverni- 
sească adecă teara, raiaoa bine, precum şi până acum şi pâinea cu care 

l-a miluit să-i fie halal“. De bună seamă, voievodul a trebuit să sărute 
podeaua înaintea preaputernicului sultan, dar a ieşit din audienţă trium- 
fător şi orgolios, ca un adevărat principe. A încălecat pe un armăsar 
frumos împodobit adus din grajdurile împărăteşti și, în fruntea a patru- 
zeci de boieri, înveşmântaţi în caftane dăruite de Poartă, dar şi cu alai 
de slujbaşi otomani (ceauşi, paici) şi cu mult norod a pornit înspre 
Patriarhia Ecumenică, unde a fost primit cu mult fast de întâi-stătătorul 
Bisericii Ortodoxe, care a săvârşit o slujbă festivă. 

După aproape o lună (11 iulie 1703) Brâncoveanu revenea în triumf 
la Bucureşti, unde își celebra cu şi mai mult fast victoria. Mai întâi, 
a convocat la curte întreg divanul, în fata căruia imbrohorul a dat citire 
hatișerifului prin care padişahul îi reconfirma pe viață domnia Ţării 
Româneşti. Apoi toţi cei prezenţi i s-au închinat, sărutându-i mâna 
dreaptă şi primind în dar caftane scumpe din blană de samur. Atmo- 
sfera festivă a fost marcată şi de douăsprezece salve de tun. Pe urmă, 
toată curtea a ascultat liturghia arhierească săvârşită de un sobor de 
preoți condus de Atanasie, patriarhul Antiohiei. Ceremoniile s-au încheiat 
cu un somptuos ospăț, la care au fost poftiţi toţi cei prezenţi. lar pentru 
ca succesul său să fie cunoscut şi generaţiilor viitoare, Brâncoveanu 
a dispus ca, în palatul său de la Mogoşoaia, să fie realizată o mare 
frescă ce reconstituia călătoria sa la Adrianopole prin cele trei momente 
principale ale acesteia: drumul către împărăție, audiența la sultan, 
revenirea sa triumfală în capitala Ţării Româneşti. Dincolo de entu- 
ziasmul voievodului, cheltuielile pe care le presupusese reconfirmarea 
domniei, estimate la 600 000 de mii de taleri (deși condica de cheltuieli 
a lui Brâncoveanu vorbește de numai 170 000), coroborate cu creşterea 
substanţială a haraciului, constituiau o grea povară pentru ţară. 


* * 


Între timp, către Iaşi se îndreptau mai multe sute de spahii trimiși 
de lusuf Paşa, seraschierul de la Babadag, pentru a-l captura pe Duca 
Vodă şi a-l conduce cât mai grabnic la Stambul. Ca să nu-i dea în nici 
un fel de bănuit, aceştia îi transmiseseră că se îndreaptă înspre nordul 
Moldovei pentru a regla un diferend cu polonii, cerându-i să îi găz- 
duiască într-un conac din apropierea capitalei. Cum Duca acceptă fără 
rezerve solicitarea, a doua zi în zori spahiii împânziră curtea dom- 
nească, răpindu-i voievodului orice șansă de scăpare. După mai multe 
zile de captivitate, în care în ţară făcea legea vrăjmaşul cel mai mare 

al domnului, lordache Ruset, devenit între timp caimacam, Duca reuși 
să trimită un om de încredere la seraschier cu daruri bogate (600 de 
galbeni, o blană, un cal şi un şoim). În schimbul acestora, obţinu un 
nou firman, în care se arăta că nu ar fi fost de fapt mazilit, ci chemat 
la Țarigrad împreună cu boierii pentru a se închina padişahului. În 
plus, vornicul Iordache Ruset era înlocuit din postul de caimacam cu 
logofătul Ion Buhuș, unul dintre puţinii boieri rămași fideli domnului. 
Revenit pe o poziţie de forță, Duca a trecut, cu ajutorul oștenilor turci, 
la represalii împotriva boierilor ce jubilaseră la mazilirea sa și înce- 
puseră să umble cu pâri pe la Poartă. Prin tot Iașiul spahiii îi fugăreau 
pe bătrânii dregători, scoțându-i pe unii „din podul divanului, pre alții 
din vistierie şi de la umblători, că se umpluse toate gaurile de dânşii. 
Si mulţi se lepăda, jurându-se turcilor că nu sunt boiari, ca şi sfân- 
tul apostol Petru, când s-au lepădat de Domnul nostru Iisus Hristos, 
înaintea evreilor“. 

În cele din urmă, mai toți boierii ostili lui Duca au fost fie puși 
în lanţuri, fie ţinuţi sub o pază militară strictă. Ba chiar și preasfinţitul 
Sava, mitropolitul Moldovei, a fost caterisit din porunca voievodului. 
Totodată, sub pretextul că avea nevoie de merinde pentru lungul drum 
ce îl aştepta, Duca rechiziţionă toate alimentele din rezervele curţii 
(„si bucatele și vinul și grâul, până într-un cap de atá, de au lăsat numai 
pietrile seci“) şi le transportă până la Galaţi, unde le încărcă pe corăbii 
cu destinaţia Constantinopol. În cele din urmă, purcese şi el cu mare 
pompă înspre Adrianopole, ca să nu dea în nici un fel de bănuit că 
urmează să fie mazilit („tot domneşte, din conac în conac, tot cu surle 
şi cu tobe şi cu trâmbiceri leșeşti“”). 

Însă luarea cu forta la Istanbul a boierilor ostili, pentru a nu le per- 
mite să acționeze împotriva sa mai înainte ca el să ajungă la Poartă, 
era o armă cu două tăişuri. Pe de o parte, îi împiedica pe aceştia să 
trimită pâri necontenite la vizir înainte ca Duca să își fi aranjat treburile 
cu acesta, dar, pe de altă parte, le permitea să ajungă la Adrianopole, 
unde să se plângă direct la dregătorii otomani de împilările la care îi 
supusese voievodul. Mai ales că unii boieri reuşiseră să scape de urmă- 
rirea spahiilor şi se refugiaseră în Ţara Românească unde se uniseră 
cu alți pribegi moldoveni, ce ştiau de la Brâncoveanu că Duca fusese 
înlocuit din domnie. La îndemnul voievodului Ţării Românești, aceștia 
porniră către Constantinopol, pentru a obţine numirea pe scaunul de 
la Iaşi a spătarului Mihalache Racoviţă, aşa cum convenise mai înainte 
Brâncoveanu cu vistiernicul Iordache Ruset. Totodată, domnul mun- 

tean avu grijă să împiedice prin orice mijloace deplasarea la Adriano- 
pole a boierilor fideli cauzei lui Antioh Cantemir, precum hatmanul 
Lupu Bogdan. 

La rândul său, Duca, din dorinţa de a evita denunţurile boierilor, 
a scris la Poartă pentru a obţine un firman de arestare a acestora de 
către turci, numai că si aceştia, intuind demersurile voievodului, au 
dobândit un alt firman ce le garanta libertatea. În aceste condiţii, marșul 
falnic al lui Duca înspre capitala provizorie a imperiului nu putea avea 
decât un final aşteptat, mazilirea domnului si exilarea la Kavala, pe 
țărmul de nord al Mării Egee. Se împlineau astfel vorbele lui Brânco- 
veanu, care se exprimase cu trufie şi cinism, incapabil să prevadă soarta 
cruntă ce îl aştepta şi pe el în 1714: „Eu am mers la Poartă şi am venit 
şi voi face să meargă si acela [Duca] [...] şi nu se va mai întoarce.“ 
Pentru boierii moldoveni, pedeapsa administrată de turci lui Duca era 
însă mult prea blândă, aşa că au adresat nenumărate jalbe vizirului, 
determinându-l să îl cheme pe fostul voievod de la Kavala şi să îl aducă 
în faţa cadiului sub învinuirea „c-au stricat tara și i-au jăcuit cu feliuri 
şi feliuri de obicie“. Fiind târât de la un judecător la altul, acesta şi-a 
risipit toată avuţia, ajungând chiar pentru o bucată de vreme în închi- 
soarea datornicilor şi sfârșind în cele din urmă la Stambul într-o sărăcie 
lucie, fără a mai avea, desigur, posibilitatea de a revendica domnia. 

În schimb, Antioh Cantemir acţiona cu tot mai multă hotărâre pentru 
redobândirea tronului părintesc, ce părea acum că nu-i mai putea scăpa 
din mână. Pe de o parte, el a reuşit să îşi asigure sprijinul necondiționat 
al mai multor demnitari otomani, inclusiv a lui Cealâk Ahmed, aga 
ienicerilor, a cărui putere era în continuă creştere pe fondul slăbirii 
autorităţii administraţiei civile a Imperiului. Pe de altă parte, el s-a întâl- 
nit cu boierii moldoveni adunaţi lângă Adrianopole, promiţându-le 
că va suporta din resurse proprii cheltuielile necesare numirii sale în 
funcţie, iar aceştia i-au dat cuvântul de onoare că îl vor susține pe lângă 
marele vizir. Antioh nu se îndoia cåtusi de putin de făgăduinta lor, 
întrucât în cursul primei sale domnii luase destule măsuri în favoarea 
boierilor, iar în fruntea demnitarilor strânşi la Adrianopole se afla 
Iordache Ruset, căruia îi salvase de curând viaţa, expunându-se ven- 
detei lui Constantin Duca. Așa că fostul voievod al Moldovei stătea 
liniştit şi „aştepta din ceas în ceas ca să margă să îmbrace caftan 
de domnie“. 

În realitate, tocmai acela de la care nădăjduia cel mai consistent 
sprijin, vistiernicul Iordache Ruset, a uneltit ca Antioh să piardă tronul 

Moldovei. Înţeles cu Brâncoveanu în privinţa ridicării în domnie a 
spătarului Mihalache Racoviţă, acesta i-a convocat pe partizanii fostu- 
lui domn Constantin Duca, îngroziţi de o posibilă revenire la putere 
a lui Antioh Cantemir, căruia îi pricinuiseră neajunsuri însemnate. Le-a 
garantat cu jurământ nu doar deplina impunitate, ci şi conservarea tutu- 
ror privilegiilor din vremea protectorului lor şi a obținut astfel susți- 
nerea liderului lor, postelnicul, grec de neam, Panaiotache Morona. 
Bun cunoscător atât al limbii turcești, cât şi al practicilor politice 
otomane, acesta a întocmit un arz în care solicita numirea lui Miha- 
lache Racoviţă pe scaunul Moldovei. De asemenea, a știut să profite 
cu multă abilitate de climatul de extremă tensiune ce domnea în 
Adrianopole, unde stătea să izbucnească o rebeliune militară. Pentru 
a obţine cale liberă la sultan, el i-a amăgit pe ieniceri, spunându-le 
că se duce, împreună cu boierii moldoveni, să se plângă de marele 
muftiu, a cărui demitere constituia un obiectiv primordial al milita- 
rilor. Totodată, el a izbutit să folosească în interes propriu temerile 
sultanului, dispus să facă destule concesii, numai să liniştească valul 
de nemulțumiri din imperiu. Astfel, obţinerea tronului pentru Miha- 
lache Racoviţă s-a realizat cu deosebită ușurință şi rapiditate. Fostul 
spătar a putut chiar face nazuri, pretinzând că nu este interesat de 
domnie, „ca şi fata cie ce dzisă unui voinic: Fă-te tu a mă trage, şi eu 
oi merge plângând“, după cum se exprimă în mod deosebit de plastic 
cronicarul Neculce. 

Nebănuind în nici un fel intrigile adversarilor săi, Antioh Cantemir 
a fost luat complet prin surprindere de numirea pe scaunul de la Iaşi 
a spătarului Mihalache, devenit între timp Mihai Vodă Racoviţă. Cuprins 
de panică, a alergat într-un suflet la aga ienicerilor, căruia i-a promis 
sume considerabile de bani, numai să obțină de la vizir abrogarea fir- 
manului de numire a lui Racoviţă. Cealâk Ahmed îi dădu ascultare 
lui Antioh și se repezi la Mehmed Rami, pe care îl găsi în compania 
noului domn moldovean. Neţinând seama de prezenţa acestuia, începu 
să vocifereze, pretinzând că banii lui Antioh sunt absolut necesari 
pentru plata lefii ienicerilor, tot mai nemulţumiţi că nu îşi primiseră 
la timp drepturile. Era însă prea târziu pentru că actul oficial de numire 
fusese deja redactat şi Racoviţă îmbrăcase caftanul de domnie. Aşa 
cum arată cronicarul, „cu un cifertu mai înainte de-r hi sosât inecer 
aga la vizirul, lua iar Antiohi-vodă domnia“. 

Dar nici măcar scaunul lui Racoviţă nu era pe deplin garantat, 
întrucât zilele marelui vizir şi chiar ale sultanului Mustafa II erau numă- 

rate. Executarea lui Daltaban Paşa, foarte popular atât în rândurile 
opiniei publice, cât şi ale armatei, care îl socoteau „un mare erou al 
epocii“ (potrivit lui Cantemir), legându-şi de el speranţele unui revi- 
riment militar al Imperiului Otoman, a stârnit un val uriaş de indignare 
la Constantinopol. În plus, numirea în locul lui Daltaban a lui Mehmed 
Rami, un scriitor lipsit de experiența administrativă necesară pentru 
a face faţă cerinţelor viziratului într-un moment de criză, nu era deloc 
de natură să liniștească spiritele. Nemulțumirea generală era alimen- 
tată şi de comportamentul marelui muftiu Feiz Ullah, care, fie scosese 
la mezat cele mai importante funcţiile laice si religioase din imperiu, 
fie le încredinţase unor membri ai propriei familii. Astfel, caimacam 
(guvernator) al Constantinopolului ajunsese, la doar optsprezece ani, 
Köprülü Abdullah Pașa, pentru singurul merit de a fi ginere al muf- 
tiului. Şi totul pe fondul indolenţei sultanului Mustafa II, retras la 
Adrianopole, unde se putea dedica în voie vânătorii, creşterii oga- 
rilor, ori altor plăceri lumești. 

Scânteia revoltei ce plutea în aer a fost aprinsă de atitudinea ires- 
ponsabilă a caimacamului faţă de gebegii, militari însărcinați cu 
asigurarea armamentului şi transportul acestuia pe front. Abdullah Pașa 
nu doar că le-a refuzat plata soldelor restante, ci a ordonat chiar ares- 
tarea si executarea celor ce își manifestaseră public nemulțumirea. 
Porunca sa nu a putut fi însă dusă la îndeplinire, întrucât gebegiii s-au 
răsculat cu toţii, atrăgându-i de partea lor pe ieniceri, dar şi elemente 
ale clerului musulman. În aceste condiţii, caimacamul a fost silit să 
fugă din palatul său pe o ușă dosnică, permițându-le răsculaților să 
acţioneze în voie. Aceștia s-au reunit în Atmeidan (fostul hipodrom 
bizantin), unde şi-au formulat deschis revendicările (în primul rând, 
executarea muftiului, a vizirului şi a colaboratorilor celor mai apropiaţi 
ai acestora) şi au ales o nouă conducere politică şi religioasă (Kiasibi 
Mehmed Effendi — mare muftiu, Dorogean Ahmed Paşa — mare vizir, 
Firari Hasan Paşa — caimacam al Constantinopolului etc.). De aseme- 
nea, au organizat o armată de circa cincisprezece mii de oameni, care 
în scurt timp a pornit către Adrianopole. Sultanul îşi adună în grabă 
trupele europene și se pregăti de rezistență, numai că oștile sale frater- 
nizară, în cele din urmă, cu rebelii. 

Acum totul părea pierdut pentru marele vizir Mehmed Rami, căruia 
nu îi mai rămânea altă putinţă de scăpare decât fuga. Ca atare, el şi-a 
schimbat veșmintele şi, însoţit de doar doi slujitori, s-a adăpostit la 
Varna (23 iulie 1703). La fel a procedat şi Alexandru Mavrocordat, 

al cărui cap era în egală măsură cerut de răsculați. În disperare de 
cauză, el a bătut la poarta palatului capuchehaielor Țării Româneşti 
(Vlah Saray), cu toate că relațiile sale cu Brâncoveanu nu erau în acea 
epocă dintre cele mai cordiale, așa cum rezultă şi din prezentarea sal- 
vării lui Mavrocordat de către boierii munteni pe care o face cronicarul 
oficial Radu Greceanu. Exaporitul este înfățișat „cu lacrăme rugându-se 
boiarilor“, iar aceștia scăpându-l din primejdie „ca nişte creştini, 
călcând lucrurile lui cele păgânești ce făcuse şi adusese ţărai, ci lăsân- 
du-l în judecata lui Dumnezeu“. Indiferent de sentimentele pe care le 
nutreau, pentru a le îngădui să iasă neobservaţi din oraş, oamenii lui 
Brâncoveanu i-au înveşmântat pe Mavrocordaţi, tatăl şi fiul, în straie 
orientale simple, pe Alexandru „înfăşurându-l cu o burcă şi încin- 
gându-l cu sahaidacele“, iar pe Nicolae „îmbrăcându-l cu un ceapcân 
tătărăsc“. Apoi i-au dat în grija a doi călăreţi care i-au condus până 
la Sozopol, pe malul Mării Negre, unul dintre locurile favorite de 
retragere a protipendadei greceşti în timpul stăpânirii otomane. 

Nu la fel de norocos a fost muftiul Feiz Ullah Ahmed, asupra căruia 
răsculații şi-au revărsat toată ura. I-au bătut cuie în genunchi și l-au 
supus la alte neumărate cazne pentru a-l face să mărturisească unde 
îşi ascunsese averile devenite proverbiale. Nu au putut însă afla nimic, 
întrucât muftiul îndura impasibil toate chinurile, invocând numai 
dreapta răzbunare a lui Allah. În cele din urmă, l-au omorât şi i-au supus 
trupul unor profanări cumplite, pentru că ar fi părăsit, chipurile, legea 
islamică în favoarea credinţei creştine. Ca atare, rebelii au chemat 
pe un preot grec, care, în loc să săvârşească slujba cuvenită de înmor- 
mântare, i-a târât cadavrul prin tot oraşul, psalmodiind zeflemitor fraza 
„scârnăvie e-n sufletul tău“ (oxază Eg tyv yoyýv cov). 

Îngrozit de cele întâmplate, sultanul acceptă fără ezitare toate reven- 
dicările răsculaților. Îi confirmă pe capii acestora în funcţiile pe care 
şi le arogaseră şi făgădui că îi va preda în mâinile lor pe fostul vizir 
Mehmed Rami şi pe consilierul de taină Alexandru Mavrocordat. de 
îndata ce va fi reuşit să îi captureze. Nici una dintre aceste concesii 
nu i-a folosit, căci la 22 august 1703 rebelii l-au proclamat sultan pe 
fratele său, Ahmed III (1703-1730). 

Iniţial, acesta a lăsat impresia că le este foarte recunoscător celor 
care îl aduseseră pe tron, numai că, foarte curând, după ce s-a întors 
la Constantinopol și şi-a consolidat puterea, a trecut la lichidarea 
metodică nu doar a fruntașilor răscoalei, ci şi a soldaţilor de rând par- 
ticipanţi la acţiune („timp de cinci luni au fost aruncaţi noaptea și 
înecaţi în canalul constantinopolitan mai bine de paisprezece mii de 

soldaţi care sau participaseră, sau numai știuseră de rebeliune şi, în 
afară de aceştia, încă o mulțime de paşale, ofiţeri şi alți comandanți 
de armată. Numai două persoane au avut fericirea de a scăpa, adică 
Kulchehaia Divu Ali Aga si Firar Hasan Paşa“ — arată Cantemir, 
observator atent al acelor evenimente). 

Revenirea lui Ahmed nu doar la politica, ci şi la persoanele agreate 
de fratele său era de natură să încurajeze reîntoarcerea lui Alexandru 
Mavrocordat şi a fiului său din exil. De altfel, şi primul mare vizir 
al lui Ahmed III, Kavanoz Ahmed Pașa (22 august — 16 noiembrie 
1703) era un vechi prieten al Exaporitului, fapt care l-a determinat 
pe acesta din urmă să se întoarcă la Constantinopol, unde, între timp, 
revenise şi curtea otomană. Sacrificând importanta sumă de 200 de 
pungi din rezervele sale strategice, Mavrocordat a obținut printr-un 
hatișerif al lui Ahmed III (în decembrie 1703) repunerea sa și a fiului 
său în toate drepturile anterioare, în vreme ce marii viziri aveau să 
se schimbe unul după altul mai repede ca niciodată. 


* * 


Încurajat de transferul rapid al puterii în mâinile noului sultan, 
Mihai Racoviţă a sosit şi el, împreună cu numeroși boieri în capitala 
imperiului, unde, la 23 septembrie 1703, a sărutat poala lui Ahmed, 
care i-a dăruit cuca de domn, oficializând astfel numirea fostului spătar 
în scaunul de la Iași. De acolo s-a îndreptat către capitala Moldovei, 
unde slujba oficială de ungere a fost săvârşită la 19 noiembrie 1703 
de un sobor de ierarhi condus de Grigorie, fost arhiepiscop de Ohrida. 

Noul domn provenea dintr-o puternică familie boierească autoh- 
tonă, ce ştiuse să îşi întărească poziţia prin alianţe dinastice în ambele 
principate române. Înainte de toate, se legase prin mai multe fire de 
atotputernicul neam al Cantacuzinilor. dar și de cel al Ruseteștilor. Printre 
altele, Mihai Racoviţă era văr de al doilea cu Constantin Brâncoveanu, 
şi el tot un Cantacuzin pe linie feminină. Pe de altă parte, atunci când 
înrudirea cu potentații munteni nu îi era de mare folos, Racoviţă a 
avut grijă să se căsătorească cu Safta, fiica lui Constantin Cantemir, 
care l-a răsplătit cu dregătoria de mare comis (mai 1692-1693). Deşi 
aceasta a decedat de timpuriu, Racoviţă a fost în continuare considerat 
un membru al familiei Cantemireștilor, primind în timpul primei dom- 
nii a lui Antioh demnitatea de mare spătar (decembrie 1695-septem- 
brie 1700). Acest lucru nu l-a împiedicat, evident, ca, atunci când s-a 

ivit ocazia, să îşi trădeze fostul cumnat, cu scopul de a revendica pentru 
sine tronul Moldovei. De altfel, Mihai Racoviţă a dovedit de-a lungul 
anilor o abilitate rară și o capacitate uimitoare de adaptare la diferite 
condiții socio-politice, reuşind, cu toate că era domn pământean, să 
obţină mai multe domnii inclusiv în plină epocă fanariotă, ultima în 
Tara Românească în perioada 1741-1744 (!). 

În prima sa domnie, îndatorarea faţă de Brâncoveanu şi de Ruseteşti 
îi îngrădea însă orice libertate de mişcare, împiedicându-l inclusiv să 
ia măsuri pentru buna chivernisire a Moldovei, mai ales că aceștia 
din urmă avuseseră grijă ca, prin posturile ocupate, să își asigure 
controlul deplin asupra voievodului. Astfel, Iordache Ruset devenise 
mare vornic al Ţării de Jos, fratele său Manolache, mare postelnic, 
în timp ce alți doi frați, Mihalache şi Scarlatache îl reprezentau pe 
domn la Poartă. Din aceste poziţii ei îl obligară pe Racoviţă să îi întem- 
nițeze şi să îi supună la cazne pe boierii din partida lui Duca, chit că 
Iordache Ruset le jurase solemn că nu îi va supăra cu nimic. De aseme- 
nea, Ruseteştii cu toate neamurile şi slugile lor, dar și rudele domnului 
obţinuseră imunitate fiscală deplină, fapt ce afecta grav finanţele ţării, 
punând sub semnul întrebării posibilitatea îndeplinirii obligaţiilor 
crescute față de Poartă ca urmare a deselor schimbări de viziri. Pentru 
a rezolva această problemă, Racoviţă Vodă procedă la arendarea colec- 
tării impozitelor către „ciocoi“, practică generatoare de grave abuzuri 
împotriva ţăranilor birnici şi elimină orice scutire fiscală acordată 
cârciumilor. În ciuda lipsei cronice de bani, domnul găsi totuşi resurse 
financiare pentru a construi sau reface mai multe biserici. 

Totodată, pentru a scăpa de tutela Ruseteştilor, Racoviţă își numi 
în dregătorii-cheie mai multe rude, pe de-a întregul fidele propriei cauze 
(fratele domnului Dumitrașco Racoviţă, mare comis, cumnatul său 
Ilie Frige Vacă, mare spătar, cumnatul Palade, mare vistier) şi încercă 
să câştige simpatia păturilor inferioare ale popuaţiei, către care mani- 
festa o deschidere nemaintâlnită la ultimii domni moldoveni („care 
cu ce treaba sau nevole ar ti avutu nu numai boieri, ce şi din cei proşti, 
prea lesne întra de-şi isprăvea lucrurile loru“). 

Între timp, Brâncoveanu, văzând că tulburarea de la Poartă s-a liniş- 
tit, socotea că sosise momentul să treacă la măsuri menite a pune o 
dată pentru totdeauna capăt intrigilor urzite împotriva sa de Cantemi- 
resti. Mai ales că pe Antioh pierderea scaunului Moldovei ca urmare 
a lucrăturii lui Brâncoveanu îl adusese în pragul disperării, făcându-l 
capabil de orice. Mai periculos însă rămânea Dimitrie, cu extinsa sa 
reţea de cunoştinţe pe care şi-o crease în mediul otoman graţie bunei 

cunoașteri a limbii turceşti. Ca atare, domnul Ţării Româneşti își stabili 
drept prioritate absolută suprimarea / exilarea acestuia. Desfăşurarea 
exactă, probabil foarte sinuoasă, a acţiunilor lui Brâncoveanu ca şi 
a contraatacurilor Cantemireştilor nu ne este îndeajuns de cunoscută 
din pricina sărăciei izvoarelor. Este adevărat că luptele dintre Brân- 
coveanu şi Cantemirești sunt descrise pe larg în compoziţia literară 
a lui Dimitrie, Istoria ieroglifică, numai că aceasta trebuie privită ca 
sursă istorică doar cu multă circumspecţie. În plus, limbajul abscons 
al principelui moldovean nu îi permite de multe ori cititorului să 
stabilească cu precizie corespondentul în realitate al unei afirmaţii 
„ieroglifice“. 

Dincolo de numeroasele incertitudini, se știe că Brâncoveanu a 
obţinut, prin coruperea vizirului Damat Hasan Pașa (18 noiem- 
brie 1703 — 28 septembrie 1704), un ordin de exilare a lui Dimitrie 
Cantemir în insula Chios. Principele a fost însă prevenit cu privire 
la soarta ce îl aştepta de prietenul său defterdarul Firari Hasan Paşa, 
reuşind astfel să se refugieze în vila ambasadorului Franţei Charles 
de Ferriol. Acesta l-a primit cu toată solicitudinea, refuzând cu multă 
demnitate să îl predea autorităților otomane şi chiar înfruntându-i atât 
pe aga trimis de vizir, cât şi pe capuchehaia lui Constantin Brânco- 
veanu. Acolo este probabil să fi rămas principele moldovean până la 
înlocuirea vizirului ce-i era ostil cu unul favorabil propriei sale per- 
soane, anume Kalaylâkoz Hagi Ahmed Pașa (29 septembrie 1704 — 
25 decembrie 1704). Având în vedere că şi următorul mare vizir Bal- 
tagi Mehmed Pașa (25 decembrie 1704 — 3 mai 1706) era tot un parti- 
zan al Cantemireştilor, Brâncoveanu s-a gândit că o împăcare ar fi 
mai profitabilă pentru sine decât continuarea conflictului ce îi prici- 
nuise până atunci multă cheltuială. 

În acest scop, el l-a trimis la Constantinopol pe Ștefan Cantacuzino, 
fiul stolnicului și viitorul domn al Ţării Româneşti (1714-1716), cu 
misiunea de a negocia o soluţie amiabilă de aplanare a conflictului 
cu Cantemireştii. În plus, a făcut în așa fel încât mediatorii desemnaţi 
să fie unii favorabili propriei cauze, anume Alexandru Mavrocordat, 
consilierul de taină al sultanului şi Dositheos, patriarhul Ierusalimului. 
Primul îi era îndatorat domnului Ţării Românești nu doar pentru 
numeroasele pungi cu galbeni și daruri primite de-a lungul timpului, 
ci şi din pricina faptului că reprezentanții diplomatici ai lui Brâncoveanu 
îi salvaseră viaţa în timpul răzmeriţei din 1703. De asemenea, Dositheos 
tocmai vizitase Bucureștii, unde slujise în Biserica Sf. Gheorghe de 

ziua onomastică a lui Brâncoveanu (21 mai 1704) şi discutase cu voie- 
vodul nu numai chestiuni religioase, ci și politice. 

În urma negocierilor relativ îndelungate şi anevoioase dintre părti, 
s-a stabilit ca Brâncoveanu să recunoască domnia lui Antioh, numit 
în martie 1705 domn al Moldovei, în locul lui Racoviţă, ca urmare 
a intervenţiei marelui vizir Baltagi Mehmed Pașa. Cantemir renunța 
la pretenţiile asupra tronului Ţării Româneşti în schimbul unei modeste 
despăgubiri anuale de 10 pungi, corespunzătoare veniturilor aduse de 
moşiile din Tara Românească ale lui Șerban Cantacuzino ce ar fi tre- 
buit să revină soţiei lui Dimitrie, Casandra. Totodată, ambele părți 
se angajau să nu mai trimită la Înalta Poartă denunţuri una împotriva 
celeilalte. 

Deși rod al unui compromis, înțelegerea îl favoriza mai mult pe 
Brâncoveanu, care se vedea pus la adăpost de amenințările la un 
moment dat foarte serioase venite din partea lui Dimitrie, care, silit 
temporar să renunţe la ambițiile sale politice, nu primea decât o sumă 
de bani, de bună seamă neîndestulătoare pentru nevoile sale. Cu toate 
că şi-au pecetluit înțelegerea prin jurăminte solemne depuse în fata 
patriarhului ecumenic Gavriil III, părţile nu aveau câtuși de puţin de 
gând să le respecte, dacă li s-ar fi ivit prilejul să le încalce cu șanse 
considerabile de izbândă. Aşa că au ţinut „această paci, pe cum ţin 
cânii vinerilii“, după vorba lui Neculce. 


Pentru Dimitrie Cantemir, bătălia dură şi murdară cu domnul Ţării 
Românești a constituit sursa de inspirație pentru compunerea Istoriei 
ieroglifice (mai-decembrie 1705), un roman memorialistic cu cheie, 
prima încercare de gen şi chiar cel dintâi text cu adevărat beletristic 
din literatura română. În cadrul acestuia, personajele din viaţa reală 
se metamorfozează în felurite patrupede, zburătoare ori insecte, angre- 
nate într-o luptă fără menajamente pentru puterea politică. 

La începutul scrierii, păsările din Împărăţia Vulturului (Tara Româ- 
nească) şi patrupedele din tara Leului (Moldova) se adună ca să aleagă 
un nou epitrop (domn) al Leului în urma mazilirii din scaun a Vidrei 
(Constantin Duca). Ca urmare a maşinațiunilor Corbului (Constantin 
Brâncoveanu), la putere ajunge Struțocămila (Mihai Racoviţă), care 
primeşte drept răsplată şi mâna frumoasei, dar stricatei Nevăstuici / 
Helge (Ana Dediu Codreanu). În continuare, jivinele se duc în cetatea 
Epithimiei (Constantinopolul), unde îl mituiesc pe Camilopard (Alexan- 
dru Mavrocordat) şi obțin astfel confirmarea alegerii lor. De acolo, 

se întorc în ţările lor pe care le supun unei exploatări crunte, pricinuind 
o răzmeriță a muştelor (categoriile sociale de mijloc), pe care nu sunt 
în stare să o înăbușe. Liniştea conducătorilor este tulburată si de 
acţiunile Filului (Antioh Cantemir) și, mai ales, ale Inorogului (Dimi- 
trie Cantemir), pe care Corbul își propune să îl captureze. După o primă 
încercare nereușită, el îi încredinţează această misiune Hameleonului 
(Scarlatache Ruset), dispus să recurgă la orice mârșăvie pentru a-şi 
atinge scopul. Planurile acestuia sunt însă parţial zădărnicite de un 
alt trimis al Corbului, Uliul (Toma Cantacuzino), care îşi dă seama 
de nevinovăția Inorogului și îl susţine. Totuşi, Hameleonul reușește 
ca pentru scurt timp să îl dea pe Inorog pe mâna Crocodililor (bos- 
tangiii — poliţia otomană), dar acesta scapă repede şi, profitând de 
ridicarea unei jigănii mari „din părţile ostroavelor mediteranene“ 
(vizirul Kalaylâkoz Hagi Ahmed Pașa), îl determină pe Corb să caute 
împăcarea. Aceasta este negociată prin mijlocirea Camilopardului 
şi a biholului de Cina (Dositheos, patriarhul Ierusalimului), fiind pre- 
zentată ca un triumf al Inorogului asupra Corbului şi a celorlalți 
vrăjmaşi ai săi. 

În ciuda impresiei pe care o poate crea această sumară trecere în 
revistă a evenimentelor dramatizate de principe, acţiunea din Istoria 
ieroglifică este complexă şi bine închegată, acoperind întreg conflictul 
dintre Cantemireşti şi Brâncoveanu de la originile lui cele mai înde- 
părtate până la încheierea păcii dintre cele două tabere. În scopul de 
a oferi toate detaliile necesare în vederea înţelegerii acestui conflict, 
Dimitrie Cantemir recurge la procedeul incursiunii în trecut împru- 
mutat din Etiopicele lui Heliodor, prin intermediul căruia prezintă şi 
evenimentele relevante din vremea domniei tatălui său Constantin 
Cantemir (Monocheroleopardalis). De asemenea, în /storia ieroglifică 
se întâlnesc mai multe momente de tensiune în care soarta personajului 
pozitiv, Inorogui, este grav ameninţată de duşmani. Totul culminează 
cu dramatica prindere a acestuia, urmată de o neașteptată răsturnare 
de situaţie ce îi permite Inorogului nu doar să scape, ci să își şi înfrângă 
adversarii. Este adevărat însă că progresia acțiunii e uneori lentă, iar 
amănuntele excesive despre intrigile obscure urzite de diverse perso- 
naje îl obosesc și îl nedumeresc pe cititor, mai ales că acesta trebuie 
să depună un efort continuu pentru a descifra arcanele limbajului cifrat 
cantemirian. Salvarea însă vine din literaturizarea profundă a mate- 
riei istorice, de natură să permită savurarea unor scene sau a unor fraze 

dincolo de mersul acţiunii sau de corespondentul în realitate al unor 
elemente din text. 

Recursul la deghizarea animalieră și la limbajul ieroglific are însă 
justificări şi urmăreşte finalități multiple. Înainte de toate, este evident 
că, demascând în mod direct perfidia și venalitatea atât a celor cu care 
tocmai se împăcase, cât şi a apropiaților săi si a reprezentanţilor Im- 
periului Otoman, Dimitrie risca nu doar să compromită înţelegerea 
recent încheiată, ci şi să îşi atragă consecinţe extrem de grave asupra 
propriei persoane. Metamorfozarea în animale a personajelor, însoțită 
de o criptare suplimentară a multor altor realităţi ori concepte, făcea 
greu recognoscibile pentru un cititor neavizat personajele ce se ascun- 
deau în spatele măştilor literare. Ideea trebuie să îi fi fost sugerată 
lui Cantemir deopotrivă de cifrul animalier folosit în corespondenţa 
diplomatică secretă a vremii, cât şi de lectura Fiziologului, carte foarte 
populară în epoca bizantină şi postbizantină, tălmăcită în Ţările Române 
în secolul XVII, ce cuprinde istorioare alegorice cu diverse animale. 

Totodată, prin transpunerea în lumea animalelor, conflictele dintre 
oameni îşi pierd meschinăria, căpătând o nobleţe epică. Odată ce 
părăseşte sfera istoriei și pătrunde în cea a literaturii, Cantemir dobân- 
deşte alibiul perfect pentru a nu fi obiectiv, pentru a introduce în operă 
elemente pseudo-reale zămislite de propria fantezie, pentru a se pre- 
zenta pe sine ca o paradigmă etică absolută, iar pe adversarii săi ca 
pe niște jalnice întruchipări ale josniciei și putrejunii morale. În lumea 
romanului, principele poate da frâu liber egocentrismului, devenind 
singurul animal supranatural din text, Inorogul, calul alb cu corn în 
frunte, înzestrat cu puteri miraculoase de a vindeca bolile și de a izgoni 
răul din lume. În plus, scriind Istoria ieroglifică, Cantemir se defulează, 
se descarcă de pe urma apăsătoarelor tensiuni psihologice acumulate 
în timpul lungilor şi degradantelor lupte pentru putere la care parti- 
cipase, suferind un proces catartic. Totodată, el reuşeşte să obțină 
măcar în lumea fanteziei un triumf total, deopotrivă moral şi simbolic, 
asupra adversarilor. 

Totuşi, trebuie remarcat că principele tratează cu toată seriozitatea 
metamorfozarea oamenilor în animale, căutând să ofere argumente 
pentru identificarea diverselor personaje istorice cu anumite „jigănii“ 
şi manifestând chiar un interes zoologic în sine. De pildă, subordonarea 
domnului moldovean Mihai Racoviţă ori a pretendentului la tron 
Marco pseudo-Beizade față de Constantin Brâncoveanu, epitropul 
zburătoarelor, este fin sugerată prin prezentarea acestora sub înfățișarea 


În luptă pentru domnia principatelor române 105 


Struţocămilei şi, respectiv, a Liliacului, adică a unor vietăţi percepute 
ca având o natură intermediară între patrupede şi păsări. La fel, Con- 
stantin Duca, omul Porții (Împărăţia Apelor), devenit domn al Moldovei 
(Tara Patrupedelor), apare sub masca unui mamifer acvatic, adică a 
vidrei. De asemenea, Cantemir, oferă descrieri ample ale unor animale 
precum cămila, leopardul ori hameleonul, în care tratarea literară se 
îmbină cu observaţiile zoologice juste. 

Altminteri, personajele Istoriei ieroglifice sunt, în general, lipsite 
de o viaţă psihologică proprie, prezentându-se drept caricaturi grotesti 
caracterizate, în primul rând, prin josnicie morală îmbinată nu rareori 
cu prostie sau urâţenie fizică. Reprezentativ din acest ultim punct de 
vedere este portretul trasat Struţocămilei, jivină diformă („ghibul, gâtul, 
flocos pieptul, botioase genunchele, cătălige picioarele, dintoaså 
fălcile, ciute urechile, puchinoşi ochii, suciţi muşchii, întinse vinele, 
lăboase copitele Cămilei“) şi ineptă, dar foarte fudulă („Eu sint un 
lucru mare şi voiu să fiu și mai mare, căci aceasta chipul îmi vrăjeşte 
[...] În palaturile împăraţilor de pururea mă aflu, puterea stomahului 
atâta îmi ieste de vârtoasă, cât şi pre fier si pre foc a amistui poate. 
[...] de m-ași putea în aer înălța decât toate zburătoarele, aşeşi şi decât 
Vulturul, mai arătoasă aşi fi“). 

Cel mai complex si mai atractiv personaj al romanului rămâne 
Hameleonul, o ființă diabolică, maestră a disimulării, capabilă să 
recurgă la cele mai abjecte stratageme pentru a-şi atinge scopurile 
murdare. Intrat în scenă târziu, acesta tine capul de afiş al celei de-a 
doua părți a scrierii construite în jurul intrigilor sale. După ce îi trasează 
un amplu portret după natură, Cantemir acumulează în cascadă cores- 
pondentele morale ale înfățișării mereu schimbătoare a acestuia („când 
să mânie să face verde, când să întristă să face negru, iară când să 
veseleaşte roşi cu galbăn amestecat se face. Așijderea şi fără pricină 
în tot feliul de feţe se schimbă, iară mai vârtos în floarea ce-i stă 
denainte, hiriş într-aceia se mută“). Dincolo însă de caracterizările 
naratorului ce punctează pe fundal acțiunile Hameleonului, acestea 
vorbesc de la sine, făcând extrem de convingător portretul dihăniei. 
Adeptul unei filosofii a răului, marcă a superiorității şi puterii, acesta 
folosește cu o dibăcie remarcabilă arma prefăcătoriei. Se pretinde cel 
mai devotat prieten al Inorogului şi chiar se jură într-o savuroasă mani- 
eră populară în legătură cu bunele lui intenţii, invocând asupra sa cele 
mai straşnice blesteme în caz că ar minţi („Pre viaţa mea, o, domnul 
mieu, dzicea, şi pre credinţa mea, de voi descoperi, de voi grăi sau 

din mâni, din cap şi din ochi sămn de înştiinţare de voi face, în cap 
urgie, în ochi orbie, în mâni ciungie să-mi vie! Şi roada gândului mieu 
cu amar, cu pelin şi cu venin să mănânc“). Cu toate acestea, îl vinde 
fără nici un fel de ezitare crocodililor, dar atunci când plănuieşte cap- 
turarea acestuia se arată foarte grijuliu ca nu cumva Inorogul să păţească 
ceva rău. Și, ca o încununare a duplicităţii sale, atunci când îşi atinge 
scopul, Hameleonul se pretinde extrem de afectat de vestea neaştep- 
tată a prinderii bunului şi blândului Inorog. Materializarea treptată a 
planurilor diabolice ale celui dintâi este însoțită în crescendo de răbuf- 
niri ale indignării lui Cantemir la adresa Hameleonului, concretizate 
într-o virulență de limbaj rară: „Hameleon, plin de duhul răutăţii şi 
înflat de vântul fărălegii“, „o, Hameleon decât diavolul mai diavol, 
o, jiganie spurcată şi decât toată fiiara mai vrăjmașşă şi mai sălbatecă“, 
„O, pricaz de năcaz şi pacoste pricaznică, Hameleoane, bălaur mic şi 
zmău în venin, Hameleoane, domnul diavolului şi dascălul cacode- 
monului, Hameleoane, fundul răutăţilor şi vârvul vicleşugurilor, Hame- 
leoane, mreajea dracului şi painjina tartarului, Hameleoane, o, răutatea 
răutăţilor şi vicleşugul vicleșugurilor, Hameleoane! O, duh spurcat de 
tulburare şi vivor necurat de amestecare, Hameleoane!“). 

Creând astfel de personaje, Cantemir se plasează în Istoria iero- 
glifică la antipodul operelor istorice. Ba chiar si scara tâlcuitoare ce 
însoțea copiile secrete ale scrierii cantemiriene, oferind o pretinsă 
corespondenţă în realitate a personajelor literare, nu face altceva decât 
să îl atragă într-o capcană pe istoric. Chiar dacă a pornit de la date 
şi personaje concrete, principele moldovean le-a transfigurat, deli- 
berat sau inconştient, atât de mult, încât le-a văduvit de aproape orice 
trăsătură reală. De altfel, Istoria ieroglifică nu este notabilă atât 
prin informațiile istorice, deseori contestabile, cât prin satisfacția este- 
tică pe care o procură cititorului numeroasele sale pagini de literatură 
autentică. 

Fără a putea să intrăm în detalii, remarcăm, printre altele, descrierea 
deltei Nilului şi a cetăţii aflate acolo (Constantinopolul) cu peisajele 
ei paradisiace şi arhitecturile fantastice. Terifiantă, în schimb, este 
imaginea capiştei (templul) Pleonexiei (Înalta Poartă), în care tronează 
zeiţa Lăcomiei deasupra unui foc infernal, alimentat necontenit de 
bogățiile lumii. Incontestabilă alură suprarealistă are visul Hameleo- 
nului cu şopârla ce „fără satiu jăratecul păştea [...] şi spudza înghiţiia, 
nemică cevaşi de atâta văpaie betejindu-se“, făcându-l în acest fel şi 
pe erou să poftească la tăciunii aprinşi. Efectul acestei mese pe săturate 

este însă funest pentru Hameleon, care se lamentează apoi într-un 
colorat limbaj popular. Ca să scape de durerile ce îi rodeau măruntaiele, 
el „cutreieră toate boltele copacilor, gaurile țărmurilor şi crăpăturile 
pământurilor“, pentru a afla ouă de viperă pe care le înghite pe neră- 
suflate. Din acestea ies instantaneu pui, ce îi străpung stomacul şi se 
încolăcesc în jurul trupului lui, sugându-i sângele şi supunându-l la 
cazne vrednice de bolgiile infernului. 

În Istoria ieroglifică există însă şi digresiuni literare fără o legătură 
organică cu acţiunea romanului, precum amplul basm de sorginte 
orientală al unui lanţ trofic sui generis (furnica mănâncă grăunţele 
guziului cârtiţei; la rândul ei, este mâncată de o pasăre, puii păsării, 
de un şoarece, șoarecele, de o mâţă etc.). Acestea nu afectează însă 
mersul lent al acţiunii şi pot fi apreciate ca piese literare autonome. 
La rândul lor, printr-o incontestabilă prospeţime se caracterizează 
câteva pasaje în versuri ori proză ritmată de inspiraţie populară, ase- 
menea bocetului întregii firi la prinderea Inorogului („„Asupra lucrului 
ce s-au făcut plângă piatra cu izvoară, munţii puhoaie pogoară, lăcaşele 
Inorogului, păşunele, grădinele, cernească-să, pălească-să, veştedzas- 
că-să, nu înflorească, nu înverdzască, nici să odrăslească, şi pre domnul 
lor cu jele, pre stăpânul lor negrele, suspinând, tânguind, nencetat să 
pomenească. Ochiuri de cucoară, voi, limpedzi izvoară, a izvori vă 
părăsiţi, şi-n amar vă primeniti. Gliganul sălbatec viieriu, şi-n livedzile 
lui ursul ușeriu să să facă [...]. Clătească-să ceriul, tremure pămân- 
tul, aerul trăsnet, nuării plesnet, potop de holbură, întunerec de negură 
vântul să aducă. Soarele zimţii să-şi rătedze, luna, siindu-se, să să 
ruşinedze [...]. Tot dobitocul ceresc glasul să-şi sloboadză, faptă 
nevădzută, plecându-să, vadză. Cloşca puii răzsipască. Lobăda Lira 
să-și zdrobască [...]“. 

La sporirea gradului de literaturitate al /storiei ieroglifice contri- 
buie si prezenţa unui număr foarte mare de discursuri şi de scrisori, 
ce transforma scrierea caniemiriană într-o operă prin excelentă retorică, 
în acord cu intenţia principelui exprimată în prefață („deprinderea 
ritoricească nevoindu-mă, la simceaua groasă ca aceasta, <pre> prea 
aspră piatră, multă si îndelungată ascuţitură să-i fie trebuit am socoti“). 
Deşi obositoare pentru cititorul modern deprins cu un alt tip de stil 
literar, acestea nu încetează a reprezenta nişte reuşite ale genului, în 
care argumentaţia logică se îmbină cu o gamă variată de tonuri (satiră, 
ironie, parodie, pamflet). Stilul retoricizant al lui Cantemir este carac- 
terizat şi prin prezenţa unui număr impresionant de maxime, nu chiar 

750 câte invocă principele în cuvântul înainte, dar în orice caz peste 
600. Acestea se disting printr-o deosebită varietate: de origine, de 
conţinut, de ton. Multe provin din tezaurul înțelepciunii antice (Cicero, 
Ovidiu, Horaţiu, Martial etc.), probabil pe filieră indirectă, altele din 
Orient, în vreme ce destule au o incontestabilă descendență populară 
românească („socoteala de acasă nu se potriveşte cu cea din târg“, 
„cine cu sorbitura dintăi peste ştiinţă să arde în lingura de pre urmă 
de doă ori și de trii ori a sufla i se cade“, „gura carea singură pre sine 
se laudă pute“, „leneşul mai mult aleargă şi scumpul mai mult păgu- 
beste“, „picătura cea mai de pre urmă vasul îneacă“). Lipsesc însă 
aproape total pildele desprinse din înțelepciunea biblică, atât de nume- 
roase în Divan, dovadă că Dimitrie Cantemir se emancipase de sub 
tutela acaparatoare a religiei. 

Totodată, Istoria ierogifică reprezintă o oglindă fidelă a intereselor 
culturale și ştiinţifice din epocă ale principelui moldovean. Ne întâlnim 
astfel cu numeroase elemente de logică, ce deţin un rol-cheie în argu- 
mentaţia, bazată pe „silloghizme“, a Corbului şi a partizanilor acestuia 
în favoarea numirii Struţocămilei în fruntea patrupedelor („Apoi 
iarăşile hotarăle loghiceşti în sine înturna, dzicând: «Pasirea să oaă, 
oaăle sint a pasirii. Struţul să oaă, oaă are Struţul. Iată dară că pasire 
ieste Strutul.» Apoi iarăşi ca dintâi, numai într-altă formă siloghizmul 
înturna: «Pasirea are pene, Strutocamila are pene. lată dară că Struto- 
camila ieste pasire.»“‘). Nu lipsesc nici remarcile etimologice, Cantemir 
dovedindu-se interesat de limbile orientale („În limba, dară, arăpască, 
macară că numele ei în patrudzăci şi una de feliuri să numeşte, însă 
cel mai hiriş, şi precum proștilor, ase învățaţilor mai obiciuit ieste uştiur- 
murg, carile sarachenii îl tălmăcescu devecuși““). Din punct de vedere 
filosofic, orizonturile principelui moldovean se extind, îmbrăţișând 
nu doar platonismul şi aristotelismul (pe care acum îl stimează în opo- 
ziție cu momentul redactării lucrării Sacrosanctae Scientiae), ci şi ato- 
mismul ori stoicismul, iar multe dintre ideile sale s-au limpezit. De 
asemenea, Cantemir şi-a conturat deja cu claritate unele concepții 
socio-politice pe care va încerca să le aplice în cursul domniei. Pentru 
el, guvernarea ideală este cea asigurată de un monarh luminat (perceput 
în opoziţie cu tiranul), capabil să îşi impună autoritatea în fața boierilor 
şi să îşi apere ca un adevărat părinte supușii. 

O mare parte din farmecul Istoriei ieroglifice se datorează limbii 
utilizate de Cantemir. Conștient că graiul matern nu deţinea încă sufi- 

ciente resurse expresive, cu precădere în unele sfere lingvistice, Cantemir 
a depus un efort conștient şi concertat de îmbogăţire a lui. Pe de o 
parte, s-a preocupat să adune cu grijă şi migală şi să folosească în 
Istoria ieroglifică elemente prezente deja în limbă, dar cu o utilizare 
restrânsă, eventual dialectală, neatestate în alte texte anterioare sau 
contemporane. Pe de alta, și-a îndreptat atenţia înspre limbile occiden- 
tale, capabile să îi ofere tânărului grai literar românesc materialul 
lingvistic de care avea atâta nevoie. Spre deosebire de vremea com- 
punerii Divanului, în fruntea preferințelor lui Cantemir se află detaşat 
limba greacă, din care el împrumută în Istoria ieroglifică circa 250 de 
cuvinte (212 sunt chiar explicate în glosarul ce precede textul), trans- 
formându-l pe principe într-un veritabil precursor al literaturii fanariote. 
Cu precizarea că Dimitrie preia din limba greacă, pe care o consideră 
limbă universală a culturii, mai ales concepte abstracte, iar nu denumiri 
de realităţi orientale, cum se va întâmpla partial mai târziu (anonim, 
antepathia, antidot, aporia, axioma, anomalia, energhie, exighisis, epi- 
trop, ithica, categorii, catalog, chentru, comitis, metalon, orizon), dar 
şi destule vocabule dispărute azi din limbă şi ininteligibile pentru 
vorbitorul actual de română ca apelpisia „disperare“, afihadia, „obrăz- 
nicie“, ahortatos „nesătul“, discolii „greutăţi“, colachie „linguşire“, 
lemarghia „lăcomie“, paradosis „tradiţie“, parigorie „consolare“*). De 
altfel, el evită pe cât posibil turcismele, privilegiind în plan secund 
elementele de origine latină sau romanică. Marele merit al scriitorului 
Cantemir constă însă în felul în care topeşte materialul lingvistic alogen 
în masa de cuvinte neaoşe, obținând de multe ori combinaţii stilistice 
contrastante de mare efect. 

Pe de altă parte, este adevărat că acest vocabular amplu şi, în parte, 
dispărut din limba română contemporană (inclusiv ca urmare a faptului 
că Istoria ieroglifică a rămas inedită până în 1883) constituie o piedică 
serioasă în calea cititorului actual al lui Cantemir. La aceasta se adaugă 
frazele lungi şi întortochetate (ce-i drept, mai fireşti decât cele din Divan, 
dar totuşi atât de diferite de cele care s-au impus în româna literară 
a secolelor XIX-XX) şi numeroasele expresii codate, a căror descifrare 
suscită încă dezbateri aprinse printre specialişti. Scriere grea, barocă 
(uneori însă neaşteptat de apropiată de gustul postmodern), /storia 
ieroglifică poate fi gustată, cu satisfacţii nebănuite, doar de acei cititori 
care au răbdarea să se iniţieze în codul lingvistic cantemirian. 

Spre deosebire de Dimitrie, care putea dedica mai mult timp 
ocupatiilor literare şi, ca atare, putea redacta opere de largă respiraţie, 
tânărul Nicolae Mavrocordat era nevoit, din pricina acaparatoarelor 
îndeletniciri politice, să se mărginească la compoziţii succinte și dense, 
scrise în puţinele sale clipe de răgaz. Este cazul, de pildă, al Discursu- 
lui / Diatribei împotriva Tutunului (Aóyog / Poyog ară tç Mıkotiavýs), 
lucrare cu o datare incertă, compusă totuşi probabil înaintea suirii pe 
tronul Ţării Românești. Abordarea unui atare subiect dovedeşte, înainte 
de toate, interes faţă de problemele de actualitate ale societății contem- 
porane, odată ce, în cursul secolului XVII, fumatul se răspândise cu 
o uimitoare repeziciune în Imperiul Otoman, făcând adevărate ravagii 
în rândul păturilor celor mai diverse ale populaţiei. În acest context, 
sultanul Murad IV (1623-1640) fusese deja nevoit să impună primele 
interdicții împotriva perniciosului obicei. Pe de altă parte, Diatriba 
împotriva tutunului este rodul unei polemici literare, ce dovedeşte 
participarea activă a lui Mavrocordat la viaţa intelectuală din epocă. 
Fiul Exaporitului îşi compune scrierea ca răspuns direct la Elogiul 
prafului de tutun, din păcate pierdut, (Ezorvog mepi VIKOTIAVNG KÓVEOOS), 
semnat de ieromonahul Mitrofanis Grigoras din Dodona. 

Distins erudit, teolog, poet, istoric, rânduit de Cantemir printre cei 
mai de seamă absolvenţi ai Academiei Patriarhale din Constantinopol 
(„mare amator de poezie şi fericit imitator al anticilor“*), acesta s-a 
stabilit la începutul veacului XVIII la Bucureşti, unde, pentru cel puţin 
un deceniu, a îngrijit cărțile ieșite de sub teascurile tipografiei domneşti. 
În afara scrierii menţionate, a compus felurite slujbe, tropare, canoane, 
dar şi epigrame ori poeme ocazionale, plus o foarte interesantă cronică 
a evenimentelor petrecute în Tara Românească între anii 1714 si 1716, 
la care a avut ocazia să asiste în mod nemijlocit. 

Revenind la Mavrocordat, trebuie să precizăm că el a redactat Dia- 
triba împotriva tutunului nu doar pentru a combate un adversar literar, 
ci şi cu un scop practic bine precizat, împiedicarea celor care nu erau 
încă robi ai patimei fumatului de a cădea sub tirania acesteia. În acest 
sens, se cuvine remarcat realismul autorului, care nu nutreşte mari spe- 
rante de a-i convinge să se lase de fumat pe cei pentru care acest 
„obicei devenise deja o (a doua) natură“. Modalitatea principală prin 
care Nicolae urmăreşte să îşi atingă obiectivul este prezentarea efec- 
telor negative ale tutunului, considerat o adevărată otravă. 

În viziunea dragomanului, acestea se manifestă deopotrivă asupra 
corpului și intelectului. Astfel, fumatul „înnegreşte trupul şi, distrugând 
umezeala potrivită, îl face pe acesta să se usuce şi, âsemenea unui 
tiran neîndurător, seceră de timpuriu viaţa. [...] soarbe şi suge viața 
aidoma unei lipitori. [...] înnegreşte inima ca un cuptor si umple mă- 
runtaiele de negreaţă [...], face gura urât mirositoare, iar dinții mai 
negri decât smoala“ . Dincolo de teoriile prea puţin compatibile cu 
ştiinţa modernă privitoare la deshidratarea produsă de tutun, ce poate 
provoca moartea, unele observaţii ale dragomanului rămân juste, iar 
imaginile ce le însoțesc percutante. Mai puţin convingătoare sunt însă 
consideraţiile despre efectele fumatului asupra intelectului, pe care acest 
viciu l-ar „abate de la îndeletnicirea cu acțiunile frumoase şi bune“. 

Condamnarea fumatului capătă însă şi un temei metafizic, odată 
ce acesta este socotit o „voluptate“ contrară firii, în opoziție cu plăcerile 
legitime oferite de natură, precum contemplarea astrelor, mirosirea 
florilor parfumate, savurarea roadelor pământului ori discuţiile cu ceilalți 
oameni. Plasată iniţial alături de spectacolele dramatice ori muzicale 
sau chiar de reprezentanţiile acrobatice, aceasta se dovedeşte, la o 
analiză mai atentă, o falsă plăcere, care, în loc să desfete simţurile, le 
supune unui intens disconfort: prin gustul amar al tutunului, prin miro- 
sul său respingător ori prin fumul gros „ce nu îi îngăduie fumătorului 
să vadă nici ce se află la picioarele sale“. Din pricina acestuia din urmă, 
obiceiul fumatului este perceput metaforic ca un preambul al tene- 
brelor infernului şi al chinurilor veşnice în mijlocul flăcărilor iadului. 

Secţiunea finală a scurtei pledoarii a lui Mavrocordat împotriva 
fumatului este și cea mai de efect. Părăsind argumentaţia propriu-zisă, 
autorul trasează un portret sarcastic, dar foarte veridic al oamenilor 
dependenţi de tutun. De îndată ce se scoală din somn, aceștia sunt 
„mânaţi de o cumplită sminteală şi, umblând încoace şi încolo aseme- 
nea unor ogari de vânătoare, adulmecă tutunul, pentru a se îmbuiba 
si a-şi umple măruntaiele cu funingine“. Atunci când nu au apucat 
să-şi ia doza de dimineaţă, în loc să răspundă cu bunăvoință la salutul 
apropiaților, fumătorii înrăiţi îi copleşesc cu injurii, urlând ca lupii. 
Nu tânjesc după nimic altceva în afara tutunului, iar, atunci când nu 
reuşesc să şi-l procure, sunt cuprinși pe dată de sufocare. 

Pentru a-i da replica lui Mitrofan Grigoras, autorul E/ogiului pra- 
fului de tututun, Mavrocordat i-a adresat, în afara Diatribei, şi o scurtă 
scrisoare deschisă. Lăsând la o parte orice modestie, dragomanul se 
compară cu un filosof atoateştiutor solicitat să corecteze opera unui 

autor mai puţin experimentat, care, constatând că aceasta nu conţine 
nici un pasaj viabil, o acoperă pe toată cu ceară. În mod concret, el îi 
reproşează lui Mitrofan utilizarea unui limbaj arhaizant, greu accesibil, 
destinat a distrage atenţia cititorului de la conţinutul găunos al lucrării 
şi, respectiv, apelul la argumente de autoritate în scopul de a masca 
lipsa ideilor proprii care să se susțină. Reproşurile sunt însă punctate 
cu câteva imagini de efect menite a-l ridiculiza pe Mitrofan, precum 
cea a balelor, ce se revarsă şiroaie pe barba apologetului tutunului. 

Nemulțumit probabil de felul în care şi-a combătut preopinentul 
în această epistolă, Mavrocordat a procedat ulterior la redactarea unui 
dialog satiric îndreptat împotriva lui Mitrofan. Intitulat metaforic Contra 
securii nebune care cu învoirea lui Dumnezeu îi conduce pe trântorii 
din Constantinopol, acesta se remarcă prin virulența extremă a limba- 
jului polemic utilizat. Totodată, autorul face în acest dialog dovada 
unei excelente cunoașteri a literaturii vechi greceşti, din care extrage 
succinte citate (Homer, Anacreon din Teos, Euripide, Aristofan, 
Lykophron, Galen ori Lucian din Samosata) pe care le presară de-a 
lungul scrierii sale. Adevărat virtuoz, el reușește să compună o operă 
ce imită perfect creaţiile similare ale lui Lucian din Samosata, atât 
din punctul de vedere al structurii, cât şi al stilului. 

leșit de la o întâlnire cu starostele trântorilor, Filocles se duce la 
prietenul său Lykinos pentru a-i cere un lighean în care să vomite, 
eliminând greţoasele baliverne auzite fără voia lui. Primeşte mai întâi 
un vas de aur, pe care îl refuză de teamă că nici Nilul nu va putea curăța 
mizeria provocată de flecăreala lui Mitrofan şi, în cele din urmă, unul 
ordinar de lut în care se poate descărca. Vomitatul însoţit de sunetele 
dizgraţioase produse de măruntaiele suferinde ale lui Filocles provoacă 
uimirea şi admiraţia lui Lykinos pentru îndelunga răbdare a priete- 
nului său, ce izbutise să păstreze atâta vreme în el cumplitele abjecţii 
ale lui Mitrofan. Uşurat şi cuprins de o mare bucurie, Filocles îi poate 
povesti acum amicului său câte a pătimit. Adoptând tiparul elogiilor 
clasice, care începeau cu proslăvirea patriei ce îl zămislise pe erou, 
Mavrocordat construieşte o diatribă în care informaţiile precise despre 
Mitrofan sunt sensibil mai puţin numeroase decât injuriile. În mod 
concret, aflăm doar că ierodiaconul s-a născut într-un „oraș din Europa, 
învecinat cu Peloponezul, odinioară vestit printre polisurile grecești, 
dar acum aproape pustiit de jafurile succesive ale ostirilor barbare“ 
(în realitate, Dodona se află în inima Epirului, destul de departe de 
Peloponez), şi că şi-a părăsit de tânăr pământul natal pentru a se stabili 

la Constantinopol, unde s-a dedat plăcerilor, înhăitându-se cu oameni 
de nimic, „jucând zaruri, destrăbălându-se, scoțând sabia si ducând 
o viaţă nedemnă în mijlocul vinului și al tutunului“. În continuare, 
sătul de atâta desfrâu, s-a dedicat studiilor liberale, cu scopul de a 
propovădui şi celorlalți faptele sale spurcate, ceea ce a și realizat prin 
alcătuirea Elogiului prafului de tutun. 

Forţa polemică a scrierii lui Mavrocordat constă însă în insultele, 
deopotrivă colorate si diverse, îndreptate împotriva lui Mitrofan. Astfel, 
acesta este comparat cu „o plantă nefolositoare cu spini, crescută pe 
o pajişte bună, ce nu are nevoie decât de o seceră ascuţită“, ori asemuit 
cu „un porc ce se tăvăleşte în scârnăvia şi noroiul ticăloşiilor sale“. 
„Maimuţă înveșmântată în purpură“, „mai certăreţ decât cocoşii, mai 
neruşinat decât câinii, mai viclean ca vulpea, mai răuvoitor decât 
şarpele, mai lacom ca lupii, mai molatec decât Sardanapal, afundat 
în dezmăţul sibaritic, mai invidios decât Telhinii, mai lingău decât 
toți lingușitorii, hoţoman, lipsit de evlavie, nepăsându-i de cele dumne- 
zeiești“, Mitrofan este prezentat ca o întruchipare a răului pe pământ. 
De altfel, comportamentul său se află în deplin acord cu aspectul fizic 
dizgraţios, pe care Mavrocordat, abătându-se acum de la tiparul clasic 
al elogiului / diatribei, îl prezintă chiar în finalul scrierii ca o încunu- 
nare a acesteia („lungan, zbârcit, uscăţiv, cu carnea trasă, adus din 
umeri ca o viţă de vie din Egipt, [...] cu ochii bulbucaţi şi privirea 
de lup, nasul lung și răspândind miasme pe nări, buzele atârnându-i 
ca la cai, dinţii negri şi impregnati cu cenuşa de la nicotină nu pe piele 
şi la suprafaţă, ci în adâncime şi cu neputinţă de a fi spălați, iar gura 
urât mirositoare“). 

Ne-am aştepta ca după redactarea unui astfel de dialog, între 
Mavrocordat si Mitrofan să se fi dezlănţuit o ură statornică de natură 
să excludă orice relație ulterioară. Şi totuşi, atunci când, devenit între 
timp domnul Țării Românești, a vrut să își publice tratatul Despre 
îndatoriri (Bucureşti, 1719), Nicolae s-a adresat lui Mitrofan 
„odrăslitorul relelor“, rugându-l să scrie câteva versuri meşteșugite 
drept prefaţă. Lovit de o boală cumplită, ierodiaconul a cerut iertăciune 
că nu putea îndeplini dorinţa domnului, dar i-a trimis câteva stihuri 
mai vechi în dialect homeric, compuse cu ocazia ridicării bisericii Sf. 
Nicolae din Bucureşti, în care îl proslăvea pe „marele Nicolae“ 
„domnitorul cel cu minte cerească“, „lumina înțelepților“. Încă o 
dovadă că la porţile Orientului inimiciţiile literare se aprind şi se sting 

ca un foc de paie şi că vorbele de ocară sunt iute date uitării atunci 
când provin de la cei sus-puși sau sunt răscumpărate cu bani frumoşi. 


* * 


Între timp, în martie 1705, Antioh Cantemir ajunsese la Iaşi, unde 
îşi luase în primire îndatoririle de domn. Pentru a nu avea însă multă 
bătaie de cap şi a se putea dedica în voie plăcerilor, căci era, ca şi în 
prima domnie, un mare amator de vânători şi de ospeţe („libovnicu 
şi desfătătoru la mese mari [...] la preumblări şi la vânaturi cu șoimi 
şi cu ogari pururea umbla, de se desfăta şi cu mâncări şi băuturi“), 
el îi încredință administrarea treburilor țării cumnatului său, Lupu 
Bogdan, om chibzuit si devotat Cantemireștilor. Moartea sa fulgeră- 
toare se dovedi însă funestă pentru Antioh, care trebui să apeleze la 
alți chivernisitori, ce nu urmăreau decât propria căpătuire, iar nu 
apărarea interesului ţării sau al domnului. Este vorba de vistiernicul 
Ilie Cantacuzino şi, respectiv, de biv-postelnicul Panaiotache Morona, 
tocmai cel din pricina căruia Antioh pierduse în 1703 domnia în 
favoarea lui Mihai Racoviţă. Voievodul îi iertase însă purtarea boierului 
grec, întrucât avea nevoie de un om care să cunoască toate rosturile 
Înaltei Porţi. În schimb, prezenţa lui Ilie Cantacuzino, vărul stolni- 
cului Constantin, în imediata apropiere a lui Antioh Cantemir aducea 
cu sine subordonarea directă a Moldovei faţă de conducerea şi inte- 
resele Ţării Românești. 

Dornici de îmbogăţire, Cantacuzino si Morona au aplicat o politică 
fiscală împovărătoare, diferită de cea mult mai suplă urmată de Antioh 
în prima domnie. Pe lângă dările uzuale, ei au introdus cornăritul („de 
tot boul de negoţ [...] câte un leu“), vădrăritul („doi bani de vadra de 
vin“), ori mai vechiul fumărit („câte un zlot de toată casa“). Dându-și 
seama de tulburarea pe care urmau să o provoace acestea în rândurile 
populaţici sărăcite, Antioh s-a opus cu înverșunare strângerii birurilor, 
dar a fost, în cele din urmă, nevoit să le accepte ca urmare a făgăduinţei 
sfetnicilor săi că în acest fel îşi va achita datoria către Poartă. În rea- 
litate însă, toate veniturile țării au intrat în buzunarele celor doi chiver- 
nisitori, Antioh trebuind să se mulțumească cu doar cincizeci-șaizeci 
de pungi strânse în trei ani de domnie, iar datoria către Poartă tot ne- 
plătită a rămas. 

Aceasta fusese făcută de Mihai Racoviţă, care adunase din ţară 
banii pentru „doo biruri şi doo bariiamlâcuri“, dar uitase să îi trimită 

la haznaua împărătească. Lui Antioh i se oferea astfel pretextul ideal 
pentru a-și pârî adversarul şi a obține întemnițarea lui, scoţându-l din 
lupta pentru recăpătarea domniei. Deşi arestat, fostul voievod a izbutit 
să redacteze şi să facă să îi parvină sultanului un arz în care îi aducea 
grave învinuiri nu numai lui Antioh, ci şi marelui vizir Baltagi Mehmed 
Paşa (25 decembrie 1704 — 3 mai 1706), acuzat că l-a schimbat în mod 
abuziv cu Antioh, trecând peste voinţa întregii Moldove. Pentru a se 
apăra, Baltagi îi ceru lui Cantemir să trimită cât mai mulți pârâşi din 
ţară şi organiză în divanul împărătesc un răsunător proces al lui Raco- 
vita. Virulenţa acuzatorilor moldoveni, deopotrivă boieri şi simpli 
apicultori „megieşi d-€ lui Mihai-vodă, vasluieni tot de cei buni de 
gură şi de pâră“, care strigau cât îi ţineau bojocii „Vândutu-ne-i, vân- 
dutu-ne-i la cochi vechi (mezat) ciocoilor, ca pe mascuri (porci) şi 
ca pe oi“, îi uimi pe toţi paşii și agii, care văzuseră multe la viaţa lor. 
În acest fel, fostul domnitor fu condamnat să plătească din resurse 
proprii datoria Moldovei şi fu strămutat într-o temniță și mai cumplită, 
la Babageafer. 

Pentru moment, Antioh putea sta liniștit dinspre partea predece- 
sorului, numai că amenințări la adresa scaunului său veneau chiar din 
tară. Încurajat de exemplul lui Mihai Racoviţă, care din simplu spătar 
ajunsese pe scaunul Moldovei, şi chivernisitorul Panaiotache Morona 
începuse să umble după domnie, bizuindu-se atât pe relaţiile sale la 
Poartă, cât şi pe banii strânşi din jefuirea tării. Totodată, intrigi împo- 
triva voievodului urzea necontenit și Iordache Ruset, nemulțumit de 
pierderea privilegiilor deţinute în timpul primei domnii a lui Antioh. 
Printre altele, acesta plănuise în secret logodna unei fete a lui Ilie 
Cantacuzino cu un fiu al lui Brâncoveanu, gest menit să îl facă intan- 
gibil pe marele vistiernic al Moldovei, odată ce căpăta protecția directă 
a redutabilului voievod al Ţării Româneşti. Dibuind aceste manevre, 
domnul îl aruncă în temniță pe Ruset, dar fu silit relativ repede să îl 
elibereze în schimbul a doar zece pungi cu galbeni. Neputinţa vo1evo- 
dului în fata marilor boieri, deveniți atotputernici, era tot mai evidentă. 
În plus, el nu se mai bucura nici de sprijinul necondiţionat al fratelui 
său Dimitrie, care, nemulțumit că nu fusese răsplătit pe măsură pentru 
eforturile depuse în vederea recăpătării domniei de către Antioh, deci- 
sese să nu îl mai reprezinte la Poartă în calitate de capuchehaie. 

Toate aceste probleme îl făcură pe Antioh să acumuleze o mare 
tensiune nervoasă, ce răbufnea tot mai des. De pildă, atunci când stătea 
ca judecător în fruntea divanului ţării, voievodul, cuprins de furie, 

nu se sfia să azvârle cu buzduganul în cei prezenţi, ori să le adreseze 
vorbe de ocară chiar şi înalților ierarhi. Printre altele, pe Varlaam, 
episcopul de Huşi, Vodă l-a ameninţat că avea să îi radă pletele drept 
pedeapsă pentru presupusele nedreptăţi săvârşite în judecată. Din 
fericire, mânia lui Antioh nu ţinea mult şi el li se adresa din nou tuturor 
„cu glume şi cu cuvinte dulci“. 

În ciuda numeroaselor dificultăţi, în scurta sa domnie, Antioh 
Cantemir a înregistrat totuşi două realizări notabile. Mai întâi, a reclădit 
din piatră biserica mănăstirii Mera, zidită din lemn de părintele său 
Constantin Vodă şi a împrejmuit-o cu o impunătoare incintă fortifi- 
cată. Până astăzi se păstrează aici portretul ctitoricesc, ce îi înfăţi- 
şează pe Cantemirești, tată şi fiu, în toată măreţia lor. În al doilea rând, 
luând exemplul Academiei Domnești de la Bucureşti ce funcționa prin 
grija lui Constantin Brâncoveanu, Antioh s-a preocupat să înființeze 
şi la Iaşi o instituţie de învățământ superior. În acest scop, el a invitat 
în capitala Moldovei, probabil pe la începutul anului 1707, mai mulţi 
erudiţi greci din cercul lui Dositei şi Hrisant Notara. Unul dintre ei, 
ieromonahul Atanasie, i se plânge lui Hrisant, devenit de curând patriarh 
al Ierusalimului, de condiţiile precare de lucru din şcoală şi de lipsa 
cărților, rugându-l să-i expedieze operele lui Manuil Chrysoloras şi 
ale lui Cato. Dovadă că în Academia de la Iaşi se studia nu numai 
greaca, ci, pe model polonez / occidental, și limba latină. Dincolo de 
greutăţile inerente oricăror începuturi, iniţiativa prin care Antioh îi 
dovedea fratelui său Dimitrie că, dacă nu era el însuşi un cărturar, 
cel puţin se dovedea un protector al culturii, se cuvine salutată cu căldură. 

Relativa siguranță a domniei pe care o avea Antioh grație marelui 
vizir Baltagi Mehmed Pașa s-a spulberat odată cu înlocuirea acestuia 
de către Çorlulu Damat Ali Paşa (3 mai 1706-15 iunie 1710), aflat 
în bune relaţii cu Mihai Racoviţă, pe care l-a și eliberat imediat din 
temniță. Dornic să stoarcă cât mai mulți bani de la domnii principa- 
telor române, acesta le-a trimis poruncă în aprilie 1707 atât lui Brân- 
coveanu, cât şi lui Cantemir să participe personal împreună cu boieri, 
oşteni şi salahori la fortificarea cetăţii Tighina, unde urma să se mute 
reşedinţa seraschierului pe fondul creşterii amenințărilor ruseşti asupra 
Imperiului Otoman. De bună seamă, Brâncoveanu a plătit suma de 
care era nevoie pentru a nu trebui să se ducă el însuşi în cetatea de 
pe Nistru, în vreme ce Antioh, dornic să facă economie, a purces cu 
mic cu mare într-acolo. Cum nu avea nici suficienţi oşteni ori mun- 
citori, nici bani ca să tocmească zilieri de prin partea locului, domnul 

Moldovei a scos la lucru „toată curtea şi boiarii cei mari şi pe cei mici 
şi toate dregătoriile“. lar apoi „de rușinea boiarilor“ s-a apucat să sape 
şi el şanţuri spre uimirea tuturor turcilor din preajmă și chiar a paşei 
de Bender, care, necrezându-și ochilor, exclama ironic „Aferim, bei“. 
Nici măcar această supremă umilire nu i-a fost cåtusi de puţin de folos 
lui Antioh, întrucât Poarta avea nevoie de galbeni, iar nu de un mun- 
citor în plus. Asa cum aflăm din Cronica lui pseudo-Amiras, Ciorlulu 
Damat Ali Pașa a decis să îi mai dea o şansă lui Antioh, cerându-i 
fără sfială 130 de pungi pentru a-l menţine în funcţie. Cum voievodul 
era convins că a adus nişte servicii mult prea preţioase imperiului 
pentru a putea fi schimbat din domnie, a refuzat, iar ordinul de mazilire 
a sosit implacabil la 20 iulie 1707. După o scurtă perioadă de arest în 
cetatea Tighinei, Antioh a fost condus sub escortă militară la Țarigrad, 
unde s-a alăturat fratelui său Dimitrie. 

În ultimii ani, Dimitrie trecea din nou printr-o perioadă mai puţin 
fastă a existenţei sale. În urma înţelegerii cu Brâncoveanu din 1705, 
fusese silit să renunţe cu inima grea la orice ambiţie politică pentru 
a-i asigura lui Antioh tronul Moldovei. Sacrificiul fusese mare şi Dimitrie 
îl percepea ca atare, așteptând din partea fratelui său o dovadă de 
recunoștință pe măsură, manifestată, în primul rând, pe plan financiar, 
odată ce nevoile materiale ale principelui creşteau neîncetat. Între timp 
familia sa sporise cu încă trei copii, Matei (n. 18 octombrie 1703), 
Constantin (n. 29 iulie 1705), Șerban / Serghei (n. 11 august 1706), pe 
lângă cele două fete, Maria (n. 29 aprilie 1700) şi Smaragda (n. 14 apri- 
lie 1701). De asemenea, lui Dimitrie îi trebuiau permanent sume con- 
siderabile de bani pentru a-și termina noua reşedinţă, un palat pe colina 
Sangeaktar Yokuşu din Fanar, început de socrul său Șerban Canta- 
cuzino. Deşi investise în acest palat nu mai puţin de treizeci și cinci 
de mii de galbeni, fostul domnitor nu apucase să ridice decât incinta 
exterioară a complexului, grădina şi zidurile locuinţei propriu-zise. 

Speranţele lui Dimitrie dinspre partea lui Antioh erau însă zadar- 
nice, întrucât fratele său nu era doar zgârcit, ci şi destul de sărac, de 
vreme ce veniturile țării încăpeau, așa cum am văzut, pe mâinile unor 
boieri ca Ilie Cantacuzino sau Panaiotache Morona, ori erau folosite 
pentru plata datoriilor către Înalta Poartă. În consecință, era de aşteptat 
ca Dimitrie să nu primească „nici un ban de cheltuială“ de la Antioh, 
de purtarea căruia se plângea în dreapta şi în stânga, amenințând că 
urma să îşi schimbe și el atitudinea față de cel pe care îl slujise până 
atunci cu deplin devotament. În aceste condiţii, pentru a-și întreţine 

numeroasa familie, Cantemir s-a văzut nevoit să desfăşoare diverse 
activităţi lucrative, nu întotdeauna compatibile cu statutul său princiar. 
Mai întâi, a predat lecţii particulare de teorie şi practică muzicală, 
disciplină absentă din programa școlilor otomane, unor persoane din 
înalta societate constantinopolitană, precum Davul Ismail Effendi, 
vistierul sultanului, și, respectiv, Latif Celebi, adjunctul acestuia. Pe 
urmă, cum „ştiia dzice de bine în tambură (tc. tanbúr, un fel de chitară 
cu două coarde duble şi una simplă) cât nici un țarigrădean“, Cantemir 
mergea pe la ospeţele date de diverşi potentaţi otomani, unde îi distra 
pe convivi cu propriile compoziţii muzicale. 

Mai vechea sa pasiune, muzica turcească, s-a dovedit în această 
perioadă deopotrivă extrem de serioasă si de acaparantă, de vreme 
ce, pentru a aprofunda acest domeniu, inclusiv din punct de vedere teo- 
retic, principele a fost nevoit să renunţe temporar la celelalte interese 
ştiinţifice. Într-adevăr, între încheierea Istoriei ieroglifice (1705) şi 
suirea sa pe tronul Moldovei (1710), Cantemir nu a mai scris nici o 
lucrare în vreun alt domeniu în afara muzicii, cu toate că era mai liber 
ca niciodată. Unica sa operă databilă în acest interval este tratatul 
Kitâb-ii "ilm-il musiki "âlă vedjh-il hurufăt (Cartea ştiinţei muzicii 
după felul literelor), dedicat sultanului Ahmed III, deci compus ulterior 
anului 1703. În cadrul acestuia, principele îşi propune să întreprindă 
o tratare teoretică a muzicii orientale, după două veacuri de absență 
a unei tentative similare, perioadă în care muzica turcească se eman- 
cipase complet de sub tutela celei persane. De asemenea, el urmăreşte 
să rezolve şi cea mai acută problemă a muzicii din imperiu, anume ab- 
sența unei notații muzicale, prin crearea unui sistem propriu bazat pe 
literele alfabetului turcesc. Este adevărat că încercări în acest sens 
existaseră atât în lumea arabă (al-Kindi, mort în 874, al-Farabi, mort 
în 950), cât şi în cea persană (Safi al-Din, în 1294, Abd al-Kadir, în 
1435) ori turcă (Abd al-Aziz b. Kamal al-Din, activ sub Mehmed II 
(1451-1481), Ahmed-oghlu Şükrullah), numai că ele fie se plasează 
într-o epocă îndepărtată de cea a lui Cantemir, fie au un caracter sporadic. 

Manuscrisul autograf al lucrării lui Cantemir, păstrat la biblioteca 
Institutului de Turcologie din Istanbul, studiat şi tradus cu multă pasiune 
de muzicologul Eugenia Popescu-Judetz, cuprinde două părţi clar 
distincte, tratatul teoretic propriu-zis şi o amplă culegere de melodii. 
Cel dintâi prezintă, rând pe rând, semnele sunetelor muzicale, practica 
şi explicarea ştiinţei muzicii, asa cum o percepe Cantemir, o clasificare 

proprie şi o analiză a modurilor utilizate de otomani, structura suitei 
de concert (fas?) şi execuţia muzicii în funcţie de gen. 

Pentru a acoperi scara muzicală de două octave plus un ton a tam- 
burei (de la re la mi), instrumentul otoman clasic, principele recurge 
la cele treizeci şi trei de litere ale alfabetului arab, în vreme ce du- 
rata sunetelor este marcată prin cifrele 1, 2, 3, 4, 6 şi 8 (1 = optimea, 
2 = pătrimea, 3 = pătrimea cu punct, 4 = doimea, 6 = doimea cu punct, 
8 = nota întreagă), plasate dedesubtul literei aferente notei respective. 
Acordul dintre valorile notelor şi numărul timpilor din ritmul în care 
se cântă melodia se realizează prin instituirea a trei trepte ale tempoului 
(mare, mică şi foarte mică). Nu sunt însă notate în nici un fel pauzele 
ori notele ornamentale. 

În noua sa clasificare, Cantemir deosebeşte 49 de moduri muzi- 
cale, alcătuite fiecare din trei trepte fundamentale: treapta inițială, axu/ 
cercului (dominanta din teoria occidentală) şi finala (tonica), carac- 
teristică modului, cu un ton mai jos de care se plasează complementul 
modului (sensibila). Evoluţia modurilor este tratată în lumina tradi- 
tiei islamice, ţinându-se cont de mișcare şi repaus, oprire şi finală. 

De mare interes este şi prezentarea, în finalul tratatului, a formelor 
muzicale practicate de otomani, pe care Cantemir le deosebeşte de 
cele propriu-zis persane. El se ocupă astfel pe larg atât de părțile suitei 
(fasl) vocale, cât şi ale celei instrumentale. Dintre acestea din urmă, 
de cea mai mare atenţie are parte peșrev-ul, lungă introducere 
melodică executată la unul sau mai multe instrumente în deschiderea 
suitei. Acesta cunoştea în epocă patru forme, analizate în detaliu de 
Cantemir, şi s-a impus treptat drept cea mai atractivă formă a muzicii 
turcești clasice. 

Cea de-a doua parte a manuscrisului lui Cantemir cuprinde 354 de 
piese instrumentale (318 peșrev-uri şi 36 de sâz semă 'îsi), transcrise 
în notația proprie. Este vorba de creaţii ale celor mai renumiţi compo- 
zitori otomani, începând din secolul XV şi până în epoca sa, dar şi 
de paisprezece piese semnate de principe însuși (Kantemir-oghlu). 

Influenţa tratatului lui Cantemir asupra teoriei muzicale turceşti 
ulterioare a fost durabilă, odată ce mai mulţi autori de gen din secolele 
XVIII şi XIX (Hâzâr Aga, activ sub Mahmud I (1730-1754), Hekimbași 
Abdül Aziz Efendi (a doua jumătate a secolului XVIII), Abdül Baki 
Dede (1765-1821)) s-au inspirat din opera principelui moldovean sau 
măcar au avut-o în vedere. Totodată, compoziţiile acestuia au continuat 
să circule vreme de două veacuri în lumea otomană, de unde Teodor 

Burada a putut culege câteva în jurul anului 1900. Ba chiar foarte de 
curând, la începutul mileniului al treilea, mai mulți muzicieni occi- 
dentali şi-au propus să valorifice producția muzicală cantemiriană. 
Astfel, în anul 2009, celebrul violonist, dirijor şi compozitor catalan 
Jordi Savall a produs un compact disc intitulat /szanbul. Dimitrie 
Cantemir (1673-1723). „Le livre de la Science de la Musique “ et les 
traditions musiqales Sephardes et Armenienes, ce conţine melodii 
extrase exclusiv din Cartea științei muzicii. 


* * 


După mazilirea lui Antioh, domnia Moldovei i-a revenit din nou 
lui Mihai Racoviţă, mulţumită prieteniei cu marele vizir Ciorlulu 
Damat Ali Paşa, dar şi sumelor considerabile de bani, fie deja avansate, 
fie promise. Situaţia financiară a noului domn era însă foarte delicată, 
întrucât mai avea de plătit şi vechea datorie, pe care fusese condamnat 
să o achite prin hotărârea divanului împărătesc. În aceste condiţii, de 
îndată ce a sosit la lași la 13 noiembrie 1707, Racoviţă a decis să pro- 
cedeze la o creștere semnificativă a fiscalităţii. Pentru a nu trezi însă 
nemulțumiri imediate din partea populaţiei, a recurs la un vicleșug, 
anunțând mai întâi un impozit general foarte scăzut, de un leu, pe care 
locuitorii s-au grăbit să îl achite. Ulterior, însă toţi cei care o făcuseră, 
în baza documentelor emise de vistierie şi iscălite de boieri (pece- 
tluiri), au fost obligați să mai dea încă cinci lei, fiecare în cuantumul 
aceleiaşi dări. Cum însă nici suma adunată asa nu a fost considerată 
îndestulătoare, Racoviţă a extins desetina de stupi şi asupra catego- 
riilor privilegiate. Întrucât apicultura constituia una dintre principalele 
surse de venit pentru boieri şi mănăstiri, protestele în ţară au fost foarte 
virulente. După o primă colectare a acestei dări, domnul s-a legat „cu 
mare blestem şi cu groaznică afurisanie“, în prezența mitropolitului 
Ghedeon şi a episcopilor, să nu mai strângă niciodată desetina din 
țară, iar dacă o face „să moștenească focul cel nestins şi viermii cei 
neadormiți“. Nu şi-a respectat însă jurământul mai mult de câteva luni. 
De asemenea, în toamna lui 1708, când a văzut belșugul viilor, a mărit 
cu un zlot pogonăritul şi a dublat la patru bani vădrăritul. Povara pentru 
țară era tot mai apăsătoare, de vreme ce în cursul verii Moldova fusese 
lovită de o invazie de lăcuste care distruseseră recolta de cereale şi 
provocaseră izbucnirea foametei. Mai mult chiar, ignorând complet 
starea critică a populaţiei, Vodă a ridicat fumăritul la doi galbeni pentru 

fiecare horn. Disperaţi, locuitorii cei mai nevoiaşi s-au apucat în plină 
iarnă să îşi spargă coșurile de pe case sau să își dărâme de tot adăpos- 
turile şi să plece în pribegie „suspinând şi cu lacrimi plângând“. 

În această a doua domnie, Racoviţă nu urmărea doar să strângă 
bani prin orice mijloace, ci să se şi răzbune pe cei care contribuiseră 
la mazilirea şi întemnițarea sa în 1705. Evident, el a încercat, înainte 
de toate, să obţină încarcerarea lui Antioh, cheltuind fără folos sume 
mari pe la Poartă, căci „nemic nu i-au putut strica“. Furia neputin- 
cioasă a domnului s-a îndreptat atunci asupra boierilor predecesorului 
său, pe care i-a azvârlit în temniţă, supunându-i la grele cazne. Ba 
chiar a poruncit ca postelnicul Panaiotache Morona, care îl ajutase 
să obţină domnia în 1703, dar trecuse apoi în slujba lui Antioh, să fie 
sugrumat de seimeni. Aceste acte de violență nu au avut însă efectul 
scontat, determinând coalizarea împotriva domnului a boierilor apar- 
ţinând unor facţiuni diverse. A fost astfel nevoie de toată iscusința 
bâtrânului Iordache Ruset, devenit din nou atotputernic, pentru a tine 
în frâu nemulţumirea generală ce stătea să izbucnească. În aceste con- 
diții, mai multi boieri şi-au căutat refugiu la curtea lui Brâncoveanu, 
pe care îl îmboldeau să dobândească de la Poartă mazilirea lui Racoviţă. 
Iniţial, voievodul Ţării Româneşti a procedat în maniera lui carac- 
teristică, arătând „doo obrază de prieteşug“, unul către Racoviţă şi 
altul către Cantemir, numai că, ulterior, a hotărât să ia partea lui Antioh, 
cu care se şi încuscrise. 


* * 


Între timp, Marele Război Nordic (1700-1721), ce opunea Suedia 
unei coaliții formate din Rusia, Danemarca-Norvegia si Saxonia- 
Polonia-Lituania, luase o turnură neașteptată. La sfârşitul anului 1707, 
regele Carol XII al Suediei (1697-1718) decisese să îşi deplaseze 
trupele de pe frontul din Saxonia către Rusia, cu scopul declarat de 
a cuceri Moscova. Operaţiunea se dovedise însă foarte anevoioasă 
din pricina iernii aspre şi a tacticii „pământului pârjolit“ practicate 
de ruşii lui Petru cel Mare, ce îi împiedica pe suedezi să se aprovi- 
zioneze din teritoriu cu alimentele indispensabile trupelor. În această 
situaţie, scandinavii au hotărât să îşi întrerupă marșul către capitala 
rusă şi să o apuce înspre Ucraina cu scopul de a-şi reface forţele. Aici 
urmau să facă joncţiunea cu întăririle trimise din Suedia, dar şi să 
primească ajutoare şi provizii de la-cazaeii hatmanului Ivan Mazepa, 

care îl trădase pe Petru cel Mare și trecuse de partea suedezilor în 
schimbul garantării independenţei propriei formaţiuni statale. Însă cei 
13 000 de suedezi, ce urmau să se alăture suveranului lor, au fost 
surprinşi în deplasarea lor de armata rusă, superioară numeric (18 000), 
condusă de prinții Anikita Ivanovici Repnin si Alexander Danilovici 
Menșikov. Confruntarea desfăşurată la Lesnaia (lângă Mogilev, în 
vestul Belarusului) la 9 octombrie 1708 s-a soldat cu pierderi grele 
pentru suedezii lui Adam Ludwig Lewenhaupt, dintre care numai vreo 
6 000 au izbutit ulterior să se alăture trupelor lui Carol XII. În paralel, 
la 13 noiembrie 1708, prințul Menşikov a cucerit Baturinul, înflo- 
ritoarea capitală a cazacilor zaporojeni, jefuind-o cumplit si măce- 
lărind întreaga populaţie. În acest fel, suedezii erau complet izolați 
şi lipsiţi de orice ajutor. A urmat Marele Ger din iarna 1708-1709, 
care, împreună cu foametea și cu alte privaţiuni, a făcut ca efectivele 
lor să se reducă la vreo 24 000 de oameni din cei circa 53 000 care 
porniseră în aventura rusă. În aceste condiţii, rezultatul confruntării 
decisive cu trupele lui Petru cel Mare părea previzibil. 

Bătălia s-a desfășurat la Poltava, în centrul Ucrainei, la 8 iulie 1709, 
şi a adus faţă în față efective complet inegale (circa 30 000 de suedezi 
şi cazaci, faţă de 60 000 de ruşi). În ciuda bravurii cu care au luptat, 
scandinavii au suferit pierderi grele şi au fost, în cele din urmă, nevoiţi 
să se recunoască înfrânți. Generalii Rehnskiöld şi Lewenhaupt s-au 
predat împreună cu cei mai mulţi subordonați ai lor, care au fost târâţi 
în robie şi forţaţi să muncească la construirea Sankt-Petersburgului. 
Doar Regele Carol XII, împreună cu hatmanul Mazepa şi cu vreo 1 500 
de oameni, au reuşit să-şi găsească scăparea pe teritoriul otoman, mai 
întâi la Vozia / Ozii (azi Oceakov) şi apoi la Tighina. Gestul avea grave 
implicaţii asupra Moldovei pauperizate, care trebuia să ofere alimen- 
tele necesare întreținerii noilor-veniţi la Nistru, chiar dacă, teoretic, 
cheltuielile monarhului suedez și ale suitei sale urmau să fie acoperite 
din bugetul de stat al imperiului. Ba chiar lui Racoviţă i s-a poruncit 
să îi găzduiască pe teritoriul principatului pe mai mulţi refugiați cazaci 
sau suedezi, iar domnul s-a supus fără crâcnire, dându-le „tot gazde 
bune în laşi, în curţile boierești“. 

Totodată, succesul răsunător al lui Petru cel Mare a creat panică 
în rândul turcilor, care au ajuns să perceapă Imperiul Țarist drept cea 
mai mare amenințare pentru Înalta Poartă. În acest context, simpla 
învinuire de colaborare cu ruşii devenea un motiv foarte solid de 
mazilire pentru domnitorii Moldovei. Faptul a fost abil speculat de 

Constantin Brâncoveanu, care l-a pârât pe Racoviţă la Poartă că se 
pregăteşte „să se închine el şi tara toată la Moscal“. Pe fondul neliniştii 
crescânde, a fost suficientă confirmarea spuselor lui Brâncoveanu de 
către lusuf Paşa, serascherul de la Tighina, şi un mic incident, consi- 
derat suspect, pentru ca soarta lui Racoviţă să fie pecetluită. Astfel, 
circa şase sute de suedezi se duseseră, în ciuda avertismentelor voievo- 
dului, să ierneze în zona Cernăuţilor, de unde au fost capturați de un 
detaşament polonez, care a trecut fulgerător granița cu Moldova. Nici 
măcar prietenia lui Racoviţă cu marele vizir Ciorlulu Damat Ali Pașa 
nu mai putea conta, când în joc era siguranța imperiului. 

Pentru a-l pedepsi pe pretinsul trădător, în lași au dat năvală, chiar 
de praznicul Sfintei Paraschiva (14 octombrie 1709), vreo cinci-şase 
sute de spahii în frunte cu lusuf Paşa însuși. Era dimineaţă şi voievodul 
asculta utrenia în biserica celor Trei Ierarhi. Aflând ce se petrece, a 
fost nevoit să părăsească în grabă sfântul lăcaş şi, numai ce a ajuns 
la curte, a fost ridicat cu mare urgie și dus grabnic pe teritoriul turcesc, 
la Tighina. Acolo i s-a inventariat şi confiscat averea „până într-un 
cap de aţă“, după care a fost trimis sub escortă la Constantinopol. Ba 
chiar în capitala imperială a fost imediat azvârlit în temnita celor Şapte 
Turnuri (Yedikule), în care puţini dintre cei care intrau mai vedeau 
vreodată lumina zilei. 

Duritatea intervenţiei turcești împotriva domnului, altminteri fidel 
Porții, a produs mare tulburare în Moldova. Neliniştea şi nesiguranța 
care domneau în rândul locuitorilor erau amplificate de faptul că 
desemnarea unui înlocuitor al lui Racoviţă întârzia, fără ca cineva să 
poată şti cui urma să îi revină tronul. Deja boierii se temeau, aşa cum 
arată Neculce, că Moldova avea să fie preschimbată în paşalâc şi 
nu se gândeau decât cum „să fug-într-alte țări“ sau „să să bejănească 
la munţi“. 


V 
NICOLAE MAVROCORDAT PE TRONUL MOLDOVEI — 
DIMITRIE CANTEMIR ÍN EXPECTATIVĂ 


Circumstanţele numirii lui Nicolae Mavrocordat ca domn al Mol- 
dovei (1709). Sosirea la lași si întronizarea — Portretul domnului. Guver- 
narea sprijinită pe grecii aduși din Constantinopol, conflictele cu boierii 
locali, politica fiscală, acțiunile în favoarea țărănimii. Problemele 
generate de prezența pe teritoriul Moldovei a trupelor suedeze si polone. 
Izbucnirea războiului între Imperiul Otoman si Rusia (1710). 


Părea că sosise momentul îndelung așteptat de bătrânul Alexandru 
Mavrocordat pentru ca fiul său Nicolae să obţină domnia Moldovei. 
Înainte de toate, după pretinsa trădare a lui Mihai Racoviţă turcii aveau 
nevoie de un om de mare încredere pe tronul de la Iași, odată ce per- 
spectiva unui conflict militar cu ruşii plana tot mai ameninţător la 
orizont. În plus, nici concurenţa din partea pretendenţilor români nu 
mai era acum atât de serioasă ca altădată. Pe de o parte, Constantin 
Duca fusese scos definitiv din lupta pentru putere ca urmare a multelor 
procese cu boierii moldoveni şi cu creditorii ce îl aduseseră într-o sără- 
cie lucie, iar, pe de alta, Antioh Cantemir, cel mai îndreptăţit să recapete 
domnia principatului de la est de Carpaţi, avea şi el o situaţie financiară 
precară, nefiind în stare să satisfacă pretenţiile exagerate ale lacomu- 
lui vizir Çorlulu Damat Ali Paşa. 

Această stare de lucruri i-a permis demnitarului otoman să îi acorde 
domnia lui Nicolae Mavrocordat, păstrând aparențele consultării prea- 
labile a foştilor domnitori pământeni, care aveau, teoretic, prioritate 
în fata unui nou-venit. Astfel, el l-a chemat pe Antioh Cantemir, cerân- 
du-i să plătească trei sute de pungi pentru numirea în scaun, în condi- 
tiile în care alți candidaţi la domnie ar fi fost dispuși să ofere nu mai 
puţin de cinci sute. Suma era cu adevărat fabuloasă pentru principele 
moldovean, întrucât în ultimii trei ani de domnie acesta reușise să 
adune doar şaizeci-şaptezeci de pungi, iar între timp situaţia din ţară 
se înrăutăţise simţitor. În consecință, contrapropunerea sa înaintată, 

si asa cu inimă grea, lui Corlulu Paşa a fost de doar o sută cincizeci de 
pungi, pe care oricum nu le-ar fi putut vărsa imediat. Ar fi trebuit să 
se împrumute de la creditorii din Stambul, să scrie în Moldova să i se 
trimită bani, iar pentru o parte din sumă să ceară păsuire de la Poartă. 

Era tocmai ceea ce aştepta vizirul dornic să îi acorde domnia lui 
Mavrocordat, care, ştiind că nu era primul pe lista numirilor, era dispus 
să plătească atât cât i se cerea, sacrificându-şi atât propriile econo- 
mii, cât şi, probabil, pe cele ale părintelui său. Deşi cronica lui Neculce 
împinge cheltuielile efectuate cu această ocazie de către Nicolae la 
o mie de pungi, în realitate dragomanul a oferit două sute drept plocon 
sultanului, iar alte două sute vizirului şi altor demnitari otomani. Suma 
uriașă, pe care Nicolae nu putea în nici un caz spera să o recupereze 
pe termen scurt din Moldova, vădește, pe de o parte, dorința extrem 
de arzătoare a acestuia de a ajunge domn şi, pe de alta, cât de rentabilă 
devenise funcţia de dragoman în mâinile Mavrocordaţilor. Se împlinea 
în fine şi vechiul vis al Exaporitului, care de peste un deceniu umbla 
pe toate căile pentru ca odraslele sale să obţină numirea ca domni ai 
principatelor române. Epuizat de grijile unei vieți tumultuoase, dar 
şi de boală, bătrânul Alexandru Mavrocordat putea închide fericit ochii, 
ceea ce s-a și întâmplat la 23 decembrie 1709. 

Dincolo de bucuria numirii în scaun (6 noiembrie 1709), proble- 
mele ce se înfăţişau înaintea noului domn erau extrem de spinoase. 
Înainte de toate, Nicolae nu avea nici un fel de experienţă a guvernării, 
dat fiind faptul că funcția de dragoman nu presupunea îndatoriri execu- 
tive. Totodată, deşi urmărea cu atenţie încă de multă vreme evoluţiile 
din principate, nu îi cunoştea decât vag pe acei boieri moldoveni care 
se nimeriseră să vină la Poartă cu vreo solie sau vreo jalbă. De aseme- 
nea, putând constata, cu astfel de ocazii, caracterul funest pentru domni- 
torul aflat în funcţie al intrigilor urzite de aceştia, el ajunsese să nu aibă 
nici cea mai mică încredere în dregătorii autohtoni. Pe de altă parte, 
nici măcar nu putea să comunice direct cu ci, întrucât nu cunoștea 
limba ţării, lucru la rândul său de natură să îi nemulțumească pe boieri 
(„că Neculai-vodă moldoveneşte nu stië, ce era un lucru pre cu nacaz 
boierilor şi ţărâi“). În aceste condiţii, singura soluţie ce i se oferea 
lui Mavrocordat era aceea de a se înconjura de oameni de încredere, 
greci desigur, pe care să îi plaseze în funcțiile-cheie din Moldova, 
asigurându-și astfel controlul nemijlocit asupra țării. Şi într-adevăr aşa 
procedă, după cum scrie şi Nicolae Muste, arătând, cu o exagerare 
vădit partizană, că atât de mulţi au fost conaționalii lui Mavrocordat 

veniți în principat, încât „rămăsese Feneriul pustiu în Țarigrad, cât 
numai muierile lor rămăsese; iară grec, îmblai mult până dai de vreunu 
acolo. Iară aice, sosind împlut-au curtea domnească, prin tote odăile, 
şi prin târg pre la gazde“. Pe de altă parte, reacţia dregătorilor pămân- 
teni, indignaţi de pierderea privilegiilor, putea fi cu greu anticipată. 
În aceste condiţii, era evident că noul domn trebuia să îşi găsească 
un sprijin în Moldova în rândul categoriilor inferioare ale populaţiei, 
exploatate crunt de domnii anteriori, dar şi de marea boierime. 

Frământat de aceste probleme, Nicolae Mavrocordat a pornit spre 
Moldova abia în a doua jumătate a lunii decembrie 1709, imediat după 
ce asistase la înmormântarea părintelui său, cu toate că primise caftanul 
si cuca de voievod încă din 29 noiembrie. Chiar de la numirea sa, el 
îl trimisese la Iaşi pe secretarul său personal lanache pentru a se îngriji 
de instalarea unor caimacami în persoana logofătului loan Buhuș și 
a hatmanului Antioh Jora si a împiedica fuga boierilor moldoveni, 
înspăimântați de schimbarea de domnie. Gestul nu era determinat, 
desigur, de afecțiunea domnului pentru membrii clasei conducătoare 
autohtone, ci de teama că pârile la Înalta Poartă i-ar fi putut şubrezi 
poziţia ca domn. Cu același scop de a-i menţine pe boieri în ţară, Mavro- 
cordat a luat probabil legătura și cu Constantin Brâncoveanu, cel care 
le acorda îndeobște adăpost fugarilor moldoveni, aşa că voievodul 
Ţării Româneşti a interzis în mod surprinzător intrarea pe teritoriul 
muntean, inclusiv cuscrului său Ilie Cantacuzino. De altfel, relaţiile 
dintre Brâncoveanu si Mavrocordat erau excelente în epocă, de vreme 
ce abilul Nicolae, care înţelesese influenţa pe lângă Înalta Poartă a 
voievodului român, manifesta față de acesta cuvenita deferenţă şi 
ascultare. De altfel, într-o scrisoare adresată la 9 februarie 1710 lui 
Hrisant Notara el îl numește pe Brâncoveanu „prea îndrăgitul nostru 
părinte“. Şi tot pentru a-şi dovedi supunerea faţă de Brâncoveanu, Nicolae 
nu doar îi trimise imediat „scrisori măgulitoare“ sus-menţionatului 
Ilie Cantacuzino, pentru a-l asigura în legătură cu bunele sale intenții, 
ci îl numi şi pe el caimacam. 

Din dorinţa de a evita orice posibilă reacţie de nesupunere a boie- 
rilor sau a locuitorilor, noul domn sosea în Moldova nu doar cu alaiul 
de greci ţarigrădeni, ci înconjurat şi de o puternică gardă personală 
compusă din oșteni sârbi ori arnăuţi. De altfel, el poruncise ca la intra- 
rea în principat, la Galaţi, să fie aşteptat de întreaga ţară, de la vlădică 
la opincă, care să i se închine. Știind dinainte cum aveau să se desfă- 
şoare lucrurile, el îi scria de pe drum, cu nedisimulată trufie, dascălului 

Iacob cum că se vorbeşte cå „îmbulzindu-se pe malurile Dunării, 
supuşii aşteaptă cu multă nerăbdare venirea“ sa. Ordinul lui Mavro- 
cordat nu urmărea doar satisfacerea orgoliului propriu, ci mai avea 
încă două alte explicaţii. Astfel, pe de o parte, el urmărea încă de la 
început să le dea foarte clar de înţeles boierilor că trebuiau să se aştepte 
la o domnie autoritară, în timpul căreia nu vor putea să-şi facă de cap 
în ţară, ci vor fi nevoiţi să se supună voinţei domnitorului. Pe de altă 
parte, aducerea la Dunăre a oamenilor sărmani, ce urmau evident „să 
se plângă de nedreptăţile şi jafurile“ pe care le săvârşise „asupra lor 
Mihai Vodă, vrăjmașul săracilor“ (Nicolae Mavrocordat către Hrisant 
Notara, 28 ianuarie 1710), dar şi alți dregători de frunte ai ţării, justi- 
fica, în mare parte, măsurile represive împotriva boierilor plănuite 
de noul domnitor. 

Dincolo de aceste intenţii, sosirea lui Mavrocordat la Galaţi a fost 
una măreaţă, întrecută doar de intrarea triumfală în capitala Moldovei, 
„cu mare pofală, cu alai împărătesc şi cu iscusite podoabe“. Obişnuit 
cu fastul ceremoniilor imperiale otomane, Nicolae îşi propunea să le 
reproducă, cel puţin la scară mai mică, în principatul pe care îl con- 
ducea. Contrastul dintre sărăcia țării şi strălucirea domniei era însă 
mai mult decât evident. 

Pe 25 ianuarie 1710, de îndată ce sosi la Iaşi, Mavrocordat se în- 
dreptă cu tot alaiul către biserica Sf. Nicolae Domnesc, unde mitro- 
politul Ghedeon săvârşi slujba de ungere. Pe urmă, toţi cei prezenţi 
se deplasară la curte, unde se dădu citire beratului împărătesc, al cărui 
conţinut, complet neobişnuit, produse o puternică impresie în rândul 
asistenţei. Sultanul îl lăuda pe noul domn în primul rând pentru că 
era „slugă dreaptă din părinţi“. Criteriile de numire a voievozilor din 
principatele române suferiseră deja o radicală şi ireversibilă mutație. 

La doar treizeci de ani, noul domnitor era un bărbat matur ce im- 
punea prin înfățișarea solemnă. De statură mijlocie, mai degrabă 
corpolent, Nicolae purta o barbă lată, deasă, tunsă cu grijă, astfel încât 
să îi lase descoperită partea de jos a obrajilor, dar să se ridice apoi până 
aproape de mustaţa îngustă, încovoiată, ce făcea pereche cu smocul 
de păr de sub buzele subţiri. Sprâncenele foarte fine şi arcuite rimau 
cu cearcănele de sub orbitele ochilor. Privirea pătrunzătoare, viclea- 
nå, impunea respect şi ţinea la distanță. 

Domnul avea deja o familie numeroasă, întrucât se căsătorise încă 
dinaintea vârstei de douăzeci de ani cu Cassandra Cantacuzino, fiica 
lui Dumitrașcu Vodă, domnul Moldovei (1673-1674, 1674-1675, 

1684-1685), nimeni altul decât nașul de botez al lui Dimitrie Cantemir. 
Aceasta îi dăruise un fiu, pe nume Scarlat (născut la 16 aprilie 1701), 
şi o fiică, Ruxandra (12 mai 1702), dar răposase de timpuriu. În con- 
secință, dragomanul contractase un nou mariaj cu Pulcheria Tzoukis, 
descendenta unei familii nobile de la Constantinopol, care, la rândul 
ei, îi născuse alţi doi copii: Marioara, (2 septembrie 1706) şi Alexandru 
(20 martie 1708). 

Imediat după încheierea festivităților de întronizare, Mavrocordat 
a trebuit, conform uzanțelor, să numească dregătorii cu ajutorul cărora 
avea să conducă ţara. Din dorinţa de a nu intra încă de la începutul 
domniei în conflict deschis cu boierii autohtoni, el le-a acordat unora 
dintre aceștia demnități importante (Ion Buhuș, mare logofăt, Neculai 
Costin, mare vornic al Ţării de Jos, Ion Sturdze, mare vornic al Ţării 
de Sus, Ilie Catargi, mare spătar, Ilie Cantacuzino, mare vistier). Oame- 
nii de încredere ai voievodului, sosiți cu el de la Constantinopol sau 
pripăşiți de mai demult prin Moldova (postelnicul Ramadan, marele 
comis Hristoverghis, căminarul Spandonache, cămărașul Sculie), au 
primit funcţii mai mici însă numai ei aveau acces liber la voievod, 
care se sfătuia cu ei în luarea tuturor deciziilor importante pentru ţară. 
În ceea ce îi priveşte, dregătorii moldoveni nu puteau intra nechemaţi 
la domn, iar Mavrocordat ştia să le închidă repede gura, neacceptând 
nici un fel de familiaritate cu ei („și desfătări, voroave de glume, nemic 
nu se făce înaintea lui“). Mai mult chiar, domnul se hotărâse să taie 
răul din rădăcină, pedepsind în mod exemplar orice abuz sau act de 
nesupunere al boierilor. Astfel, zlotașii (arendaşii de impozite) care 
încasaseră în mod samavolnic adaosul de patru lei al „pecetluirilor“ 
lui Mihai Vodă au sfârşit în temniţă, în caz că nu au înapoiat banii. 
Aceeași soartă au avut-o şi vornicul Ion Sturdze ori spătarul Ilie Canta- 
cuzino, la numai şapte zile de la numirea lor în primul divan domnesc, 
în urma unor acuzaţii nu tocmai clare. Ba chiar slugerul Gavriil 
Costachi şi postelnicul Ioniță Nenul Raţă au primit o usturătoare 
corecție publică pentru vina de a fi maltratat și încarcerat un grec în 
perioada tulbure de după mazilirea lui Mihai Racoviţă („deci i-au pus 
la scară, de i-au bătut câte cu doo sute de toiege la cur“). 

Departe de a fi rodul mâniei necontrolate de moment, aşa cum susţin 
cronicarii moldoveni („la mânie aprig, numaii nu ţine pre mult“, „numai 
mânia ce o ave strica celi bune a lui“), astfel de decizii erau, în realitate, 
bine calculate, urmărind să le dea de înţeles boierilor că domnul nu 
este dispus să accepte nici o greşeală. Totodată, ţinându-i în închisoare 

pe cei mai înverşunaţi adversari ai săi, Mavrocordat îi împiedica să 
îşi teasă în voie intrigile şi să îl pârască la Poartă. Așa a procedat, de 
pildă, cu vornicul Iordache Ruset „învrăjbitoriul de domni“, prins că 
uneltea împotriva sa, pe care nu l-a mai slobozit din temniţă câtă vreme 
s-a aflat pe tron, cu toate că l-a pus să plătească destule pungi (două- 
sprezece după unele surse, treizeci după altele) pentru eliberarea sa. 
Într-adevăr, închiderea boierilor şi obligarea lor de a-și răscumpăra 
libertatea constituiau o importantă sursă de venit atât pentru vistieria 
țării, cât şi pentru caseta privată a domnului, iar Mavrocordat nu s-a 
sfiit să recurgă din plin la această soluţie, în condiţiile politicii de 
relaxare fiscală pe care decisese să o aplice. 

În vădit contrast cu predecesorii săi Constantin Duca, Mihai Racoviţă 
sau chiar Antioh Cantemir în cea de-a doua domnie, Nicolae Mavro- 
cordat a manifestat o deosebită grijă față de contribuabilul de rând, 
pe care şi-a propus să îl uşureze de povara fiscală insuportabilă și să 
îl protejeze de abuzurile zlotașilor. Astfel, el a reintrodus rupta cu cele 
patru sferturi, extinzând-o şi pentru categoria mazililor si a anulat 
pogonăritul pe păpușoi, dare ce pricinuise multă suferință în rându- 
rile săracilor. De asemenea, a pronunţat mai multe sentinţe prin care 
decidea restituirea impozitelor încasate ilegal şi dispunea aplicarea 
de sancțiuni pentru cei vinovaţi de săvârşirea de abuzuri. Totodată, 
i-a slobozit din temniță pe multi oameni nevoiaşi închiși pentru datorii 
şi a obţinut un firman împărătesc ce împiedica samavolniciile credi- 
torilor turci împotriva populaţiei din Moldova. Ba chiar i-a silit, tot 
în baza unui firman, și pe negustorii turci să achite cornăritul pe boi, 
cot la cot cu crescătorii de animale din Moldova. Cuvântul lui Mavro- 
cordat cântărea, aşadar, mult mai greu pe lângă autorităţile otomane 
decât cel al oricărui domn pământean, iar fostul dragoman nu ezita 
să ceară „favoruri“ spre binele ţării. De asemenea, pentru a avea con- 
trolul direct asupra colectării impozitelor, el i-a încredinţat supervizarea 
acesteia tălmaciului său, Sculie cămăraşul, care ţinea si o contabilitate 
în grecește. Dincolo de fidelitatea față de domn, acesta, laolaltă cu 
căminarul Spandonache şi cu alţi intimi ai lui Mavrocordat, aveau grijă 
să îşi facă parte din banii adunaţi din ţară, exact la fel cum procedaseră 
anterior boierii români însărcinaţi cu strângerea dărilor. 

De prisos să mai spunem că această situație era de natură să stâr- 
nească și mai mult furia dregătorilor moldoveni, lipsiţi de principala 
lor sursă de înavuţire. La sporirea acestui sentiment au contribuit şi 
numeroasele soluţii pronunţate de voievod în favoarea „mojicilor“ 

în procesele cu boierii ori întemeierea de „slobozenii“, sate libere în 
preajma hotarelor, unde își puteau găsi adăpost țăranii fugiți de pe 
moşiile de care erau legaţi. S-a ajuns astfel ca boierii să nu mai stea 
deloc pe gânduri şi să pribegească care încotro („Lupul ficiorul lui 
Gavriliţă, Catargiu, Manolachi Rusăt Vornicul, Constantin Costachi 
comisul, Dumitraşco Racoviţă hatmanul și alții mai de jos fugir-în 
Tara Ungurească. Banul Zmucilă, Luca visternicul, Rugină, Abăza, 
Dedul spătar, Mireștii, ficiorii lui Iordache vornicul Rusăt fugir-în Tara 
Leşească'*), iar jalbele la Poartă să se ţină lanţ. Dincolo de remarcabilul 
umanism pe care îl vădeşte, politica lui Mavrocordat în favoarea 
oamenilor simpli, năpăstuiţi de soartă, şi ostilă celor puternici nu era 
de natură să asigure o bună guvernare a Moldovei, într-o epocă în 
care boierii erau singura forță capabilă să participe la viaţa politică. 

O altă problemă extrem de spinoasă cu care se confrunta Nicolae 
Mavrocordat era prezenţa la Tighina a regelui Carol XII al Suediei 
şi a aliaţilor lui cazaci. Aceștia, ca şi adepții poloni ai regelui pribeag 
Stanislav Leszczynski (1704-1709, 1733-1736), socoteau Moldova pro- 
pria moşie pe care o puteau exploata și jefui după bunul plac. Iar 
domnul țării nu putea acționa deschis împotriva lor, întrucât se bucurau 
de sprijinul Înaltei Porţi, căreia abia aşteptau să i se plângă dacă 
pretenţiile lor, tot mai deşănţate, nu erau pe deplin satisfăcute. În aceste 
condiţii, nu-i rămânea decât să le arate pe faţă deplină prietenie, iar 
pe ascuns, să-i pârască la Stambul pentru neajunsurile pricinuite Mol- 
dovei. Aşa a procedat, de pildă, în cazul lui Józef Potocki, voievodul 
de Kiev (1702-1744), refugiat în urma bătăliei de la Poltava în Transil- 
vania, de unde, împreună cu oștenii rămaşi fideli, urma să traverseze 
Moldova ca să i se alăture monarhului suedez. Aflând de sosirea lui 
Potocki, domnul Moldovei i-a trimis în întâmpinare mai mulți boieri, 
în frunte cu Nicolae Costin, bun vorbitor de polonă. A doua zi el însuşi 
i-a ieşit în cale lui Potocki şi l-a condus până la curte, unde i s-a adresat 
într-o frumoasă limbă latină („din cuvinte alese si împodobite“), ba 
chiar i-a dăruit un bidiviu moldovenesc. Aşteptările magnatului polon 
erau însă cu totul altele, de vreme ce i-a solicitat lui Mavrocordat un 
împrumut bănesc consistent şi o mie de ialoviţe (vaci îngrășate pentru 
carne) drept hrană pentru cei trei mii de ostaşi ce îl însoțeau. Cum 
domnul a refuzat, invocând sărăcia din ţară şi lipsa acordului în acest 
sens al autorităţilor otomane, oamenii lui Potocki au găsit de cuviință 
să-şi procure de unii singuri cele necesare traiului („nu rămânea nime, 
nici cu bou, nici cu vacă, nici cu stupi, nici cu fânețe, nici cu pâine“). 

Ba chiar, constatând cât de dulce era viaţa in Moldova, unde se găsea 
şi băutură din belșug, aceştia nu şi-au mai urmat stăpânul la Tighina, 
ci s-au pripăşit pe acolo, provocând grave tulburări în ţară (,„veniia 
leşii și aicea în Iași, pe la cârciume, de se îmbăta, umblând cu săbiile 
zmulte: răniia, bătea, pe mulţi si omorâia pen târg“; „multe bătăi şi 
morţi se făcea“). Cum Mavrocordat nu putea asista nepăsător la pur- 
tările militarilor polonezi, conflictul cu Potocki a izbucnit în mod 
inevitabil. De îndată ce a ajuns de la Tighina la Poartă, cu scopul de 
a-i convinge pe turci să declare război Rusiei, voievodul de Kiev a 
înaintat numeroase denunţuri împotriva domnului Moldovei, sprijinite 
şi pe mărturiile regelui Carol XII. Temându-se de trecerea conside- 
rabilă de care se bucura acesta din urmă pe lângă sultan, Mavrocordat 
a căutat cu orice pret o împăcare, scriindu-i suveranului mai multe 
epistole pline de umilinţă („ad regias advolutus pedes humillime obsecro“, 
„servitutem meam offerendo clementiam Regiae Vestrae Maiestatis 
sublimissime imploro, quam usque ad ultima vitae meae momenta 
omni integritate promereri totis viribus conabor“). Interesele celor 
două părți rămâneau însă fundamental divergente, asa că orice recon- 
ciliere nu putea fi decât temporară si de fațadă. Monarhul suedez 
urmărea prin toate mijloacele declanșarea unui război ruso-otoman 
şi considera Moldova datoare să îi satisfacă orice solicitare, în vreme 
ce Mavrocordat constientiza dezastrul financiar pe care l-ar fi provocat 
principatului pe care îl conducea şi, implicit, lui personal, izbucnirea 
unui conflict militar la granițele Moldovei. 

Evoluţiile precipitate de la Poartă aveau însă să întreacă cele mai 
sumbre așteptări ale domnului moldovean. Chemările atât de insis- 
tente ale suedezilor, cazacilor ori polonilor la război, ce nu îşi găsi- 
seră nici un ecou sub viziratele lui Çorlulu Damat Ali Paşa (3 mai 
1706 — 15 iunie 1710) şi, respectiv, Köprülü Numan Pașa (16 iunie 
1710 — 17 august 1710), au fost imediat ascultate odată cu ascensiunea 
în cea mai importantă funcţie administrativă a războinicului Baltagi 
Mehmed Pașa (18 august 1710 — 20 noiembrie 1711). La nici trei luni 
de la numirea sa, acesta a convocat, la 9 noiembrie 1710, o ședință 
a divanului imperial, cu scopul precis de a declara război Rusiei. Încre- 
zători în propriile forte armate și bizuindu-se atât pe ajutorul tătarilor 
hanului Devlet Ghirai (1699-1702, 1709-1713, 1716-1717), prezent 
şi el la întâlnire, cât şi pe cel al suedezilor şi polonilor, turcii nu au 
ezitat să provoace la luptă Imperiul Țarist. 

Pentru succesul campaniei era însă absolut necesară asigurarea 
fidelității absolute, dar şi a competenţei militare a domnilor ţărilor 
române, pe teritoriul cărora se preconiza că aveau să se desfăşoare 
destule operaţiuni militare. Iar legăturile tainice ale lui Constantin 
Brâncoveanu cu ruşii ajunseseră la cunoștința oficialilor otomani, 
temători că, în cazul în care ar fi constatat superioritatea militară a 
trupelor lui Petru cel Mare, domnul Ţării Românești nu ar fi ezitat să 
treacă de partea ţarului. Pe de altă parte, Brâncoveanu rămânea extrem 
de util Porții prin disponibilitatea sa aproape nelimitată de a participa 
la giganticul efort de război. Fără să crâcnească, principele valah 
acceptase să plătească în 1710 cinci sute optzeci de pungi (două sute 
optzeci avans din haraci și trei sute pentru a răspunde nevoilor militare 
ale imperiului), dar si să trimită o sută cincizeci de care cu materiale 
pentru lucrările de la cetatea Vozia, să procure cinci sute de cai pentru 
oastea turcească ori să facă rost de lemnul necesar construirii a cinci- 
zeci de ambarcaţiuni militare si a unui pod peste Dunăre. Cea mai bună 
soluţie apărea în aceste condiţii numirea pe scaunul de la Iași a unui 
adversar neîmpăcat al lui Brâncoveanu, capabil nu doar să suprave- 
gheze orice mişcare a acestuia, ci şi să acţioneze rapid şi ferm în cazul 
oricărei tentative de trădare. 

Din acest punct de vedere Mavrocordat nu era omul potrvit, nu 
doar pentru că întreținea în epocă relaţii prietenești cu domnul de la 
Bucureşti, ci şi pentru că era un străin, nou-venit la gurile Dunării, 
neștiutor al limbii şi al dedesubturilor politicii din principate. Nici 
măcar pe tronul de la Iaşi nu răspunsese pe de-a-ntregul așteptărilor 
Înaltei Porţi, refuzând cu fermitate susținerea logistică a trupelor suedeze 
sau polone. Totodată, fostul mare dragoman nu avea nici un fel de 
experiență militară și nu era în stare să asigure concordia necesară 
în ţară într-o perioadă de război, odată ce se se afla în conflict des- 
chis cu mai toţi boierii moldoveni. Erau, ca atare, reunite suficiente 
temeiuri pentru înlocuirea sa din domnie, decisă în întâlnirea divanului 
din 14 noiembrie 1710. 


VI 
CANTEMIR ŞI MAVROCORDAT FAŢĂ ÎN FAŢĂ. 
CANTEMIR LA CÂRMA MOLDOVEI 


Condiţiile numirii lui Dimitrie Cantemir ca domn al Moldovei. Ple- 
carea grabnică înspre laşi. Complet surprins de înlocuirea sa, Mavrocordat 
se confruntă cu protestele boierilor locali nemulțumiți de guvernarea 
sa. Întâlnirea de la Galaţi dintre Cantemir și Mavrocordat, care se anga- 
jează solemn să nu acționeze unul împotriva celuilalt; nici unul nu se 
ține de cuvânt. Pentru a scăpa de pedeapsa stabilită de sultan pentru 
spolierea Moldovei, Mavrocordat se refugiază în reședința ambasa- 
dorului Franţei. Politica internă a lui Dimitrie Cantemir. Temeiurile alianței 
cu Rusia; negocierile în vederea stabilirii condițiilor acesteia — diploma 
de la Lutk (13 aprilie 1711). Degringolada din țară în condiţiile războiu- 
lui iminent. Teama principelui că turcii aveau să afle despre trădarea 
sa și să îl debarce înaintea sosirii rușilor în Moldova. Petru cel Mare 
trece Nistrul, Cantemir le anunță boierilor alianța cu Rusia, dă o pro- 
clamație către țară și recrutează trupe. Petru cel Mare ajunge la lași; 
portretul țarului, liniile generale ale politicii sale. Petreceri la curte, 
plimbări prin laşi. Sub presiunea cancelarului Golovkin, boierii acccepta 
domnia ereditară pentru Cantemireşti. Armata rusă se confruntă cu lipsa 
de provizii şi insuficiența efectivelor. Operațiunile militare din zona Prutului. 
Încercuiţi în tabăra de la Stănilești, ruşii cer pace; condiţiile încheierii 
acesteia. Cucerirea inutilă a Brăilei de către Carl-Ewald von Rönne şi 
Toma Cantacuzino. Bilanţul şi implicaţiile campaniei rusești de la Prut. 


În ultimii ani, cu toate că nu înceta să nutrească vise de mărire, 
principele Dimitrie trebuise să se resemneze cu imposibilitatea obținerii 
domniei din pricina absenței resurselor financiare necesare pentru a 
sătura lăcomia sultanului şi a acoliţilor lui. Mai mult chiar, în familia 
Cantemir avea mereu prioritate Antioh, ca unul care urcase deja în 
două rânduri pe tronul Moldovei. Cu toate acestea, Dimitrie continua 
să urmărească cu cea mai mare atenţie evoluţiile politice din sud-estul 
Europei, în dedesubturile cărora căuta să pătrundă mulțumită relaţi- 
ilor privilegiate întreținute cu unii demnitari otomani. Invitându-i în 

frumosul său palat din Fanar, ispitindu-i cu un pahar de vin, băutură 
oprită de legea islamică, şi delectându-i prin interpretarea unor piese 
muzicale la tambur, Dimitrie izbutea să le câștige încrederea, făcându-i 
să-şi deschidă sufletul și să îi dezvăluie multe dintre tainele împărăției. 
lar ceea ce auzea de la ei în anul 1710, pe fondul deteriorării rapide 
a relațiilor dintre Poartă şi Imperiul Țarist, făcea să îi mijească în suflet 
un licăr de speranță. În această perioadă, printre cei mai statornici oas- 
peti ai lui Cantemir se număra fostul său elev în ale muzicii tur- 
cesti, aga Davul Ismail, devenit între timp capuchehaia hanului tătar 
Devlet II Ghirai. Știind că acesta nu îi refuza nimic trimisului său la 
Stambul, principele „cădzut-au cu rugăminte la acel turcu Smail-efendi 
să grăiască hanului, şi hanul împărăției, să-l facă domnu în Moldo- 
va“. Evident că la cuvintele meşteşugite Cantemir a ştiut să adauge 
cu dibăcie şi o răsplată de „câteva de mii de galbeni“. Suma era desigur 
cu totul modestă în comparaţie cu plocoanele oferite îndeobşte sul- 
tanului ori vizirilor, dar pentru hanul tătar, neobişnuit cu astfel de 
„atenţii“, era cât se poate de ademenitoare. Devlet avea însă şi alte 
motive să ia partea lui Cantemir. Tatăl său, Constantin Vodă, se dove- 
dise în tot cursul domniei sale un aliat de nădejde și chiar un prieten 
al tătarilor, de care îl lega poate şi originea familiei. În condiţiile con- 
fruntării cu sorți de izbândă nesiguri ce se prefigura între Turcia şi 
Rusia era nevoie, mai mult ca oricând, de un domn a cărui credință 
să fie mai presus de orice bănuială. 

Existau însă şi alte argumente ce pledau în ochii turcilor în favoarea 
lui Cantemir. Cu toate că era creştin, el manifestase interes şi chiar 
dragoste față de cultura otomană, integrându-se în lumea constantino- 
politană, astfel încât mulţi turci îl considerau, într-o anumită măsură, 
drept unul de-ai lor. Totodată, principele era socotit a avea experiența 
militară necesară în vremuri de război, ca urmare a participării sale 
la luptele dintre otomani şi austrieci încheiate cu dezastrul de la Zenta. 

În plus, odată convins hanul tătar, numirea lui Cantemir era ca şi 
obţinută, de vreme ce sultanul punea mare preţ pe sfaturile lui Devlet 
Ghirai, cel mai bun cunoscător al manevrelor militare rusești din zona 
limitrofă Imperiului Otoman şi un aliat fidel al turcilor. Fără a sta mult 
pe gânduri, Ahmed i-a acordat lui Cantemir în 14/23 noiembrie titlul 
de domn al Moldovei, înveşmântându-l personal într-o cabaniță din 
blană de zibelină şi poruncindu-i să pornească fără întârziere înspre 
scaunul său. Graba generată de confruntarea militară iminentă cu Rusia 
a fost atât de mare, încât noul domn a plecat către Moldova întovărăşit 
doar de zece-douăzeci de apropiaţi şi lipsit de însemnele puterii (tuiuri, 

sangeac) ori de tabulhaneaua (fanfara militară), ce însoțea îndeobşte 
alaiul domnesc. Primise însă însărcinarea de a recurge la orice strata- 
gemă pentru a-l captura pe Constantin Brâncoveanu şi „a-l trimite viu 
sau mort la Constantinopol“. Părea că după peste șaptesprezece ani 
de la scoaterea sa din domnie ca urmare a intrigilor voievodului Ţării 
Româneşti, Cantemir putea obţine, în sfârşit, îndelung aşteptata răzbu- 
nare pentru suferinţele îndurate. 

Într-adevăr, evenimentele s-au derulat cu o iuţeală incredibilă, astfel 
încât nici foarte bine informatul Mavrocordat nu a prins de veste ce 
îl aştepta. Lipsit de orice grijă, în dimineaţa zilei de 25 noiembrie 1709, 
el a convocat divanul pentru a judeca mai multe pricini, fără a şti că 
tocmai atunci intrau în Iaşi capugiul turc cu firmanul de mazilire şi 
Dumitru Saraciul, omul de încredere al lui Cantemir, ce aducea scriso- 
rile de numire a unor caimacami până la sosirea acestuia din urmă 
în capitala Moldovei. Fără a aştepta informarea domnului cu privire 
la destituirea sa, Saraciul s-a îndreptat înspre beciul curții domneşti, 
în care era încarcerat Iordache Ruset și, lovind „lăcata cu băltagul“, 
l-a eliberat pe fostul mare vornic și i-a înmânat scrisorile de căimă- 
cămie. Gestul îmbrăca o valoare simbolică, marcând triumful boierilor 
autohtoni asupra regimului represiv instaurat de Nicolae Mavrocordat. 
Văzând una ca asta, grecii ţarigrădeni au dat fuga la stăpânul lor și, 
năvălind în divan, i-au adus la cunoștință cele întâmplate. Cuprins 
de panică, Mavrocordat a întrerupt şedinţa de judecată şi s-a ridicat 
să plece. Chiar la poartă, a dat peste capugiul care, fiindu-i prieten, a 
renunţat la citirea publică a firmanului de mazilire, predându-i-l doar 
voievodului. 

Situaţia în care se găsea Nicolae Mavrocordat era acum foarte deli- 
cată, de vreme ce la schimbarea din funcție a domnilor exista obiceiul 
ca supuşii ce se socoteau nedreptăţiţi să își manifeste în mod violent 
nemulţumirea, iar voievodul destituit supărase pe mulţi prin politica 
sa. Astfel Iordache Ruset, spurcat la gură cum era, nu contenea să îi 
adreseze lui Mavrocordat vorbe de ocară. Ba chiar, probabil tot el 
pusese la cale şi manifestaţiile de protest ale celor oprimaţi de fostul 
domn. De asemenea, profitând de degringolada creată, el cutezase 
Chiar să îl îmboldească pe paharnicul Dabija să se înfrupte din bănetul 
strâns de Mavrocordat în cămara vistieriei. 

Salvarea lui Nicolae a venit însă de la Dimitrie Cantemir, care, cunos- 
când trecerea de care se bucura fostul dragoman pe lângă Înalta Poar- 
tă, scrisese în ţară „să nu s-atingă nime de cinstea lui Neculai-vodă 

sau de oamenii lui, ce cu mare cinste, ca pe un domnu, de toate ce 
i-ar trebui pe la pornitul lui nemic să-i lipsească“. Dincolo de protecţia 
oferită de Cantemir, fostul domn a făcut faţă situaţiei cu o deosebită 
prudenţă și luciditate. Mai întâi, pentru a contracara acţiunile de protest 
regizate de Iordache Ruset, şi-a mobilizat susținătorii, determinându-i 
să iasă în calea oficialilor turci ţipând: „mare neajuns ne face împărăţia 
prin mazilirea acestui domn, care ne cârmuia cu mare dreptate“. Tot- 
odată, de teamă să nu fie pârât la Poartă, el a încercat pe toate căile 
să amelioreze măcar în ceasul al doisprezecelea relaţiile cu boierii 
autohtoni. Astfel, în momentul în care aceştia îl petreceau la plecarea 
sa din lași (26 noiembrie 1709), el îi asigura necontenit de bunele sale 
intenţii „jurându-să că n-au avut gând rău nici spre boieri, nici spre ţară“. 

Pentru a nu avea probleme la Poartă, cel mai important era pentru 
Mavrocordat să păstreze raporturi cordiale cu noul domn. În acest scop, 
în loc să îşi continue deplasarea înspre Constantinopol, așa cum îi 
pretindeau oamenii lui Dimitrie Cantemir, el s-a oprit vreme de două 
zile la Galaţi pentru a aștepta sosirea succesorului său. Motivul aparent 
al întâlnirii îl constituia clarificarea sorții pe care o avuseseră hârtiile 
doveditoare ale plăţii haraciului către Poartă, ce se spunea că încăpu- 
seră pe mâinile lui Cantemir. Desi dispunea și de alte soluţii pentru 
a dovedi îndeplinirea la timp a obligaţiilor financiare faţă de Imperiu, 
ca, de pildă, confirmarea pașei de Bender, Mavrocordat ţinea neapărat 
să discute cu principele român. Dorinţa sa era cu totul neobişnuită, 
întrucât domnul mazilit şi cel numit în funcţie se evitau întotdeauna 
cu multă grijă, mai ales că de cele mai multe ori uneltiseră deschis unul 
împotriva celuilalt („că alţi domni nu mai stau să să împreune, după 
ce se mazilescu, ce fug unul de altul, să-ș scoaţă ochii“). Ba chiar, tre- 
când peste orice reguli protocolare, Mavrocordat se duse neinvitat „la 
gazda lui Dumitrașco-vodă“ pentru a-i înainta succesorului său nişte 
propuneri foarte concrete: se angaja din proprie iniţiativă să nu îl pâras- 
că la Poartă şi să umble exclusiv după domnia Ţării Românești atât 
timp cât va fi trăit Dimitrie Cantemir, solicitându-i, în schimb, să se 
abțină de la a-l denunța la Stambul şi să împiedice orice demers de acest 
fel venit din partea boierilor. Într-adevăr, de-a lungul întregii domnii 
Mavrocordat fusese permanent stăpânit de teama de a nu fi reclamat 
la Poartă, chemându-i în mai multe rânduri pe boieri pentru a le arăta 
câte neajunsuri le pricinuiesc pârile nu doar domnilor învinuiți, ci şi 
dregătorilor şi țării. Pe de altă parte, el nu făcuse aproape nimic pentru 
a elimina cauzele denunţurilor prin ameliorarea relaţiilor cu boierii 

moldoveni. Totodată, făgăduiala sa că avea să revendice tronul de la 
Bucureşti nu era de natură să îi creeze o prea mare satisfacție lui Can- 
temir, care îşi percepea domnia în Moldova ca pe o etapă preliminară 
ocupării scaunului Ţării Românești. Oferta lui Mavrocordat era însă 
formulată în așa fel încât să nu poată fi refuzată. Ca atare, ambii domni 
se angajară solemn să respecte înțelegerea convenită, cu toate că în 
realitate aveau cu totul alte intenţii. 

Astfel, la puţin timp după ce ajunse la Stambul, Mavrocordat, care 
se simţea protejat de pactul încheiat cu Cantemir, începu să îl învi- 
nuiască pe domnul Moldovei că i-a slobozit din temniţă pe boierii 
favorabili ruşilor, pe care el îi închisese. Într-adevăr, în condiţiile 
conflictului militar cu Imperiul Țarist cea mai gravă acuzaţie ce se putea 
aduce cuiva era pactizarea cu inamicul, numai că în acea perioadă 
credința lui Cantemir era pentru turci mai presus de orice îndoială, 
iar alte învinuiri Mavrocordat nu avea cum să îi aducă. Nevrând să 
se lase nici el mai prejos decât adversarul său, Dimitrie a constituit 
o mare „delegaţie“ a boierilor moldoveni nemulțumiți de guvernarea 
predecesorului său şi i-a trimis la Poartă cu pâra. Pentru a produce 
o impresie cât mai puternică, aceştia „ş-au aprins rogojine în capu“ 
şi i-au ieşit în cale sultanului atunci când se ducea să asiste la serviciul 
divin în geamia imperială. Tot acest scenariu corelat cu gravitatea acu- 
zaţiilor de spoliere a țării confirmate de un arz trimis de pasa de Bender 
l-au determinat pe Ahmed III să fie necruţător şi să dispună imediat 
arestarea fostului mare dragoman. 

Mavrocordat avea însă mult prea multi amici în capitala otomană 
ca să nu fie imediat prevenit în legătură cu soarta ce îl păştea şi să 
nu-şi ia toate măsurile de precauţie. Pe unul dintre acești binevoitori 
fostul dragoman și-l făcuse prieten în timpul domniei sale în Moldova. 
Este vorba de Pierre Puchot, senior de Clinchamp şi marchiz Des Alleurs 
(1643-1725), care fusese numit la 7 noiembrie 1709 ambasador al 
Regelui Soare pe lângă Poartă în locul contelui Charles de Ferriol. 
Ca să ajungă la post, a plecat din Transilvania, unde își îndeplinise 
misiunea diplomatică anterioară, şi a trebuit să străbată Moldova. 
Înainte de a intra în principat, la trecerea Carpaţilor prin Maramureș, 
marchizul şi-a pierdut toate bagajele în adâncurile unui lac înghețat, 
ajungând într-o situaţie jenantă pentru un diplomat. A fost însă salvat 
de ospitalitatea exemplară a lui Mavrocordat, dornic să îşi îmbună- 
tățească relaţiile cu reprezentanţii Franţei la Constantinopol, extrem 
de tensionate pe vremea mandatului lui Ferriol. Domnul l-a trimis în 

întâmpinarea oficialului francez pe Nicolae Costin „vornicul cel mare 
de Tara de Gios şi pentru limba lătinească“, i-a oferit găzduire într-una 
dintre cele mai confortabile case boiereşti din Iaşi şi, evident, l-a primit 
cu toată curtoazia, promiţându-i să îl recomande fratelui său loan Mavro- 
cordat, pe atunci mare dragoman al Porții. Deplina satisfacţie a 
marchizului în legătură cu tratamentul de care se bucurase în Moldova 
rezultă fără putinţă de tăgadă dintr-o scrisoare adresată regelui Ludovic 
XIV de la Tighina, în 23 martie 1710: „nu mă pot îndeajuns felicita 
de buna şi onorabila primire din partea principelui Moldovei la ieşirea 
din munţii îngrozitori. [...] El m-a ajutat în toate chipurile până acum“. 
Ba chiar, pentru a-şi exprima recunoştinţa și a beneficia în viitor de 
sprijinul Mavrocordaţilor pe lângă Înalta Poartă, Des Alleurs şi-a sacri- 
ficat unul dintre puţinele cadouri de protocol rămase după accidentul 
din munţii Maramureşului, dăruindu-i lui vodă „o tabacheră de aur 
costând 22 de ludovici“, iar apoi i-a trimis şi „două haine de brocart“. 

Știind că reprezentantul Franţei îi era îndatorat, domnul mazil nu 
a ezitat ca, aflat la ananghie, să îi ceară protecţie şi găzduire în reşedinţa 
sa, aşa cum obținuse odinioară Dimitrie Cantemir de la fostul amba- 
sador Charles de Ferriol. Diplomatul francez nu a putut refuza, cu 
toate că nu era foarte convins de ameninţarea ce plana asupra vieţii 
lui Mavrocordat, după cum rezultă dintr-un alt raport adresat suvera- 
nului francez de la Istanbul, în 10 mai 1711: „această împrejurare [...] 
nu va avea, după cât se pare, consecinţe rele pentru persoana sa, ci 
îl va costa doar câteva pungi“. Rupt de intrigile politice şi retras în 
liniștea ambasadei franceze, Nicolae își putea face acum un bilanţ al 
experienţei „dacice“ şi trage concluziile care se impuneau. Sentimen- 
tele ce îl stăpâneau în această perioadă erau, în primul rând, dezamă- 
girea şi amărăciunea. Pe deplin convins că „le-a arătat (supușilor) prin 
vorbe şi prin fapte o bunăvoință părintească şi că nu a cruțat nici o 
osteneală și nici un ban ca să refacă ţara lor cumplit pustiită“, Mavro- 
cordat aştepta recunoştinţa acestora, dar, în realitate, a avut parte doar 
de „dușmănie“, aşa cum îi scria pe un ton confesiv, la 20 ianuarie 1711, 
unui prieten rămas necunoscut, lăsând la o parte jargonul diplomatic 
destul de convenţional ce caracterizează multe dintre epistolele sale. 
Explicaţia acestui comportament al moldovenilor o găseşte într-o „aple- 
care plină de zel către cele rele cuibărită în neamul dacilor [...] din 
pricina căreia au izbucnit mereu răzmeriţe împotriva domnilor și s-au 
iscat certuri şi dezbinări între ei“. În dorinţa de a depăşi criza sufle- 
tească pe care i-o provocase nerecunoștința moldovenilor, fostul domn 

recurgea la reazemul credinţei, exprimându-și nădejdea că „Dumnezeu 
care le vede pe toate“ „îi va hărăzi lui uşurarea situaţiei, iar celor ce 
nu i-au recompensat binefacerile le va acorda plata răutății“. Totuşi, 
nu putem să nu remarcăm că viziunea unilaterală a lui Mavrocordat, 
ce nu considera că ar fi trebuit să îşi reproşeze şi el ceva, nu era de 
natură să conducă la o ameliorare a relaţiilor cu boierii români în 
viitoarele sale domnii. 


* * 


Între timp, Dimitrie Cantemir ajunsese la Iaşi încă de la 10 decem- 
brie 1710. Intrarea sa în capitala Moldovei fusese una simplă, în vădit 
contrast cu fastul ce caracterizase ceremoniile de întronizare a pre- 
decesorului său Nicolae Mavrocordat. Cum noul domn era lipsit de 
orice însemn al puterii (tuiuri, sangeac), în fruntea alaiului păşea un 
turc ce purta „o ghigă lungă de lemn“. Modestia cortegiului lui Cantemir 
era doar parţial compensată de primirea făcută de boieri şi norod, ce 
ieşiseră în calea domnului în afara Iașilor, aducând cu ei şi o fanfară 
militară (tabulhanea). În tovărășia tuturor acestora, Dimitrie se îndreptă 
către biserica Sf. Nicolae Domnesc, unde mitropolitul Ghedeon îi rosti 
molitva de domnie. Urmară ceremoniile de la curte, unde se dădu mai 
întâi citire firmanului împărătesc, după care proaspătul voievod luă 
cuvântul. Discursul său a fost unul memorabil atât din punctul de vedere 
al articulării retorice, cât şi al programului de guvernare propus. Din 
succintul rezumat păstrat în Cronica Ghiculeștilor aflăm că Dimitrie 
Cantemir a pledat în primul rând pentru solidaritate si concordie 
deplină în vremurile de restriște ce aşteptau tara în condiţiile izbucnirii 
războiului dintre ruși şi turci. Pentru el, în acel moment singura şansă 
a Moldovei o reprezenta unirea întregii boierimi în jurul său. În schim- 
bul credinţei, el le promitea reprezentanţilor clasei conducătoare autoh- 
tone că „pe boierii mai bătrâni îi va cinsti ca părinţi, pe cei de o vârstă 
cu el ca fraţi, iar pe cei mai tineri îi va iubi cu dragoste părintească“. 
Îndelunga si atenta observare a vieţii politice din Principate îl determi- 
nase pe Cantemir să înţeleagă că nimic nu era posibil în absenţa „unirii 
boiereşti“ şi, ca atare, să le propună fruntașilor țării un pact de neagre- 
siune în vederea salvării Moldovei. 

Mai mult sau mai puţin convinşi de cuvântarea înflăcărată a tână- 
rului domn, boierii s-au perindat cu mic cu mare prin fața sa, săru- 
tându-i mâna si poala, după obicei, iar Cantemir i-a răsplătit pe unii 
doar cu vorbe bune, iar pe alţii și cu caftane (în primul rând pe caimacami)). 

În lumina ideilor înfăţişate în discursul ţinut la înscăunare, Dimitrie 
procedă peste numai trei zile (13 decembrie 1710) la alcătuirea sfatului 
domnesc din boieri pe loialitatea cărora credea că se putea bizui în 
marea răsturnare pe care o pregătea, întrucât de unii era legat prin 
relaţii de rudenie, iar pe alţii îi ştia ostili Înaltei Porţi. În prima categorie 
intrau Lupu Costache, fiul lui Lupu Bogdan, cumnatul lui Cantemir, 
devenit mare vornic al Ţării de Jos, ori loan Neculce, căsătorit cu Maria, 
fiica lui Lupu Bogdan, nepoată de soră a lui Cantemir, numit mare 
spătar. Într-adevăr, autorul Letopiseţului Țării Moldovei a fost de-a 
lungul întregii domnii a lui Dimitrie adevăratul „chivernisitor“ al ţării, 
lucru cu care el însuși se mândreşte în cronica sa, unde notează fără 
falsă modestie „iar mai de credință şi mai ales toate trebile domniei 
era după mine Ioan Niculce vel-spătar“. În scurt timp voievodul a numit 
în funcţia-cheie de mare vistiernic pe un alt membru al aceleiași familii, 
anume Ștefan Luca, cumnatul lui Ion Neculce. 

Sistemul conducerii familiale instaurat de Cantemir era însă funda- 
mental diferit de cel al predecesorilor săi în scaunul Moldovei, care 
urmăreau în acest mod jefuirea concertată a ţării în folosul propriului 
clan. Pentru noul domn, neatins de patima înavuţirii („lăcomie nu ave 
mare“), dominaţia familiei sale era pusă în slujba nobilului obiectiv 
al eliberării țării de sub opresiunea otomană. Pe de altă parte, chiar 
dacă era adeptul unui regim de autoritate personală, fiindcă nu deţinea 
deloc experiență administrativă, Cantemir se vedea silit să încredinţeze 
treburile ţării, cel puţin într-o primă fază, unor oameni de încredere. 

În ceea ce îi priveşte pe ceilalți boieri, de care nu era personal legat, 
se cade remarcată prezenţa în sfat cu însemnata dregătorie de vel-lo- 
gofăt a lui Nicolae Costin, fiul cronicarului decapitat fără milă de tatăl 
lui Dimitrie, răposatul domn Constantin Cantemir. Numirea lui Nicolae, 
la rândul său un cărturar de seamă, în această înaltă demnitate pecetluia 
încheierea unei reconcilieri istorice între familiile rivale ale Cantemi- 
reştilor şi Costineștilor. Dincolo de afinităţile spirituale dintre cei doi 
bărbaţi, Dimitrie avea neapărată nevoie să îi atragă de partea sa pe 
numeroșii boieri din partida prin tradiţie „filo-polonă“ şi în orice caz 
antiotomană condusă de Nicolae Costin. Acest lucru era impus în mod 
imperios şi de excluderea de la orice demnitate a liderului celeilalte 
mari facțiuni boiereşti, Iordache Ruset, a cărui versatilitate sí al cărui 
oportunism, bine cunoscute lui Cantemir, îl făceau incompatibil cu 
planurile domnului de eliberare a Moldovei de sub turci. 

Totodată, principele urmărea să capteze nu doar bunăvoința marilor 
boieri, ci si pe aceea a tuturor celor ce aveau un cuvânt de spus în viaţa 
politică a Moldovei. Astfel, spre deosebire de predecesorul său Nicolae 
Mavrocordat, extrem de rezervat și de distant în relaţiile cu autohtonii, 
Cantemir îi primea pe mai toţi cei care îi cereau o audienţă, ascultân- 
du-le cu luare aminte păsurile („Că asë se arăta de bun şi de blând! 
Tuturor use deschisă și nemăreţu, de vorovi€ cu toţi copiii“) şi căutând, 
pe cât îi stătea în putinţă, să le rezolve problemele. Dovadă a acestei 
purtări stau numeroasele acte date în scurta sa domnie în favoarea cate- 
goriilor sociale defavorizate sau a oamenilor sărmani (breasla mişeilor 
calici din Roman, breasla cioclilor din Iași, popii din Iași, „jupânesele 
sărace“ rămase văduve, Alexandra şi Maria, Toader blănarul etc.). 

Mai mult decât pe săraci, Cantemir căuta să şi-i apropie pe repre- 
zentanţii clasei de mijloc din Moldova, pe sprijinul cărora şi-ar fi putut 
rezema domnia în cazul izbucnirii unor conflicte cu boierii cei mari. 
În acest scop, el a redus la jumătate dăjdiile impuse mazililor (boierii 
mici lipsiţi de dregătorii) şi a desfiinţat desetina de stupi, oferind o 
mare înlesnire boierimii mici ce îşi obținea o bună parte din venituri 
din apicultură. 

În paralel, principele era preocupat să sporească şi să garanteze 
veniturile domniei, aflate permanent în criză de fonduri. În conse- 
cinţă, el a obţinut de la patriarhul Ierusalimului Hrisant Notara anularea 
închinării unor mănăstiri bogate din Moldova, precum Bistriţa, Probota, 
Tazlău, obligate, în schimb, să plătească o dare anuală fixă către vistie- 
ria domnească. O altă vastă operaţiune iniţiată de Cantemir a fost cea 
de recuperare a robilor ţigani aparţinând domniei, acaparaţi în ultimul 
timp de marii boieri. 

Semnele încercării de instalare a unui regim de autoritate perso- 
nală erau, încă de la începutul domniei, mai mult decât evidente, lucru 
de natură să stârnească mânia marilor boieri deprinşi să îi joace pe 
degete pe voievozii de dinainte. Ca atare, izbucnirea unor conflicte 
cu aceştia era inevitabilă, iar, pentru a nu da semne de slăbiciune, Can- 
temir nu era dispus să tolereze nici un act de nesupunere. În dorința 
de a oferi un exemplu usturător, menit a împiedica pe viitor orice formă 
de neascultare, domnul a poruncit executarea sumară a lui Ion Buhuș, 
biv vel-logofăt, care nu îşi îndeplinise sarcina de a merge la Putna 
de unde să procure lemnul necesar pentru construirea unui pod peste 
Dunăre la Isaccea („Ocarnică faptă! Pentru pricină mică, au omorât 
pre boiariu mare“, notează Nicolae Costin, ostil politicii lui Cantemir). 

Duritatea pedepsei aplicate de Cantemir era însă determinată de 
necesitatea imperioasă a realizării concordiei naţionale depline în aju- 
nul confruntării decisive dintre ruşi şi turci, ce ar fi putut aduce dezro- 
birea Moldovei de sub jugul otoman. Riscându-şi nu doar scaunul 
de domn şi viitorul politic, ci si viaţa pentru a obţine eliberarea ţării, 
Dimitrie se simţea îndreptăţit să solicite sacrificii de la toți moldovenii 
si, în primul rând, de la fruntașii boierimii. Gestul său, atât de surprin- 
zător pentru un observator extern, de a părăsi tabăra otomană şi a trece 
de partea marii puteri creştine de la Răsărit nu s-a datorat nici pe departe 
unei hotărâri pripite de moment, ci a fost rodul unui vechi plan, înde- 
lung cumpănit. 

Temeiurile ce l-au împins pe Cantemir să facă această opţiune 
curajoasă, dar riscantă trebuie căutate în înşişi anii petrecuţi în inima 
Stambulului şi în înţelegerea profundă a sistemului otoman și a politicii 
Imperiului față de principatele române. Chiar şi o privire superficială 
asupra evoluţiei raporturilor dintre Turcia și Moldova arată că, de-a 
lungul timpului, Imperiul nu numai că sporise considerabil cuantumul 
haraciului și al celorlalte obligaţii în bani sau în natură către Poartă, 
dar mai şi anexase părţi importante din teritoriul Moldovei (Bugeacul, 
în 1484, Tighina, în 1538). Totodată, numirea domnilor Moldovei se 
făcea în ultimul timp direct de către Poartă, având drept criteriu funda- 
mental sumele de bani achitate de diverșii pretendenți la domnie. Ba 
chiar, dorinţa de a obţine şi mai mulți bani era un motiv suficient pentru 
a mazili un voievod. Această înăsprire a regimului otoman în principate 
mergea în paralel cu decăderea Imperiului, ale cărei semne erau tot 
mai evidente pentru un observator avizat. Pacea de la Karlowitz (1699) 
consfinţise pentru prima dată în istorie pierderea de către Înalta Poartă 
a unor posesiuni atât de vaste în Europa (Ungaria, Transilvania, Podolia, 
Peloponezul, insula Lefkada, o parte a litoralului Dalmației). În plus, 
Cantemir avusese ocazia să asiste personal la degringolada trupelor 
otomane în bătălia de la Zenta (1697), putând constata slăbiciunile 
majore ale unei armate până de curând atât de redutabil. În schimb, 
biruinţa repurtată de ruși la Poltava (1709) sporise considerabil presti- 
giul militar internațional al Imperiului Țarist, perceput de mulţi drept 
viitorul hegemon al Europei răsăritene. Speranţele că Petru cel Mare 
i-ar fi putut elibera din robia otomană încolţiseră nu doar în rândul 
popoarelor subjugate din Balcani (bulgari, sârbi, greci), ci si al boieri- 
mii din principate, favorabile în mare parte unei alianţe cu ruşii („atunce 
trăge toată creștinătatea bucuria şi nădejdea creștinilor, adec-a mosca- 

lilor“ scrie Neculce, care se face purtătorul de cuvânt al entuziasmului 
general ce domnea în Moldova). 

În concluzie, la baza deciziei lui Cantemir de a trece de partea Rusiei 
au stat deopotrivă temeiuri patriotice şi personale. Obţinând elibera- 
rea de sub apăsătoarea dominație otomană, Moldova ar fi redevenit 
un principat independent în vechile lui fruntarii istorice (de la Marea 
Neagră la Carpaţii Păduroși, de la Carpaţii Orientali la Nistru) şi şi-ar 
fi redobândit prosperitatea pe care i-o asigurau în mod firesc nume- 
roasele resurse exploatate în mare parte de Imperiul Otoman. Totodată, 
în urma schimbării regimului politic, Cantemir ar fi putut câştiga dom- 
nia pe viaţă şi chiar lăsa tronul moştenire urmaşilor. 

Pentru îndeplinirea acestor planuri atât de ambitioase era însă nece- 
sară aplicarea cu o deosebită dibăcie a unei strategii puse la punct 
până în cele mai mici detalii. Dimitrie trebuia să câştige înainte de 
toate încrederea Rusiei, care îl socotea o unealtă docilă a turcilor, fără 
a deştepta însă nici cea mai mică suspiciune din partea Porții. În 
consecință, el a început să acţioneze în acest scop încă dinaintea numirii 
sale în scaunul Moldovei, atunci când a intrat personal în legătură cu 
ambasadorul Rusiei pe lângă Înalta Poartă Piotr Andreevici Tolstoi 
(1701-1713). Așa cum putem deduce din cuvintele adresate de însuși 
Cantemir lui Petru cel Mare într-o epistolă din septembrie 1721: „fiind 
la Constantinopole, nu am călcat făgăduinţele pe care le-am făcut 
excelenţei sale Piotr Andreevici Tolstoi, ceea ce pot mărturisi însuşi 
Dumnezeu şi Excelenţa sa“, principele se angajase probabil în acea 
perioadă să susțină cauza Rusiei pe lângă oficialii otomani cu care 
întreținea relaţii. Desigur, discuţiile cu plenipotenţiarul ţarului la 
Constantinopol s-au desfășurat în cel mai deplin secret, astfel încât 
conţinutul lor a rămas între patru pereţi. Totuși, simplul contact cu 
reprezentantul principalului dușman al Turciei era de natură să îl facă 
pe Cantemir suspect în ochii adversarilor săi ce îi supravegheau cu 
luare-aminte orice mişcare. De regulă excelent informatul Nicolae 
Mavrocordat susţine într-o scrisoare adresată unui confident la 3 sep- 
tembrie 1711, la puţin timp după trecerea lui Cantemir de partea ruşilor, 
că „Dimitrie, robul din Scitia [tătar, n.n.] [...] plănuise de multă vreme 
cele ale trădării“. Nu este de bună seamă exclus ca Mavrocordat să 
fi intuit unele dintre planurile lui Dimitrie Cantemir înainte ca el să 
fie urcat pe tronul Moldovei, dar este mult mai probabil ca fostul 
dragoman să fi tras această concluzie ulterior, urmărind dârzenia şi 
iscusinţa cu care a acționat domnitorul român. 

Dincolo de discuţiile purtate la Constantinopol cu ambasadorul rus, 
pentru a-l convinge pe ţar de sinceritatea dorinţei sale de a se alia cu 
Imperiul Creştin de la Răsărit, Cantemir trebuia să aducă servicii 
concrete Rusiei în noua sa calitate de principe al Moldovei ce se bucura 
de încredere deplină din partea Porții. Şi, într-adevăr, prin intermediul 
capuchehaiei sale la Stambul, Iane Cretanul, el a izbutit să transmită 
repetat lui Petru cel Mare scrisorile lui Piotr Andreevici Tolstoi, încar- 
cerat în temnita celor Șapte Turnuri (Yedikule), împreună cu tot per- 
sonalul ambasadei (cam la vreo 70 de oameni) încă din momentul în 
care Poarta declarase război Rusiei. Principele avusese însă grijă ca 
în prealabil să obţină permisiunea oficialilor otomani de a întreţine 
corespondenţă cu ruşii cu scopul declarat de a le afla tainele şi a le 
transmite Porții. Chiar dacă poate fi considerat imoral din punctul de 
vedere al eticii comune, acest joc dublu, desfăşurat cu multă abilitate, 
reprezenta pentru Cantemir singura soluţie de a-și atinge scopul nobil 
al eliberării Moldovei de sub tirania otomană. 

Pe de altă parte, nici moldovenii nu erau deloc convinși de since- 
ritatea intenţiilor lui Cantemir de a îmbrăţișa cauza creștină, ba chiar 
îl considerau un om de casă al sultanului. Dovadă stau pârile împotriva 
lui Cantemir pe care le trimiteau lui Petru cel Mare atât Constantin 
Brâncoveanu, pregătit să treacă de partea muscalilor, în eventualitatea 
în care aceștia i-ar fi biruit pe turci, cât şi mai mulţi boieri moldoveni 
filoruşi în frunte cu marele hatman Antioh Jora şi chiar cu mitropolitul 
tării Ghedeon. Toţi aceştia îl avertizau cu fermitate pe tar că Dimitrie 
„este ca şi unu turcu şi ţine cu turcii“. Pentru moment domnul avea 
chiar interesul de a lăsa să planeze în rândurile compatrioţilor incerti- 
tudinea cu privire la intenţiile sale reale ca să nu fie dat în vileag la 
Poartă ca infidel şi, în consecinţă, mazilit înaintea perfectării definitive 
a alianţei cu Rusia. Astfel, atunci când a convocat sfatul pentru a-i 
consulta pe boieri în legătură cu poziţia pe care s-ar fi cuvenit să o 
adopte moldovenii în cazul conflictului iminent dintre Înalta Poartă 
şi Imperiul Țarist, principele i-a lăsat pe aceştia să vorbească, fără a 
exprima un punct de vedere personal. Această atitudine a fost de natură 
să îi nedumerească pe dregătorii moldoveni, care, trăgând concluzia 
că domnul „ţine cu turcii“, s-au pronunţat, în ciuda aşteptărilor sale, 
în favoarea unei tactici pline de oportunism: „care parte a birui, cu 
aceea să ţie“. Evident însă cei câțiva apropiaţi ai lui Cantemir prezenţi 
în sfat îi cunoşteau planurile sí i le susțineau, dar nu au intervenit, 
văzând reținerea voievodului. 

Aceasta se datora în cea mai mare parte faptului că, deşi războiul 
dintre cele două imperii fusese declarat formal încă la data de 9/20 
noiembrie 1710, la începutul lui 1711 negocierile secrete dintre Cantemir 
şi Rusia erau în plină desfăşurare. Acestea fuseseră inaugurate de 
misiunea de recunoaştere în Moldova a grecului din Cefallonia, Gheor- 
ghios Polykalas, medicul ţarului, care i-ar fi înaintat lui Dimitrie, 
conform informaţiilor oferite de fiul său Antioh, propuneri „extrem 
de avantajoase“. Amintita iniţiativă a lui Petru cel Mare constituia 
pentru domnul român garanţia că poate da curs fără teamă vechilor 
sale planuri de alianţă cu rușii în vederea înlăturării dominaţiei 
turceşti. Lui Cantemir îi rămânea numai să obţină prin negocieri cu 
reprezentanţii țarului condiţii cât mai favorabile atât pentru ţara 
Moldovei, cât şi pentru el în situaţia intrării principatului în sfera de 
influenţă a Rusiei. 

Acest deziderat a fost pe de-a-ntregul atins graţie unei serii de 
misiuni diplomatice secrete încredințate unor intimi ai voievodului. 
Este vorba, mai întâi, de trimiterea, în iarna lui 1711, a căpitanului Pri- 
copie la tar cu oferta extrem de tentantă de a ridica o oaste de 20 000 de 
moldoveni în cazul în care Petru cel Mare, ce nu dispunea de efective 
suficiente pentru campania antiotomană, ar fi fost de acord să o între- 
ţină financiar. Au urmat apoi tratativele purtate de voievod la Iaşi cu 
Sava Vladislavovici din Raguza (astăzi Dubrovnik în Croaţia), emi- 
sarul special al lui Petru cel Mare pentru chestiunile balcanice. Cum 
între cele două părţi nu existau divergențe majore, iar accelerarea 
încheierii înțelegerii devenise imperioasă atât pentru Moldova, cât şi 
pentru Rusia, Cantemir l-a trimis la începutul lunii aprilie la ţar pe 
vistierul Stefan Luca, cumnatul lui Neculce, cu scopul de a definitiva 
alianţa cu Imperiul Țarist. Concretizată nu sub forma unui tratat, ci 
a unei diplome emise de Petru cel Mare de la Luţk (astăzi în nord-ves- 
tul Ucrainei), unde se afla în acel moment (13 aprilie 1711), aceasta 
satisfăcea toate pretenţiile lui Cantemir. 

Domnul intra laolaltă cu ţara Moldovei sub oblăduirea maiestăţii 
sale imperiale, trebuind, în schimb, să presteze un jurământ de credință, 
mai întâi în taină, cel mai târziu până la sfârşitul lunii mai 1711, iar 
apoi, la intrarea armatelor ruseşti în principat, în mod public. În acel 
moment Cantemir era dator să realizeze și joncțiunea propriilor trupe 
cu efectivele militare rusești, supunându-se ordinelor lui Petru cel Mare 
şi utilizându-şi experienţa militară în folosul victoriei creștinilor. 

În schimb, monarhul rus îi garanta domnia pe viață şi transmiterea 
ereditară pe linie masculină a puterii în cadrul familiei sale. Totodată, 
Dimitrie căpăta prerogativele unui monarh absolut („toată puterea 
cârmuirii va fi în mâna domnului Moldovei“). Îşi putea exercita auto- 
ritatea deplină asupra „tuturor și fiecăruia dintre boierii moldoveni“, 
care erau „datori a se supune poruncii domnului“ şi deţinea exclusi- 
vitatea competenţelor judecătorești („toată legea și judecata să fie ale 
domnului). De asemenea, oraşele Moldovei erau considerate proprie- 
tatea personală a voievodului, care dispunea în mod liber de veniturile 
principatului. 

În urma trecerii sub protecţia ţarului, Moldova îşi reîntregea teri- 
toriul, revenind la „vechea ei hotărnicire“ „între râul Nistru, Camenița, 
Bender, cu tot ţinutul Bugeacului, Dunărea, graniţele țării Munteneşti 
şi ale Transilvaniei şi marginile Poloniei“. Totodată, rușii se angajau 
ca, în caz de necesitate şi numai cu acordul prealabil al domnului, să 
întreţină din resurse proprii garnizoane de apărare a Moldovei, după 
cum în timpul războiului cu turcii făgăduiau să acorde subsidii pentru 
trupele moldovenești. 

În situaţia nefericită a înfrângerii oștilor țariste de către Poartă, 
principele Cantemir beneficia de dreptul de refugiu pe teritoriul Rusiei, 
unde el şi descendenții săi urmau să primească o rentă viageră îndestu- 
lătoare. Totodată, în schimbul palatelor şi proprietăților sale din Con- 
stantinopol el trebuia să primească altele de o valoare echivalentă la 
Moscova. 

În forma mai sus prezentată, diploma de la Luţk constituia un 
succes deplin pentru Cantemir. Prin mijlocirea autorităţii ţarului, el 
dobândea ceea ce altfel nu ar fi putut niciodată obține: domnia pe viaţă, 
transmisibilă descendenților săi, şi o putere absolută pe care nu o deti- 
nuse nici unul dintre marii domnitori din trecutul Moldovei. Singurul 
impediment ce stătea în calea impunerii regimului de autoritate perso- 
nală, de multă vreme visat de Cantemir, îl constituia dorinţa lui Petru 
cel Mare ca prevederile diplomei de la Luţk să fie aprobate de boie- 
rimea moldoveană. Acest deziderat era aproape imposibil de atins, 
în condiţiile în care nici unul dintre marii boieri, învăţaţi să conducă 
tara peste capul domnitorilor, nu era dispus să renunţe de bunăvoie 
la acest privilegiu. 

În aceste condiţii, soluţia cea mai convenabilă pentru domn o con- 
stituia ascunderea faţă de boieri a unora dintre prevederile diplomei 
de la Luţk şi, respectiv, prezentarea denaturată a altora, astfel încât 


Cantemir si Mavrocordat față în faţă 147 


să reușească întrunirea consensului lor deplin pentru alianţa cu Rusia. 
O idee despre modul în care a procedat domnitorul ne putem face 
confruntând textul original al actului de la Luţk cu rezumatul său din 
cronica lui Neculce, indiferent dacă istoricul a fost indus și el în eroare 
sau s-a făcut în lucrarea sa purtătorul de cuvânt oficial al lui Cantemir. 

Înainte de orice, principele a găsit de cuviință să modifice complet 
prevederile referitoare la drepturile boierilor și chiar să născocească 
altele, cu mult mai favorabile decât cele anterior în vigoare în Moldova. 
Astfel, în cazul intrării Moldovei în sfera de influență a Rusiei, dre- 
gătoriile ar fi fost acordate pe viaţă („pre boieri să nu-i mazilească 
domnul din boierie păn la moarte“), iar voievodul nu ar fi avut dreptul 
să condamne nici un boier la pedeapsa capitală decât cu acordul tuturor 
celorlalţi boieri şi chiar al mitropolitului („Domnul pe boieri să nu 
fie volnic a-i pierde, orice greșală ar face, fără sfatul tuturor şi fără 
iscălitura mitropolitului“). Totodată, dregătorii moldoveni ar fi fost 
protejaţi de orice ameninţare asupra privilegiilor lor venită din partea 
nobililor ruși („Din moscali să nu s-amestece la boieriile Moldovii, 
nici să s-însoare în ţară, nici moşii să cumpere“). De prisos să precizăm 
că toate aceste pretinse prevederi nu constituiau decât niste născociri 
ale lui Cantemir, doritor să îi determine pe boieri să accepte domnia 
ereditară în familia sa ca o compensație pentru pretinsa creştere şi 
garantare a propriilor privilegii. Și totuşi, în ciuda tuturor eforturilor 
lui Cantemir, reacţia multora dintre boieri a fost virulent negativă. 
Este adevărat că, fiind puşi în fata faptului împlinit, chiar şi lordache 
Ruset şi oamenii lui au trebuit să accepte pentru moment situaţia, dar, 
atunci când Petru cel Mare și suita sa au intrat în laşi, ei s-au dat de 
ceasul morţii pentru a obţine de la contele Golovkin anularea domniei 
ereditare pentru Cantemirești. 

Oricum, cunoscând caracterul recalcitrant al unor boieri, Dimitrie 
a amânat să le dezvăluie încheierea alianţei cu ruşii pentru momentul 
în care trupele ţariste urmau să ajungă la fruntariile Moldovei. 
Perioada cuprinsă între acordarea diplomei de la Luţk (13 aprilie 
1711) şi sosirea rușilor la Nistru (24 mai 1711) a fost una de maximă 
tensiune si angoasă pentru Cantemir. Aflat atât de aproape de a-şi 
vedea visul cu ochii, domnul român era în acelaşi timp conștient că 
totul se putea nărui de îndată, dacă turcii aflau de hainirea sa şi hotărau 
să îl mazilească. Domnul nu dispunea de forțe suficiente pentru a tine 
piept nici măcar unui detaşament otoman trimis din raiaua Tighinei 
să îl ridice şi să îl conducă la Stambul. Această neliniște permanentă 

îl făcea pe voievod să nu mai aibă încredere în nimeni şi să se teamă 
de absolut orice. 

Neliniştea sa era sporită şi de degringolada pe care o pricinuiseră 
în ţară şi chiar în capitală pregătirile pentru un război cu rezultat incert 
ce avea să se desfăşoare pe teritoriul Moldovei. Mulţi dintre boierii 
cei mari părăsiseră laşii fără acordul voievodului pentru a se pune la 
adăpost pe parcursul războiului („au şi purces [...] în răsipă la codri, 
în bejenii, cine încotro au socotit, mai vârtos boierimea la munte“). 
Totodată, trupele din jurul voievodului, cu excepţia a cinci-şase stea- 
guri de lefegii şi a seimenilor de la curte, se împrăştiaseră, deoarece 
nu își mai primiseră soldele de multă vreme. Situaţia părea într-adevăr 
fără ieşire, întrucât în vistieria domniei nu se aflau mai mult de zece 
pungi, iar zlotaşii (colectorii de impozite), profitând de situaţia tulbure 
din ţară, preferau să fugă cu banii pe care îi adunaseră în loc să îi pre- 
dea la vistierie. Ca să nu rămână cu totul fără apărare, Cantemir, care 
ajunsese să socotească cu multă zgârcenie până şi ultimul bănuţ, i-a 
a ales pe cei mai vrednici o sută de seimeni (mercenari ce alcătuiau 
garda domnească) împreună cu două căpetenii de încredere (bulucbaşi) 
şi le-a plătit lefurile în schimbul prestării unui jurământ solemn de 
credință. Măsura s-a dovedit una cu două tăișuri, întrucât a determinat 
izbucnirea imediată a unei revolte a restului seimenilor rămași neplătiți, 
pe care voievodul a potolit-o cu greu prin uciderea cu buzduganul a 
căpeteniilor acestora. Mai mult, vremurile de restriști generaseră o 
reducere drastică a comerțului din capitală, unde alimentele nu doar 
că se scumpiseră dramatic, dar erau şi foarte greu de găsit. 

Rămas singur într-o ţară devenită incontrolabilă, Cantemir urmă- 
rea cu înfrigurare mișcările de trupe ale turcilor și ruşilor. Armata 
otomană de circa 50 000 de oameni condusă de marele vizir Mehmed 
Baltagi Paşa pornise din Constantinopol încă de la 29 martie 1711, cu 
scopul de a ajunge la Isaccea, unde urma să facă joncţiunea cu trupele 
aliate: tătari, suedezi, poloni şi, desigur, modestele efective ale lui 
Cantemir care primise şi el poruncă să se deplaseze la Dunărea de 
Jos. Din fericire pentru voievodul român, care căuta tot felul de pre- 
texte pentru a amâna îndeplinirea ordinului în cauză, turcii făcură 
un lung popas la Adrianopole (între 8 aprilie şi 12 mai), după care 
se puseră lent în mişcare pe ruta Karnobat — Provadia — Bazargic 
(Dobrici) — Medgidia — Babadag — Isaccea. În ciuda acestei întârzieri, 
presiunile asupra domnului român de a cobori către Dunăre erau tot 
mai mari, iar pretextele oferite de el pentru tărăgănarea deplasării, 

tot mai puţin convingătoare. Se ajunsese chiar ca turcii aflaţi în Iaşi 
să se adune în faţa reședinței voievodului, tipånd şi ocărându-l că s-a 
hainit, fiindcă nu pornea cu oastea în ajutorul vizirului. Pentru a salva 
aparențele, Cantemir își întinsese corturile la sud de Iași, pe şesul Bah- 
luiului, „din jos de mormânturile jidovesci“, lăsând impresia că şi-ar 
fi început marșul înspre Dunăre şi îi trimitea vizirului scrisori în care 
îl asigura că a purces la drum. Îi era însă teamă mai mult ca oricând 
ca turcii să nu îi dibuiască adevăratele intenţii. 

Grăitor pentru îngrijorarea permanentă ce îl stăpânea pe atunci pe 
domn este următorul episod ce putea să îl coste scump. Dornic să scape 
cât mai repede de balgiii (negustorii de miere) turci pripășiţi prin laşi, 
care l-ar fi putut oricând denunța la Poartă, Cantemir îi scrisese repetat 
paşei de Bender, cerându-i să îi ridice din capitală, sub pretextul că 
nu le poate garanta securitatea în cazul unui atac inopinat al unui 
detașament rusesc. Când, în sfârşit, paşa s-a decis să îi dea ascultare 
voievodului, trimițând un agă cu vreo treizeci de turci pentru a-i con- 
duce pe conaţionalii lor la Tighina, Cantemir a fost cuprins de panică, 
socotind „că-i vine mazilia“ ca urmare a unei pâri a fostului vornic 
Iordache Ruset. Fără a căuta să afle adevăratele intenţii ale turcilor, 
domnul a dat poruncă puţinilor oșteni pe care îi mai avea să îi prindă 
pe necredincioși şi, dacă aduceau cu ei firmanul de mazilire, să îi 
răpună până la unul. Trimișii lui Cantemir îi găsiră pe turci dormind 
fără grijă pe un câmp, îi legară fedeleș şi chiar îl uciseră pe unul care 
opusese rezistenţă. Putură astfel captura şi scrisorile pe care le avea 
asupra lui aga şi care, evident, se refereau la ridicarea din Iaşi a bal- 
giilor, iar nu la mazilie. Pentru a salva situaţia, Cantemir a trebuit să 
îşi folosească din plin atât abilităţile diplomatice, cât şi precarele 
resurse financiare. Din puţinii bani rămaşi în vistieria țării el i-a dăruit 
o mie de taleri agăi, care s-a angajat să susțină cauza voievodului pe 
lângă pașa de Tighina. Totodată, domnul a scris o lungă epistolă la Poartă, 
în care își justifica acţiunea prin teama de incursiunea neaşteptată a 
unui „podghiaz moshicesc“. Răspunsul primit de la Stambul a fost 
mai mult decât liniştitor pentru voievod: „să fie fără de grije, că n-are 
nici o vină, măcar și pre toți de i-ar fi tăiat, că au fost vina lor, pentru 
ce au vrut să mâie noaptea pre câmpu la vreme de nepace“. Încrederea 
înalţilor oficiali otomani în credința domnului român era încă neștirbită. 

Între timp, Petru cel Mare își definitivase planul operaţiunilor mili- 
tare antiotomane (7 mai 1711), a căror conducere o încredințase feld- 
mareșalului Boris Petrovici Şeremetev şi generalului maior Vasili 

Vladimirovici Dolgoruki. Conform acestuia, trupele ruseşti trebuiau 
să traverseze Nistrul, evitând Tighina, și, împreună cu aliaţii lor 
moldoveni şi munteni, să se îndrepte înspre podul ridicat de turci peste 
Dunăre la Isaccea, împiedicându-i pe aceştia să treacă fluviul. Țarul 
nu părea dispus să aloce foarte multe efective militare pentru această 
campanie (cel mult 30 000 de oameni), bizuindu-se în mare măsură pe 
ajutorul pe care urmau să i-l acorde atât moldovenii lui Cantemir şi 
muntenii lui Brâncoveanu, cât şi popoarele balcanice, ce nutreau 
speranţa eliberării de sub dominaţia otomană. Pentru ridicarea la luptă 
a acestora, Rusia desfăşurase în ultimii ani o intensă activitate coor- 
donată de același Sava Vladislavovici din Raguza. Prin intermediul 
agenţilor săi secreți, dar şi al unei bogate corespondențe expediate 
liderilor religioşi şi laici ai comunităţilor creştine din Balcani, Imperiul 
Țarist îi îndemna pe aceștia la revoltă, promiţându-le un sprijin militar 
consistent. Totodată, la 25 februarie 1711, Petru cel Mare lansase o 
proclamaţie în limba latină în cuprinsul căreia își justifica războiul 
împotriva Imperiului Otoman şi prin dorința de a le ușura situația 
fraţilor de credință „greci, români, bulgari și sârbi, care din pricina 
religiei lor au cunoscut o adâncă nenorocire“ şi „gem asupriţi sub jugul 
barbarilor“. 

Ampla operaţiune iniţiată de Rusia a provocat izbucnirea, numai 
la auzul punerii în mişcare a trupelor rusești, a două răzmeriţe, una în 
Muntenegru, iar alta în Herţegovina. De asemenea, numeroase cete 
de sârbi trecuseră Dunărea şi se grăbeau să se alăture țarului eliberator. 
Pe de altă parte, dependenţa trupelor ruseşti, cu mult inferioare numeric 
celor ale otomanilor și ale aliaţilor acestora, de un ajutor îndepărtat 
şi nesigur le făcea extrem de vulnerabile şi risca să compromită din 
start succesul campaniei lui Petru cel Mare. În plus, armata țaristă nu 
dispunea de un sistem propriu de aprovizionare bine pus la punct, 
bazându-se în mare parte pe zahereaua promisă de versatilul Con- 
stantin Brâncoveanu. 

Relativ rapid, la 24 mai 1711, trupele ruseşti ajunseră la Nistru, 
pe care îl traversară prin vadul de la Raşcov. În scurt timp (30 mai) 
moldovenii le deschideau de bunăvoie, ca unor eliberatori, porțile 
cetăţii Soroca, pe care, cu numai câteva zile în urmă (25 mai), o apă- 
raseră cu îndârjire împotriva turcilor si a polonilor. De îndată ce a 
aflat de intrarea muscalilor în Moldova, Cantemir a trimis un curier 
în tabăra lor (26 mai) pentru a solicita protecţie militară împotriva 
unui eventual atac otoman. Abia la cel de-al doilea apel al voievo- 

dului, efectuat peste numai o zi (27 mai) prin intermediul căpitanului 
Pricopie, trimis anterior în misiune la tar, ruşii au răspuns pozitiv. 
Brigadierul Gavril Ivanovici Kropotov în fruntea a 3 000 de călăreţi 
ruşi, însoţit de 500 de moldoveni din polcul (regimentul) lui Apostol 
Ghigheciu, pornea spre laşi cu scopul de a asigura protecția domnului 
moldovean. Pentru moment lui Cantemir i se lua o piatră de pe inimă. 
„Deci Dumitraşcu vodă dacă au văzut veniţi acei moscali cu Cropotul 
i-au părut bine ca când au văzut pe Dumnezeu cu mii de îngeri“, 
notează sarcastic Nicolae Costin... 

Ca o ironie a sorții, chiar în clipa în care Kropotov se pregătea să 
treacă Prutul, Cantemir primea firman de la vizir „să încalece să margă 
să prindză pe Brâncovanul-vodă“, putând conta pe ajutorul oricâtor 
tătari i-ar fi fost de trebuinţă. Pentru scurt timp, voievodul nu putu 
să îşi ascundă dezamăgirea că înverşunatul său inamic scăpa din nou 
nepedepsit pentru neajunsurile pe care i le pricinuise. Hotărârea sa 
era însă de mult luată, nu mai exista cale de întoarcere: el alesese să 
rişte totul pentru țelul nobil al dezrobirii Moldovei. Zadarnic unii 
binevoitori, ce cunoşteau ura nutrită de Cantemir împotriva domnului 
Ţării Românești, îl sfătuiau „să scrie să să întoarcă moscalii înapoi 
şi să mergem [...] să prindem pre Brâncovanul“. 

Nestând nici o clipă pe gânduri, voievodul îi cheamă la el pe puţinii 
mari boieri ce mai rămăseseră în laşi (vel-logofătul Nicolae Costin, 
vel-vistiernicul Ilie Catargi, vornicii loan Sturdze şi Iordache Ruset) 
pentru a le aduce la cunoștință încheierea alianţei cu rușii şi condiţiile, 
evident trunchiate, în care se făcuse aceasta. Potrivit hatmanului Neculce, 
prezent și el la întâlnire, atunci când au aflat decizia voievodului, mai 
toţi cei prezenţi au răsuflat uşuraţi, grăind „Bine ai făcut, măria ta, 
că noi ne temem că te-i duce la turci şi asë avem gând că, de te-om 
vede că mergi la turci, te-om părăsi şi ne-om închina la moscali.“ Numai 
veşnic nemulţumitul Iordache Ruset nu îşi putu reține un comentariu 
plin de oportunism politic, dar şi de clarviziune: „Te-i can grăbit, măria 
ta, cu chematul moscalilor. Să fii mai îngăduit, măria ta, pănă” li s-ar 
fi vazut puterea, cum l-è merge.“ 

După câteva scurte explicaţii date boierului recalcitrant, Cantemir 
părăsi adunarea şi porni în întâmpinarea trupelor ruseşti. De la Zaga- 
rancea, unde traversară Prutul, voievodul îl conduse pe brigadierul 
Kropotov şi pe oștenii săi înspre sud, de-a lungul apelor Jijiei şi 
Bahluiului, până nu departe de capitală, la Podul lui Bâtcă, unde ruşii 
își instalară tabăra. Prin intermediul ofițerului său, ţarul îi trimisese 

lui Cantemir câteva mii de ruble de argint destinate ridicării cât mai 
grabnice a unei oştiri de moldoveni. Conform hotărârii voievodului, 
care se sfătuise cu marele vistier Ştefan Luca, fiecare voluntar urma 
să primească cinci lei pe lună, soldă mai mult decât satisfăcătoare în 
condițiile sărăciei generale din țară. Cum la gloria participării la lupta 
de eliberare de sub păgâni se adăuga și un stimulent financiar consis- 
tent, acum se îmbulzeau să se înroleze nu numai oamenii simpli din 
popor, lipsiţi de orice venit, ci şi numeroşi boiernași. 

Entuziasmul războinic era mare, iar printre primele victime ale 
acestuia era de aşteptat să se numere turcii stabiliţi prin laşi (cămătari, 
negustori), dintre care mulți, profitând de statutul lor privilegiat, 
săvârşiseră samavolnicii împotriva moldovenilor lipsiţi de apărare. 
Acum însă părea că ceasul răzbunării sosise... Cei mai idealişti dintre 
soldaţi le-au dat necredincioşilor sansa să se creștineze („s-au poftit 
de i-au botezatu“), alţii pur şi simplu i-au tăiat fără părere de rău, 
dornici să pună mâna pe bunurile lor („şi-i jăcui€ de bani, de odoară, 
de cai, de borfe, de oi, de miere, de ceară şi de toate ce găsie“). Popu- 
latia Iaşului, până mai deunăzi înfometată, ajunsese acum să se îndes- 
tuleze cu delicatesele Orientului („iar băcăliile sta vărsate pre uliţă, 
de era sătui şi copiii. Stafide, smochine, alune era destule pre la toate 
babele“). Recruţii care își încasaseră soldele se afundau dis-de-dimi- 
neaţă prin cârciumi, iar noaptea, ametiti de aburii alcoolului „se duceau 
la drumuri de jecuiau pre ómeni de ce aveau, [...] şi furişi, iară apoi 
şi făţişi“. Dincolo de excesele inerente oricărei răbufniri a supuşilor 
împotriva asupritorilor, se găsiră şi multi moldoveni de omenie care 
să-i ascundă pe turcii fără de vină din calea trupelor dezlănţuite („iar 
pre unii să tâmpla de-i ascunde prietenii [...] carei mai pre urmă de 
mare folos au fost turcii acelor prieteni ce-i ascunsese.“). 

În scurt timp, vestea hainirii lui Cantemir ajunse şi la Stambul, 
unde produse uluire. Ghiaurul mai învăţat în ale Islamului decât multe 
ulemale drept-credincioase, în care mai marii împărăției îşi puseseră 
atâtea nădejdi şi căruia îi dăruiseră domnia fără a-l supune la nici o 
cheltuială îşi trăda mârșav binefăcătorii după numai câteva luni de 
la înscăunare! Protectorii de până mai ieri ai principelui moldav, 
precum vizirul Baltagi Mehmed Paşa, îşi rodeau unghiile de ciudă, 
urzind o cumplită răzbunare. Pentru moment însă, nu puteau să-i prici- 
nuiască nici un neajuns lui Cantemir însuși. Prin urmare, se mulțumiră 
să îl execute pe Iane Cretanul, capuchehaia domnului la Stambul şi 
să îl azvârle pe Antioh Cantemir în temnita de la Yedikule. Norocul 

lui Antioh a fost însă acela că îşi pârâse fratele cu vreo lună în urmă 
că se pregătea să treacă de partea creştinilor, aşa că a fost iertat şi eli- 
berat din închisoare. 

Între timp, domnul moldovean, care nu era mulţumit nici de nu- 
mărul și cu atât mai puţin de calitatea ostașilor, făcea tot ce-i stătea 
în putință să-şi convingă compatrioții să participe la marea luptă de 
eliberare de sub turci. Astfel, el a răspândit mai întâi în țară două 
manifeste ale lui Petru cel Mare de curând ieşite de sub teascurile 
tipografiei de campanie a rușilor (17 şi 29 mai 1711). În aceste texte 
propagandistice, țarul chema popoarele balcanice să se ridice împo- 
triva necredincioşilor, susținând că Rusia a pornit războiul împotriva 
Porții cu totul dezinteresat, fără a urmări „nici afirmarea puterii, nici 
întinderea posesiunilor ei“ şi nici măcar „îmbogățirea“. Dimpotrivă, 
determinată doar de temeiuri creştinești să îşi dezrobească fraţii de 
credinţă, ea nu „va avea de la acele țări şi popoare nici un fel de câştig 
şi nu va cere de la ele nici un fel de putere autocrată, ci va lăsa fiecăreia 
dintre aceste ţări rânduielile obişnuite şi de mai înainte, precum şi 
pe conducătorii lor“. De vreme ce aceste manifeste erau unele generice, 
destinate tuturor popoarelor aflate în robia otomană și, în orice caz, 
proveneau din afară, Cantemir a găsit cu cale să compună o procla- 
maţie proprie adresată tuturor moldovenilor, de la vlădică la opincă, 
„preasfinţitului Mitropolit al Sucevei, episcopilor, boierilor, căpitanilor 
şi celor al doilea și al treilea, de tot felul sí la toată oastea şi la toți 
curtenii de ţară sí plăieşilor şi tuturor locuitorilor țării“. 

Text politic unic în istoria de până atunci a Moldovei, care se adresa 
nu numai compatrioţilor săi, ci şi opiniei publice internaţionale (în 
varianta lui latină), proclamația lui Cantemir conținea mai întâi o mi- 
nuţioasă justificare a ridicării la luptă împotriva turcilor prin prezen- 
tarea unui rechizitoriu al abuzurilor săvârşite de puterea otomană. 
Încălcând ipoteticele condiţii ale închinării țării în vremea domniei 
lui Bogdan cel Orb (tribut anual de 4 000 de galbeni, 40 de cai şi 
24 de şoimi), Poarta procedase mai întâi la anexări teritoriale consi- 
derabile „Tighina, Chilia, Cetatea Albă, Galaţi, Reni, Soroca, Ismail, 
cu alte locuri lângă Dunăre și tot Ţinutul Bugeacului“ (contrar afirma- 
ţiilor lui Cantemir, Bugeacul cu Chilia şi Cetatea Albă fuseseră pierdute 
de moldoveni încă din vremea lui Ştefan cel Mare, iar Soroca ori Gala- 
tiul încă le aparţineau). Ulterior, le îngăduise tătarilor să prade tara 
şi să înrobească populaţia, căutând să îi forțeze pe moldoveni să îmbră- 
țişeze islamul („ba încă a încercat să ne aducă la legea sa păgână şi 

tiranică [...] prin felurite chinuri şi ameninţări cu moartea“). În plus, 
pe măsura trecerii timpului, turcii înmulțiseră în mod necontrolat dările 
ridicate din Moldova şi le sporiseră cuantumul. Aceste informaţii bine 
cunoscute tuturor moldovenilor („pe care le ştiţi“) nu vizau numai 
informarea lumii creştine cu privire la samavolniciile Porții, ci urmăreau 
să le creeze boierilor ce încă mai stăteau pe gânduri dacă să i se alăture 
sau nu lui Cantemir convingerea că războiul împotriva turcilor era 
unul just, inclusiv din punctul de vedere al „dreptului internaţional“. 

În cea de-a doua parte a proclamaţiei, domnitorul vestea depla- 
sarea înspre Moldova a „de Hristos iubitorului ţar Petre Alexeevici“ 
prezentat ca un adevărat trimis al Domnului („de duhul milei dumne- 
zeieşti umplut“) învestit cu misiunea sacră de a „dezrobi neamurile 
creştine din serbia păgânilor“. Participarea neîntârziată a tuturor mol- 
dovenilor la lupta de eliberare condusă de ruşi (termenul ultim de 
mobilizare era data de 15 iulie) constituia o obligație absolută, Cantemir 
prevăzând pentru refractari cele mai aspre sancțiuni lumești (tăierea 
capului şi confiscarea averii), şi ameninţându-i cu damnarea eternă 
(„va fi afurisit, blestemat, izgonit ca Iuda din obştea sfinţilor şi anate- 
matisit pe veci“). Cel mai convingător argument al proclamaţiei îl 
constituia însă informaţia că deja în mâinile domnului parveniseră 
lefuri din vistieria ţarului pentru 10 000 de ostaşi, ce urmau a încasa 
fiecare la înrolare câte 5 galbeni, iar apoi o soldă lunară de 3 lei îm- 
părăteşti. 

Într-adevăr, la 6 iunie 1711, la puţine zile după lansarea acestei 
proclamaţii, Sava Vladislavovici din Raguza îi preda voievodului 
130 de pungi cu galbeni. Scena se petrecea la Tutora, nu departe de 
Prut, unde tocmai ajunsese grosul trupelor ruseşti conduse de feldma- 
resalul Boris Petrovici Şeremetev. 

Lucrurile se precipitau, iar oştirea moldoveană trebuia strânsă cât 
mai repede. Din fericire, proclamația lui Cantemir, iscălită sí de trei 
boieri, printre care însuşi opozantul Iordache Ruset, strâns cu usa de 
domn, îşi atinsese în cea mai mare parte scopul. La apelul voievo- 
dului au răspuns cu grăbire cei mai multi boieri mazili („foarte prè 
puţini n-au venit“, scrie Neculce martor al evenimentelor) şi sluji- 
torii (oştenii de prin ţinuturi), care „au şi început a vini toţi de toate 
părţile şi a se scrie la steaguri“. Ca şi în cazul primei mobilizări 
decretate de voievod, atunci când auzeau de leafă, alături de aceştia 
dădeau buzna să se înroleze oameni de toate profesiile „ciobotari, 
croitori, blănari, cizmari“. Se adunară astfel poate vreo 10 000 de oameni 

din efectivul preconizat de 17 000, numai că numărul mare al luptă- 
torilor de ocazie era de natură să inducă în eroare inclusiv trupele 
rusești care aveau impresia că se pot bizui pe ajutorul aliaților mol- 
doveni. În realitate, cei mai mulţi dintre recruți nu luaseră în viața 
lor parte la vreun război şi nici măcar nu deţineau arme sau un minim 
echipament de luptă. În ciuda entuziasmului lor, nu aveau cum să facă 
faţă oştirii turcești, bine antrenate şi dotate, şi, pe deasupra superioare 
numeric. Politica otomană de a reduce până la cvasidispariţie oștirea 
din principate îşi făcea din plin simţite efectele. 

În climatul general de euforie nimeni nu părea însă a-şi mai găsi 
timp pentru o evaluare obiectivă, la rece, a forţelor militare ale aliaților. 
Mai ales că, la 15 iunie 1711, călca pe pământul Moldovei, la Soroca, 
însuși Petru cel Mare, ţarul Rusiilor, împăratul creștinilor, salvatorul 
moldovenilor din robia necredincioşilor. 

Lungan șleampăt de vreo doi metri, ţarul avea picioarele subţiri 
ca nişte stinghii, mâinile scurte şi umerii înguști de domnişoară. Avea 
căpăţână foarte mică, în comparaţie cu trunchiul nesfârşit, şi o față 
rotofeie, pe care trona, în partea dreaptă, un neg mare. În ochii săi negri, 
deasupra cărora sprâncenele erau mereu încruntate, se puteau citi 
hotărârea și intransigența. Mustaţa avea parte de toată atenţia lui Petru, 
care o aranja mereu altfel, după inspiraţia de moment, în vreme ce 
pletele slinoase îi fluturau în dezordine. Chipul îi era deseori cuprins 
de convulsii violente din cauza epilepsiei de care suferea. 

Țarul avea un temperament impulsiv, mereu schimbător, ce îl făcea 
să treacă de la crize de isterie, în timpul cărora, pradă furiei necon- 
trolate, nu cruța pe nimeni şi nimic, la momente de deplină luciditate. 
Crud, însetat de sânge, participa cu cea mai mare voluptate la torturarea 
adversarilor bănuiţi de nesupunere şi nu şovăia să îi execute cu propria 
mână. Ba chiar, pentru a-şi consolida puterea absolută, în cazul celei 
mai mici tentative de revoltă, ordona represalii cumplite cărora le 
cădeau victime, în cazne inimaginabile, zeci de mii de pretinşi unelti- 
tori, de la simpli soldaţi la rudele sale cele mai apropiate. Om al tuturor 
exceselor, Petru era mereu dornic să se înfrupte din plăcerile vieții: 
oriunde se afla ţarul, se ţineau lanţ orgiile fără sfârșit la care vodca se 
revărsa în valuri, iar ibovnicele de toate naţiile îi îndeplineau cele mai 
năstruşnice capricii. Extravagant, nonconformist, Petru prefera uneori 
să treacă drept un om de rând, ca să poată observa, neștiut de nimeni, 
tot ce se petrecea în jurul său. Animat de o neobosită curiozitate, el urmă- 
rea să afle cât mai mult, de predilecție în acele domenii de avangardă, 

complet inaccesibile în Rusia atât de conservatoare în vremea sa. Îl 
atrăgeau mai ales disciplinele tehnice, practice, precum construcţia 
de corăbii ori artificieria, neşovăind să pună el însuşi mâna pe unelte 
şi să lucreze cot la cot cu simplii meșteri. 

Încă de foarte tânăr, ajunsese la concluzia că bătrâna Rusie, cu 
oamenii ei desueţi şi plicticoşi, nu mai avea ce să îi ofere şi se încon- 
jurase cu precădere de prieteni occidentali, care trăiau în „cartierul 
nemtesc“' al Moscovei. Graţie lor, a ajuns grabnic să viseze la o mare 
călătorie în Apusul continentului, ca să intre în contact cu cele mai 
noi cuceriri ale ştiinţei şi tehnicii, pe care să le transplanteze în Rusia, 
transformându-și tara într-o mare putere europeană. Dorinţa lui Petru 
s-a putut împlini abia în anii 1697-1698, când, în calitatea de simplu 
membru al „Marii Ambasade“ ruse, el a vizitat, rând pe rând, pose- 
siunile baltice ale Suediei, Germania, Olanda, Anglia, Austria şi Polonia. 
Unul dintre obiectivele misiunii sale, acela de a crea o mare coaliție 
antiotomană, a fost ratat în mod lamentabil. În schimb, ţarul și-a atins 
scopul de a cunoaşte îndeaproape societatea occidentală şi a-i „fura“ 
secretele ce îi asiguraseră progresul. 

În Olanda, la Zaandam și la Amsterdam, dar şi în Anglia la Manchester, 
el a petrecut mai multe luni pe şantierele navale, de unde nu doar a 
deprins cele mai avansate tehnici de construcţie a corăbiilor, dar a şi 
tocmit numeroşi meşteri pentru a lucra la realizarea viitoarei flote 
ruseşti, ce avea să facă din ţara sa o mare putere maritimă. Deja în 
iulie 1696 Rusia smulsese Imperiului Otoman Azacul (Azovul), port 
la marea omonimă, şi construise la Taganrog prima sa bază navală. 
Următorul obiectiv al țarului îl constituia însă obținerea accesului liber 
la Marea Baltică. Acesta a fost atins relativ repede, dar cu mari sacri- 
ficii umane si materiale, în timpul primei faze a Războiului Nordic, 
când Petru a cucerit de la Suedia mai multe teritorii şi fortărețe din 
Ingria si Curlandia: Noteburg, Dorpat (Tartu), Narva. În prima regiu- 
ne, pe malurile Nevei, pe 16 mai 1703 împăratul a ordonat să se con- 
struiască imediat o grandioasă metropolă, Sankt-Petersburg, destinată 
să devină capitala unei Rusii europene, rupte de trecutul „asiatic“ şi 
cu privirile aţintite înspre Europa. 

De altfel, chiar de la întoarcerea sa din lungul periplu occidental, 
Petru a iniţiat si a impus prin forță un amplu program de modernizare 
şi occidentalizare a societăţii ruse. Printre altele, el a interzis portul 
bărbilor şi a dispus înlocuirea ţinutei tradiționale cu o vestimentaţie 
europeană („„ungurească sau nemţească“). Totodată, le-a acordat femei- 

lor dreptul de a participa la întrunirile de societate şi chiar de a-şi cu- 
noaşte soţul înainte de căsătorie. A modificat calendarul, impunând 
socotirea timpului de la nașterea lui lisus, iar nu de la facerea lumii, 
şi stabilind ca dată de început a anului laic ziua de 1 ianuarie în locul 
celei de 1 septembrie, prevăzute în calendarul religios. A limitat drastic 
puterea bisericii ortodoxe, refuzând, după 1700, alegerea unui nou 
patriarh, ale cărui prerogative au fost preluate de recent înființatul sinod. 
În capitală, ţarul a creat o tipografie de sub teascurile căreia a apărut 
în 1703 primul ziar rusesc Știri din Moscova. Tot acum s-au tradus 
numeroase cărți occidentale, iar la curte s-au organizat chiar specta- 
cole de teatru. 

Pentru Petru, ferm convins că era învestit de divinitate cu misiunea 
de a-și conduce poporul la supremaţia europeană, aplicarea reformelor 
interne nu putea merge decât în paralel cu extinderea puterii Rusiei 
în afară. Iar victoria de la Poltava si războiul declarat de Poartă păreau 
că îi oferă ţarului ocazia de a continua expansiunea către Marea Neagră 
începută prin cucerirea Azovului. 

Totodată, primirea entuziastă pe care i-au făcut-o moldovenii, ce 
nădăjduiau că împăratul „îi va cerceta cu mila sa şi-i va scoate de suptu 
giugu robiei turcilor“, era de natură să îi crească țarului încrederea 
în şansele sale de izbândă. La trecerea Prutului, în întâmpinarea suve- 
ranului rus ieșiră numeroşi boieri, în frunte cu mitropolitul Ghedeon, 
care l-a blagoslovit cu crucea și l-a stropit cu agheasmă pe tar, în vreme 
ce dregătorii Moldovei i-au sărutat cu evlavie mâna. De la această 
ceremonie lipsea însă Dimitrie Cantemir, care se afla în acel moment 
în tovărăşia feldmareșalului Şeremetev, nefiind înștiințat de sosirea 
lui Petru cel Mare în capitală. 

Deseori, când se găsea în străinătate, monarhul rus prefera anoni- 
matul, pentru a putea observa nestingherit frumuseţile fiecărei țări şi 
oamenii locului, cu moravurile lor. Într-adevăr, şi de această dată Petru 
îşi propunea să viziteze în tihnă târgul leşilor, a cărui faimă ajunsese 
până la urechile sale. În cele câteva zile petrecute în capitala moldavă, 
pașii l-au purtat „pren toate mănăstirile“, unde săruta cu smerenie sfin- 
tele icoane şi se închina la moaşte. La catedrala celor Trei Ierarhi s-a 
dus fără nici un însoțitor și a cântat laolaltă cu tot soborul credincioşilor 
„psalmii, acsionu şi ectenia“. Oricât a insistat mitropolitul să-l deter- 
mine să se așeze pe jilțul domnesc, el a preferat să rămână, modest, 
în picioare. Dintre lăcașurile sfinte ale Iaşilor, țarului i-a plăcut cel 
mai mult mănăstirea Golia, despre care, neputând să o încadreze în 

tipicul bisericilor pe care le ştia din alte ţări, a afirmat că are „trei feliuri 
de meşteşuguri: leşesc, grecesc și moshicesc“. Şi cu cât petrecea mai 
mult timp în Moldova, Petru era tot mai încântat de bogăţia şi frumu- 
seţea ţării, dar şi de obiceiurile oamenilor. Purtat de entuziasm, el ajun- 
gea să laude „încă si dobitoacele acestui pământ, dzicând că-s frumoasă“. 

La sporirea mulțumirii lui Petru a contribuit şi primirea călduroasă 
pe care i-a rezervat-o Vodă Cantemir. De îndată ce i s-a vestit intrarea 
țarului în capitală, principele moldovean a încălecat, pornind în goana 
armăsarului înspre laşi, unde a ajuns după ora unu a nopţii. Ţarul toc- 
mai se întorcea de la baie şi se pregătea să urce scările către iatacul 
său, când a auzit larmă. Era mica suită a lui Cantemir, care s-a năpustit 
să-i sărute mâna suveranului, în semn de supunere. Drept răspuns, 
uriaşul Petru l-a ridicat în sus cu o singură mână pe plăpândul Cantemir 
şi l-a sărutat pe cap, asemenea unui părinte iubitor. De altfel, pupăturile 
imperiale nu aveau să contenească nici în zilele următoare, căci ţarul 
era foarte bucuros că domnul „se închinase de bună voia lui“ și ţinea 
să își manifeste în acest fel recunoştinţa. Mai ales când se ameţea de 
la vinul moldovenesc, devenind euforic, el „cuprinde pe Dumitraş- 
co-voda de grumadzi şi-l săruta pe faţă, pe cap și pe ochi“. 

Aşa s-a întâmplat de mai multe ori în timpul marelui ospăț pe care 
voievodul român l-a dat în cinstea oficialilor ruși în ziua de duminică 
25 iunie 1711. Pentru a se ridica la înălțimea momentului, toţi convivii, 
în afara contelui Gavriil Ivanovici Golovkin, au acceptat să mănânce 
de dulce și să bea după pofta inimii, cu toate că se aflau în plin post 
al Sfinţilor Apostoli Petru şi Pavel. Deliciul ţarului l-a reprezentat, 
mai presus decât vinul de Cotnar, pelinul dulce-amar, mult mai vârtos 
decât cel ce se făcea prin părțile Rusiei. Fără a ţine cont de regulile 
de protocol, monarhul a dispus ca în capul mesei să stea Dimitrie, amfi- 
trionul petrecerii, secondat de Golovkin, răsplătit în acest fel pentru 
păzirea cu stricteţe a rânduielilor bisericii pravoslavnice. Ba chiar pentru 
a-i onora pe boierii români, Petru a ţinut să îi toarne fiecăruia cu 
propriile mâini câte o cupă de vin, în acordurile vesele ale fanfarei 
militare. Nici împărăteasa cu doamna lui Cantemir şi jupânesele boie- 
rilor nu au avut a se plânge, căci şi ele „șede la masă în casa cea mică 
de să cinstiè“. 

Zilele următoare, în timp ce ţarul colinda pe la mănăstirile din oraș, 
unde se delecta cu cele mai alese dulceţuri, ori trecea în revistă oastea 
moldovenească în compania lui Cantemir, cancelarul Golovkin i-a 
convocat pe boierii țării pentru a-i face să accepte de bunăvoie domnia 

veşnică pentru neamul Cantemireştilor. Adunarea a început cu un 
discurs sforăitor în care contele proslăvea mărinimia ţarului care se 
„sileşte să scoată această ţară din robie, de suptu mâna păgânilor şi 
nu-i trebuie nemică de la dânsa să iè, ce-i voia să-ş facă pomană, fiind 
creştinii mâncaţi de păgâni“. Şi tot gândind Măria sa cum să mai scu- 
tească biata Moldovă de o cheltuială, a zis că e bine să nu se mai schimbe 
domnii, ca să nu se risipească banii cu plocoanele, „ca la păgâni“. 
Numai ce şi-a încheiat Golovkin vorba, că mai toţi boierii, instruiți 
cu grijă de Cantemir, „s-au închinat şi au mulțămit“ tătucului Petru 
pentru purtarea de grijă pe care o avea pentru tara lor. Doar Iordache 
Ruset, semănătorul de zavistie, împreună cu ceata lui au început a 
vocifera şi a contesta hotărârea împărăției. A izbucnit astfel o ceartă 
în toată regula, ce l-a luat complet prin surprindere pe contele Golovkin, 
neobişnuit cu „democraţia“ („şi să priciè ei în de ei înaintea lui Goloftin 
şi nu socoti€ ca este lucru cu ruşine“). În cele din urmă, plictisit de 
acest spectacol, cancelarul a spus scurt „într-altu chipu nu să poate“ 
şi conflictul s-a rezolvat de la sine. Nu a trecut decât o zi şi împăratul 
creștinilor a poruncit ca Iordache Ruset să fie azvârlit în temniță la 
Soroca pentru o pricină de nimeni ştiută. 

În schimb, alţi cincisprezece boieri de vază au fost chemaţi să sem- 
neze în tabăra țarului că sunt de acord să-l primească „Domnu vecinicu 
pe Dumitraşco vodă si pe seminţia lui“. A urmat apoi un chef de 
pomină organizat în cinci şase corturi lipite de celălalt. Cum nu existau 
mese, invitații şedeau pe jos, dar nu turcește, ci cu picioarele cufundate 
în nişte şanţuri săpate special pentru a-i face să se simtă cât mai con- 
fortabil. Deși era miercuri și în post (28 iunie 1711), boierii s-au învoit 
iarăși să înfulece fripturi, „pentru liubovul împăratului crestinesc“. 
Recunoscător pentru această concesie, Petru i-a omenit „cu nişte vin 
al lui de la franţoji, care îndată, cum au băut, au mărmurit toți de beti. 
[...] Şi n-au mai știut cum au dormit întru acea noapte, şi domnul şi 
boierii“. „Eră peste noptea aceea n-au scăpat fără pagubă mai nici 
un boier şi nefurat de Moscali: cui pistole, cui rafturi, cui epângele, 
nice boieru, nice slugă“, se plânge Nicolae Costin, victimă şi el a prie- 
teniei ruso-române. 

lar boierii care nu avuseseră cinstea de a fi fost poftiti la masă la 
împărat au fost adunaţi a doua zi de mitropolitul Ghedeon, care i-a 
pus şi pe ei să semneze în biserica domnească. Pentru a nu mai avea 
probleme cu recalcitranţii, Cantemir avusese, aşa cum am văzut, inspi- 
raţia să le prezinte cu totul alte condiţii ale închinării țării către ruși 

decât cele reale, numai să îi facă să își dea acordul ca el să primească 
domnia pe viaţă. De sărbătoarea Sfinţilor Apostoli notele solemne ale 
cântărilor bisericeşti consfințeau, așadar, în catedrala mitropoliei 
începutul ultimei luni de domnie a lui Dimitrie, voievodul vecinic al 
Țării Moldovei. De asemenea, Petru cel Mare ísi freca mâinile de 
bucurie că a putut pune stăpânire cu atâta ușurință pe un pământ bine- 
cuvântat de Dumnezeu. 

Însă lucrurile nu stăteau chiar atât de bine. Înainte de orice, oastea 
rusească se confrunta cu mari dificultăți logistice. Deşi banii erau 
îndestulători, oamenii țarului sau ai lui Cantemir nu găseau să cumpere 
alimentele de care era mare nevoie pentru buna desfăşurare a campa- 
niei. În ceea ce îl privește, domnul român îl însărcinase pe boierul 
Lupu Costache să cumpere pâine de la Bârlad pentru vreme de tre- 
buinţă, numai că acesta preferă să păstreze banii pentru sine și să se 
baricadeze în mănăstirea Bursuci (lângă Vaslui), de unde le scria turci- 
lor, încurajându-i să treacă Dunărea „fără grijă că-i va bate pe moscali“, 
„că sunt [...] puţini și-i o oaste flămândă“. Până la urmă, ruşii izbutiră 
să cumpere „câteva mii de boi de negoţu turcesci din ţară“, numai 
că atunci când îi mânau înspre oştire fură atacați prin surprindere de 
tătari, care le răpiră toate cirezile. Disperarea era atât de mare, încât 
voievodul român a trimis slujitori care încotro prin ţară să ia vitele 
„Cui găsi€, şi fără voia lui“, dar rechiziţiile au fost modeste. Ruşii nu 
s-ar fi sfiit nici să jefuiască tot ce le ieşea în cale, numai că de la gura 
Jijiei la gura Sărăţii toate lanurile fuseseră devorate de lăcuste „cât 
era numai pământul, de nu avè ce mânca caii“. Lovitura de graţie au 
primit-o însă ruşii de la Constantin Brâncoveanu, care, deși încasase 
sume considerabile de bani de la ţar pentru a trimite zaherea şi o şi pre- 
gătise, a decis să nu o mai expedieze, intuind că lucrurile evoluează 
în favoarea turcilor. În aceste condiţii, nereuşind să îşi procure nici 
strictul necesar de alimente, oastea ţarului pornea să îi dezrobească 
pe creştinii din Balcani, „leşinată și bolnavă, ca vro 100 de cară pline de 
oameni bolnavi; pre alții îi mâna cei mai sănătoși denapoi, ca pre vite“. 

O altă problemă gravă cu care se confruntau rușii era întârzierea 
întăririlor promise de aliaţi, absolut indispensabile în perspectiva con- 
fruntării cu oştirea mult superioară numeric a marelui vizir. Înainte 
de toate, trupele polone, care, luând bani de la ţar, îi promiseseră că 
i se vor alătura în cel mai scurt timp, se opriseră la Sniatin (la circa 
30 de kilometri nord de Cernăuţi), unde aşteptau să vadă deznodămân- 
tul luptelor dintre ruşi și turci, pentru a lua o decizie. Tot așa, din Tara 

Românească în tabăra ţarului sosise la 22 iunie 1711 numai spătarul 
Toma Cantacuzino, în tovărăşia câtorva apropiaţi şi a unui număr 
minim de soldaţi. Acţiunea vărului său îl compromitea grav în ochii 
Înaltei Porți pe Constantin Brâncoveanu, care, de acum înainte, nu 
mai era dispus să comită vreun gest de natură să le dea de bănuit tur- 
cilor. Ca atare, el a avut grijă să împiedice trecerea pe teritoriul Ţării 
Româneşti a cetelor de haiduci din Balcani, în primul rând sârbi, ce 
căutau să vină în ajutorul ţarului. Nu ezita însă ca în același timp să 
îi scrie contelui Golovkin că „aşteaptă împreună cu creștinii pe ţarul 
eliberator și se roagă zi şi noapte în biserici pentru oştirile ruseşti“. 
În aceste condiţii, muscalilor nu le rămânea altă soluţie decât să por- 
nească la luptă, bizuindu-se exclusiv pe forțele proprii. 

Planul campaniei gândit de statul-major al ţarului, cu consultarea 
lui Cantemir, a fost unul complet neinspirat. Ruşii şi moldovenii, ale 
căror efective reunite nu reprezentau nici măcar jumătate din numărul 
total al turcilor şi al aliaţilor lor, au decis să îşi împartă armata în mai 
multe corpuri expediţionare. Circa 12 000 de ostași plasați sub condu- 
cerea generalului Carl-Ewald von Rönne, însoţit de spătarul Toma 
Cantacuzino, au fost trimişi să cucerească Brăila şi să împiedice o 
eventuală retragere precipitată a turcilor către Ţara Românească, în 
cazul în care aceştia ar fi fost puşi pe fugă de trupele ţarului. Manevra 
s-ar fi justificat doar dacă restul oştirii ruseşti ar fi fost în stare să 
înfrunte, cel puţin de pe poziţii de egalitate, trupele marelui vizir. În 
plus, efectivele trimise împotriva Brăilei nu erau, la rândul lor, cu mult 
inferioare oştirii principale a ruşilor şi moldovenilor plasate sub co- 
manda feldmareșalului Şeremetev (15 000 de luptători), alături de care 
se aflau atât Petru cel Mare, cât şi Cantemir. Aceştia din urmă coborau 
agale de-a lungul Prutului, precedaţi de avangarda condusă de gene- 
ralul Liebrecht Gottfried Ianus von Ebberstadt (7 000 de oșteni). Ofi- 
țerul german avea misiunea de a ocupa târgul Fălciului şi de a împiedica 
trecerea Prutului de către turcii şi tătarii aflaţi pe atunci pe pământul 
Basarabiei, după ce traversaseră cu succes Dunărea pe la Isaccea. După 
atingerea acestor obiective, Ianus ar fi urmat să realizeze undeva în 
zona Huşilor joncţiunea atât cu grosul oștirii rusești, cât şi cu ariergarda 
aflată în subordinea generalului Anikita Ivanovici Repnin, pregătindu-se 
de confruntarea decisivă. Pentru moment însă, ruşii procedaseră la o 
şi mai mare fragmentare a efectivelor de care dispuneau. Un detașa- 
ment fusese trimis să îl ţină sub pază pe vornicul Lupu Costache, 
refugiat, aşa cum am văzut, la mănăstirea Bursuci, altul asigura 

protecția doamnei lui Cantemir în cetăţuia Iaşilor, în vreme ce destui 
militari se răzlețiseră în scopul procurării de hrană sau al jafului. 

Când a ajuns însă la Gura Sărăţii la 6 iulie 1711, Ianus a constatat 
că turcii ridicaseră deja trei poduri peste Prut şi începuseră operaţiunea 
de traversare a râului. Neputând face față cu efectivele sale modeste 
unui adversar ce deţinea o covârșitoare superioritate numerică, el i-a 
scris imediat lui Petru cel Mare, solicitându-i sosirea cât mai grabnică 
la Gura Sărăţii cu grosul oştirilor. Cum ţarul considera operaţiunea 
irealizabilă, i-a trimis poruncă generalului său să se replieze imediat. 
Retragerea precipitată a lui Ianus le-a dat aripi turcilor, care, neavând 
anterior nici un fel de informații despre inamici, erau tentaţi să le supra- 
estimeze numărul. Văzând că ruşii evitau confruntarea și se pregă- 
teau să se retragă, au pornit imediat pe urmele lor. Profitând totuşi 
de adăpostul întunericului, Ianus a reușit să ajungă, târziu în noapte, 
în tabăra de la Gura Pruteţului. Avangarda turcilor şi a tătarilor se afla 
însă pe urmele sale, iar o confruntare devenise inevitabilă. 

În acest scop, ruşii au scos din dispozitiv 4 000 de oşteni, la care se 
adăugau vreo 2 000 de moldoveni conduși de Cantemir însuși, dornic 
să îşi dovedească vitejia şi iscusința de comandant. Aflaţi în avangardă, 
moldovenii „negrijiţi şi fără arme şi neînvăţaţi la războiu“ nu au putut 
rezista prea multă vreme, în ciuda elanului lor, în faţa turcilor ce „ave 
tot, foc şi cai buni“. După doar trei ore, voievodul cu subordonații 
săi s-a refugiat în tabără, lăsându-i pe ruşi şi cazaci să continue lupta. 
În ciuda numeroaselor arme de foc de care dispuneau, nici aceștia 
nu s-au dovedit mai breji decât moldovenii, înclinându-se iute în fata 
vrăjmașilor şi căutându-și, la rândul lor, scăparea în tabără. 

Având impresia că sunt pe deplin înconjurați şi că nu mai pot primi 
ajutor din partea ariergardei lui Repnin, ruşii ajunseseră cu moralul 
la pământ. În aceste condiţii, în loc să îşi îmbărbăteze oștenii, Petru 
cel Mare l-a chemat la el, în cel mai deplin secret, pe hatmanul Neculce, 
cerându-i să-i organizeze lui şi împărătesei fuga în Transilvania. Cum 
cronicarul l-a lămurit pe îndelete cu privire la primejdiile foarte mari 
care îl păşteau în această tentativă, ţarul a renunţat să se mai acopere 
de o ruşine deplină. Din acest moment însă nu se mai gândea decât 
la felul în care ar putea încheia cât mai grabnic pace. Sub imperiul 
aceleiaşi panici, el a dispus retragerea nocturnă până la Stănilești, unde 
armata sa a ajuns epuizată „la revărsatul zorilor“, realizând joncţiunea 
cu trupele lui Repnin. Deşi reușită, această operaţiune le-a crescut 
sensibil moralul turcilor, ce puteau constata că, pentru a doua oară, 

ruşii fugeau din faţa lor, numai ce îi vedeau, fără a îndrăzni să dea o 
luptă propriu-zisă. În aceste condiţii, ei au pornit cu încredere pe urmele 
armatei țarului, căreia i-au pricinuit pierderi serioase în ariergardă („şi 
cu năvala aceea au apucat şi pre un general cu totu ce au avutu şi pre 
alți pre mulţi din coadă i-au apucat în acea noapte; că da unul peste 
altul de-și frâgeau carele“). 

În cursul dimineţii de luni, 8 iulie, ruşii și-au refăcut totuși forțele, 
adăpându-se, şi oameni, și cai, din apa Prutului, şi s-au pus la adăpost 
înăuntrul unei mari întărituri mobile durate din pari şi scânduri („păr- 
can“). Între timp însă, la Stănileşti izbutiseră să sosească atât grosul 
oștirilor turcești, cât și aliaţii acestora (tătarii hanului Devlet Ghirai, 
polonii lui Stanislav Poniatowski, suedezii din tabăra lui Carol XII de 
la Tighina), procedând la o încercuire deplină a întăriturii ruseşti (oastea 
otomană pe flancurile de sud şi vest, iar aliaţii, la nord și est). În rân- 
durile oștirii lui Petru începuseră deja să circule tot felul de zvonuri 
care semănau panică şi exagerau numărul dușmanilor. La un moment 
dat, chiar un turc căzut în mâinile rușilor le-a spus acestora că marele 
vizir are la dispoziţie „120 000 iniceri şi 250 000 de călărime, cu 40 
000 sindighistri, carii sunt giuraţi de mărgu înainte la războiu“. Era 
tocmai pretextul ideal pe care îl aştepta țarul pentru a iniţia tratativele 
de pace, fără a părea las în ochii alor săi. Ca atare, înainte ca turcii 
să pornească un atac foarte hotărât, el i-a dat poruncă feldmareșalului 
Şeremetev să ceară în scris marelui vizir încheierea păcii, dând vina 
exclusiv pe turci pentru declanşarea războiului si susținând că toate 
acțiunile trupelor sale au fost exclusiv defensive („căci eu n-am venit 
pe bătaie, ce pre pace“). Evident, comandantul militar rus ascundea 
cu cea mai mare grijă prezenţa ţarului în rândul armatei ca să nu stâr- 
nească ambiția turcilor de a continua lupta ca să-l captureze pe îm- 
păratul creştinilor şi, evident, ca să-i ofere ţarului ocazia de a fugi de 
va fi nevoit, aşa cum plănuia de mai demult. 

Intenţia de a fugi îl molipsise și pe Cantemir, care, pretextând că 
vrea să îşi salveze din mâna necredincioşilor soția rămasă la laşi, căuta 
să se deghizeze în turc şi să iasă pe furiș în noapte din tabăra rusească. 
Nu a fost însă lăsat de străjerii care păzeau ieşirile părcanului, întrucât 
nu avea învoirea ţarului, iar Petru cel Mare i-a refuzat, la rândul său, 
salvconductul, motivând că operaţiunea era mult prea primejdioasă 
şi avea şanse minime de reușită. 

Otomanii nu se grăbeau însă să dea curs cererii de pace, așteptând 
să vadă mai întâi șansele pe care le au de a-i nimici pe ruși fără mari 


